
	คำนำ

	“บทเรียนจากคดีปกครอง” เล่ม ๒ นี้ เป็นผลงานต่อเนื่องจากหนังสือบทเรียนจากคดีปกครอง เล่ม ๑ ซึ่งเป็นผลงานที่เกิดจากการรวบรวมบทความเกี่ยวกับคดีปกครอง ที่เขียนโดย นายมหาชน ซึ่งลงพิมพ์เป็นประจำทุกวันเสาร์ในคอลัมน์นิติปกครอง หนังสือพิมพ์บ้านเมือง นับตั้งแต่ปี พ.ศ. ๒๕๔๗ เรื่อยมาจนถึงปัจจุบันเป็นระยะเวลาเกือบ ๖ ปี โดยในเนื้อหาของหนังสือเล่มนี้ประกอบด้วยตัวอย่างคดีพิพาทที่เพิ่มเติม นอกเหนือจากตัวอย่างคดีที่เผยแพร่ในบทเรียนจากคดีปกครองเล่ม ๑ ซึ่งได้แก่ ตัวอย่างคดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ตามกฎหมายกำหนดให้ต้องปฏิบัติ หรือปฏิบัติหน้าที่ดังกล่าวล้าช้าเกินสมควร คดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ และคดีพิพาทเกี่ยวกับสัญญาทางปกครอง

	จากการมีข้อเขียนในคอลัมน์นิติปกครองที่ผ่านมายาวนาน ทำให้บทความในคอลัมน์นิติปกครองเป็นบทเรียนที่หลากหลายเรื่องราว และเป็นอุทาหรณ์สำหรับผู้ที่สนใจศึกษากฎหมายปกครอง จากการวินิจฉัยแปลความกฎหมายของศาลปกครอง การนำเอาบทความที่เขียนในคอลัมน์แต่ละเรื่องมารวมกัน แล้วจัดหมวดหมู่ตามประเภทต่างๆ ของคดีปกครองที่กฎหมายกำหนด จึงน่าจะเกิดประโยชน์เป็นอย่างยิ่งให้แก่ประชาชนและนักศึกษา ที่สนใจศึกษากฎหมายปกครองและคดีปกครองจากคำพิพากษาของศาล เนื่องจากลักษณะของบทความในคอลัมน์มีลักษณะเป็นบทความ ที่ถูกออกแบบให้ง่ายต่อการอ่านและทำความเข้าใจ

	ผู้อ่านจะได้ประโยชน์จากตัวอย่างคดีที่หลากหลายทุกประเภทตามลักษณะของคดีปกครอง ตามที่มาตรา ๙ และ มาตรา ๑๑ ของกฎหมายจัดตั้งศาลปกครองและวิธีพิจารณาคดีปกครองกำหนด

	ผู้เขียนขอขอบคุณ นางสาวธัญธร ปังประเสริฐ เจ้าหน้าที่ศาลปกครองชำนาญการ ซึ่งเป็นผู้ช่วยผู้เขียนในการรวบรวม จัดทำบทความ และมีส่วนอย่างมากในการผลักดันให้หนังสือเล่มนี้เกิดเป็นจริงเป็นจังขึ้นมาได้

	สุดท้ายนี้ ผู้เขียนหวังเป็นอย่างยิ่งว่า หนังสือบทเรียนจากคดีปกครองเล่ม ๒ นี้ จะเป็นประโยชน์ต่อประชาชนและนักศึกษาทั่วไปเช่นเดียวกับหนังสือบทเรียนจากคดีปกครองเล่มแรก

	นายมหาชน

	ความรู้พื้นฐานเกี่ยวกับคดีปกครอง
และหลักเกณฑ์วิธีการฟ้องคดี

	ก่อนที่จะอ่านรายละเอียดอุทาหรณ์คดีปกครองแต่ละเรื่องนั้น เพื่อให้เกิดประโยชน์สูงสุดต่อผู้อ่าน ผู้เขียนมีความเห็นว่า ผู้อ่านจำเป็นที่จะต้องทำความเข้าใจ ความรู้พื้นฐานเกี่ยวกับคดีปกครอง และหลักเกณฑ์ วิธีการฟ้องคดีเหล่านี้เสียก่อน เพื่อให้เกิดพื้นฐานความเข้าใจอย่างแจ่มแจ้งในการที่จะอ่านอุทาหรณ์คดีปกครองแต่ละเรื่องต่อไป

	ผู้เขียนได้เริ่มต้นด้วยการสร้างความเข้าใจพื้นฐานในเรื่องลักษณ์คดีปกครอง เงื่อนไขการฟ้องคดีปกครอง ลักษณะคำฟ้องที่สมบูรณ์ วิธีการฟ้องคดี ค่าธรรมเนียมศาล ไปจนถึงอายุความในการฟ้องคดี โดยจะมีการยกตัวอย่างประกอบในแต่ละเรื่อง เพื่อให้เกิดความเข้าใจที่เป็นรูปธรรมยิ่งขึ้น

	ลักษณะคดีปกครอง

	กรณีใดจะถือว่าเป็นคดีปกครองหรือไม่ให้พิจารณาจากหลัก ๒ ประการ ประกอบกัน ดังนี้

	๑. พิจารณาจากคู่กรณี

	คดีปกครองต้องเป็นข้อพิพาทที่เกิดขึ้นระหว่างคู่กรณีที่เป็นหน่วยงานทางปกครอง หรือเจ้าหน้าที่ของรัฐฝ่ายหนึ่งกับเอกชนอีกฝ่ายหนึ่ง หรือระหว่างหน่วยงานทางปกครองหรือเจ้าหน้าที่ของรัฐด้วยกันเองก็ได้ กล่าวโดยสุรปก็คือข้อพิพาทที่จะเป็นคดีปกครองได้นั้น จะต้องมีคู่กรณีอย่างน้อยฝ่ายหนึ่งเป็นหน่วยงานทางปกครองหรือเจ้าหน้าที่ของรัฐ หากคู่กรณีทั้งสองฝ่ายเป็นเอกชนจะไม่ใช่คดีปกครองทันที

	๒. พิจารณาจากมูลคดีที่เกิดขึ้น

	ลักษณะของคดีปกครอง นอกจากจะต้องมีคู่กรณีที่เป็นหน่วยงานทางปกครองหรือเจ้าหน้าที่ของรัฐกับเอกชน หรือหน่วยงานทางปกครองหรือเจ้าหน้าที่ของรัฐด้วยกันเองแล้ว ยังต้องพิจารณารวมถึงมูลคดีที่เกิดขึ้นด้วย ซึ่งมูลคดีที่เกิดตามกฎหมายมี ๖ ประเภท ดังนี้

	๑) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐออกกฎ คำสั่งทางปกครอง หรือการกระทำอื่นใดโดยไม่ชอบด้วยกฎหมาย เช่น ไม่มีอำนาจ นอกเหนืออำนาจ ไม่ถูกต้องตามรูปแบบขั้นตอน หรือวิธีการอันเป็นสาระสำคัญที่กฎหมายกำหนดไว้ หรือเป็นการใช้ดุลพินิจโดยไม่ชอบ

	ตัวอย่างการฟ้องเพิกถอนกฎ

	- การฟ้องขอให้เพิกถอนหนังสือเวียนของกระทรวงการคลัง เกี่ยวกับสิทธิการเบิกค่าเช่าบ้านข้าราชการ ที่กำหนดหลักเกณฑ์จำกัดสิทธิของข้าราชการ นอกเหนือไปจากที่กำหนดไว้ในพระราชกฤษฎีกา ว่าด้วยค่าเช่าบ้านข้าราชการ

	- การฟ้องขอให้เพิกถอนกฎกระทรวงกำหนดเวลาเปิดหรือปิดสถานกิจการ

	- การฟ้องขอให้เพิกถอนประกาศกระทรวงมหาดไทย เรื่องการกำหนดเขตตำบลในท้องที่อำเภอปลวกแดง จังหวัดระยอง

	ตัวอย่างการฟ้องเพิกถอนคำสั่ง

	- เจ้าพนักงานที่ดินดำเนินการสร้างขั้นตอนโดยไม่จำเป็นก่อนการออกโฉนดที่ดิน

	- เจ้าหน้าที่ของรัฐออกคำสั่งให้รื้อถอนอาคาร และสิ่งปลูกสร้างออกไปจากทางพิพาทโดยไม่ชอบด้วยกฎหมาย

	- คำสั่งของกรมสรรพากรที่เลิกจ้างผู้ฟ้องคดีโดยใช้ดุลพินิจโดยมิชอบ

	ตัวอย่างการฟ้องขอให้ระงับการกระทำ

	- การที่เจ้าของอาคารไม่ยอมรื้อถอนอาคารตามคำสั่ง ที่ไม่ชอบด้วยกฎหมายของเจ้าพนักงานท้องถิ่น และเมื่อเจ้าพนักงานท้องถิ่นเข้ารื้อถอนอาคารเจ้าของอาคาร จึงฟ้องศาลขอให้ศาลสั่งระงับการกระทำ

	คดีปกครองประเภทที่ ๑ นี้ ศาลปกครองมีอำนาจสั่งให้เพิกถอนกฎ หรือคำสั่งทางปกครองที่ไม่ชอบด้วยกฎหมาย หรือสั่งห้ามการกระทำทางปกครองที่ไม่ชอบกฎหมายนั้น

	๒) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร เช่น

	- เทศบาลไม่ระงับเหตุเดือดร้อนรำคาญจากกลิ่นและควันไฟจากการปิ้งไก่ หรือจัดการตามความจำเป็นเพื่อป้องกันมิให้มีเหตุรำคาญหรือให้เหตุรำคาญนั้นหมดไป

	- การที่ผู้ว่าราชการจังหวัดไม่ออกใบรับแจ้งการจัดตั้งสถานบริการให้แก่ผู้ฟ้องคดี ทั้งที่ผู้ฟ้องคดีได้ดำเนินการถูกต้องตามกฎหมายแล้ว

	- พนักงานสอบสวนรับแจ้งความร้องทุกข์แล้ว แต่ละเลยไม่ดำเนินการจนเวลาล่วงเลยไปหลายสิบปี

	- การพิจารณาอุทธรณ์คำสั่งลงโทษทางวินัยล่าช้าเกินสมควร

	คดีปกครองประเภทนี้ ๒ นี้ ศาลปกครองมีอำนาจสั่งให้หน่วยงานทางปกครองหรือเจ้าหน้าที่ของรัฐ ปฏิบัติตามหน้าที่ภายในเวลาที่ศาลปกครองกำหนด

	๓) คดีพิพาทเกี่ยวกับการกระทำละเมิด หรือความรับผิดอย่างอื่นของหน่วยงานทางปกครอง หรือเจ้าหน้าที่ของรัฐ อันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือจากการละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร เช่น

	- องค์การบริหารส่วนตำบลสร้างถนนคอนกรีตรุกล้ำที่ดินของเอกชน เป็นการกระทำละเมิดอันเกิดจากการใช้อำนาจตามกฎหมาย

	- เทศบาลละเลยไม่จัดทำตะแกรงเหล็ก ปิดวางบนปากท่อให้มีขนาดพอดีกับปากท่อ และมั่นคงแข็งแรงเพียงพอ เป็นเหตุให้ผู้ฟ้องคดีพลัดตกลงไป เป็นการกระทำละเมิดอันเกิดจากการละเลยต่อหน้าที่

	- หน่วยงานทางปกครองออกหนังสือรับรองการทำประโยชน์ (น.ส. ๓ ก) ทับเขตป่าอนุรักษ์ ทำให้ผู้ฟ้องคดีตกลงซื้อที่ดินดังกล่าว และไม่สามารถนำเอกสารสิทธิ์ไปขอกู้ยืมเงินจากสถาบันการเงินได้ เป็นการกระทำละเมิดอันเกิดจากการใช้อำนาจตามกฎหมาย

	คดีปกครองประเภทที่ ๓ นี้ ศาลปกครองมีอำนาจสั่งให้หน่วยงานทางปกครอง หรือเจ้าหน้าที่ของรัฐชดใช้เงินหรือส่งมอบทรัพย์สินให้แก่ผู้ฟ้องคดีหรือให้กระทำการหรืองดเว้นกระทำการ

	๔) คดีพิพาทเกี่ยวกับสัญญาทางปกครอง

	“สัญญาทางปกครอง” หมายถึง สัญญาที่ต้องมีคู่กรณีอย่างน้อยฝ่ายหนึ่งเป็นหน่วยงานทางปกครองหรือบุคคลซึ่งกระทำการแทนรัฐ และที่สำคัญจะต้องมีลักษณะอย่างหนึ่งอย่างใด ดังต่อไปนี้คือ ต้องเป็นสัญญาสัมปทานหรือสัญญาที่ให้จัดทำบริการสาธารณะ หรือจัดให้มีสิ่งสาธารณูปโภค หรือแสวงหาประโยชน์จากทรัพยากรธรรมชาติ หรือเป็นสัญญาที่มีข้อกำหนดในสัญญา ซึ่งมีลักษณะพิเศษที่แสดงถึงเอกสิทธิ์ของรัฐที่มีอยู่เหนือเอกชนคู่สัญญา เพื่อให้การบริการสาธารณะของรัฐบาลบรรลุผล สัญญาที่มีลักษณะดังที่กล่าวมานี้จึงจะเข้าข่ายเป็นสัญญาทางปกครอง

	ตัวอย่างคดีพิพาทเกี่ยวกับสัญญาทางปกครอง

	- ข้อพิพาทตามสัญญาลาศึกษาต่อ ซึ่งมีวัตถุประสงค์แห่งสัญญาให้กลับมารับราชการตามระยะเวลาที่กำหนดในสัญญา

	- ข้อพิพาทจากการทำงานไม่แล้วเสร็จตามระยะเวลาที่กำหนดไว้ ในสัญญาระหว่างเอกชนกับหน่วยงานทางปกครอง เช่น สัญญาจ้างปรับปรุงระบบท่อประปา สัญญาจ้างก่อสร้างอาคารเรียน

	- ข้อพิพาทเกี่ยวกับการไม่ชำระเงินค่าเปิดป่า ตามที่กำหนดในสัญญาสัมปทานทำไม้ป่าชายเลน

	คดีปกครองประเภทที่ ๔ นี้ ศาลปกครองมีอำนาจพิพากษาให้คู่สัญญาใช้เงิน ส่งมอบทรัพย์สิน กระทำการหรืองดเว้นกระทำการ

	๕) คดีที่มีกฎหมายกำหนดให้หน่วยงานทางปกครองหรือเจ้าหน้าที่ของรัฐ ต้องฟ้องคดีต่อศาลเพื่อบังคับบุคคลให้กระทำการหรือละเว้นกระทำการ เช่น

	พ.ร.บ. ควบคุมอาคาร พ.ศ. ๒๕๒๒ บัญญัติว่า เมื่อเจ้าพนักงานท้องถิ่นมีคำสั่งให้ผู้ที่ทำการก่อสร้างอาคารไม่ถูกต้องรื้อถอนอาคาร แต่ผู้นั้นไม่ยอมปฏิบัติตาม เจ้าพนักงานท้องถิ่นมีอำนาจยื่นคำร้องขอศาลปกครอง ให้มีคำสั่งจับกุมและกักขังผุ้นั้น เพื่อให้ดำเนินการรื้อถอนอาคารได้

	๖) คดีที่มีกฎหมายกำหนดให้อยู่ในเขตอำนาจศาลปกครอง เช่น

	- พ.ร.บ. การประกอบกิจการโทรคมนาคม พ.ศ. ๒๕๔๔ บัญญัติว่าผู้รับใบอนุญาตประกอบกิจการโทรคมนาคม หรือเจ้าของที่ดิน หรือเจ้าหน้าที่ผู้ดูแลรักษาที่ดินไม่พอใจในจำนวนเงินต่าตอบแทน ที่คณะกรรมการกิจการโทรคมนาคมแห่งชาติกำหนด มีสิทธิที่จะฟ้องคดีต่อศาลปกครองได้

	คดีปกครองที่กฎหมายยกเว้นไม่ให้อยู่ในอำนาจของศาลปกครอง ได้แก่

	๑. การดำเนินการเกี่ยวกับวินัยทหาร

	๒. การดำเนินการของคณะกรรมการตุลาการตามกฎหมาย ว่าด้วยระเบียบข้าราชการฝ่ายตุลาการ

	๓. คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละเลายหรือศาลชำนัญพิเศษอื่น

	ข้อพิพาทที่ไม่ใช่คดีปกครอง ได้แก่ คดีพิพาททางแพ่ง คดีอาญา คดีพิพาทเกี่ยวกับการดำเนินกระบวนการยุติธรรมทางอาญา ซึ่งเป็นคดีที่อยู่ในอำนาจของศาลยุติธรรม เช่น การโต้แย้งในเรื่องสิทธิครอบครองหรือกรรมสิทธิ์ในที่ดิน เป็นการโต้แย้งเกี่ยวกับสิทธิในทรัพย์สินซึ่งอยู่ในอำนาจของศาลยุติธรรม ข้อพิพาทเกี่ยวกับการสอบสวน จับกุม ตรวจค้น การแจ้งข้อกล่าวหา การทำสำนวนเป็นการดำเนินคดีอาญาของเจ้าหน้าที่ตำรวจอยุ่ในอำนาจของศาลยุติธรรม คดีพิพาทเกี่ยวกับกระบวนการบังคับคดี เพื่อให้เป็นไปตามคำพิพากษาของศาลยุติธรรม อยู่ในอำนาจของศาลยุติธรรม ข้อพิพาทในเรื่องส่วนตัว ที่มิได้เกิดจากการปฏิบัติหน้าที่ของเจ้าหน้าที่ของรัฐ ข้อพิพาทที่เกิดขึ้นต้องฟ้องร้องต่อศาลยุติธรรม

	เงื่อนไขการฟ้องคดีปกครอง

	๑. ผู้ฟ้องคดีต้องเป็นผู้มีสิทธิฟ้องคดีต่อศาลปกครอง กล่าวคือ ต้องเป็นผู้เสียหาย หรือเป็นผู้ซึ่งได้รับผลกระทบ หรือเป็นผู้ที่มีส่วนได้เสียในเรื่องที่จะนำคดีมาฟ้องต่อศาลปกครอง และต้องเป็นผู้มีความสามารถตามกฎหมาย โดยผู้ฟ้องคดีอาจดำเนินการฟ้องคดีด้วยตนเอง หรือมอบอำนาจให้ทนายความหรือผู้อื่นซึ่งบรรลุนิติภาวะแล้ว และมีความรู้ความสามารถดำเนินคดีปกครองแทนได้

	๒. ผู้ฟ้องคดีต้องดำเนินการแก้ไขความเดือดร้อนเสียหาย ตามขั้นตอนหรือวิธีการที่กฎหมายกำหนดไว้ ก่อนที่จะนำคดีมาฟ้องต่อศาลปกครอง เช่น

	- ผู้ฟ้องคดีได้ร้องทุกข์ต่อผู้บัญชาการตำรวจแห่งชาติแล้ว แต่ยังไม่ได้รับการชี้แจง เมื่อระยะเวลาล่วงพ้นไป ๑๕ วัน ผู้ฟ้องคดีไม่ได้ร้องทุกข์ต่อนายกรัฐมนตรีตามที่กฎหมายกำหนดไว้ ถือว่าผู้ฟ้องคดียังมิได้ดำเนินการตามขั้นตอนสำหรับการแก้ไขความเดือดร้อนเสียหายตามที่กฎหมายกำหนดไว้

	- กรณีผู้ฟ้องคดีได้มีหนังสืออุทธรณ์ต่อนายอำเภอที่ไม่รับสมัครผู้ฟ้องคดีให้เป็นผู้เข้ารับเลือกเป็นผู้ใหญ่บ้าน ซึ่งต่อมานายอำเภอได้มีหนังสือแจ้งยืนยันการมีคำสั่งไม่รับสมัครดังกล่าว เป็นกรณีที่ผู้ฟ้องคดีได้ดำเนินการตามขั้นตอนเพื่อแก้ไขความเดือดร้อนเสียหายแล้ว สามารถนำคดีมาฟ้องต่อศาลปกครองได้

	คดีต่อไปนี้สามารถฟ้องศาลปกครองได้โดยตรง โดยไม่ต้องดำเนินการแก้ไขความเดือดร้อนก่อน

	๑) คำสั่งทางปกครองที่ออกโดยคณะกรรมการหรือรัฐมนตรี

	๒) การฟ้องขอให้เพิกถอนกฎ

	๓) การฟ้องว่าหน่วยงานทางปกครองหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

	๔) การฟ้องคดีเกี่ยวกับการกระทำละเมิดหรือสัญญาทางปกครอง

	๓. ผู้ฟ้องคดีต้องจัดทำคำฟ้องตามที่กฎหมายกำหนด

	คำฟ้อง ไม่มีแบบฟอร์มกำหนดไว้ตายตัว กฎหมายกำหนดเพียงแต่ว่าต้องทำเป็นหนังสือ จะเขียนด้วยลายมือหรือพิมพ์ก็ได้ โดยใช้ถ้อยคำสุภาพผู้ฟ้องคดีสามารถยื่นฟ้องด้วยตนเอง หรือส่งทางไปรษณีย์ลงทะเบียนก็ได้

	คำฟ้องที่สมบูรณ์ ประกอบด้วย

	(๑) ระบุชื่อและที่อยู่ของผู้ฟ้องคดี

	(๒) ระบุชื่อหน่วยงานหรือระบุชื่อตำแหน่งของเจ้าหน้าที่ของรัฐผู้ถูกฟ้องคดี

	(๓) สรุปการกระทำและข้อเท็จจริงที่เป็นเหตุแห่งการฟ้องคดีตามสมควร

	(๔) ระบุคำขอ ว่าต้องการให้ศาลแก้ไขเยียวยาอย่างไร และต้องเป็นคำขอที่อยู่ในอำนาจของศาลปกครองที่จะกำหนดให้ได้

	(๕) ลงลายมือชื่อผู้ฟ้องคดี

	นอกจากนี้ ผู้ฟ้องคดีต้องแนบสำเนาบัตรประจำตัวประชาชน โดยรับรองสำเนาถูกต้อง พร้อมทั้งแนบเอกสารหลักฐานที่เกี่ยวข้องเท่าที่มีมาด้วย โดยผู้ฟ้องคดีต้องสำเนาคำฟ้องและสำเนาพยานหลักฐานรับรองสำเนาถูกต้อง ตามจำนวนของผู้ถูกฟ้องคดียื่นมาพร้อมกับคำฟ้องด้วย

	สำหรับค่าธรรมเนียมศาลในการฟ้องคดีปกครองนั้น กฎหมายวางหลักว่าผู้ฟ้องคดีไม่ต้องเสียค่าธรรมเนียมศาล แต่ถ้าเป็นการฟ้องคดีขอให้ศาลสั่งให้มีการใช้เงินหรือส่งมอบทรัพย์สิน ผู้ฟ้องคดีต้องเสียค่าธรรมเนียมศาลตามทุนทรัพย์ ในอัตราตามที่ระบุไว้ในตาราง ๑ ท้ายประมวลกฎหมายวิธีพิจารณาความแพ่ง สำหรับคดีที่มีคำขอให้ปลดเปลื้องทุกข์ อันอาจคำนวณเป็นราคาเงินได้

	อย่างไรก็ตามถ้าผู้ฟ้องคดีไม่มีทรัพย์สินเพียงพอที่จะเสียค่าธรรมเนียมศาล ศาลอาจอนุญาตให้ดำเนินคดีโดยยกเว้นค่าธรรมเนียมศาลได้

	อายุความในการฟ้องคดี

	๑. การฟ้องคดีขอให้เพิกถอนกฎหรือคำสั่งทางปกครอง หรือขอให้สั่งห้ามการกระทำที่ไม่ชอบด้วยกฎหมาย ต้องยื่นฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี โดยผู้ออกคำสั่งต้องระบุระยะเวลาและวิธีการยื่นฟ้องคดีไว้ในคำสั่งดังกล่าวด้วย มิฉะนั้นระยะเวลาในการฟ้องคดีจะขยายออกไปเป็น ๑ ปี นับแต่วันที่ผู้ฟ้องคดีได้รับทราบคำสั่งนั้น

	๒. การฟ้องคดีว่าหน่วยงานทางปกครอหรือเจ้าหน้าที่ของรัฐ ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ผู้ฟ้องคดีอาจฟ้องคดีได้ภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี หรือกรณีที่ได้มีหนังสือร้องขอให้หน่วยงานทางปกครองหรือเจ้าหน้าที่ของรัฐปฏิบัติหน้าที่ กรณีนี้ผู้ฟ้องคดีมีสิทธิยื่นฟ้องคดีภายใน ๙๐ วัน นับแต่วันที่พ้นกำหนด ๙๐ วัน หลังจากที่ได้ยื่นหนังสือร้องขอดังกล่าวแล้ว

	๓. การฟ้องคดีเกี่ยวกับการกระทำละเมิด หรือความรับผิดอย่างอื่นของหน่วยงานทางปกครอง หรือเจ้าหน้าที่รัฐ ให้ยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี

	๔. การฟ้องคดีเกี่ยวกับสัญญาทางปกครอง ให้ยื่นฟ้องภายใน ๕ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี (เดิมให้ยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี)

	๕. การฟ้องคดีปกครองเกี่ยวกับการคุ้มครองประโยชน์สาธารณะ หรือการฟ้องคดีเกี่ยวกับสถานะของบุคคล จะยื่นฟ้องคดีเมื่อใดก็ได้ ไม่มีกำหนดอายุความ

	ตัวอย่างคดีเกี่ยวกับการคุ้มครองประโยชน์สาธารณะ

	- ปฏิรูปที่ดินจังหวัดออกหนังสืออนุญาตให้เข้าทำประโยชน์ ในเขตปฏิรูปที่ดินทับซ้อนกับที่ดินสาธารณประโยชน์ ซึ่งอยู่ในความดูแลของ อบต.

	- การฟ้องคดีเกี่ยวกับการคุ้มครองทางหลวงเทศบาล อันเป็นสาธารณสมบัติของแผ่นดินสำหรับพลเมืองใช้ร่วมกัน เพื่อมิให้บุคคลหนึ่งบุคคลใดเข้าไปถือครอบครอง หรือปลูกสร้างสิ่งใดในเขตทางหลวงโดยมิชอบด้วยกฎหมาย

	คดีเกี่ยวกับสถานะของบุคคล

	- สำหรับคดีเกี่ยวกับสถานะของบุคคล หมายถึง สถานะตามกฎหมายที่ได้รับความคุ้มครองสิทธิในการเป็นบุคคล และสิทธิที่ได้รับความคุ้มครองที่เกี่ยวเนื่องกับการเป็นบุคคล เช่น สัญชาติของบุคคล หรือสถานะในครอบครัว เช่น เพศ อายุ บิดา มารดา บุตร สามี ภรรยา และความสามารถของบุคคล เป็นต้น คดีที่เป็นกรณีสถานะของบุคคลเหล่านี้ จะยื่นฟ้องเมื่อใดก้ได้ ส่วนกรณีสถานะทางสังคม อาชีพ หรือตำแหน่ง ไม่ถือเป็นสถานะของบุคคลตามกฎหมายดังกล่าว

	สำหรับกรณีการฟ้องคดีปกครองที่ยื่นฟ้องเมื่อพ้นกำหนดเวลาการฟ้องคดี หากศาลปกครองเห็นว่าคดีจะเป็นประโยชน์ต่อส่วนรวม หรือมีเหตุจำเป็นอื่น โดยศาลเห็นเองหรือคู่กรณีมีคำขอ ศาลปกครองอาจรับไว้พิจารณาก็ได้

	ตัวอย่างคดีที่เป็นประโยชน์แก่ส่วนรวม

	- การขอให้เพิกถอนข้อบังคับแพทยสภาซึ่งมีผลต่อผู้ประกอบวิชาชีพเวชกรรมทั่วไป

	- การที่เจ้าหน้าที่ของรัฐไม่แก้ไขเหตุเดือดร้อนรำคาญที่เกิดขึ้น ซึ่งมีผลกระทบต่อสุขภาพ อนามัยของประชาชนจำนวนมากที่พักอาศัยอยู่ในบริเวณดังกล่าว

	- การฟ้องว่า พระราชกฤษฎีการกำหนดเขตที่ดินในบริเวณที่ ที่จะเวนคืนเพื่อสร้างทางหลวงแผ่นดินฯ ไม่ชอบด้วยกฎหมาย หากเป็นจริงตามที่ฟ้อง และศาลมีคำสั่งเพิกถอนพระราชกฤษฎีกาดังกล่าว ย่อมเป็นประโยชน์แก่ราษฎรที่มีที่ดินซึ่งแนวถนนดังกล่าวตัดผ่าน

	กรณีมีเหตุจำเป็นอื่น

	กรณีจะถือเป็นเหตุจำเป็นอื่นหรือไม่ จะต้องพิจารณาจากเหตุอื่นที่ทำให้ผู้ฟ้องคดี ไม่สามารถนำคดีมาฟ้องภายในกำหนดเวลาการฟ้องคดีเป็นสำคัญ โดยจะต้องมิใช่เหตุอันจะโทษผู้ฟ้องคดีได้ เช่น

	- กรณีเจ้าหน้าที่ทำการติดตามผลและรับว่า จะดำเนินการให้จนล่วงเลยกำหนดเวลาการฟ้องคดี

	- กรณีผู้ฟ้องคดีได้มีหนังสือถึงเลขาธิการคระกรรมการข้าราชการพลเรือน ให้พิจารราอุทธรณ์คำสั่งลงโทษทางวินัยให้แล้วเสร็จโดยเร็ว เป็นจำนวน ๒ ครั้ง ย่อมแสดงให้เห็นว่าผู้ฟ้องคดี ได้พยายามติดตามผลการพิจารณาอุทธรณ์มาโดยตลอด แม้ขณะยื่นฟ้องต่อศาลปกครองจะพ้นกำหนดเวลาฟ้องคดีแล้ว ก็ไม่ทำให้อำนาจหน้าที่ในการพิจารณาวินิจฉัยอุทธรณ์ของคณะกรรมการข้าราชการพลเรือนหมดไปได้ จึงมีเหตุจำเป็นที่ศาลจะรับไว้พิจารณาได้

	- เดิมผู้ฟ้องคดียื่นฟ้องสำนักงานจัดรูปที่ดินจังหวัดลพบุรี ซึ่งมิใช่หน่วยงานที่มีสภาพนิติบุคคลโดยเป็นการยื่นฟ้องคดีภายในกำหนดอายุความ แต่ศาลปกครองชั้นต้นมีคำสั่งไม่รับคำฟ้องไว้พิจารณาโดยให้ผู้ฟ้องคดียื่นฟ้องกรมชลประทาน (นิติบุคคล) ต่อมาผู้ฟ้องคดีได้ยื่นฟ้องกรมชลประทาน กรณีนี้แม้จะยื่นฟ้องคดีเมื่อพ้นกำหนดเวลาแล้ว แต่เป็นกรณีที่มี่เหตุจำเป็นอื่นศาลรับคำฟ้องไว้พิจารณาได้ *

				[image: รูปภาพ ภาพบริเวณด้านหน้าอาคารสำนักงานศาลปกครอง]

				[image: รูปภาพ ภาพอาคารสำนักงานศาลปกครอง บริเวณพระบรมรูปพระบาทสมเด็จพระจุลจอมเกล้าเจ้าอยู่หัว]

	คดีพิพาทเกี่ยวกับกฎ

	
		
				[image: รูปภาพ ภาพบริเวณด้านหน้าอาคารสำนักงานศาลปกครอง]

				[image: รูปภาพ ภาพบริเวณด้านหน้าอาคารสำนักงานศาลปกครอง]

		

	

	เพิกถอนระเบียบคณะกรรมการอ้อยและน้ำตาลทราย

	___________________________________________
(หนังสือพิมพ์บ้านเมือง ฉบับลงวันที่ ๓๐ กันยายน ๒๕๔๙)

	คดีนี้เป็นคดีที่น่าสนใจคดีหนึ่งและถือเป็นอุทาหรณ์ที่สำคัญ ของคณะกรรมการอ้อยและน้ำตาลทราย หรือ กอน. กรณีการออกระเบียบเกินขอบอำนาจที่กฎหมายกำหนดไว้

	คดีนี้ผู้ฟ้องคดีคือโรงงานน้ำตาลทรายจำนวน ๓๖ โรง ได้ยื่นฟ้องคณะกรรมการอ้อยและน้ำตาลทราย ต่อศาลปกครองสูงสุด เพื่อขอให้ศาลเพิกถอนระเบียบคณะกรรมการอ้อยและน้ำตาลทราย ฉบับที่ ๒ พ.ศ. ๒๕๔๓ ว่าด้วยหลักเกณฑ์และวิธีการจัดเก็บเงินเข้ากองทุน เพื่อชำระหนี้ให้แก่ธนาคารเพื่อการเกษตรและสหกรณ์การเกษตร หรือ ธกส. ตามโครงการเงินเพิ่มค่าอ้อยขั้นต้น กรณีจึงเป็นการฟ้องเพิกถอนกฎที่ออกโดยความเห็นชอบของคณะรัฐมนตรี ซึ่งเป็นคดีปกครองที่ต้องยื่นฟ้องต่อศาลปกครองสูงสุดโดยตรง รายละเอียดของคดีมีดังนี้

	ในฤดูการผลิตอ้อยปี ๒๕๔๑/๒๕๔๒ ได้เกิดภาวะเศรษฐกิจตกต่ำและราคาน้ำตาลทรายในตลาดโลกตกต่ำ ส่งผลให้ราคาอ้อยขั้นต้นที่คำนวณได้ในปีนั้นต่ำกว่าต้นทุนการผลิต ทำให้ชาวไร่อ้อยต้องประสบปัญหาขาดทุน คณะกรรมการอ้อยและน้ำตาลทราย จึงขอให้รัฐบาลพิจารณาหาทางช่วยเหลือชาวไร่อ้อยดังกล่าว

	ครม. จึงได้มีมติเมื่อวันที่ ๑๕ ธันวาคม ๒๕๔๑ เห็นชอบให้มีการกำหนดราคาอ้อยขั้นต้น ปี ๒๕๔๑/๒๕๔๒ ในอัตราตันละ ๕๐๐ บาท และเห็นชอบให้ชาวไร่อ้อยได้รับ “เงินเพิ่ม” ค่าอ้อย ด้วยการให้ชาวไร่อ้อยกู้ยืมเงินอีกตันละ ๑๐๐ บาท โดยให้กู้ยืมจากกองทุนอ้อยที่ฝากที่ไว้ที่ ธกส. ในอัตราตันละ ๒๑ บาท ส่วนที่เหลืออีกตันละ ๗๙ บาท ให้ ธกส. ปล่อยเงินกู้ในอัตราดอกเบี้ยเท่ากับที่ ธกส. คิดจากเกษตรกรรายย่อย โดยมีระยะเวลาการใช้คืนไม่เกิน ๕ ปี

	ปี ๒๕๔๒ สำนักงานคณะกรรมการอ้อยและน้ำตาลทราย ได้ออกประกาศราคาอ้อยขั้นต้น ปี ๒๕๔๒/๒๕๔๓ ซึ่งเป็นราคาที่ต่ำกว่าต้นทุนการผลิตอีก ครม. จึงได้มีมติให้กระทรวงการคลังประสานกับ ธกส. ในการพิจารณาจัดสรรวงเงินเพื่อนำไปจ่ายเป็นเงินเพิ่มค่าอ้อยขั้นต้นให้กับชาวไรอ้อยอีกครั้งตันละ ๑๐๐ บาท โดยให้จัดทำเป็นแผนการกู้เงิน และให้กองทุนอ้อยเป็นผู้กู้ ชาวไร่อ้อยเป็นผู้ใช้หนี้เงินกู้ผ่านกองทุน มีระยะเวลาใช้คืนไม่เกิน ๕ ปี พร้อมทั้งได้กำหนดวิธีจ่ายคืนโดยให้เรียกเก็บเงินจากชาวไร่อ้อยตามภาระหนี้จริงในแต่ละปี ตามแผนการชำระหนี้ของ ธกส.

	ต่อมา ธกส. ในฐานะเจ้าหนี้ได้มีหนังสือด่วนถึงคณะกรรมการอ้อยและน้ำตาลทราย ขอให้กองทุนอ้อยออกประกาศและกำหนดระเบียบ เกี่ยวกับการเรียกเก็บเงินจากราคาอ้อยขั้นสุดท้ายและขั้นต้น เพื่อให้ได้เงินมาชำระหนี้แก่ ธกส. ตามแผนการชำระหนี้ดังกล่าว คณะกรรมการอ้อยและน้ำตาลทราย จึงได้ออกระเบียบคณะกรรมการอ้อยและน้ำตาลทราย ฉบับที่ ๒ พ.ศ. ๒๕๔๓ โดยมีสาระสำคัญ คือ กำหนดให้โรงงานน้ำตาลทรายหักเงินจากราคาอ้อยขั้นต้นปี ๒๕๔๓/๒๕๔๔ ของชาวไร่อ้อย แล้วนำเงินส่งเข้ากองทุนอ้อยเพื่อนำไปชำระหนี้เงินเพิ่มค่าอ้อย ให้แก่ ธกส. เจ้าหนี้

	โรงงานน้ำตาล ผู้ฟ้องคดีเห็นว่าระเบียบดังกล่าวไม่ชอบด้วยกฎหมาย เนื่องจากภาระผูกพันการชำระหนี้ เป็นเรื่องของชาวไร่อ้อยเฉพาะรายกับ ธกส.และกองทุนอ้อย

	โรงงานน้ำตาลไม่มีส่วนเกี่ยวข้องกับการกู้เงิน และการให้โรงงานน้ำตาลเป็นผู้หักเงินค่าอ้อยจากชาวไร่อ้อย และนำส่งกองทุนอ้อยเพื่อชำระหนี้แก่ ธกส. นั้น ทำให้โรงงานน้ำตาลต้องเดือดร้อนเสียหาย เพราะโรงงานน้ำตาลต้องเสียค่าใช้จ่ายในการจัดเตรียมบุคลากรและเอกสาร ในการทำหน้าที่หักเงินชำระหนี้ของชาวไร่อ้อยอีก ทั้งระเบียบดังกล่าวบังคับให้เรียกเก็บเงินจากชาวไรอ้อยทุกราย แม้จะไม่ได้กู้เงินนั้น จึงเท่ากับเป็นการบังคับให้โรงงานน้ำตาล ไปละเมิดบุคคลอื่น ซึ่งอาจถูกฟ้องร้องได้

	ศาลปกครองสูงสุดพิจารณาแล้วเห็นว่า คดีนี้แม้โรงงานน้ำตาลจะยื่นฟ้องคดีต่อศาลเมื่อพ้นกำหนดระยะเวลาการฟ้องแล้วก็ตาม แต่ศาลก็ยังเห็นว่าหากศาลรับไว้พิจารณา ก็จะเป็นประโยชน์ต่อโรงงานและชาวไร่อ้อย รวมทั้งเป็นประโยชน์แก่ส่วนรวม ซึ่งกฎหมายยกเว้นให้ศาลสามารถรับคดีไว้พิจารณาได้ แม้จะขาดอายุความแล้วก็ตาม

	สำหรับประเด็นเนื้อหาของคดีนั้นศาลพิเคราะห์แล้วเห็นว่า การที่ระเบียบดังกล่าวกำหนดให้โรงงานน้ำตาลทรายเป็นผู้หักเงินชาวไร่อ้อย และเป็นผู้นำส่งชำระหนี้นั้นไม่อาจกระทำได้ เพราะเมื่อพิจารณาจากการเสนอเรื่องต่อ ครม. หรือ มติ ครม. รวมทั้งบันทึกข้อตกลงสามฝ่าย ก็ล้วนแต่ไม่มีส่วนใดที่เกี่ยวข้องกับฝ่ายโรงงาน

	เรื่องนี้กองทุนอ้อยและน้ำตาลทราย ซึ่งมีหน้าที่ในการรักษาเสถียรภาพของอุตสาหกรรมอ้อยและน้ำตาลทราย และเสถียรภาพของราคาน้ำตาลทรายตามกฎหมาย ควรต้องเข้าไปทำหน้าที่รับผิดชอบในการแก้ไขปัญหาดังกล่าว เช่น นำเงินจากกองทุนส่งชำระหนี้ หรือกำหนดให้ชาวไร่อ้อยนำเงินส่งชำระหนี้โดยตรงต่อ ธกส. หรือผ่านกองทุน เป็นต้น

	แม้ว่ากฎหมายจะกำหนดให้โรงงานต้องปฏิบัติตามระเบียบ และประกาศที่คณะกรรมการฯ กำหนด แต่ระเบียบและประกาศนั้น ก็ต้องเป็นระเบียบและประกาศที่ออกโดยชอบด้วยกฎหมายด้วย

	เมื่อกรณีดังกล่าวไม่มีบทบัญญัติมาตราใดที่กำหนดให้เป็นภาระหรือหน้าที่ของโรงงานให้ต้องดำเนินการหักเงินเพื่อชำระหนี้ดังกล่าว การออกระเบียบที่กำหนดหน้าที่ความรับผิดชอบของโรงงาน ในเรื่องดังกล่าวจึงเป็นการออกกฎที่เกินอำนาจตามกฎหมายศาลปกครองสูงสุดพิพากษาให้เพิกถอนระเบียบดังกล่าว (คดีหมายเลขแดงที่ ฟ.๔๐/๒๕๔๙) *

	มาตรฐานมัคคุเทศก์

	_______________________________________________
(หนังสือพิมพ์บ้านเมือง ฉบับลงวันที่ ๒ กันยายน ๒๕๔๙)

	องค์การท่องเที่ยวโลกได้กำหนดให้วันที่ ๒๗ กันยายนของทุกปี เป็นวันท่องเที่ยวโลกในโอกาสวันท่องเที่ยวโลกที่ใกล้จะถึงนี้ ผมไม่อยากให้พวกเราคิดถึงแต่เรื่องการท่องเที่ยวเพื่อสนุกสนานเพียงอย่างเดียว หากแต่อยากให้ตระหนักถึงการรักษาสภาพแวดล้อม ทรัพยากรธรรมชาติของแหล่งท่องเที่ยว รวมถึงสังคมและวัฒนธรรมของประเทศเพื่อให้สามารถดำรงอยู่ได้อย่างสมดุลด้วย

	ปัจจุบันสังคมไทยได้รับเอาวัฒนธรรมตะวันตกเข้ามาอย่างหลากหลาย และบางอย่างได้ทำลายคุณค่าของวัฒนธรรมไทยไปแล้ว เหตุหนึ่งก็มาจากการส่งเสริมการท่องเที่ยวที่มุ่งเน้นรายได้เพียงด้านเดียว โดยขาดการมองแบบองค์รวม ซึ่งหากเรายังมองเพียงด้านเดียวอยู่อย่างนี้ อนาคตการท่องเที่ยวของประเทศไทยจะพัฒนาอย่างยั่งยืนได้อย่างไร

	เมื่อพูดถึงการท่องเที่ยวในต่างแดน ก็ต้องนึกถึงมัคคุเทศก์ หรือ Guides ซึ่งเป็นผู้ที่ทำหน้าที่ในการนำนักท่องเที่ยว เดินทางไปท่องเที่ยวตามแผนการทัศนาจร หรือตามโครงการนำเที่ยวของบริษัทจัดนำเที่ยว หรือตามความต้องการของนักท่องเที่ยว ซึ่งผู้ที่จะเป็นมัคคุเทศน์ได้นั้น นอกเหนือจากความรู้ทางด้านภาษาที่ต้องใช้ในการสื่อสารแล้ว ยังจะต้องมีความรู้ในด้านประวัติศาสตร์ ภูมิศาสตร์ จารีตประเพณี วัฒนธรรม และอื่นๆ อีกมากมายที่เกี่ยวกับการท่องเที่ยว

	อาชีพมัคคุเทศก์จึงถือเป็นอาชีพหนึ่งที่สำคัญในการที่จะช่วยสร้างภาพพจน์ และสร้างความเข้าใจที่ถูกต้องให้กับนักท่องเที่ยวได้เป็นอย่างดี ฉะนั้น มาตรฐานมัคคุเทศก์จึงเป็นเรื่องที่สำคัญ

	คดีปกครองที่นำมาฝากวันนี้เป็นเรื่องเกี่ยวกับการสร้างมาตรฐานมัคคุเทศก์ โดยผู้ฟ้องคดีคือสหภาพแรงงานมัคคุเทศก์อาชีพแห่งประเทศไทย ได้ยื่นฟ้องการท่องเที่ยวแห่งประเทศไทย และนายกรัฐมนตรี (ผู้ถูกฟ้องคดีที่ ๑ และที่ ๒ ตามลำดับ) เนื่องจากเดิมนั้น ผู้ได้รับใบอนุญาตเป็นมัคคุเทศก์ก็ต้องเป็นผู้ที่ผ่านการฝึกอบรมวิชามัคคุเทศนก์ ตามหลักสูตรที่คณะกรรมการธุรกิจนำเที่ยวและมัคคุเทศก์รับรอง ซึ่งต่อมาผู้ถูกฟ้องคดีทั้งสองได้อาศัยอำนาจตาม พ.ร.บ. ธุรกิจนำเที่ยวและมัคคุเทศก์ฯ ออกกฎกระทรวงซึ่งมีสาระเป็นการเพิ่มข้อ ๑๑ ทวิ ของกฎกระทรวงดังกล่าว ซึ่งกำหนดให้มัคคุเทศก์ผู้ที่มีใบอนุญาตแล้ว ต้องเข้ารับการฝึกอบรมวิชามัคคุเทศก์ตามหลักสูตร ระยะเวลา และในสถานฝึกอบรมที่คณะกรรมการฯ กำหนด คือต้องเข้าอบรมทุกๆ ๒ ปี ซึ่งบทบัญญัติดังกล่าวเป็นการกำหนดให้เป็นหน้าที่มัคคุเทศก์ ที่จะต้องปฏิบัติตาม มิฉะนั้นจะมีโทษโดยนายทะเบียนอาจสั่งพักใช้ หรือเพิกถอนใบอนุญาตเป็นมัคคุเทศก์ก็ได้

	ผู้ฟ้องคดีเห็นว่ากฎกระทรวงดังกล่าวขัดต่อ พ.ร.บ. ธุรกิจนำเที่ยวและมัคคุเทศก์ฯ และรัฐธรรมนูญแห่งราชอาณาจักรไทย โดยจำกัดสิทธิเสรีภาพและกระทบกระเทือน สิทธิการประกอบอาชีพมัคคุเทศก์ เพราะการอบรมความรู้เพิ่มเติม เป็นสิทธิเฉพาะส่วนบุคคลที่ไม่สามารถบังคับกันได้ จึงขอให้ศาลเพิกถอนกฎกระทรวงดังกล่าว

	ศาลปกครองสูงสุดพิเคราะห์แล้วเห็นว่า การฟ้องขอให้เพิกถอนกฎกระทรวง ที่ออกโดยความเห็นชอบของคณะรัฐมนตรี เป็นคดีปกครองที่อยุ่ในอำนาจของศาลปกครองสูงสุดที่จะพิจารณาวินิจฉัย ซึ่งเมื่อศาลได้พิจารณาถึงเหตุผลในการประกาศใช้กฎหมายดังกล่าวประกอบกับบทบัญญัติในมาตรา ๕๐ ของรัฐธรรมนูญแห่งราชอาณาจักรไทยแล้ว เห็นว่า

	 

	29

	การกำหนดหน้าที่ที่ต้องอบรมเพิ่มเติมของมัคคุเทศก์นั้น ย่อมเกี่ยวข้องและมีผลโดยตรงต่อการปฏิบัติหน้าที่ของมัคคุเทศก์ เพราะสามารถนำเอาสิ่งที่ได้รับรู้จากการอบรมเพิ่มเติม ไปใช้ให้เกิดประโยชน์ในการปฏิบัติหน้าที่ได้ดียิ่งขึ้นและยังส่งผลดีในด้านอื่นๆ ด้วย ซึ่งเป็นไปตามเจตนารมณ์ของ พ.ร.บ. ธุรกิจนำเที่ยวและมัคคุเทศก์ฯ ที่ต้องการให้การประกอบอาชีพมัคคุเทศก์ เป็นไปอย่างมีระเบียบและได้มาตรฐาน

	กฎกระทรวงดังกล่าวจึงเป็นกฎกระทรวง ที่มีลักษณะเป็นการจัดระเบียบการประกอบอาชีพ ซึ่งเป็นเรื่องที่มาตรา ๕๐ วรรคสองของรัฐธรรมนูญยินยอมให้กระทำได้ และเป็นการบังคับโดยไม่เกินขอบอำนาจ การที่กำหนดให้มัคคุเทศก์ก็ต้องเข้ารับการอบรมเพิ่มเติม เป็นมาตรการที่จำเป็นเพื่อให้วัตถุประสงค์ของกฎหมายสัมฤทธิ์ผล โดยที่มิได้กระทบกระเทือนสาระสำคัญแห่งสิทธิเสรีภาพ ซึ่งเป็นวิธีการที่เหมาะสมที่จะทำให้มัคคุเทศก์ ได้รับความรู้ความเข้าใจและสามารถนำไปปฏิบัติได้ อีกทั้ง ไม่ขัดต่อหลักดุลยภาพระหว่างความเสียหายที่เกิดขึ้น ต่อมัคคุเทศก์กับประโยชน์มหาชน เพราะการบังคับให้มัคคุเทศก์เข้ารับการฝึกอบรม จะทำให้มัคคุเทศก์มีความรู้ความเข้าใจในข้อมูลต่างๆ ได้ถูกต้องและปฏิบัติหน้าที่ด้วยความระมัดระวัง ในด้านมารยาทและความประพฤติมากยิ่งขึ้น จึงย่อมเป็นผลดีต่อภาพพจน์ด้านอุตสาหกรรมการท่องเที่ยวโดยรวมของประเทศ ในขณะที่มัคคุเทศก์มีภาระเพิ่มขึ้น เพียงแต่การต้องเข้ารับการฝึกอบรมและต้องเสียค่าใช้จ่ายทุกๆ ๒ ปี เท่านั้น

	ดังนั้นกฎกระทรวงฉบับดังกล่าวจึงไม่ขัดต่อหลักความได้สัดส่วน ที่จะกระทบต่อสิทธิเสรีภาพของมัคคุเทศก์จนเกินสมควร อันถือว่าเป็นการขัดต่อรัฐธรรมนูญแต่อย่างใด กฎกระทรวงดังกล่าวจึงชอบด้วยกฎหมายแล้ว ศาลปกครองสูงสุดพิพากษายกฟ้อง (คดีหมายเลขแดงที่ ฟ.๑๕/๒๕๔๕)*

	บังคับทำประกัน

	_______________________________________
(หนังสือพิมพ์บ้านเมือง ฉบับลงวันที่ ๒๕ ธันวาคม ๒๕๔๙)

	คดีนี้เป็นคดีที่น่าสนใจคือมหาวิทยาลัยราชภัฏแห่งหนึ่ง มีความประสงค์ที่จะให้บริการและสวัสดิการ แก่นักศึกษาของมหาวิทยาลัยทุกคนในเรื่องการทำประกันอุบัติเหตุ โดยมีวัตถุประสงค์เพื่อช่วยเหลือและคุ้มครองนักศึกษา ที่มีความเสี่ยงสูงต่อการเกิดอุบัติเหตุ เพราะนักศึกษาส่วนใหญ่เดินทางมาเรียนหนังสือโดยรถจักรยานยนต์ อีกทั้ง เพื่อจัดทำประกันอุบัติเหตุกลุ่ม ให้แก่นักศึกษาที่จัดกิจกรรมนอกสถานที่ เช่น การไปศึกษาดูงาน ตามโปรแกรมการเรียนในแต่ละวิชา

	คณะกรรมการสภามหาวิทยาลัยดังกล่าว จึงได้ประชุมและมีมติเห็นชอบอนุมัติระเบียบสภามหาวิทยาลัย ว่าด้วยการประกันอุบัติเหตุ พ.ศ. ๒๕๔๖ ระเบียบดังกล่าวได้กำหนดเงื่อนไขในการทำประกันอุบัติเหตุ โดยในข้อ ๗.๑ ระบุว่า ให้นักศึกษาทุกคนมีการทำประกันอุบัติเหตุ ในกรณีที่นักศึกษาคนใดทำประกันอุบัติเหตุหรือประกันอื่นๆ ที่มีความคุ้มครองเกี่ยวกับอุบัติเหตุไว้ก่อนอยู่แล้วนั้น ให้นักศึกษานำหลักฐานการทำประกันดังกล่าว มาแสดงให้มหาวิทยาลัยทราบ ในวันลงทะเบียนของภาคเรียนที่ ๑ และระเบียบขอ้ ๗.๒ ระบุว่า การเรียกเก็บเงินนักศึกษาผู้ทำประกันอุบัติเหตุนั้น ให้เรียกเก็บได้ครั้งละไม่เกิน ๒๐๐ บาท ต่อคนต่อปี และให้เรียกเก็บในวันลงทะเบียนของภาคเรียนที่ ๑ ของทุกปีการศึกษา

	แต่การเรียกเก็บเงินค่าประกันอุบัติเหตุดังกล่าว ไม่รวมถึงนักศึกษาผู้ทำประกันอุบัติเหตุ หรือประกันอื่นๆ ที่มีความคุ้มครองเกี่ยวกับอุบัติเหตุไว้อยู่ก่อน และได้แสดงหลักฐานการมีประกันดังกล่าว ให้มหาวิทยาลัยทราบแล้ว

	หลังจากที่ได้มีการประกาศใช้ระเบียบดังกล่าวแล้ว มหาวิทยาลัยได้มีคำสั่งแต่งตั้งคณะกรรมการ เพื่อคัดเลือกบริษัทประกันอุบัติเหตุสำหรับนักศึกษา ซึ่งที่ประชุมได้มีมติเลือกบริษัทประกันภัยแห่งหนึ่ง โดยในสัญญาประกันอุบัติเหตุบริษัทจะคุ้มครองผู้ทำประกันอุบัติเหตุตลอด ๒๔ ชม. ไม่ว่าจะได้รับอุบัติเหตุภายในหรือภายนอกมหาวิทยาลัย โดยจะคุ้มครองค่ารักษาพยาบาลถึง ๑๐,๐๐๐ บาทต่อครั้ง และ ๑๐๐,๐๐๐ บาท ในกรณีเสียชีวิต ซึ่งเป็นการทำประกันอุบัติเหตุเหมารวมนักศึกษาของมหาวิทยาลัยทุกคน ในกรณีเกิดเหตุนักศึกษาเพียงแค่แสดงบัตรประจำตัวนักศึกษา หรือบัตรประกันอุบัติเหตุก็ได้รับการคุ้มครองโดยได้รับค่าสินไหมทดแทน

	ต่อมามหาวิทยาลัยได้ออกประกาศมหาวิทยาลัย เรื่อง การรับและจ่ายเงินประกันอุบัติเหตุ ซึ่งข้อ ๑ ของประกาศได้กำหนดให้นึกศึกษาของมหาวิทยาลัยทุกประเภท ทุกระดับ ทุกคน ต้องชำระเงินค่าประกันอุบัติเหตุคนละ ๒๐๐ บาท ต่อปี และข้อ ๒ กำหนดให้นักศึกษาชำระเงินตาม ข้อ ๑ ในวันลงทะเบียนภาคเรียนที่ ๑ ของปีการศึกษานั้นๆ โดยให้ชำระต่อคณะกรรมการประกันอุบัติเหตุที่มหาวิทยาลัยแต่งตั้งขึ้น

	เมื่อถึงกำหนดวันชำระเงินค่าลงทะเบียน มีนักศึกษาจำนวน ๑๓ คน ได้ไปชำระเงินค่าลงทะเบียนที่ฝ่ายการเงิน แต่เจ้าหน้าที่ของฝ่ายการเงิน ไม่ยอมให้นักศึกษาดังกล่าวชำระเงินค่าลงทะเบียน โดยอ้างว่านักศึกษาทั้ง ๑๓ คน ยังไม่ได้ชำระเงินค่าประกันอุบัติเหตุตามระเบียบสภามหาวิทยาลัย คนละ ๒๐๐ บาท จึงไม่มีสิทธิลงทะเบียนเรียนตามประกาศของมหาวิทยาลัย

	นักศึกษาจำนวน ๑๐ คนใน ๑๓ คนดังกล่าว เกรงว่าหากไม่ชำระเงินค่าลงทะเบียนภายในกำหนด

	จะต้องเสียค่าปรับและสามารถใช้บริการยืม-คืนหนังสือของห้องสมุดได้ จึงยอมชำระเงินค่าประกันอุบัติเหตุคนละ ๒๐๐ บาทแต่มีนักศึกษาจำนวน ๓ คน ไม่ยอมชำระค่าประกันอุบัติเหตุ นักศึกษาทั้ง ๑๓ คน เห็นว่าระเบียบและประกาศของมหาวิทยาลัย ในเรื่องการทำประกันอุบัติเหตุดังกล่าวไม่ชอบด้วยกฎหมาย เนื่องจากเป็นการบังคับอันขัดต่อหลักเสรีภาพ จึงนำเรื่องมาฟ้องต่อศาลปกครอง

	ศาลปกครองพิเคราะห์แล้วเห็นว่า ระเบียบดังกล่าว นายกสภามหาวิทยาลัยได้ออกโดยอาศัยอำนาจตาม พ.ร.บ. มหาวิทยาลัย ที่กำหนดให้สภามหาวิทยาลัยมีอำนาจ และหน้าที่วางระเบียบและข้อบังคับของมหาวิทยาลัย จึงเป็นการออกระเบียบโดยมีอำนาจกระทำการ

	กรณีจึงต้องมาพิจารณาต่อว่า เนื้อหาของระเบียบดังกล่าวชอบด้วยกฎหมายหรือไม่ ศาลเห็นว่าวัตถุประสงค์ของการออกระเบียบดังกล่าว ไม่ใช่วัตถุประสงค์หลักของการจัดตั้งมหาวิทยาลัย ที่มุ่งให้การศึกษาวิชาการ และวิชาชีพชั้นสูง แต่ระเบียบดังกล่าว เป็นไปเพื่อรองรับการดำเนินกิจการของมหาวิทยาลัย ในด้านการจัดบริการและสวัสดิการแก่นักศึกษา โดยในข้อ ๗.๑ ของระเบียบที่กำหนดให้นักศึกษาทุกคนมีการทำประกันอุบัติเหตุนั้น ถือเป็นการขัดต่อหลักเสรีภาพในการแสดงเจตนาเพื่อทำนิติกรรม เนื่องจากการทำประกันอุบัติเหตุเป็นสัญญาประกันภัยประเภทหนึ่ง ย่อมอยู่ในบังคับของหลักนิติกรรมสัญญา ซึ่งตามประมวลกฎหมายแพ่งและพาณิชย์กำหนดให้ “นิติกรรม” หมายความว่า การใดๆ อันทำลงโดยชอบด้วยกฎหมายและด้วยสมัครใจ มุ่งโดยตรงต่อการผูกนิติสัมพันธ์ขึ้นระหว่างบุคคลเพื่อจะก่อ โอน สงวน หรือระงับซึ่งสิทธิ ดังนั้นมหาวิทยาลัยจึงไม่อาจกำหนดระเบียบ ให้นักศึกษาทุกคนทำประกันอุบัติเหตุโดยปราศจากความยินยอม หรือโดยไม่สมัครใจ ระเบียบของมหาวิทยาลัยว่าด้วยการประกันอุบัติเหตุ ข้อ ๗.๑ จึงไม่ชอบด้วยกฎหมาย

	เมื่อระเบียบของมหาวิทยาลัยว่าด้วยการประกันอุบัติเหตุ ข้อ ๗.๑ ไม่ชอบด้วยกฎหมาย ประกาศมหาวิทยาลัย เรื่อง การรับและจายเงินประกันอุบัติเหตุซึ่งออกมารองรับระเบียบดังกล่าว อันมีเนื้อหาขัดต่อหลักเสรีภาพในการแสดงเจตนาเพื่อทำนิติกรรมเช่นกัน จึงย่อมไม่ชอบด้วยกฎหมายด้วย ศาลปกครองจึงพิพากษาให้เพิกถอนระเบียบข้อ ๗.๑ และประกาศ ขอ้ ๑ รวมทั้งให้คืนเงินค่าประกันอุบัติเหตุให้ผู้ฟ้องคดีในรายที่ได้จ่ายเงินค่าประกันไปแล้ว (คดีหมายเลขแดงที่ อ.๓๐๖/๒๕๔๙) *

	ฟ้องเพิกถอนประกาศกรมขนส่งทางบกฯ

	________________________________________
(หนังสือพิมพ์บ้านเมือง ฉบับลงวันที่ ๑๓ มิถุนายน ๒๕๕๒)

	คดีนี้ผู้ฟ้องคดีคือ สมาคมตรวจสภาพรถเอกชนไทย ได้ยื่นฟ้องรัฐมนตรีว่าการกระทรวงคมนาคม และอธิบดีกรมการขนส่งทางบก (ผู้ถูกฟ้องคดีที่ ๑ และที่ ๒ ตามลำดับ) ด้วยเหตุว่า อธิบดีกรมการขนส่งทางบกได้ออกประกาศการขนส่งทางบก เรื่อง แบบ ขนาด และมาตรฐานของเครื่องตรวจสภาพรถ และอุปกรณ์หรือสิ่งอำนวยความสะดวก ในการตรวจสภาพรถ (ฉบับที่ ๓) พ.ศ.๒๕๔๗ ซึ่งกำหนดให้สมาชิกของผู้ฟ้องคดี ซึ่งเป็นผู้ประกอบการสถานตรวจสภาพรถเอกชน ที่ประสงค์จะตรวจสภาพรถทุกประเภท (ยกเว้นรถจักรยานยนต์) จะต้องติดตั้งเครื่องทดสอบห้ามล้อรถและเครื่องทดสอบศูนย์ล้อรถด้วย

	ผู้ฟ้องคดีเห็นว่า ประกาศข้างต้นเป็นกฎที่ออกโดยไม่สุจริต เป็นการสร้างขั้นตอนโดยไม่จำเป็นหรือเป็นการสร้างภาระเกินสมควร เนื่องจากเครื่องทดสอบดังกล่าวมีราคาแพง ประกอบกับอุบัติเหตุบนท้องถนนที่เกิดขึ้น อันมีสาเหตุเกิดจากรถยนต์นั้นเป็นเพียงส่วนน้อย เพราะส่วนใหญ่เกิดจากบุคคลจึงขอให้ศาลปกครองกลางเพิกถอนประกาศดังกล่าว

	คดีนี้ศาลปกครองกลางได้มีคำสั่งทุเลาการบังคับตามประกาศกรมการขนส่งทาง

	ไว้จนกว่าคดีจะถึงที่สุดหรือจนกว่าศาลจะมีคำสั่งเป็นอย่างอื่น โดยศาลปกครองสูงสุดยืนตามคำสั่งของศาลปกครองกลาง ประกาศดังกล่าวจึงยังไม่มีผลใช้บังคับ

	ในส่วนเนื้อหาของคดี ศาลปกครองกลางพิจารณาแล้วเห็นว่า ผู้ถูกฟ้องคดีทั้งสองมีอำนาจหน้าที่ในการควบคุม กำกับดูแลการคมนาคมขนส่งให้ดำเนินการโดยราบรื่น มีความปลอดภัยทั้งต่อผู้ใช้รถและผู้ที่สัญจรทั่วไปในท้องถนน ซึ่งก่อนที่จะมีประกาศกรมการขนส่งทางบกปี พ.ศ.๒๕๔๗ ดังกล่าว กรมการขนส่งทางบกได้เคยมีประกาศทำนองเดียวกันในปี พ.ศ.๒๕๓๗ ซึ่งกำหนดว่าเมื่อครบกำหนดระยะเวลา ๓ ปี นับแต่วันที่ประกาศใช้บังคับ ให้ผู้ได้รับใบอนุญาตจัดตั้งสถานตรวจสภาพรถรายใหม่ จัดให้มีเครื่องทดสอบห้ามล้อรถและเครื่องทดสอบศูนย์ล้อรถ

	แต่หลังจากนั้นในปี พ.ศ.๒๕๓๙ ก็ได้มีประกาศยกเลิกประกาศปี พ.ศ.๒๕๓๗ โดยประกาศฉบับปี พ.ศ.๒๕๓๙ ไม่ได้กำหนดให้สภานประกอบการ ต้องมีเครื่องทดสอบห้ามล้อรถและเครื่องทดสอบศูนย์ล้อ เนื่องจากมีนโยบายให้มีการจัดตั้งสภานตรวจสภาพรถเอกชนเพิ่มมากขึ้น แสดงว่ากรมขนส่งทางบกได้มีแนวความคิด ที่จะให้สถานตรวจสภาพรถติดตั้งเครื่องทดสอบห้ามล้อ และเครื่องทดสอบศูนย์ล้อรถมาตั้งแต่ปี ๒๕๓๗ แล้ว

	ฉะนั้น ประกาศกรมการขนส่งทางบกปี พ.ศ.๒๕๔๗ ที่เป็นข้อพิพาทจึงเป็นการพัฒนาการตรวจสภาพของเอกชนให้มีประสิทธิภาพสูงขึ้น เหมาะสมกับกาลเวลา ซึ่งในต่างประเทศได้ให้ความสำคัญและเข้มงวด ในการใช้เครื่องทดสอบห้ามล้อรถและเครื่องทดสอบศูนย์ล้อรถ ประกาศดังกล่าวจึงเป็นการยกระดับมาตรฐานการตรวจสภาพรถ ในด้านความปลอดภัยให้สูงเท่าเทียมกับนานาอารยประเทศ

	แม้ข้อเท็จจริงจะเป็นดังที่ผู้ฟ้องคดีอ้างว่า จากเอกสารของสำนักงานคณะกรรมการจัดระบบการจราจรทางบก ในระหว่างเดือนตุลาคม ๒๕๔๒ เดือนกันยายน ๒๕๔๓ เฉพาะในกรุงเทพมหานคร

	ซึ่งระบุว่า สาเหตุที่ทำให้เกิดอุบัติเหตุจราจรสูงสุดเกิดจากบุคคลถึงร้อยละ ๕๔.๗๑ ถนนและสภาพแวดล้อมร้อยละ ๓๐.๒๘ และเกิดจากรถยนต์เพียงร้อยละ ๑๕.๐๑ อุบัติเหตุที่เกิดจากรถยนต์จึงเป็นเพียงส่วนน้อยนั้น แต่จากข้อมูลเดียวกันก็แสดงให้เห็นว่า กรณีอุบัติเหตุที่เกิดจากรถยนต์ได้เกิดจากระบบห้ามล้อขัดข้องถึงร้อยละ ๕๐.๓๖ ระบบไฟฟ้าขัดข้องร้อยละ๒๑.๙๐ และระบบบังคับเลี้ยวซึ่งเกี่ยวข้องกับระบบศูนย์ล้อรถร้อยละ ๑๐.๙๕

	นอกจากนี้เครื่องทดสอบดังกล่าว ยังสามารถบันทึกค่าการตรวจแบบอัตโนมัติ โดยจะบันทึกข้อมูลการตรวจไว้ เครื่องและสามารถตรวจสอบข้อมูลย้อนหลังได้ จึงเป็นมาตรการป้องกันการทุจริตของสถานตรวจสภาพรถเอกชน ที่มิได้ทำการตรวจสภาพจริง แต่ได้ออกใบรับรองการตรวจสภาพรถ และยังเป็นการป้องกันการทุจริตของเจ้าหน้าที่ ที่มีอำนาจในการควบคุมตรวจสอบ การดำเนินการของสถานตรวจสภาพรถเอกชนอีกด้วย และตามที่ผู้ฟ้องคดีอ้างว่าเครื่องทดสอบดังกล่าวมีราคาสูง โดยเครื่องที่ผลิตในประเทศไทยราคาประมาณ ๔๕๐,๐๐๐ บาท และ ๕๕๐,๐๐๐ บาท นั้น ศาลได้พิจารณาถึงระยะคืนทุนแล้วเห็นว่า อยู่ในวิสัยที่ผู้ประกอบการประกอบกิจการต่อไป ได้ข้ออ้างของผู้ฟ้องคดีเป็นการอ้างประโยชน์ทางธุรกิจเพียงอย่างเดียว จึงมิอาจรับฟังได้

	ประกาศกรมการขนส่งทางบกดังกล่าว จึงเป็นกฎที่ออกโดยชอบด้วยกฎหมาย อันเป็นประโยชน์ต่อผู้ใช้รถใช้ถนน ซึ่งเป็นประโยชน์ต่อส่วนรวม อีกทั้ง ศาลได้มีคำสั่งทุเลาการบังคับตามประกาศของกรมขนส่งทางบกดังกล่าว มาเป็นระยะเวลามากกว่า ๒ ปี ผู้ฟ้องคดีจึงมีเวลาตระเตรียมความพร้อมในการติดตั้งเครื่องทดสอบห้ามล้อรถ และเครื่องทดสอบศูนย์ล้อรถ กรณีจึงมีความเหมาะสมที่จะใช้บังคับตามประกาศของผู้ถูกฟ้องคดี ศาลปกครองกลางจึงพิพากษายกฟ้อง

	และให้คำสั่งทุเลาการบังคับตามประกาศกรมการขนส่งทางบกสิ้นสุดลงเมื่อพ้น ๓๐ วันนับแต่ศาลมีคำสั่งพิพากษานี้ (คดีหมายเลยแดงที่ ๔๘๙/๒๕๕๒)

	คดีนี้ยังไม่จบเพราะผู้ฟ้องคดียื่นอุทธรณ์ ซึ่งต้องติดตามต่อไป *

	กฎอัยการศึก

	___________________________________
(หนังสือพิมพ์บ้านเมือง ฉบับลงวันที่ ๓๑ มกราคม ๒๕๕๒)

	กฎอัยการศึก (Martial Law) เป็นกฎหมายที่มีการใช้กันแพร่หลายมานานแล้ว รวมถึงประเทศไทย ซึ่งได้มีประกาศใช้กฎอัยการศึก ในรัชสมัยของพระบาทสมเด็จพระจุลจอมเกล้าเจ้าอยู่หัวเป็นครั้งแรก

	กฎอัยการศึก เป็นกฎหมายที่ตราขึ้นโดยมีเจตนารมณ์เพื่อใช้ในการรักษาความสงบเรียบร้อย ในยามที่บ้านเมืองอยู่ในภาวะที่ไม่ปกติ หรือเพื่อรักษาความมั่นคงของประเทศในยามคับขัน โดยในพื้นที่ใดที่มีการประกาศใช้กฎอัยการศึกแล้ว เจ้าหน้าที่ฝ่ายทหารจะมีอำนาจหน้าที่เหนือเจ้าหน้าที่ฝ่ายพลเรือน ในการรักษาความสงบเรียบร้อยดังกล่าว และการยกเลิกการบังคับใช้กฎอัยการศึกในพื้นที่ใด จะต้องประกาศออกมาเป็นพระบรมราชโองการ

	ปัจจุบันได้มีการประกาศใช้กฎอัยการศึกในบางเขตพื้นที่ ในสามจังหวัดชายแดนภาคใต้ นอกจากนี้จะพบว่าเมื่อมีการปฏิวัติรัฐประหารแล้ว จะมีการประกาศให้ใช้กฎอัยการศึก ซึ่งประชาชนมักจะเกิดความรู้สึกว่า กฎอัยการศึกดังกล่าวเป็นเครื่องมือของระบอบเผด็จการทหารในการเข้ามายึดอำนาจบ้านเมือง

	จากเหตุการณ์ยึดอำนาจการปกครอง ของคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข (คปค.) เมื่อวันที่ ๑๙ กันยายน ๒๕๔๙ ได้มีผู้นำคดีมาฟ้องต่อศาลปกครองสูงสุดว่า

	การที่ คปค.ได้ประกาศใช้กฎอัยการศึก และต่อมาได้ประกาศเลิกกฎอัยการศึกในบางพื้นที่นั้น เป็นการกระทำที่ไม่ชอบด้วยกฎหมายและขัดกับรัฐธรรมนูญ ทำให้ตนเองและประชาชนทั่วไปได้รับความเดือดร้อนเสียหาย และกระทบกระเทือนต่อสิทธิและเสรีภาพ ขอให้ศาลปกครองสูงสุดพิพากษาเพิกถอนประกาศ คปค. ดังกล่าว

	ศาลปกครองสูงสุดพิจารณาแล้วเห็นว่า คปค. ได้กระทำการประกาศใช้กฎอัยการศึกทั่วราชอาณาจักร เมื่อวันที่ ๑๙ กันยายน ๒๕๔๙ เพื่อรักษาความสงบเรียบร้อย ซึ่งมาตรา ๓๖ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๔๙ ได้บัญญัติว่า บรรดาประกาศและคำสั่งของ คปค. ที่ประกาศหรือสั่งในระหว่างวันที่ ๑๙ กันยายน ๒๕๔๙ จนถึงวันประกาศใช้รัฐธรรมนญนี้ ไม่ว่าจะเป็นในรูปใด และไม่ว่าจะประกาศหรือสั่งให้มีผลบังคับในทางนิติบัญญัติ ในทางบริหาร หรือในทางตุลาการ ให้มีผลใช้บังคับในทางนิติบัญญัติ ในทางบริหาร หรือในทางตุลาการ ให้มีผลใช้บังคับต่อไป และให้ถือว่าประกาศหรือคำสั่งตลอดจนการปฏิบัติตามประกาศหรือคำสั่งนั้น ไม่ว่าการปฏิบัติตามคำสั่งหรือประกาศใช้รัฐธรรมนูญนี้ เป็นประกาศหรือคำสั่งหรือการปฏิบัติที่ชอบด้วยกฎหมายและชอบด้วยรัฐธรรมนูญ

	ส่วนที่ผู้ฟ้องคดีขอให้ศาลเพิกถอนประกาศ คปค. ที่ให้ยกเลิกการใช้กฎอัยการศึกในบางเขตพื้นที่ และให้คงใช้กฎอัยการศึกในบางพื้นที่เนื่องจากสถานการณ์ในบางเขตพื้นที่ หมดความจำเป็นที่ต้องใช้กฎอัยการศึกแล้วนั้น

	ศาลเห็นว่า พระมหากษัตริย์ทรงไว้ซึ่งพระราชอำนาจในการประกาศใช้หรือเลิกใช้กฎอัยการศึก ตามลักษณะและวิธีการตามกฎหมายว่าด้วยกฎอัยการศึก โดยกฎอัยการศึกดังกล่าวบัญญัติว่า เมื่อเวลาทีเหตุอันจำเป็นเพื่อรักษาความเรียบร้อยปราศจากภัย ซึ่งจะมีมาจากภายนอกหรือภายในราชอาณาจักร แล้วจะได้มีประกาศพระบรมราชโองการให้ใช้กฎอัยการศึกทุกมาตรา หรือแต่บางมาตรา หรือข้อความส่วนใดส่วนหนึ่งของมาตรา

	ตลอดจนการกำหนดเงื่อนไขแห่งการใช้บทบัญญัตินั้น โดยบรรดาข้อความในพระราชบัญญัติหรือบทกฎหมายใดๆ ซึ่งขัดกับความของกฎอัยการสึกที่ให้ใช้ต้องระงับ และการที่จะเลิกใช้กฎอัยการศึกแห่งใดนั้น จะเป็นไปได้ต่อเมื่อมีประกาศกระแสพระบรมราชโองการเสมอ

	ดังนั้น การประกาศใช้กฎอัยการศึก และการประกาศเลิกใช้กฎอัยการศึก จึงเป็นการใช้อำนาจในการดำเนินงานเกี่ยวกับราชการทหาร ในการป้องกันและรักษาความมั่นคงของราชอาณาจักร อันเป็นการใช้อำนาจที่มีลักษณะเฉพาะพิเศษ ในเรื่องของความมั่นคงของราชอาณาจักร ตามรัฐธรรมนูญแห่งราชอาณาจักรไทย และพระราชบัญญัติกฎอัยการศึกพุทธศักราช ๒๔๕๗ ได้กำหนดหลักเกณฑ์และการปฏิบัติไว้เป็นการเฉพาะ

	กรณีจึงมิใช่การกระทำทางปกครองที่อยู่ในอำนาจที่ศาลปกครอง จะรับคำฟ้องไว้พิจารณาได้ ศาลปกครองสูงสุดจึงมีคำสั่งไม่ให้รับคำฟ้องไว้พิจารณา (คดีหมายเลขแดงที่ ฟ.๔๒/๒๕๕๑) *

	คดีพิพาทเกี่ยวกับคำสั่งทางปกครองและคำสั่งอื่น

	คำสั่งทางปกครองทั่วไป

	______________________________________
(หนังสือพิมพ์บ้านเมือง ฉบับลงวันที่ ๒ สิงหาคม ๒๕๕๑)

	“กฎ” กับ “คำสั่งทางปกครอง” มีความแตกต่างกัน โดย พ.ร.บ. วิธีปฏิบัติราชการทางปกครอง พ.ศ. ๒๕๓๙ ซึ่งได้นิยามคำว่า “กฎ” หมายความว่า พระราชกฤษฎีกา กฎกระทรวง ประกาศกระทรวง ข้อบัญญัติท้องถิ่น ระเบียบข้อบังคับหรือบทบัญญัติอื่นที่มีผลบังคับเป็นการทั่วไป โดยไม่มุ่งหมายให้ใช้บังคับแก่กรณีใดหรือบุคคลใดเป็นการเฉพาะ

	ส่วน “คำสั่งทางปกครอง” หมายความว่า การใช้อำนาจตามกฎหมายของเจ้าหน้าที่ ที่มีผลเป็นการสร้างนิติสัมพันธ์ขึ้นระหว่างบุคคล ในอันที่จะก่อเปลี่ยนแปลงโดยสงวน ระงับหรือมีผลกระทบต่อสถานภาพของสิทธิ หรือหน้าที่ของบุคคล ไม่ว่าจะเป็นการถาวรหรือชั่วครว เช่น การสั่งการ การอนุญาต การอนุมัติ การวินิจฉัยอุทธรณ์ การรับรองและการรับจดทะเบียน

	หลายท่านอาจยังไม่ทราบว่า คำสั่งทางปกครอง ยังแบ่งออกเป็น ๒ ประเภท คือ “คำสั่งทางปกครอง” ตามความหมาย พ.ร.บ. วิธีปฏิบัติราชการทางปกครองฯ ข้างต้น กับคำสั่งทางปกครองทั่วไป

	คำสั่งทางปกครองทั้ง ๒ ประเภทดังกล่าวมีความแตกต่างกันอย่างไร และมีผลต่อการฟ้องคดีปกครองหรือไม่ มาติดตามคดีนี้กันครับ

	ผู้ฟ้องคดีเป็นข้าราชการได้ยื่นฟ้องหน่วยงานที่ตนสังกัดว่า ประกาศรับสมัครสอบแข่งขันเพื่อแต่งตั้งข้าราชการให้ดำรงตำแหน่งระดับ ๖ ไม่ชอบด้วยกฎหมาย เนื่องจากเป็นการสอบแข่งขันแต่กลับออกประกาศให้มีการประเมินผลงานด้วย อีกทั้ง ยังประกาศคุฯณสมบัติผู้เข้ารับสมัครสอบต้องดำรงตำแหน่งระดับ ๕ อย่างน้อย ๑ ปี และมีขั้นเงินเดือนไม่น้อยกว่า ๑๐,๓๙๐ บาท ทำให้ผู้ฟ้องคดีไม่มีสิทธิสมัครสอบ จึงถือเป็นการเลือกปฏิบัติ สร้างขั้นตอนและความยุ่งยากแก่ผู้ฟ้องคดี ผู้ฟ้องคดีได้ยื่นอุทธรณ์ประกาศดังกล่าว แต่ไม่ได้รับแจ้งผลการพิจารณาแต่อย่างใด ผู้ฟ้องคดีนำเรื่องมาฟ้องต่อศาลปกครอง เพื่อขอให้เพิกถอนประกาศรับสมัครที่ตนเห็นว่าไม่เป็นธรรม

	ศาลปกครองสูงสุดพิจารณาแล้วเห็นว่า การประกาศรับสมัครสอบแข่งขันดังกล่าว หน่วยงาน (ผู้ถูกฟ้องคดี) ได้อาศัยอำนาจตามพระราชบัญญัติจึงกำหนดให้ผู้ถูกฟ้องคดีมีหน้าที่ควบคุมดูแลข้าราชการในสังกัด และประกาศดังกล่าวได้กำหนดคุณสมบัติของผู้มีสิทธิสมัครสอบ และวิธีการสอบแข่งขันตามหลักเกณฑ์ที่กำหนดไว้ ประกาศดังกล่าวจึงเป็นการใช้อำนาจตามกฎหมายของหน่วยงาน ในการกำหนดคุณสมบัติของผู้สมัคร

	แม้ว่าประกาศรับสมัครจะมีผลบังคับเป็นการทั่วไป โดยมิได้เจาะจงตัวบุคคลก็ตาม แต่ก็มุ่งหมายให้ใช้บังคับเฉพาะกับกรณีหนึ่งกรณีใดเป็นการเฉพาะเจาะจง คือใช้บังคับกับการสอบแข่งขันเพื่อแต่งตั้งข้าราชการ ให้ดำรงตำแหน่งระดับ ๖ ครั้งนี้ครั้งเดียวเท่านั้น ประกาศดังกล่าวจึงไม่มีลักษณะเป็นกฎ แต่มีลักษณะเป็นคำสั่งทางปกครองทั่วไป ซึ่งแตกต่างจาก “คำสั่งทางปกครอง” ตาม พ.ร.บ. วิธีปฏิบัติราชการทางปกครองเฉพาะเรื่องกรณี และสามารถระบุตัวบุคคลหรือกลุ่มบุคคลผู้รับคำสั่งได้อย่างแน่นอน

	เมื่อผู้ฟ้องคดีฟ้องว่าข้อกำหนดในประกาศรับสมัคร ทำให้ผู้ฟ้องคดีไม่สามารถเข้าสมัครสอบแข่งขันได้ โดยผู้ฟ้องคดีได้ยื่นความจำนงขอสมัครสอบ

	แต่ได้รับแจ้งว่ามีคุณสมบัติไม่ครบ จึงถือว่าผู้ฟ้องคดีเป็นผู้ได้รับความเดือนร้อนเสียหายจากประกาศ ซึ่งเป็นคำสั่งทางปกครองทั่วไปที่ผู้ฟ้องคดีเห็นว่าไม่ชอบด้ยกฎหมาย กรณีจึงเป็นคดีปกครองที่อยู่ในอำนาจของศาลปกครอง

	ในเมื่อประกาศดังกล่าวถือเป็นคำสั่งทางปกครองทั่วไป ซึ่งมิได้เจาะจงใช้บังคับกับผู้ฟ้องคดีโดยเฉพาะ ฉะนั้นผู้ฟ้องคดีจึงไม่จำต้องอุทธรณ์ร้องทกข์คำสั่งดังกล่าวก่อนยื่นฟ้องคดี เช่น คำสั่งทางปกครองตาม พ.ร.บ. วิธีปฏิบัติราชการทางปกครองฯ แต่สามารถยื่นฟ้องต่อศาลปกครองได้เลยภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี

	ประกอบคำสั่งทางปกครองทั่วไปโดยสภาพไม่อยู่ในบังคับ ที่หน่วยงานจะต้องระบุวิธีการยื่นคำฟ้อง และระยะเวลาสำหรับการยื่นฟ้องคดีไว้ในประกาศด้วย เพราะการระบุดังกล่าวมุ่งใช้บังคับกับคำสั่งทางปกครอง ที่โดยสภาพต้องแจ้งให้ผู้รับคำสั่งทางปกครองทราบเป็นรายบุคคล ฉะนั้น แม้หน่วยงานจะไม่ได้แจ้งวิธีการยื่นคำฟ้อง และระยะเวลาสำหรับการยื่นฟ้องคดีไว้ในคำสั่งก็ตาม ก็ไม่ทำให้อายุความในการฟ้องคดีขยายออกเป็น ๑ ปี เหมือนกรณีคำสั่งทางปกครองตาม พ.ร.บ. วิธีปฏิบัติราชการทางปกครองฯ

	เมื่อคดีนี้ผู้ฟ้องคดีได้ยื่นฟ้องเมื่อล่วงพ้นกำหนดระยะเวลาในการฟ้องคดี คือภายใน ๙๐ วัน นับแต่วันที่รู้ถึงเหตุแห่งการฟ้องคดีแล้ว ศาลปกครองจึงไม่อาจรับคำฟ้องไว้พิจารณาได้ (คำสั่งที่ ๑๗๗/๒๕๕๑)

	หลักที่ได้จากอุทาหรณ์นี้มี ๒ ประการ คือ ถ้าเป็นข้อโต้แย้งเกี่ยวกับคำสั่งทางปกครองทั่วไป ผู้ฟ้องคดีสามารถยื่นฟ้องได้เลยภายใน ๙๐ วันนับแต่วันที่รู้ถึงเหตุแห่งการฟ้องคดี โดยมิจำต้องอุทธรณ์ร้องทุกข์คำสั่งนั้นก่อน และแม้ผู้ออกคำสั่งจะไม่ได้แจ้งวิธีการยื่นคำฟ้อง และระยะเวลาการยื่นฟ้องคดี ก็หาได้ทำให้อายุความการฟ้องคดีขยายออกเป็น ๑ ปีไม่! *

	หลักเกณฑ์มาตรฐานต่ำ

	______________________________________________
(หนังสือพิมพ์บ้านเมือง ฉบับลงวันที่ ๒๗ มกราคม ๒๕๕๐)

	พ.ร.บ. วิธีปฏิบัติราชการทางปกครอง พ.ศ. ๒๕๓๙ เป็นกฎหมายที่กำหนดมาตรฐานขั่นต่ำของการปฏิบัติราชการทางปกครอง ทั้งนี้เพื่อรักษาประโยชน์สาธารณะ และอำนวยความเป็นธรรมแก่ประชาชน โดยหากกฎหมายเฉพาะฉบับใดมีหลักเกณฑ์ที่ประกันความเป็นธรรม หรือมีมาตรฐานในการปฏิบัติราชการต่ำกว่าหลักเกณฑ์ที่กำหนดไว้ ใน พ.ร.บ. วิธีปฏิบัติราชการทางปกครองฯ ก็จะต้องถือปฏิบัติตามหลักเกณฑ์ที่กำหนดใน พ.ร.บ. วิธีปฏิบัติราชการทางปกครองฯ ดังเช่นคดีอุทาหรณ์วันนี้ เป็นเรื่องที่ผู้มีอำนาจในการลงโทษข้าราชการผู้กระทำผิดวินัย ดำเนินการโดยยึดหลักเกณฑ์ที่มีมาตรฐานต่ำกว่าหลักเกณฑ์ที่กำหนดใน พ.ร.บ. วิธีปฏิบัติราชการทางปกครองฯ เป็นผลให้คำสั่งลงโทษดังกล่าวไม่ชอบด้วยกฎหมาย

	ข้อเท็จจริงของคดีรับฟ้องได้ว่า ผู้ฟ้องคดีเป็นข้าราชการครูได้ถูกผู้ปกครองนักเรียน ร้องเรียนผ่านทางโทรศัพท์ต่อผู้อำนาจการเขตว่า ผู้ฟ้องคดีมีพฤติกรรมที่ไม่เหมาะสมกับนักเรียนหญิงชั้นประถมศึกษา ด้วยการกล่าววาจาลามกอนาจาร พยายามถูกเนื้อต้องตัวเด็กนักเรียนหญิงด้วยเจตนาส่อไปในทางอนาจาร ปิดประตูหน้าต่างสอนนักเรียน ซึ่งพฤติกรรมดังกล่าวก่อให้เกิดความหวาดกลัว และอาจเกิดความเสียหายแก่นักเรียนหญิงได้

	ผู้อำนวยการเขตจึงมีคำสั่งแต่งตั้งคณะกรรมการสอบสวนข้อเท็จจริง หลังจากได้พิจารรารายงายผลการสอบสวนแล้ว ผู้อำนวยการเขตจึงมีคำสั่งลงโทษภาคทัณฑ์ผู้ฟ้องคดี ผู้ฟ้องคดียื่นอุทธรณ์ ที่ประชุมคณะอนุกรรมการ สามัญประจำสำนักปลัดกรุงเทพมหานครได้พิจารณาแล้ว เห็นควรยกอุทธรณ์และเพิ่มโทษผู้ฟ้องคดี สำนักปลัดกรุงเทพมหานครจึงได้แจ้งผลการพิจารณาอุทธรณ์ให้ผู้ฟ้องคดีทราบ ซึ่งมิได้มีการเพิ่มโทษของผู้ฟ้องคดีตามความเห็นของคณะอนุกรรมการสามัญฯ เนื่องจากรายงานทางการแพทย์ยืนยันว่าผู้ฟ้องคดีมีความผิดปกติทางจิต จึงเป็นเหตุอันควรลดหย่อนโทษ โดยยังคงลงโทษภาคทัณฑ์ผู้ฟ้องคดีตามเดิม

	ผู้ฟ้องคดีเห็นว่า การพิจารณาลงโทษผู้ฟ้องคดีไม่ชอบด้วยกฎหมายจึงนำเรื่องมาฟ้องต่อศาลปกครอง ศาลปกครองชั้นต้นพิจารณาแล้ว พิพากษาเพิกถอนคำสั่งลงโทษภาคทัณฑ์ผู้ฟ้องคดีดังกล่าว เนื่องจากเป็นการดำเนินการโดยไม่ถูกต้องตามขั้นตอนหรือวิธีการ อันเป็นสาระสำคัญที่กฎหมายกำหนดไว้ ผู้ถูกฟ้องคดีไม่เห็นด้วยจึงยื่นอุทธรณ์ต่อศาลปกครองสูงสุด

	ศาลปกครองสูงสุดพิเคราะห์แล้วเห็นว่า โทษภาคทัณฑ์ดังกล่าวเป็นโทษทางวินัย อันถือว่าคำสั่งลงโทษดังกล่าวมีผลกระทบต่อสถานภาพของสิทธิหรือหน้าที่ของบุคคล จึงเป็น “คำสั่งทางปกครอง” ซึ่ง พ.ร.บ. วิธีปฏิบัติราชการทางปกครอง พ.ศ. ๒๕๓๙ กำหนดให้ “เจ้าหน้าที่แจ้งสิทธิและหน้าที่ในกระบวนการพิจารณาทางปกครอง ให้คู่กรณีทราบตามความจำเป็นแก่กรณี และกำหนดให้ในกรณีที่คำสั่งทางปกครอง อาจกระทบถึงสิทธิของคู่กรณีเจ้าหน้าที่ต้องให้คู่กรณีมีโอกาส ที่จะได้รับทราบข้อเท็จจริงอย่างเพียงพอ และมีโอกาสได้โต้แย้งแสดงพยานหลักฐานของตน รวมทั้งคู่กรณีมีสิทธิขอตรวจดูเอกสารที่จำเป็นต้องรู้เพื่อการโต้แย้ง ชี้แจง หรือป้องกันสิทธิของตนได้”

	ฉะนั้น แม้ว่า มาตรา ๑๐๒ แห่ง พ.ร.บ. ระเบียบข้าราชการพลเรือน พ.ศ. ๒๕๓๕

	ได้กำหนดให้เมื่อเกิดกรณีที่กล่าวหาว่ากระทำผิดวินัยอย่างไม่ร้ายแรง ให้ดำเนินการตามวิธีการที่ผู้บังคับบัญชาเห็นสมควร ซึ่งแตกต่างจากกรณีที่กล่าวหาว่ากระทำผิดวินัยอย่างร้ายแรง ซึ่งให้แต่งตั้งคณะกรรมการขึ้นทำการสอบสวน และในการสอบสวนนี้ต้องแจ้งข้อกล่าวหา และสรุปพยานหลักฐานที่สนับสนุนข้อกล่าวหาเท่าที่มีให้ผู้ถูกกล่าวหาทราบ ทั้งนี้ เพื่อให้ผู้ถูกกล่าวหาชี้แจงและนำสืบแก้ข้อกล่าวหา ก็ตาม

	บทบัญญัติที่ว่าการกระทำผิดวินัยอย่างไม่ร้ายแรง ให้ดำเนินการตามวิธีการที่ผู้บังคับบัญชาเห็นสมควรนั้น ก็ยังต้องอยู่ในบังคับที่ต้องปฏิบัติให้เป็นไปตามหลักเกณฑ์ที่กำหนดใน พ.ร.บ. วิธีปฏิบัติราชการทางปกครองฯ ซึ่งเป็นกฎหมายกลางที่กำหนดมาตรฐานขั้นต่ำ ของการปฏิบัติราชการทางปกครองไว้โดยถือว่า “การดำเนินการตามวิธีการที่เห็นสมควร” ดังกล่าว เป็นการกำหนดวิธีปฏิบัติราชการทางปกครอง ซึ่งมีหลักเกณฑ์ที่ประกันความเป็นธรรรม หรือมีมาตรฐานในการปฏิบัติราชการที่ “ต่ำกว่า” หลักเกณฑ์ที่กำหนดใน พ.ร.บ. วิธีปฏิบัติราชการทางปกครองฯ

	ดังนั้นเมื่อการดำเนินการทางวินัยแก่ผู้ฟ้องคดีคณะกรรมการสอบสวนข้อเท็จจริง ได้ดำเนินการสอบปกครองคำพยานบุคคลและให้ผู้ฟ้องคดีชี้แจง โดยมิได้มีการแจ้งสิทธิและหน้าที่ให้ผู้ฟ้องคดีทราบตามความจำเป็น และมิได้ให้ผู้ฟ้องคดีได้ทราบข้อเท็จจริงเกี่ยวกับเรื่องที่ถูกร้องเรียน และพยานหลักฐานที่สนับสนุนการร้องเรียนอย่างเพียงพอ ทำให้ไม่มีโอกาสได้โต้แย้งและแสดงพยานหลักฐานของตน ตลอดจนผู้ฟ้องคดีไม่ได้รับสิทธิในการตรวจดูเอกสารดำเนินการที่ไม่ชอบด้วย พ.ร.บ. วิธีปฏิบัติราชการทางปกครองฯ

	ฉะนั้น การที่ผู้อำนวยการเขตได้พิจารณารายงานการสอบสวนข้อเท็จจริง ที่ไม่ชอบด้วยกฎหมายดังกล่าว แล้วมีคำสั่งลงโทษภาคทัณฑ์ผู้ฟ้องคดี

	จึงเป็นคำสั่งที่ไม่ชอบด้วยกฎหมาย เนื่องจากกระทำโดยไม่ถูกต้องตามรูปแบบ ขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้น ศาลปกครองสูงสุดจึงพิพากษาเพิกถอนคำสั่งลงโทษภาคทัณฑ์ดังกล่าว

	ทั้งนี้ไม่มีบทบัญญัติของกฎหมายใดที่จำกัดสิทธิ หรืออำนาจของผู้บังคับบัญชาที่จะดำเนินการทางวินัยให้ถูกต้องเสียใหม่ ผู้ถูกฟ้องคดีจึงสามารถดำเนินการทางวินัยให้ถูกต้องใหม่ได้ (คดีหมายเลขแดงที่ อ. ๒๑๘/๒๕๔๘)*

				[image: รูปภาพ ภาพอาคารสำนักงานศาลปกครอง บริเวณพระบรมรูปพระบาทสมเด็จพระจุลจอมเกล้าเจ้าอยู่หัว]

		

	

	
อำนาจทางปกครองหรืออำนาจทางการเมือง?

	_____________________________________________
(หนังสือพิมพ์บ้านเมือง ฉบับลงวันที่ ๑๒ กุมภาพันธ์ ๒๕๔๙)

	ประเด็นปัญหาที่จะคุยกันในวันนนี้ก็คือ การที่นายองค์การบริหารส่วนตำบลมีคำสั่ง ถอดถอนรองนายกองค์การบริหารส่วนตำบลออกจากตำแหน่ง เป็นการใช้อำนาจตามกฎหมาย หรือ เป็นการใช้อำนาจทางการเมือง เพราะหากเป็นการใช้อำนาจตามกฎหมายซึ่ งก็คือการใช้อำนาจทางปกครอง ข้อพิพาทที่เกิดขึ้นจะอยู่ในอำนาจการตรวจสอบของศาลปกครอง แต่หากเป็นการใช้อำนาจทางการเมืองแล้ว ข้อพิพาทที่เกิดขึ้นก็จะไม่อยู่ในอำนาจของศาลปกครองที่จะตรวจสอบให้ได้ คำตอบของข้อสงสัยดังกล่าวอยู่ในคดีอุทาหรณ์นี้แล้ว แต่ก่อนอื่นเรามาทราบรายละเอียดของคดีกันก่อน

	คดีนี้ผู้ฟ้องคดีฟ้องว่าผู้ฟ้องคดีได้รับการแต่งตั้ง จากนายกองค์การบริหารส่วนตำบลให้เป็นรองนายกองค์การบริหารส่วนตำบล โดยผู้ฟ้องคดีก็ได้ปฏิบัติหน้าที่ตามที่ได้รับมอบหมายอย่างไม่มีข้อบกพร่อง แต่ต่อมานายกองค์การบริหารส่วนตำบลกลับมีคำสั่งถอดถอนผู้ฟ้องคดีออกจากตำแหน่ง โดยให้เหตุผลเพียงว่า ผู้ฟ้องคดีปฏิบัติหน้าที่ในตำแหน่งไม่บรรลุวัตถุประสงค์ และเป้าหมายที่นายกองค์การบริหารส่วนตำบลให้ไว้กับประชาชน ซึ่งการออกคำสั่งดังกล่าวมิได้มีการบอกกล่าว หรือแจ้งเป็นลายลักษณ์อักษรให้ผู้ฟ้องคดีทราบถึงเหตุผลมาก่อน อันเป็นการออกคำสั่งที่ไม่ถูกต้องตามรูปแบบ ขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้น

	 

	51

	ผู้ฟ้องคดีจึงอุทธรณ์คำสั่งต่อนายกองค์การบริหารส่วนตำบล ซึ่งได้พิจารณาแล้วยืนตามคำสั่งเดิมผู้ฟ้องคดีจึงยื่นฟ้องนายกองค์การบริหารส่วนตำบลต่อศาลปกครอง เพื่อขอให้ศาลเพิกถอนคำสั่งที่ถอดถอนผู้ฟ้องคดีออกจากตำแหน่ง และให้ผู้ฟ้องคดีกลับเข้ารับตำแหน่งตามเดิม

	ศาลปกครองชั้นต้นพิจารณาแล้วเห็นว่า พระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ได้ให้อำนาจนายกองค์การบริหารส่วนตำบล แต่งตั้งรองนายกองค์การบริหารส่วนตำบล ซึ่งมิใช่สมาชิกสภาองค์การบริหารส่วนตำบล เป็นผู้ช่วยเหลืองานตามที่นายกองค์การบริหารส่วนตำบลมอบหมาย และกำหนดว่า รองนายกองค์การบริหารส่วนตำบลพ้นจากตำแหน่ง เมื่อนายกองค์การบริหารส่วนตำบลมีคำสั่งให้พ้นจากตำแหน่ง ซึ่งกฎหมายดังกล่าว ได้ให้อำนาจแก่นายกองค์การบริหารส่วนตำบล ใช้ดุลพินิจแต่งตั้งบุคคลที่มีลักษณะตามที่กฎหมายกำหนด มาเป็นผู้ช่วยเหลือในการปฏิบัติหน้าที่ได้โดยอิสระ ทั้งนี้ โดยคำนึงถึงความรับผิดชอบที่นายกองค์การบริหารส่วนตำบลมีต่อประชาชนเป็นหลัก

	ดังนั้น การที่นายกองค์การบริหารส่วนตำบลจะแต่งตั้ง หรือถอดถอนรองนายกองค์การบริหารส่วนตำบลเมื่อใด ย่อมเป็นอำนาจดุลพินิจโดยอิสระที่กฎหมายให้อำนาจไว้ ซึ่งอาจถือได้ว่าเป็นการใช้อำนาจทางการเมืองท้องถิ่นโดยแท้ กรณีจึงมิใช่คดีปกครองที่อยู่ในอำนาจของศาลปกครอง จึงมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์ต่อศาลปกครองสูงสุด ซึ่งศาลปกครองสูงสุดพิเคราะห์แล้วเห็นว่า เมื่อคดีนี้ผู้ฟ้องคดีฟ้องว่าคำสั่งของนนายกองค์การบริหารส่วนตำบล ที่ให้ถอดถอนผู้ฟ้องคดีออกจากตำแหน่ง โดยอาศัยอำนาจตามมาตรา ๕๙(๓) แห่ง พ.ร.บ. สภาตำบลและองค์การบริหารส่วนตำบล พ.ศ. ๒๕๓๗ ไม่ชอบด้วยกฎหมาย เนื่องจากนายกองค์การบริหารส่วนตำบลไม่เคยบอกกล่าวหรือแจ้งเป็นลายลักษณ์อักษรให้ผู้ฟ้องคดีทราบถึงเหตุแห่งการถอดถอนตำแหน่งมาก่อน

	ซึ่งเป็นการยกข้อต่อสู้ในประเด็นที่ว่า คำสั่งของนายกองค์การบริหารส่วนตำบลไม่ถูกต้องตามรูปแบบขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้น และเป็นการใช้ดุลพินิจโดยมิชอบ กรณีจึงเป็นคดีปกครองที่อยู่ในอำนาจพิจารณาพิพากษาของศาลปกครอง ตามมาตรา ๙ วรรคหนึ่ง (๑) แห่ง พ.ร.บ. จัดตั้งศาลปกครองฯ

	สำหรับประเด็นที่ศาลปกครองชั้นต้นพิจารณาว่า นายกองค์การบริหารส่วนตำบลจะแต่งตั้ง หรือถอดถอนรองนายกองค์การบริหารส่วนตำบลเมื่อใด ย่อมเป็นอำนาจดุลพินิจโดยอิสระที่กฎหมายให้อำนาจไว้ ซึ่งอาจถือว่าเป็นการใช้อำนาจทางการเมืองท้องถิ่นโดยแท้นั้น เห็นว่า การที่กฎหมายบัญญัติให้หน่วยงานทางปกครองหรือเจ้าหน้าที่ของรัฐมีดุลพินิจในการออกคำสั่ง หรือพิจารณาสั่งการหรือกระทำการไม่กระทำการหรือใช้มาตรการใดๆ ให้เหมาะสมกับข้อเท็จจริงและสภาวการณ์ในแต่ละกรณี ซึ่งหน่วยงานทางปกครองหรือเจ้าหน้าที่ของรัฐนั้น จะต้องพิจารณาสั่งการหรือดำเนินการภายในกรอบที่กฎหมายกำหนด คำสั่งหรือการกระทำดังกล่าวจึงอยู่ภายใต้หลักความชอบด้วยกฎหมาย หาใช่เป็นการกระทำทางการเมืองแต่อย่างใดไม่

	ประกอบกับคำสั่งอันเป็นข้อพิพาทในคดีนี้ เป็นการใช้อำนาจตามกฎหมายของนายกองค์การบริหารส่วนตำบล ที่มีผลเป็นการสร้างนิติสัมพันธ์ในอันที่มีผลกระทบ ต่อสถานภาพของสิทธิหรือหน้าที่ของผู้ฟ้องคดี ทำให้เป็นคดีพิพาทเกี่ยวกับคำสั่งทางปกครอง ที่อยู่ในอำนาจพิจารณาพิพากษาของศาลปกครอง ตามมาตรา ๙ วรรคหนึ่ง (๑) ดังกล่าว ศาลปกครองสูงสุด จึงกลับคำสั่งของศาลปกครองชั้นต้นเป็นให้รับคำฟ้องไว้พิจารณา (คำสั่งที่ ๘๒๐/๒๕๔๘) *

				[image: รูปภาพ ภาพพระบรมรูปพระบาทสมเด็จพระจุลจอมเกล้าเจ้าอยู่หัว]

		

	

	ประกวดราคาซื้อเครื่องวัดความดันโลหิต

	_________________________________________
(หนังสือพิมพ์บ้านเมือง ฉบับลงวันที่ ๑๓ สิงหาคม ๒๕๔๙)

	เรื่องการจัดซื้อจัดจ้างของหน่วยงานราชการ เป็นเรื่องหนึ่งที่มักมีปัญหาและมักมีการกล่าวหากันว่า ผู้จัดซื้อจัดจ้างไม่เป็นธรรมหรือมีการฮั้วกัน จนถึงขั้นกลายมาเป็นคดีฟ้องร้องต่อศาลปกครองจำนวนไม่น้อย

	โดยหลักแล้ว การจัดซื้อจัดจ้างนั้นสามารถแบ่งได้เป็น ๒ ขั้นตอน คือ ขั้นตอนก่อนการทำสัญญา ซึ่งเป็นขั้นตอนของการหาคู่สัญญา ได้แก่ การตกลงราคา การสอบราคา การประกวดราคา หากมีข้อพิพาทเกิดขึ้นในช่วงขั้นตอนนี้ เช่น ข้อพิพาทเกี่ยวกับประกาศ คำสั่ง หรือการอนุมัติจัดซื้อจัดจ้าง ถือเป็นข้อพิพาททางปกครองที่อยู่ในอำนาจพิจารณาของศาลปกครอง ไม่ว่าเนื้อหาของสัญญานั้นจะเป็นสัญญาทางปกครองหรือสัญญาทางแพ่งก็ตาม สำหรับขั้นตอนที่สอง คือ ขั้นตอนหลังจากการลงนามในสัญญาแล้วซึ่งเป็นเรื่องการปฏิบัติตามข้อตกลงในสัญญา เมื่อเกิดข้อพิพาทขึ้น กรณีนี้ต้องพิจารณาก่อนว่าเนื้อหาของสัญญาดังกล่าว มีลักษณะเป็นสัญญาทางปกครองหรือไม่ หากเป็นสัญญาทางปกครองก็จะอยู่ในอำนาจของศาลปกครอง แต่หากเป็นสัญญาทางแพ่งก็ต้องฟ้องร้องกันที่ศาลแพ่ง

	คดีที่เราจะคุยกันในวันนี้อยู่ในส่วนของขั้นตอนแรก คือ ขั้นตอนก่อนการทำสัญญา ซึ่งหากเจ้าหน้าที่ของรัฐใช้อำนาจออกคำสั่งทางปกครองในขั้นตอนนี้โดยไม่ชอบด้วยกฎหมาย ผู้เสียหายก็สามารถนำคดีมาฟ้องต่อศาลปกครองเพื่อขอให้เพิกถอนได้

	“คำสั่งทางปกครอง” หมายความว่า การใช้อำนาจตามกฎหมายของเจ้าหน้าที่ ที่มีผลเป็นการสร้างนิติสัมพันธ์ขึ้นระหว่างบุคคล ในอันที่จะก่อเปลี่ยนแปลง โอน สงวน ระงับ หรือมีผลกระทบต่อสถานภาพของสิทธิหรือหน้าที่ของบุคคล ไม่ว่าจะเป็นการถาวรหรือชั่วคราว เช่น การสั่งการ การอนุญาต การอนุมัติ การวินิจฉัยอุทธรร์ การรับรอง และการรับจดทะเบียน

	ขั้นตอนก่อนที่จะจัดทำคำสั่งทางปกครอง เรียกว่า “การพิจารณาทางปกครอง” ซึ่งหมายถึง การเตรียมการและการดำเนินการของเจ้าหน้าที่เพื่อจัดให้มีคำสั่งทางปกครอง ขั้นตอนนี้ไม่สามารถฟ้องคดีต่อศาลปกครองได้ เพราะยังไม่มีผลกระทบต่อสิทธิของบุคคลเนื่องจากยังมิได้ออกเป็นคำสั่งทางปกครอง

	คดีพิพาทนี้ศาลปกครองชั้นต้นกับศาลปกครองสูงสุดเห็นไม่เหมือนกัน โดยศาลปกครองชั้นต้นเห็นว่าการกระทำของผู้ถูกฟ้องคดีเป็นขั้นต้นก่อนออกคำสั่งทางปกครอง จึงไม่สามารถนำมาฟ้องเป็นคดีต่อศาลได้ แต่ศาลปกครองสูงสุดเห็นว่าเป็นคำสั่งทางปกครองที่กระทบสิทธิของผู้ฟ้องคดีจึงสามารถฟ้องได้ รายละเอียดของเรื่องจะเป็นอย่างไรตามมาดูกัน

	ผู้ฟ้องคดีเป็นบริษัทเอกชนแห่งหนึ่งได้ยื่นฟ้องกรุงเทพมหานคร โดยเหตุที่สำนักอนามัยซึ่งเป็นส่วนราชการในสังกัดกรุงเทพมหานครต้องการซื้อเครื่อวัดความดันโลหิตแบบดิจิตอล กรุงเทพมหานครจึงได้แจ้งประกาศประกวดราคาซื้อเครื่องวัดความดันโลหิตแบบดิจิตอล จำนวน ๔๐๐ เครื่อง ปรากฏว่ามีสามบริษัทที่เข้าร่วมประกวดราคาครั้งนี้และได้เสนอราคาต่างกัน

	ผู้ฟ้องคดีเป็นผู้ที่เสนอราคาต่ำที่สุดแต่กลับมิได้รับเลือกพิจารณาด้วยเหตุผลว่า ผู้ฟ้องคดีไม่เป็นผู้มีอาชีพขายพัสดุที่ประกวดราคาซื้อ และผู้ลงนามในใบเสนอราคา ไม่ใช่บุคคลเดียวกับที่ระบุนามในใบเสนอราด้านหน้าของเอกสาร ผู้ฟ้องคดีเห็นว่า การกระทำดังกล่าวเป็นการตัดสิทธิผู้ฟ้องคดีโดยไม่เป็นธรรม

	จึงได้ทำหนังสือคัดค้าน และต่อมาสำนักอนามัยได้มีหนังสือแจ้งผู้ฟ้องคดีโดยยืนยันเหตุผลเดิม ผู้ฟ้องคดีจึงนำเรื่องมาฟ้องต่อศาลปกครอง โดยขอให้ศาลยกเลิกการทำสัญญาจัดซื้อจัดจ้างเครื่องวัดความดันโลหิต ระหว่างสำนักอนามัยกับบริษัทที่ได้รับการพิจารณา และให้มาทำสัญญาจัดซื้อจัดจ้างกับบริษัทของผู้ฟ้องคดีแทน

	ศาลปกครองชั้นต้นเห็นว่า การกระทำของผู้ถูกฟ้องคดีดังกล่าว เป็นเพียงการประกาศรายชื่อในขั้นตอนแรก ของการประกาศรายชื่อผู้ที่ผ่านการตรวจสอบคุณสมบัติของผู้เสนอราคา โดยผู้ฟ้องคดีถือเป็นผู้ที่ไม่ผ่านคุณสมบัติ ซึ่งเป็นการดำเนินการก่อนการเปิดซองข้อเสนอราคา ของคณะกรรมการพิจารณาผลการประกวดราคา กรณีจึงเป็นเพียงการดำเนินการตามขั้นตอนภายในหน่วยงานก่อนที่จะมีคำสั่งทางปกครอง โดยเป็นการพิจารณาทางปกครองอันเป็นการเตรียมการ และดำเนินการของเจ้าหน้าที่เพื่อจัดให้มีคำสั่งทางปกครอง กรณีจึงยังมิใช่คำสั่งทางปกครอง ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดีอุทธรณ์ว่า ผู้ฟ้องคดีเป็นผู้แทนจำหน่วยสินค้าที่ได้มีการประกวดราคา ตามที่กำหนดไว้ในหนังสือรับรองการจดทะเบียนนิติบุคคล สำหรับการลงนามในใบเสนอราคาที่ไม่ตรงกัน ผู้ฟ้องคดีได้มีการมอบอำนาจอย่างถูกต้อง และบริษัทของผู้ฟ้องคดี ได้ผ่านขั้นตอนการตรวจสอบคุณสมบัติดังกล่าวไปเรียบร้อยแล้ว ซึ่งคณะกรรมการได้รับสินค้าไปทดสอบ รวมทั้งได้มีการเปิดซองประกวดราคาไปแล้ว กรณีจึงเป็นการเลยขั้นตอนในการตรวจสอบคุณสมบัติ และการเตรียมการเพื่ออกคำสั่งทางปกครอง

	ประเด็นที่ศาลปกครองสูงสุดวินิจฉัยคือ การที่สำนักอนามัยปฏิเสธไม่คัดเลือกบริษัทของผู้ฟ้องคดี ซึ่งเป็นผู้เสนอราคาต่ำสุด โดยให้เหตุผลว่าผู้ฟ้องคดีไม่มีอาชีพขายพัสดุที่ประกวดราคาซื้อ และผู้ลงนามในใบเสนอราคาไม่ตรงกันนั้น ถือเป็นคำสั่งทางปกครองที่ทำให้ผู้ฟ้องคดีได้รับความเดือดร้อนเสียหายหรือไม่

	เมื่อพิจารณาการดำเนินการของผู้ถูกฟ้องคดีในการพิจารณาการประกวดราคา ตั้งแต่การให้ผู้เข้าร่วมประกวดราคายื่นซองประกวดราคา การเปิดซองประกวดราคา และการพิจารณาผลการประกวดราคาซึ่งได้ดำเนินการเสร็จสิ้นภายในวันเดียวกัน และหลังจากนั้น ๖ วัน จึงได้แจ้งผู้ฟ้องคดีว่าผู้ฟ้องคดีไม่ผ่านการพิจารณา กรณีจึงเป็นการพิจารณาตัดสินผู้ชนะการประกวดราคา โดยออกคำสั่งรับหรือไม่รับคำเสนอขายของผู้เข้าร่วมประกวดราคา คำสั่งดังกล่าวจึงเป็นคำสั่งทางปกครองที่มีผลกระทบต่อสิทธิ หรือหน้าที่ของผู้ฟ้องคดี ผู้ฟ้องคดีจึงมีสิทธิฟ้องคดีนี้ต่อศาลปกครองจึงกลับคำสั่งของศาลปกครองชั้นต้นเป็นให้รับคำฟ้องไว้พิจารณา (คำสั่งที่ ๑๖๓/๒๕๔๙)*

	คำสั่งบริหารงานภายใน

	__________________________________________
(หนังสือพิมพ์บ้านเมือง ฉบับลงวันที่ ๔ กุมภาพันธ์ ๒๕๔๙)

	คดีที่จะนำเสนอในวันนี้ เป็นเรื่องของบุคคลภายนอกที่ต้องการจะเข้าไปใช้บริการ ในโรงอาหารของมหาวิทยาลัยในช่วงเวลาเที่ยง แต่เกิดปัญหาเนื่องจากมหาวิทยาลัยมีประกาศห้ามมิให้บุคคลภายนอก เข้ามาใช้บริการในช่วงเวลาดังกล่าว เป็นเหตุให้ผู้ที่ต้องการใช้บริการไม่พอใจ จึงนำเรื่องมาฟ้องต่อศาลดังกล่าว โดยรายละเอียดของคดีมีดังนี้

	ผู้ฟ้องคดีเป็นผู้ที่ประสงค์จะเข้าไปใช้บริการ ในโรงอาหารของมหาวิทยาลัยของรัฐแห่งหนึ่ง แต่เจ้าหน้าที่รักษาความปลอดภัยของโรงอาหารของมหาวิทยาลัยเข้าไปใช้บริการ เนื่องจากมหาวิทยาลัยได้มีคำสั่งและปิดประกาศห้ามบุคคลภายนอก เข้าไปใช้บริการในโรงอาหาร ระหว่างเวลา ๑๑.๔๕ น. – ๑๒.๑๕ น. โดยสงวนสิทธิ์ไว้เฉพาะนิสิตและบุคลากรของมหาวิทยาลัยเท่านั้น ผู้ฟ้องคดีจึงทำหนังสือร้องทุกข์ถึงอธิการบดี โต้แย้งว่าคำสั่งดังกล่าวไม่ชอบด้วยกฎหมายไม่เป็นธรรม และเลือกปฏิบัติต่อประชาชน

	ต่อมามหาวิทยาลัยได้ผลการพิจารณากลับมายังผู้ฟ้องคดีว่า เนื่องจากโรงอาหารดังกล่าวอยู่ใกล้กับพื้นที่สยามสแควร์ ซึ่งเป็นเขตพาณิชย์ของมหาวิทยาลัย และจำหน่ายอาหารราคาถูก ทำให้มีบุคคลทั่วไปเข้ามาใช้บริการเป็นจำนวนมาก เป็นเหตุให้บุคลากรและนิสิตไม่สามารถรับประทานอาหารในเวลาดังกล่าวได้

	มหาวิทยาลัยจึงมีความจำเป็นต้องกำหนดเวลาการให้บริการไว้ โดยจัดเจ้าหน้าที่รักษาความปลอดภัยควบคุมการเข้า-ออกพร้อมทั้งติดประกาศแจ้งให้ผู้มาใช้บริการทราบโดยมีข้อความว่า “ระหว่างเวลา ๑๑.๔๕ – ๑๒.๑๕ น. บริการเฉพาะบุคลากร นิสิตจุฬาฯ และผู้ที่ทำงานในอาคารเท่านั้น” ซึ่งเป็นการสงวนสิทธิ์การเข้าใช้บริการเพียงบางช่วงเวลาเพราะความจำเป็น มิได้เลือกปฏิบัติแต่อย่างใด

	ผู้ฟ้องคดีไม่เห็นด้วย เพราะโรงอาหารดังกล่าว เป็นสถานที่ราชการเป็นสาธารณสมบัติของแผ่นดิน ไม่ใช่เป็นสถานที่หวงห้าม ประชาชนทั่วไปจึงมีสิทธิเข้าไปใช้บริการได้ ผู้ฟ้องคดีจึงยื่นฟ้องมหาวิทยาลัยจุฬาลงกรณ์ต่อศาลปกครอง เพื่อขอให้ศาลพิพากษาเพิกถอนคำสั่งห้ามบุคคลภายนอก เข้าไปใช้บริการของโรงอาหารในช่วงเวลาที่กำหนดดังกล่าว

	ศาลปกครองสูงสุด พิจารณาแล้วเห็นว่า มาตรา ๔๒ วรรคหนึ่ง แห่ง พ.ร.บ. จัดตั้งศาลปกครองและวิธีพิจารณาคดีปกครอง พ.ศ. ๒๕๔๒ กำหนดให้ผู้ที่ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้ อันเนื่องจากการกระทำหรืองดเว้นการกระทำของหน่วยงานทางปกครอง หรือเจ้าหน้าที่ของรัฐหรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจของศาลปกครอง เป็นผู้มีสิทธิฟ้องคดีต่อศาลปกครอง

	คดีนี้เหตุแห่งการฟ้องคดี เนื่องมาจากการที่ผู้ฟ้องคดีเห็น ว่าประกาศของมหาวิทยาลัยดังกล่าว ทำให้ผู้ฟ้องคดีเดือดร้อนเสียหาย ไม่สามารถเข้าไปใช้บริการของโรงอาหารในเวลาที่กำหนดได้ ศาลเห็นว่า วัตถุประสงค์ของการจัดให้มีโรงอาหารของมหาวิทยาลัยก็ เพื่อเป็นการให้บริการเฉพาะแก่บุคลากรนิสิต และผู้ที่ปฏิบัติหน้าที่ในสถานที่ของมหาวิทยาลัยเท่านั้น มิได้ให้บริการแก่บุคคลภายนอกเป็นการทั่วไป เว้นแต่มหาวิทยาลัยจะอนุญาตหรือยินยอมให้บุคคลภายนอกเข้าไปใช้บริการได้

	ประกาศของมหาวิทยาลัยดังกล่าวจึงเป็นเพียงคำสั่ง เกี่ยวกับการบริหารงานภายในหน่วยงายของมหาวิทยาลัย เพื่อขจัดปัญหาและอุปสรรคที่เกิดขึ้น กรณีมีบุคคลภายนอกจำนวนมาก เข้าไปใช้บริการในโรงอาหารดังกล่าว จนเป็นเหตุในบุคลากรและนิสิต ไม่สามารถรับประทานอาหารในโรงอาหารในช่วงเวลาดังกล่าวได้ โดยอาศัยอนาจตามมาตรา ๒๑ (๒) แห่ง พ.ร.บ. จุฬาลงกรณ์มหาวิทยาลัย พ.ศ. ๒๕๒๒ ซึ่งบัญญัติว่า ให้อธิการบดีมีอำนาจหน้าที่ควบคุมการเงิน การพัสดุ สถานที่ และทรัพย์สินอื่นของมหาวิทยาลัยให้เป็นไปตามกฎหมาย วัตถุประสงค์ ระเบียบ และข้อบังคับของมหาวิทยาลัย

	ประกาศฯ ดังกล่าวเป็นเพียงการสงวนสิทธิที่จะให้บุคลากร นิสิตและผู้ที่ปฏิบัติหน้าที่ในมหาวิทยาลัยได้ใช้บริการในช่วงเวลาดังกล่าวเท่านั้น จึงมิใช่คำสั่งทางปกครอง (ตามความหมายมาตรา ๕ แห่ง พ.ร.บ. วิธีปฏิบัติราชการปกครอง พ.ศ. ๒๕๓๙) ที่จะมีผลกระทบต่อสถานภาพของสิทิของผู้ฟ้องคดี ผู้ฟ้องคดีจึงมิใช่ผู้เดือดร้อนเสียหายที่จะมีสิทธิฟ้องคดีต่อศาลปกครองได้ จึงมีคำสั่งไม่รับคำฟ้องไว้พิจารณา (คำสั่งที่ ๑๘๗/๒๕๔๘)

	สิ่งที่เรียนรู้จากอุทาหรณ์นี้ก็คือ คำสั่งมีหลายประเภท และคำสั่งทุกประเภทก็ใช่ว่าจะนำมาฟ้องศาลปกครอง เพื่อยกเลิกได้เสมอไป ต้องดูเป็นกรณีๆ ไป ซึ่งในกรณีนี้ประกาศของมหาวิทยาลัยที่ห้ามบุคคลภายนอก เข้าไปใช้บริการของโรงอาหารในเวลาที่กำหนดนั้น เป็นเพียงคำสั่งเกี่ยวกับการบริหารงานภายในของหน่วยงาน ไม่ใช่ “คำสั่งทางปกครอง” ที่จะกระทบสิทธิของผู้ฟ้องคดีแต่อย่างใด จึงฟ้องศาลยกเลิกไม่ได้ *

	เจ้าของบ้าน...หัวหมอ

	_______________________________
(หนังสือพิมพ์บ้านเมือง ฉบับลงวันที่ ๑๒ เมษายน ๒๕๕๑)

	คดีปกครองวันนี้ ขอนำเรื่องของผู้ฟ้องคดีหัวหมอรายหนึ่ง ที่ไม่ยอมแก้ไขเหตุเดือดร้อนรำคาญ ที่เกิดจากการกระทำของตนเอง ทั้งที่ตนเองเป็นฝ่ายแพ้คดี แถมยังนำเรื่องเดียวกันมาฟ้องศาลถึง ๒ ครั้ง

	กฎหมายกำหนดไว้ว่า คดีที่ศาลได้มีคำพิพากษาหรือคำสั่งชี้ขาดคดีถึงที่สุดแล้ว ห้ามมิให้คู่กรณีเดียวกันฟ้องกันอีกในประเด็นที่ได้วินิจฉัย โดยอาศัยเหตุอย่างเดียวกันพูดง่ายๆ ก็คือห้ามมิให้นำเรื่องเดิมที่ศาลเคยตัดสินไปแล้วมาฟ้องใหม่อีก เพราะถือเป็นการฟ้องซ้ำ ซึ่งต้องห้ามตามกฎหมาย

	คดีนี้ผู้ฟ้องคดีอาศัยอยู่ในตึกแถวคูหาที่ ๔ จากทั้งหมด ๖ คูหา ตึกแถวดังกล่าวได้ทำรางระบายน้ำทิ้งบริเวณชั้นดาดฟ้าด้านหลังอาหารซึ่งต้องใช้ร่วมกัน โดยรางระบายน้ำดังกล่าวมีความลาดเอียงจากอาคารหลังที่ ๑ ลงสู่อาคารหลังที่ ๖

	ต่อมาเจ้าของอาคารหลังที่ ๕ ได้ปิดกั้นรางระบายน้ำดังกล่าว ทำให้เกิดน้ำขังไม่สามารถระบายออกเวลาฝนตกได้ น้ำจึงซึมเข้าไปในอาคารของผู้ฟ้องคดี ผู้ฟ้องคดีจึงร้องเรียนความเดือดร้อนต่อนายกเทศมนตรี ซึ่งต่อมาได้รับคำแนะนำจากเจ้าหน้าที่ว่า ให้ผู้ฟ้องคดีต่อท่อระบายน้ำใหม่ออกจากดาดฟ้าของตน เพื่อใช้ระบายน้ำที่ขังอยู่ ผู้ฟ้องคดีจึงได้ดำเนินการต่อทำน้ำทิ้งดังกล่าว

	หลังจากนั้นเจ้าของอาคารหลังที่ ๕ ก็ได้ไปร้องเรียนต่อนายกเทศมนตรีว่า ผู้ฟ้องคดีทำท่อน้ำทิ้งเฉียงเข้าหาอาคารของตน และปล่อยน้ำมูลไก่ที่เลี้ยงบนดาดฟ้าจนเกิดความสกปรกและมีกลิ่นเหม็น นายกเทศมนตรีจึงมีคำสั่งให้ผู้ฟ้องคดีดำเนินการแก้ไขท่อน้ำทิ้ง โดยให้ต่อท่อตรงไม่เฉียงไปยังอาคารข้างเคียง พร้อมกับให้ต่อท่อรองรับปลายท่อเพื่อให้น้ำทิ้ง ไหลลงสู่พื้นชั้นล่างอาคารของผู้ฟ้องคดีให้เรียบร้อย

	ผู้ฟ้องคดีเห็นว่าคำสั่งดังกล่าวไม่ชอบด้วยกฎหมาย เนื่องจากนายช่างได้เคยตรวจสอบและยืนยันว่า ท่อระบายน้ำทิ้งที่ต่อขึ้นใหม่ไม่ผิดกฎหมาย อีกทั้งนายกเทศมนตรีได้ออกคำสั่ง โดยไม่มีการตรวจสอบอาคารของผู้ฟ้องคดีเสียก่อน จึงเป็นคำสั่งที่ไม่ชอบด้วยกฎหมาย ผู้ฟ้องคดีจึงยื่นฟ้องนายกเทศมนตรีต่อศาลปกครอง โดยศาลปกครองชั้นต้นได้พิจารณาแล้วเห็นว่า คำสั่งของนายกเทศมนตรีดังกล่าวนั้นชอบด้วยกฎหมายแล้ว จึงพิพากษายกฟ้อง ผู้ฟ้องคดีมิได้อุทธรณ์ คดีจึงถึงที่สุด แต่ผู้ฟ้องคดีก็ยังไม่ดำเนินการแก้ไขท่อน้ำทิ้งดังกล่าว

	๒ ปี ต่อมา ผู้ฟ้องคดีได้รับหนังสือแจ้งจากนายกเทศมนตรี ให้ดำเนินการแก้ไขท่อระบายน้ำทิ้งในบริเวณดังกล่าวอีก เนื่องจากผู้ฟ้องคดียังไม่ได้ดำเนินการแก้ไข ผู้ฟ้องคดีเห็นว่าคำสั่งของนายกเทศมนตรีดังกล่าวเป็นคำสั่งใหม่ ที่ทำให้ผู้ฟ้องคดีเดือดร้อนเสียหาย จึงนำเรื่องมาฟ้องต่อศาลปกครองอีกว่า คำสั่งดังกล่าวไม่ชอบด้วยกฎหมาย

	คดีนี้ศาลปกครองชั้นต้นมีคำสั่งไม่รับคำฟ้องไว้พิจารณา เนื่องจากเป็นกรณีที่ผู้ฟ้องคดีนำเรื่องเดิมที่เคยฟ้อง และศาลได้มีคำพิพากษาถึงที่สุดแล้วมาฟ้องต่อศาลอีก

	ผู้ฟ้องคดีอุทธรณ์คำสั่งของศาลปกครองชั้นต้นว่า กรณีดังกล่าวไม่เป็นการฟ้องซ้ำ เนื่องจากเป็นการฟ้องขอให้ศาลเพิกถอนคำสั่งซึ่งเป็นคนละฉบับกัน

	ศาลปกครองสูงสุดอธิบายว่า คำสั่งที่นายกเทศมนตรีออกมาใหม่นั้นได้ออก สืบเนื่องจากการที่ผู้ฟ้องคดีได้ทำการดัดแปลงท่อน้ำทิ้งเฉียงเข้าบ้านของผู้อื่น ซึ่งเป็นข้อเท็จจริงเดียวกับที่ผู้ฟ้องคดีเคยนำเรื่องมาฟ้องแล้วเมื่อ ๒ ปีก่อน คำสั่งของนายกเทศมนตรีที่ออกมาใหม่นี้ หาได้เป็นคำสั่งทางปกครองที่เกิดขึ้นมาใหม่แต่อย่างใด หากแต่เป็นเพียงหนังสือแจ้งเตือนและยืนยันให้ผู้ฟ้องคดีปฏิบัติตามคำสั่งเดิมเท่านั้น ศาลปกครองสูงสุดยืนตามศาลปกครองชั้นต้นที่ไม่รับคำฟ้องไว้พิจารณา (คำสั่งศาลปกครองสูงสุดที่ ๖๐/๒๕๕๑)

	ทางที่ดีรีบแก้ไขท่อน้ำทิ้งให้ถูกต้องเสียดีกว่า...อย่าดื้อแพ่งทำตัวหัวหมออีกเลย ! *

	หนังสือแจ้งให้ชำระหนี้ ตามนิติสัมพันธ์ทางแพ่ง

	______________________________________________
(หนังสือพิมพ์บ้านเมือง ฉบับลงวันที่ ๑๒ พฤศจิกายน ๒๕๔๘)

	คดีพิพาทที่จะนำเสนอในสัปดาห์นี้น่าสนใจ เพราะทั้งผู้ฟ้องคดีและผู้ถูกฟ้องคดีต่างเข้าใจคลาดเคลื่อนว่า เป็นกรณีพิพาทอยู่ในอำนาจของศาลปกครอง

	คดีพิพาทนี้ผู้ฟ้องคดีได้ยื่นฟ้องผู้ว่าราชการจังหวัดต่อศาลปกครอง โดยเรื่องมีอยู่ว่า มีกลุ่มบุคคลชายหญิงประมาณ ๕-๖ คน แจ้งว่าเป็นตัวแทนสาธารณสุขจังหวัด ได้มาที่บ้านของผู้ฟ้องคดี และแจ้งว่านางสาว ข ซึ่งเป็นญาติของผู้ฟ้องคดี และเป็นลูกจ้างชั่วคราว ตำแหน่งพนักงานบัญชี ของสำนักงานสาธารณสุขจังหวัด ได้ยักยอกเงินของหน่วยงานไปจำนวน ๒,๖๙๖,๗๙๙ บาท พร้อมทั้งได้ข่มขู่ให้ผู้ฟ้องคดีทำหนังสือค้ำประกันการชำระหนี้ดังกล่าว ให้เสร็จสิ้นภายในเวลาที่กำหนดด้วย

	ผู้ฟ้องคดีกลัวตามคำขู่ จึงได้ยินยอมทำหนังสือค้ำประกัน พร้อมทั้งได้จ่ายเช็คธนาคารเป็นเงิน ๑๐๐,๐๐๐ บาท ให้แก่กลุ่มบุคคลดังกล่าวไป

	ต่อมาผู้ฟ้องคดีได้ร้องขอความเป็นธรรมและขอบอกล้างนิติกรรมจังหวัด แต่ไม่เป็นผล จึงได้ร้องขอความเป็นธรรมและขอบอกล้างนิติกรรมการค้ำประกันไปยังผู้ว่าราชการจังหวัด ซึ่งได้รับหนังสือตอบจากผู้ว่าราชการจังหวัดว่าผู้ฟ้องคดีต้องร่วมรับผิดกับนางสาว ข ตามความเห็นของกระทรวงการคลัง พร้อมทั้งได้มีคำสั่งให้ผู้ฟ้องคดีนำเงินจำนวนดังกล่าวไปชำระภายใน ๓๐ วัน โดยได้แจ้งสิทธิอุทธรณ์ไว้ท้ายคำสั่งด้วย

	ผู้ฟ้องคดีจึงได้โต้แย้งและอุทธรณ์คำสั่งดังกล่าว ต่อมาผู้ว่าราชการจังหวัดได้มีหนังสือแจ้งว่า หากผู้ฟ้องคดีไม่ได้รับการแจ้งผลการพิจารณาอุทธรณ์ภาย ๙๐ วัน นับแต่วันยื่นอุทธรณ์ ผู้ฟ้องคดีมีสิทธิยื่นคำฟ้องเป็นหนังสือต่อศาลปกครองได้ภายใน ๙๐ วัน

	ผู้ฟ้องคดีจึงได้นำเรื่องมาฟ้องต่อศาลปกครอง เพื่อขอให้ศาลเพิกถอนคำสั่งของผู้ว่าราชการจังหวัด ที่ให้ผู้ฟ้องคดีนำเงินไปชำระ และให้เรียกบุคคลและเอกสารที่เกี่ยวข้องกับการทุจริตของนางสาว ข เข้ามาพิจารณาด้วย

	ศาลปกครองระยองเห็นว่า มูลหนี้ที่ผู้ว่าราชการเรียกให้ผู้ฟ้องคดีชำระนั้นเกิดจากการที่ผู้ฟ้องคดีทำหนังสือรับสภาพหนี้ยอมผูกพันตนชดใช้เงินแทนนางสาว ข ที่ต้องรับผิดต่อทางราชการ ถือเป็นนิติสัมพันธ์ในทางแพ่งตามประมวลกฎหมายแพ่งและพาณิชย์ ซึ่งไม่อยู่ในอำนาจของศาลปกครอง ศาลปกครองระยองจึงมีคำสั่งไม่รับคำฟ้องไว้พิจารณา

	ผู้ฟ้องคดีอุทธรณ์ว่าคำสั่งของผู้ว่าราชการจังหวัด เป็นคำสั่งที่ออกโดยหน่วยงานของรัฐ อันสืบเนื่องมาจากการกระทำที่ไม่ชอบด้วยกฎหมายของเจ้าหน้าที่ของรัฐ โดยต้องการที่จะใช้คำสั่งดังกล่าว บีบบังคับให้ผู้ฟ้องคดีของเจ้าหน้าที่ของรัฐ โดยต้องการที่จะใช้คำสั่งดังกล่าวบีบบังคับให้ผู้ฟ้องคดีชำระหนี้แทน ทำให้ผู้ฟ้องคดีได้รับความเดือดร้อนเสียหาย ประกอบกับการที่ผู้ฟ้องคดีทำหนังสือรับสภาพหนี้นั้น เกิดจากการข่มขู่มิได้เกิดจากความสมัครใจ

	ศาลปกครองสูงสุดพิเคราะห์แล้วเห็นว่า การที่จะพิจารณาว่าคดีใดอยู่ในอำนาจพิจารณาพิพากษาของศาลปกครองหรือไม่นั้น จะต้องพิจารณาจากบทบัญญัติมาตรา ๒๗๖ ของรัฐธรรมนูญแห่งราชอาณาจักรไทย และในมาตรา ๙ แห่ง พ.ร.บ. จัดตั้งศาลปกครองฯ เป็นหลัก

	สำหรับคดีที่ไม่อยู่ในอำนาจของศาลปกครอง จะเป็นเรื่องที่ศาลปกครองไม่อาจตรวจสอบได้ หรือเป็นกรณีเข้าข้อยกเว้นในมาตรา ๙ วรรคสอง (๑) ถึง (๓) กับกรณีคดีประเภทอื่นเช่น คดีแพ่ง คดีอาญา อันอยู่ในอำนาจตรวจสอบของศาลยุติธรรม

	ตามข้อเท็จจริงคดีนี้เหตุแห่งการฟ้องคดี คือการที่ผู้ว่าราชการจังหวัดซึ่งเป็นเจ้าหน้าที่ของรัฐ ได้มีหนังสือแจ้งให้ผู้ฟ้องคดีนำเงินไปชำระ ซึ่งผู้ฟ้องคดีเห็นว่าเป็นคำสั่งที่ไม่ชอบด้วยกฎหมาย จึงขอให้ศาลเพิกถอน

	กรณีนี้ศาลเห็นว่าหนังสือดังกล่าวเป็นเพียงการแจ้งให้ผู้ฟ้องคดี ชำระหนี้อันเกิดจากข้อผูกพันตามหนังสือค้ำประกัน ที่ผู้ฟ้องคดีได้ทำขึ้น อันเป็นคดีพิพาททางแพ่งตามประมวลกฎหมายแพ่งและพาณิชย์ ซึ่งอยู่ในอำนาจตรวจสอบของศาลยุติธรรม

	หากผู้ฟ้องคดีไม่ปฏิบัติตามหนังสือดังกล่าว ผู้ว่าราชการจังหวัดก็ย่อมใช้สิทธิเรียกร้องโดยยื่นฟ้องต่อศาลยุติธรรม ซึ่งก็คือศาลแพ่งเพื่อให้ได้รับชำระหนี้ กรณีนี้ผู้ฟ้องคดีก็สามารถโต้แย้ง เพื่อต่อสู้คดีถึงความไม่ชอบของหนังสือค้ำประกันดังกล่าวต่อศาลได้ คดีนี้จึงมิใช่คดีปกครองที่อยู่ในอำนาจของศาลปกครอง ศาลปกครองสูงสุดจึงมีคำสั่งไม่รับคำฟ้องไว้พิจารณา (คำสั่งที่ ๓๓๖/๒๕๔๘)

	สรุปก็คือ หนังสือของผู้ว่าราชการจังหวัดดังกล่าวเป็นเพียง “หนังสือแจ้ง” ให้ผู้ฟ้องคดีชำระหนี้อันเนื่องมาจากหนังสือค้ำประกันที่ผู้ฟ้องคดีทำขึ้นซึ่งเป็นนิติสัมพันธ์ทางแพ่ง หาใช่คำสั่งทางปกครองตามที่ต่างฝ่ายต่างเข้าใจกันเอาเองไม่ *

	“กฎ” ที่ยังใช้บังคับไม่ได้

	_________________________________________
(หนังสือพิมพ์บ้านเมือง ฉบับลงวันที่ ๓ พฤษภาคม ๒๕๕๑)

	กฎหมายตั้งแต่ระดับ กฎ ขึ้นไปจนถึงระดับพระราชบัญญัตินั้น จะต้องประกาศในราชกิจจานุเบกษาก่อน จึงจะมีผลใช้บังคับได้

	กรณีพิพาทวันนี้ผู้ฟ้องคดีอ้างว่า การที่เจ้าหน้าที่ไม่อนุญาตให้ผู้ฟ้องคดีรับโอนอาวุธปืน ตามคำขอนั้นไม่ชอบด้วยกฎหมาย เนื่องจากเป็นการปฏิบัติตามคำสั่งกระทรวงมหาดไทย เรื่องจำกัดการออกใบอนุญาตให้มีและใช้อาวุธปืนฯ ซึ่งมีสถานะเป็นกฎ โดยที่ยังมิได้ประกาศในราชกิจจานุเบกษา จึงไม่สามารถนำมาบังคับกรณีผู้ฟ้องคดีได้ เรื่องมีอยู่ว่า

	ผู้ฟ้องคดีได้ยื่นคำร้องขออนุญาตรับโอนอาวุธปืนเดี่ยวไรเฟิลขนาด.๓๐-๐๖ จาก นาย ก (นามสมมติ) โดยระบุในคำร้องว่า ขอรับโอนอาวุธปืนดังกล่าวไว้เพื่อป้องกันชีวิตและทรัพย์สิน เจ้าหน้าที่จึงได้ตรวจสอบข้อมูลพบว่าผู้ฟ้องคดีเคยได้รับอนุญาตให้มีและใช้อาวุธปืนไรเฟิลอยู่แล้วจำนวน ๒ กระบอก ประกอบกับเห็นว่า อาวุธปืนที่ผู้ฟ้องคดียื่นคำขอรับอนุญาตนั้น เป็นอาวุธที่มีอานุภาพร้ายแรงสามารถนำไปใช้ในการล่าสัตว์หรือนำไปใช้ก่ออาชญากรรมได้ หากตกไปอยู่ในความครอบครองของบุคคลอื่นที่มีพฤติกรรมชอบล่าสัตว์หรือกลุ่มมิจฉาชีพ จึงได้เรียกผู้ฟ้องคดีมาชี้แจงเหตุผลและความจำเป็นในการขอรับโอนอาวุธปืนดังกล่าว ซึ่งผู้ฟ้องคดีชี้แจงว่า ประสงค์จะมีไว้เพื่อเก็บสะสมป้องกันชีวิตและทรัพย์สิน และการกีฬา

	ในระหว่างนั้นรัฐมนตรีว่าการกระทรวงมหาดไทยได้ออกคำสั่งกระทรวงมหาดไทย ลงวันที่ ๒๙ พฤษภาคม ๒๕๔๖ จำกัดการออกใบอนุญาตให้มีและใช้อาวุธปืน (แบบ ป.๔) สำหรับปืนที่มีอานุภาพร้ายแรง ได้แก่ อาวุธปืนเล็กยาวทุกชนิด ทุกขนาด รวมทั้งเครื่องกระสุนปืนที่ใช้สำหรับปืนชนิดนั้น เป็นต้น และในวันเดียวกันก็ได้ออกหนังสือเวียนกำหนดแนวทางปฏิบัติการออกใบอนุญาตขึ้น ๒ ฉบับ ฉบับแรกกำหนดให้นายทะเบียนท้องที่จำกัดการออกใบอนุญาตให้มีและใช้อาวุธปืนที่มีอานุภาพร้ายแรงเป็นการชั่วคราว และอีกฉบับกำหนดว่าบุคคลที่เคยได้รับอนุญาตให้มีและใช้อาวุธปืนไปแล้ว ไม่สมควรที่จะอนุญาตให้มีและใช้อาวุธปืนอีก โดยยึดหลักว่า บุคคลควรมีอาวุธปืนสั้น ๑ กระบอกปืนยาว ๑ กระบอก เท่านั้น

	นายทะเบียนอาวุธปืนกรุงเทพมหานคร (ผู้ถูกฟ้องคดีที่ ๑) ได้พิจารณาถึงเหตุผลความจำเป็นของผู้ฟ้องคดีแล้ว จึงมีคำสั่งไม่อนุญาตตามคำขอของผู้ฟ้องคดี เพราะเห็นว่าเป็นการขัดต่อคำสั่งกระทรวงมหาดไทยดังกล่าว

	ผู้ฟ้องคดีไม่เห็นด้วยจึงยื่นอุทธรณ์คำสั่งที่ไม่อนุญาตให้ผู้ฟ้องคดีรั บโอนอาวุธปืนต่อรัฐมนตรีว่าการกระทรวงมหาดไทย (ผู้ถูกฟ้องคดีที่ ๒) โดยให้เหตุผลว่า ผู้ฟ้องคดีได้ยื่นคำขอก่อนที่คำสั่งกระทรวงมหาดไทยดังกล่าว จะประกาศในราชกิจจานุเบกษา คำสั่งดังกล่าวจึงไม่อาจใช้บังคับกับผู้ฟ้องคดีได้

	รัฐมนตรีว่าการกระทรวงมหาดไทยพิจารณาอุทธรณ์แล้วเห็นว่า การที่นายทะเบียนอาวุธปืนใช้ดุลพินิจพิจารณา ไม่อนุญาตให้ผู้ฟ้องคดีรับโอนอาวุธปืนดังกล่าว ด้วยเหตุผลว่าอาวุธปืนดังกล่าวมีอานุภาพร้ายแรง ประกอบกับผู้ฟ้องคดีไม่มีเหตุผลความจำเป็นใด เป็นกรณีพิเศษที่จะต้องมีและใช้อาวุธปืนดังกล่าว ซึ่งปัจจุบันผู้ฟ้องคดีก็มีอาวุธปืนในครอบครัวอยู่แล้วทั้งสิ้น ๑๗ กระบอกนั้น เป็นการถือปฏิบัติตามคำสั่งกระทรวงมหาดไทย กรณีจึงชอบแล้วจึงให้ยกอุทธรณ์ของผู้ฟ้องคดี

	ผู้ฟ้องคดียังไม่เห็ตด้วยจึงนำเรื่องมาฟ้องศาลปกครอง คดีนี้ศาลปกครองชั้นต้นพิจารณาแล้วเห็นว่า ขณะที่ผู้ฟ้องคดียื่นคำขออนุญาตรับโอนอาวุธปืนนั้น คำสั่งกระทรวงมหาดไทยดังกล่าวซึ่งมีสถานะเป็นกฎ ยังไม่ได้ลงพิมพ์ในราชกิจจานุเบกษา กรณีจึงไม่สามารถใช้บังคับกับผู้ฟ้องคดีได้ ศาลปกครองชั้นต้นพิพากษาเพิกถอนคำสั่งของนายทะเบียนอาวุธปืน ที่ไม่อนุญาตให้ผู้ฟ้องคดีรับโอนอาวุธปืน และให้พิจารณาดำเนินการคำร้องขออนุญาตของผู้ฟ้องคดีใหม่ ตามอำนาจหน้าที่ให้ถูกต้อง

	ผู้ฟ้องคดียื่นอุทธรณ์โดยขอให้ศาลปกครองสูงสุด พิพากษาบังคับให้นายทะเบียนอาวุธปืน ดำเนินการออกใบอนุญาตให้ตามที่ผู้ฟ้องคดีร้องขอ ซึ่งศาลปกครองสูงสุดอธิบายว่า แม้คำสั่งที่ไม่อนุญาตให้ผู้ฟ้องคดีรับโอนอาวุธปืนดังกล่าวจะไม่ชอบด้วยกฎหมาย แต่เนื่องจากศาลปกครองมีเพียงอำนาจเพิกถอนคำสั่งที่ไม่ชอบดังกล่าว และบังคับให้นายทะเบียนไปบังคับให้นายทะเบียนอาวุธปืน ต้องออกใบอนุญาตตามที่ผู้ฟ้องคดีร้องขอ โดยไม่เปิดโอกาสให้นายทะเบียนอาวุธปืนได้ใช้ดุลพินิจตามอำนาจหน้าที่ตามกฎหมายได้

	ดังนั้นการที่ศาลปกครองชั้นต้นพิพากษา เพิกถอนคำสั่งของนายทะเบียนอาวุธปืนที่ไม่ชอบด้วยกฎหมาย และให้ดำเนินการตามอำนาจหน้าที่ใหม่ให้ถูกต้องนั้นจึงชอบแล้ว ส่วนในการพิจารณาใหม่นี้ผู้ฟ้องคดีจะได้รับอนุญาต ให้โอนอาวุธปืนดังกล่าวหรือไม่ ย่อมเป็นไปตามกฎหมายที่ใช้บังคับขณะที่ผู้ฟ้องคดียื่นคำขอไว้นั่นเอง (คดีหมายเลขแดงที่ อ.๔๖/๒๕๕๑)

				[image: รูปภาพ ภาพด้านหน้าอาคารสำนักงานศาลปกครอง]

		

	

	ยาอันตราย

	____________________________________________
(หนังสือพิมพ์บ้านเมือง ฉบับลงวันที่ ๓ มิถุนายน ๒๕๔๙)

	หลายท่านคงจำกรณีที่รัฐมนตรีว่าการกระทรวงสาธารณสุข มีคำสั่งแก้ไขทะเบียนตำรับยา ในยาที่มีส่วนผสมของตัวยาฟีนิลโปรปาโนลามีน (Phenylpropanolamine) หรือ พีพีเอ ซึ่งเป็นยาที่ใช้เป็นส่วนผสมในยารักษาโรคหวัด เนื่องจากเห็นว่าเป็นตัวยาที่มีอันตราย ต่อการเกิดภาวะเลือดออกในสมองของผู้บริโภคได้ ซึ่งคำสั่งดังกล่าวมีผลทำให้ผู้รับอนุญาตผลิตยา และผู้รับอนุญาตนำหรือสั่งยาเข้ามาในราชอาณาจักรทุกราย มีหน้าที่ไปยื่นคำขอแก้ไขทะเบียนตำรับยาซึ่งมีส่วนผสมของยาพีพีเอ โดยให้ตัดตัวยาพีพีเอออกจากสูตรตำรับยาของผู้รับอนุญาตดังกล่าวทุกตำรับ และให้ดำเนินการให้เสร็จสิ้นภายใน ๑๘๐ วันนับแต่วันถัดจากวันที่ประกาศในราชกิจจานุเบกษา

	ผู้ฟ้องคดีซึ่งเป็นผู้ประกอบวิชาชีพแพทย์เห็นว่า ตนได้รับความเดือดร้อนเสียหายจากคำสั่งดังกล่าว เนื่องจากเป็นผู้ใช้ตัวยาดังกล่าวในการรักษาผู้ป่วยโรคหวัด ผลจากคำสั่งทำให้ไม่มียาที่มีส่วนผสมของตัวยาพีพีเอ ซึ่งผู้ฟ้องคดีเห็นว่าเป็นยาที่มีความปลอดภัย ราคาประหยัด ไว้รักษาคนไข้อีกต่อไปจึงได้ยื่นฟ้องกระทรวงสาธารณสุข และรัฐมนตรีว่าการกระทรวงสาธารณสุข (ผู้ถูกฟ้องคดีที่ ๑ และที่ ๒ ตามลำดับ) ต่อศาลปกครอง เพื่อขอให้ศาลเพิกถอนคำสั่งที่ผู้ฟ้องคดีเห็นว่าไม่ชอบด้วยกฎหมาย

	เนื่องจากเป็นการใช้ดุลพินิจโดยไม่ชอบ และไม่มีเหตุผลทางวิชาการสนับสนุนเพียงพอ เพราะไม่ปรากฏข้อมูลทางวิชาการที่ชัดเจนว่า ยาดังกล่าวเป็นยาอันตรายตามที่กล่าวอ้าง และจากรายงานทางวิชาการในเรื่องดังกล่าว ก็ยังมีความเห็นที่แตกต่างกันเกี่ยวกับอันตรายในการใช้ยาพีพีเอ ทั้งยังไม่ได้มีการสอบถามข้อมูลจากผู้ที่ได้รับผลกระทบจากคำสั่งดังกล่าวด้วย

	ศาลปกครองชั้นต้นพิจารณาแล้วเห็นว่า การออกคำสั่งของผู้ถูกฟ้องคดีที่ ๒ เป็นไปโดยชอบด้วยกฎหมาย ถูกต้องตามรูปแบบขั้นตอนหรือวิธีการอันเป็นสาระสำคัญที่กำหนดไว้สำหรับการออกคำสั่ง และไม่ปรากฏข้อเท็จจริงใดที่เห็นได้ว่าเป็นการกระทำที่ไม่สุจริตหรือเป็นการใช้ดุลพินิจโดยมิชอบ ศาลปกครองชั้นต้นจึงพิพากษายกฟ้อง

	ผู้ฟ้องคดียื่นอุทธรณ์ ศาลปกครองสูงสุดพิจารณาแล้วเห็นว่า ผู้ถูกฟ้องคดีที่ ๒ อาศัยอำนาจตามพระราชบัญญัติยา พ.ศ. ๒๕๑๐ ออกคำสั่งตามคำแนะนำของคณะกรรมการยาให้ผู้รับอนุญาตผลิตยา และผู้รับอนุญาตนำหรือสั่งยาเข้ามาในราชอาณาจักรแก้ไขทะเบียนตำรับยา โดยตัดตัวยาพีพีเอ ออกจากสูตรตำรับยาทุกตำรับ ซึ่งก่อนที่จะมีการออกคำสั่งดังกล่าว สำนักงานคณะกรรมการอาหารและยาได้ตรวจสอบพิจารณาข้อมูลทางวิชาการ และรายงานที่เกี่ยวข้อง ตลอดจนได้รวบรวมข้อมูลเบื้องต้น เกี่ยวกับผลการศึกษาวิจัยของมหาวิทยาลัยในต่างประเทศ ซึ่งระบุว่ายาที่มีส่วนผสมของพีพีเอเพิ่มความเสี่ยงต่อการเกิดภาวะเลือดออกในสมอง รวมทั้งได้ให้นักวิชาการและผู้เชี่ยวชาญ ทำการวิเคราะห์ผลการวิจัยของมหาวิทยาลัยดังกล่าว ซึ่งเห็นสอดคล้องกันว่าผลการศึกษาวิจัยมีคุณภาพและเชื่อถือได้ จึงได้เสนอให้คณะอนุกรรมการศึกษาวิจัย เกี่ยวกับการควบคุมอันตรายจากการใช้ยา พิจารณารายละเอียดว่าควรดำเนินการอย่างไร

	ผลการพิจารณาของคณะอนุกรรมการฯ สรุปว่า

	ยาพีพีเอเป็นเพียงยาบรรเทาอาการคัดจมูก ไม่ใช่ยาในบัญชีหลักแห่งชาติ และไม่ใช่ยาจำเป็นี่ช่วยชีวิตหรือช่วยในการรักษาโรคร้ายแรงยาดังกล่าว น่าจะมีอันตรายรุนแรง และบางประเทศได้สั่งระงับการจำหน่ายหรือทบทวนตำรับยาแล้ว ประกอบกับปัจจุบันมีตำรับยาแก้หวัด ที่ไม่มีส่วนผสมของยาพีพีเออยู่มากมาย และมียาที่ใช้ทดแทนยาพีพีเอซึ่งได้จดทะเบียนไว้แล้วจำนวน ๗๑๗ ตำรับ จึงไม่น่าจะเกิดปัญหาการขาดแคลนยา เห็นควรเพิกถอนยาพีพีเอออกจากตำรับยาทุกตำรับ โดยได้เสนอเรื่องต่อคณะกรรมการยาพิจารณา ซึ่งคณะกรรมการยาพิจารณาแล้วเห็นชอบด้วย จึงมีมติให้เพิกถอนยาดังกล่าวออกจากสูตรยาทุกตำรับ จากนั้นกระทรวงสาธารณสุขได้นำเรื่อง เสนอต่อรัฐมนตรีว่าการกระทรวงสาธารณสุข ออกคำสั่งให้แก้ไขทะเบียนตำรับยาซึ่งมีตัวยาพีพีเอเป็นส่วนผสม

	ฉะนั้น การออกคำสั่งดังกล่าว จึงเป็นการดำเนินการตามขั้นตอน และเป็นการคุ้มครองความปลอดภัยของผู้ใช้ยา ตามที่ระบุไว้ในมาตรา ๘๖ ทวิ แห่ง พ.ร.บ. ยา พ.ศ. ๒๕๑๐

	สำหรับกรณีที่มีนักวิชาการให้ความเห็น เกี่ยวกับความปลอดภัยในการใช้ยาพีพีเอแตกต่างกันนั้น ศาลไม่อาจให้ความเห็นได้ว่า ความเห็นใดถูกต้องและความเห็นใดผิดพลาด เนื่องจากเป็นเรื่องทางเทคนิค โดยเมื่อคณะกรรมการยา ซึ่งประกอบไปด้วยผู้มีความรู้ความเชี่ยวชาญด้านยาโดยเฉพาะเห็นว่า ตัวยาพีพีเอมีความเสี่ยงเพิ่มขึ้น ต่อการเกิดภาวะเลือดออกในสมองเมื่อใช้เป็นยาแก้ไข้หวัด ประกอบกับไม่ปรากฏข้อเท็จจริงการพิจารณาของคณะกรรมการยา หรือผู้ถูกฟ้องคดีมีข้อบกพร่องอย่างร้ายแรง หรือผิดพลาดในการพิจารณาผลการวิจัย หรือมีเจตนากลั่นแกล้งไม่ให้มีการนำตัวยาพีพีเอมาเป็นส่วนผสมโดยไม่สุจริต ศาลจึงไม่อาจก้าวล่วงไปพิจารณาดุลพินิจขององค์กรผู้เชี่ยวชาญและผู้ถูกฟ้องคดีได้

	การที่ผู้ถูกฟ้องคดีที่ ๒ โดยคำแนะนำหรือความเห็นชอบของคณะกรรมการยา เห็นว่า

	มีความจำเป็นเพื่อความปลอดภัยของผู้ใช้ยา จึงได้ใช้ดุลพินิจออกคำสั่งให้ผู้ผลิตยา หรือผู้รับอนุญาตนำหรือสั่งยาเข้ามาในราชอาณาจักร แก้ไขทะเบียนตำรับยาที่ได้ขึ้นทะเบียนไว้แล้วนั้น เป็นการดำเนินการตามกระบวนการในการออกคำสั่งอย่างถูกต้อง อีกทั้ง วัตถุประสงค์และเนื้อหาของคำสั่งชอบด้วยมาตรา ๘๖ ทวิ แห่ง พ.ร.บ. ยาฯ คำสั่งดังกล่าวจึงเป็นคำสั่งที่ชอบด้วยกฎหมาย โดยได้ปฏิบัติตามขั้นตอนที่กฎหมายกำหนดไว้ และเป็นการใช้ดุลพินิจโดยชอบแล้ว ศาลพิพากษายกฟ้อง (อ.๘๐/๒๕๔๗)

				[image: รูปภาพ ภาพอาคารสำนักงานศาลปกครอง บริเวณพระบรมรูปพระบาทสมเด็จพระจุลจอมเกล้าเจ้าอยู่หัว]

		

	

	ทุจริตการสอบ

	______________________________________
(หนังสือพิมพ์บ้านเมือง ฉบับลงวันที่ ๒๕ กุมภาพันธ์ ๒๕๔๙)

	คดีปกครองที่นำมาเสนอในวันนี้ เป็นเรื่องเกี่ยวกับการทุจริตในการสอบ ซึ่งเป็นอุทาหรณ์สำหรับนิสิต นักศึกษา และนักเรียนทุกคนที่ไม่ควบนำมาเป็นเยี่ยวอย่าง

	คดีนี้ ผู้ฟ้องคดีเป็นนักศึกษามหาวิทยาลัยของรัฐแห่งหนึ่ง โดยในการสอบไล่วิชาการวิเคราะห์การถดถอย ซึ่งได้อนุญาตให้นักศึกษานำเครื่องคำนวณหรือเครื่องคิดเลขเข้าไปในห้องสอบ ในระหว่างการสอบ กรรมการคุมสอบได้ตรวจพบว่า ผู้ฟ้องคดีและนักศึกษาอื่นรวม ๘ คน ได้จดข้อความซึ่งเป็นสูตรเกี่ยวกับวิชาดังกล่าวไว้ที่ฝาเครื่องคำนวณด้านใน และนำเข้าไปในห้องสอบด้วยกรรมการคุมสอบ และอาจารย์ผู้สอนวิชาดังกล่าวจึงได้ให้นักศึกษาทั้ง ๘ คน ลงชื่อในบันทึกยอมรับข้อเท็จจริง

	ต่อมามหาวิทยาลัยฯ ได้มีคำสั่งแต่งตั้งคณะกรรมการสอบสวนข้อเท็จจริงกรณีนักศึกษาทั้ง ๘ คน มีพฤติกรรมส่อไปในทางทุจริตการสอบโดยผู้ฟ้องคดีได้ให้ถ้อยคำยอมรับว่า ได้จดข้อความเกี่ยวกับวิชาที่สอบไว้ที่ฝาเครื่องคำนวณและได้นำเข้าไปในห้องสอบจริง แต่มิได้มีเจตนาทุจริตในการสอบ สาเหตุที่ต้องจดบันทึกก็เพื่อทบทวนและได้นำเข้าไปในห้องสอบด้วยความไม่ตั้งใจ ในขณะที่ตรวจพบ ฝาเครื่องคำนวณอยู่ในกระเป๋าสะพายที่ปิดมิดชิดไม่ได้อยู่ในสภาพที่เตรียมพร้อมที่จะนำมาใช้ในการทุจริตการสอบ

	คณะกรรมการสอบสวนข้อเท็จจริงมีความเห็นว่า แม้ผู้ฟ้องคดีจะยังไม่ได้ใช้ประโยชน์จากข้อความที่นำเข้าไปในห้องสอบก็ถือว่าความผิดสำเร็จแล้ว จึงเห็นสมควรลงโทษนักศึกษาทั้ง ๘ คน โดยให้พักการศึกษา ๑ ปีการศึกษา และให้สอบไล่ตกในวิชาดังกล่าว มหาวิทยาลัยฯ จึงได้มีคำสั่งลงโทษผู้ฟ้องคดีและนักศึกษาอีก ๗ คน ตามความเห็นของคณะกรรมการสอบสวน

	ผู้ฟ้องคดีไม่เห็นด้วยจึงได้ยื่นอุทธรณ์คำสั่งดังกล่าว คณะกรรมการพิจารณาอุทธรณ์พิจารณาแล้วเห็นว่า ควรยืนตามคำสั่งเดิม ผู้ฟ้องคดีจึงยื่นฟ้องมหาวิทยาลัยฯ ต่อศาลปกครอง เพื่อขอให้ศาลเพิกถอนคำสั่งลงโทษที่ผู้ฟ้องคดีเห็นว่าไม่ถูกต้อง

	ศาลปกครองพิจารณาแล้วเห็นว่า การออกคำสั่งลงโทษผู้ฟ้องคดีนั้นมหาวิทยาลัยได้อาศัยอำนาจ ตามข้อบังคับมหาวิทยาลัยว่าด้วยวินัยนักศึกษาที่สภามหาวิทยาลัยได้ตราขึ้น โดยอาศัยอำนาจตามพระราชบัญญัติ ซึ่งได้กำหนดข้อบังคับว่าด้วยวินัย เป็นกรอบการดำเนินการทางวินัยกับนักศึกษาในสังกัด และเป็นแนวทางสำหรับมหาวิทยาลัยในการถือปฏิบัติ เพื่อใช้เป็นเครื่องมือในการควบคุม ดูแล ตลอดจนส่งเสริมความประพฤติของนักศึกษาให้ปฏิบัติในแนวทางที่ถูกต้อง ดีงาม ตามที่มหาวิทยาลัยกำหนด

	หากมีการฝ่าฝืนข้อบังคับหรือระเบียบ ผู้ฝ่าฝืนต้องถูกลงโทษตามที่ข้อบังคับกำหนดไว้ ซึ่งบทลงโทษสำหรับการทุจริตในการสอบไล่ กำหนดว่าผู้ที่กระทำการทุจริตในการสอบไล่ หรือพยายามกระทำการเช่นนั้น ถ้ากระทำผิดไม่ร้ายแรงถึงขนาด ให้ลงโทษพักการศึกษา หรือตัดสิทธิเข้าสอบไล่ หรือพักการให้ปริญญา มีกำหนดไม่เกิน ๒ ปีการศึกษา สุดแต่ความร้ายแรงของการกระทำผิด นอกจากจะถูกลงโทษตามที่ระบุไว้แล้ว ให้ถือว่าสอบไล่ตกในลักษณะวิชาที่ทุจริตในการสอบไล่นั้น

	ซึ่งเป็นโทษรุนแรงใช้บังคับกับผู้ทุจริตการสอบไล่ และถือเป็นเรื่องที่ต้องปฏิบัติตามโดยเคร่งครัด เพราะจะมีผลกระทบต่อมาตราฐานและคุณภาพการศึกษาของสถาบันการศึกษา

	เมื่อผู้ฟ้องคดีได้จดข้อความเกี่ยวกับวิชาที่สอบ ลงในฝาครอบด้านในของเครื่องคำนวณและนำเข้าไปในห้องสอบ โดยฝาครอบเครื่องคำนวณได้อยู่ในกระเป๋าปิดมิดชิด แยกต่างหากจากเครื่องคำนวณ ซึ่งบ่งบอกถึงเจตนาของผู้ฟ้องคดีที่รู้ว่า ข้อความในฝาครอบเครื่องคำนวณต้องห้าม มิให้นำเข้าห้องสอบ และผู้ฟ้องคดีประสงค์จะได้ประโยชน์จากข้อความดังกล่าว จึงได้นำเข้าไปในห้องสอบ อีกทั้งอุปกรณ์เครื่องคำนวณฝาครอบ และตัวเครื่องคำนวณต้องอยู่ด้วยกันจึงจะใช้งานได้สะดวก การแยกออกจากกันเป็นการแสดงให้เห็นถึงพิรุธ ที่ส่อแสดงเจตนาไม่สุจริตในการนำเข้าห้องสอบดังกล่าว

	ข้ออ้างของผู้ฟ้องคดีที่ว่า การกระทำของผู้ฟ้องคดีไม่มีเจตนาทุจริตในการสอบไล่ เพราะยังไม่ได้ใช้ประโยชน์จากข้อความที่จดไว้ จึงยังไม่เข้าขั้นพยายามกระทำการทุจริตในการสอบไล่ ตามข้อบังคับของมหาวิทยาลัยฯ นั้น ศาลเห็นว่าเป็นข้ออ้างที่ฟังไม่ขึ้น การกระทำของผู้ฟ้องคดีจึงถือได้ว่า เข้าสู่ขั้นการพยายามทำการทุจริตในการสอบแล้ว เพราะได้นำเอกสารต้องห้ามเข้าไปในห้องสอบ โดยหวังที่จะใช้ประโยชน์ซึ่งทำให้เกิดความเสียหาย ต่อมาตรฐานการศึกษาและคุณภาพทางการศึกษา

	เมื่อผู้ฟ้องคดีมีเจตนาทุจริตในการสอบ ซึ่งเป็นการฝ่าฝืนข้อบังคับของมหาวิทยาลัย โดยการจดข้อความเกี่ยวกับวิชาที่สอบเข้าไปในห้องสอบ แม้จะยังไม่ได้ใช้ประโยชน์แต่การกระทำดังกล่าว ก็มีความร้ายแรงไม่ยิ่งหย่อนกว่าผู้ที่กระทำผิดรายอื่น การลงโทษดังกล่าวจึงเหมาะสมกับความผิดและเป็นธรรมแก่ผู้ฟ้องคดีแล้ว คำสั่งของมหาวิทยาลัยที่สั่งลงโทษ ผู้ฟ้องคดีจึงชอบด้วยกฎหมายแล้ว *

	คดีพิพาทเกี่ยวกับการที่หน่วยงานทางปกครอง
หรือเจ้าหน้าที่ของรัฐละเลยต่อหน้าที่
ตามที่กฎหมายกำหนดให้ต้องปฏิบัติ
หรือปฏิบัติหน้าที่ดังกล่าวล่าช้าเกินสมควร

	
		
				[image: รูปภาพ ภาพห้องพิจารณาคดีที่ ๘]

				[image: รูปภาพ ภาพภายในห้องพิจารณาดี]

		

	

	ล่าช้าจนเสียดอกเบี้ย

	_____________________________
(หนังสือพิมพ์บ้านเมือง ฉบับลงวันที่ ๑๔ พฤษภาคม ๒๕๕๐)

	คดีปกครองวันนี้หน่วยงานราชการปฏิบัติหน้าที่ล่าช้า จนเป็นเหตุละเมิดต่อผู้ฟ้องคดี จึงต้องรับผิดชอบชดใช้ค่าเสียหายเป็นดอกเบี้ยให้แก่ผู้ฟ้องคดีโดยเรื่องมีอยู่ว่า

	ผู้ฟ้องคดีได้รับการบรรจุและแต่งตั้งให้รับราชการในตำแหน่งพยาบาลวิชาชีพ ๓ ซึ่งต้องทดลองปฏิบัติหน้าที่ราชการก่อน ต่อมากระทรวงยุติธรรม (ผู้ถูกฟ้องคดี) ได้มีคำสั่งให้ผู้ฟ้องคดีออกจากราชการ เนื่องจากผู้ฟ้องคดีไม่ผ่านการทดลองปฏิบัติราชการ

	ผู้ฟ้องคดีจึงร้องทุกข์ต่อ ก.พ. ซึ่ง ก.พ. พิจารณาแล้วเห็นว่า ผู้บังคับบัญชาของผู้ฟ้องคดียังมิได้ปฏิบัติให้ถูกต้องตามหลักเกณฑ์และวิธีการที่กำหนดในกฎ ก.พ. จึงมีมติให้รายงานนายกรัฐมนตรี เพื่อพิจารณาสั่งการให้กระทรวงยุติธรรมยกเลิกคำสั่งที่ให้ผู้ฟ้องคดีออกจากราชการ และให้ผู้ฟ้องคดีกลับเข้ารับราชการโดยให้ทดลองปฏิบัติหน้าที่ราชการใหม่ซึ่งนายกรัฐมนตรีได้พิจารณาแล้วมีคำสั่งให้ดำเนินการตามมติ ก.พ.

	กระทรวงยุติธรรมจึงมีคำสั่งยกเลิกคำสั่งที่ให้ผู้ฟ้องคดีออกจากราชการ และได้มีคำสั่งให้ผู้ฟ้องคดีกลับเข้ารับราชการ ซึ่งระยะเวลาที่ให้ผู้ฟ้องคดีออกจากราชการ จนถึงวันที่มีคำสั่งให้ผู้ฟ้องคดีกลับเข้ารับราชการเป็นเวลาปีเศษ

	ซึ่งกระทรวงยุติธรรมมีหน้าที่ต้องดำเนินการเบิกจ่ายเงินเดือนใ นระหว่างที่ออกจากราชการดังกล่าวให้แก่ผู้ฟ้องคดีภายใน ๑ ปี นับแต่วันที่มีคำสั่งให้ผู้ฟ้องคดีกลับเข้ารับราชการ เนื่องจากเป็นการให้ออกจากราชการโดยไม่ชอบด้วยกฎหมาย

	ปรากฏว่าเวลาล่วงเลยเกิน ๑ ปี แล้ว กระทรวงยุติธรรมก็ยังมิได้ดำเนินการจ่ายเงินดังกล่าวให้แก่ผู้ฟ้องคดี ผู้ฟ้องคดีจึงนำเรื่องมาฟ้องต่อศาลปกครอง เพื่อขอให้กระทรวงยุติธรรมจ่ายเงินเดือน ระหว่างที่ออกจากราชการให้แก่ผู้ฟ้องคดี พร้อมทั้งเรียกค่าเสียหายเป็นเงิน ๒๐๐,๐๐๐ บาท

	ศาลปกครองเห็นว่า เมื่อระหว่างการพิจารณาคดีของศาล ผู้ถูกฟ้องคดีได้จ่ายเงินเดือนดังกล่าวให้แก่ผู้ฟ้องคดีแล้ว กรณีที่ผู้ถูกฟ้องคดีละเลยไม่จ่ายเงินเดือนให้แก่ผู้ฟ้องคดีจึงหมดไป คงเหลือประเด็นที่ศาลต้องพิจารณาคือการปฏิบัติหน้าที่ของผู้ถูกฟ้องคดีล่าช้าเกินสมควรและต้องรับผิดชอบต่อผู้ฟ้องคดีหรือไม่ เพียงใด

	เห็นว่า ระเบียบกระทรวงการคลังว่าด้วยการจ่ายเงินเดือนให้แก่ข้าราชการ ซึ่งถูกสั่งให้ออก ปลดออกหรือ ไล่ออกจากราชการโดยไม่ชอบด้วยกฎหมาย และข้าราชการซึ่งถูกสั่งให้ออก ปลดออก หรือไล่ออกจากราชการ แล้วต่อมาผู้มีอำนาจพิจารณาตามกฎหมายพิจารณาว่า คำสั่งดังกล่าวไม่ชอบด้วยกฎหมาย หรือ พิจารณายกโทษ โดยมีคำสั่งให้กลับเข้ารับราชการ ให้ข้าราชการผู้นั้นได้รับเงินเดือนในระหว่างที่มิได้ปฏิบัติราชการ โดยให้หน่วยงานเจ้าสังกัดที่สั่งลงโทษพิจารณาสั่งจ่ายภายในเวลา ๑ ปี นับแต่วันที่ผู้มีอำนาจตามกฎหมายได้วินิจฉัยว่า เป็นคำสั่งที่ไม่ชอบด้วยกฎหมายหรือวันที่ได้รับการยกโทษ

	กรณีนี้ ผู้ถูกฟ้องคดีต้องจ่ายเงินเดือนดังกล่าวให้แก่ผู้ฟ้องคดีภายใน ๑ ปี นับแต่วันที่ผู้ถูกฟ้องคดีมีคำสั่งให้ผู้ฟ้องคดีกลับเข้ารับราชการ คือวันที่ ๒๐ พฤศจิกายน ๒๕๔๓ ซึ่งอย่างช้าที่สุดผู้ฟ้องคดีควรได้รับเงินภายใน ๑ ปี คือวันที่ ๒๐ พฤศจิกายน ๒๕๔๔

	เมื่อข้อเท็จจริงผู้ถูกฟ้องคดีจ่ายเงินให้แก่ผู้ฟ้องคดีเมื่อวันที่ ๒๑ ตุลาคม ๒๕๔๕ ซึ่งได้ล่วงพ้นเวลาที่กำหนดแล้ว ย่อมถือผู้ฟ้องคดีปฏิบัติหน้าที่ดังกล่าวล่าช้าเกินสมควร และถือว่าเป็นการผิดนัดชำระหนี้แก่ผู้ฟ้องคดีตั้งแต่วันที่ ๒๑ พฤศจิกายน ๒๕๔๔ ผู้ถูกฟ้องคดีจึงต้องชดใช้ค่าเสียหายให้แก่ผู้ฟ้องคดี โดยคำนวณเป็นดอกเบี้ยของเงินต้นนั้น ในอัตราร้อยละเจ็ดครึ่งต่อปี นับแต่วันที่ ๒๑ พฤศจิกายน ๒๕๔๔ จนถึงวันที่ ๒๑ ตุลาคม ๒๕๔๕ คิดเป็นเงิน ๕,๗๑๑.๘๘ บาท

	ศาลปกครองพิพากษาให้ผู้ถูกฟ้องคดี ชำระดอกเบี้ยแก่ผู้ฟ้องคดีตามจำนวนดังกล่าว (คดีหมายเลขแดงที่ อ.๓๓/๒๕๕๐) *

				[image: รูปภาพ ภาพภายในห้องพิจารณาคดี]

		

	

	ป้ายโฆษณาบนหน้าต่างรถบดบังทิวทัศน์

	_________________________________________
(หนังสือพิมพ์บ้านเมือง ฉบับวันที่ ๓ กันยายน ๒๕๕๐)

	คดีพิพาทวันนี้เป็นเรื่องที่เคยนำเสนอท่านผู้อ่านไปเมื่อปีที่แล้ว กรณีที่การรถไฟแห่งประเทศไทยนำแผ่นป้ายโฆษณาสินค้า มาปิดไว้ที่ตู้ขบวนรถไฟด้านนอก รวมทั้งกระจกหน้าต่างของตู้ขบวนรถไฟ ทำให้ผู้ฟ้องคดีซึ่งเป็นผู้ใช้บริการขบวนรถไฟด่วนพิเศษ กรุงเทพฯ-เชียงใหม่ เป็นประจำ เห็นว่า ป้ายโฆษณาดังกล่าวบดบังวิวทิวทัศน์ จึงยื่นฟ้องการรถไฟแห่งประเทศไทยต่อศาลปกครอง เพื่อให้ขูดลอกแผ่นป้ายโฆษณาดังกล่าวออก

	ศาลปกครองชั้นต้นเห็นว่า กรณีดังกล่าวเป็นการบริหารจัดการเกี่ยวกับทรัพย์สิน ตามนโยบายเพิ่มรายได้ของการรถไฟแห่งประเทศไทย ซึ่งเป็นเรื่องของการดำเนินธุรกิจอย่างหนึ่ง ที่อยู่ภายในขอบเขตของวัตถุประสงค์ตามที่กำหนดไว้ ในพ.ร.บ. การรถไฟแห่งประเทศไทย พ.ศ. ๒๔๙๔ มิใช่เป็นเรื่องของการใช้อำนาจทางปกครองที่ได้กระทำต่อผู้ฟ้องคดี หรือเป็นการละเลยต่อหน้าที่ตามที่กฎหมายกำหนดให้ต้องปฏิบัติ จึงไม่ใช่คดีปกครอง ศาลปกครองชั้นต้นมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์ศาลปกครองสูงสุดพิเคราะห์แล้วเห็นว่า การรถไฟแห่งประเทศไทยเป็นหน่วยงานทางปกครอง ที่มีอำนาจหน้าที่ตามกฎหมาย ในการจัดทำกิจการรับขนส่งผู้โดยสาร อันเป็นการบริการสาธารณะหรือกิจการทางปกครอง

	เมื่อผู้ฟ้องคดีฟ้องว่า การรถไฟแห่งประเทศไทยอนุญาต ให้มีการปิดป้ายโฆษณาที่กระจกหน้าต่าง อันเป็นการใช้หน้าต่างผิดไปจากวัตถุประสงค์ ของการจัดให้มีหน้าต่างรถโดยสาร คดีนี้จึงเป็นคดีพิพาทเกี่ยวกับการที่หน่วยงานทางปกครอง ละเลยต่อหน้าที่ตามที่กฎหมายกำหนดให้ต้องปฏิบัติ อันเป็นคดีปกครองที่อยู่ในอำนาจของศาลปกครอง จึงมีคำสั่งให้ศาลปกครองชั้นต้นรับคำฟ้องไว้พิจารณา และให้ศาลปกครองชั้นต้นดำเนินกระบวนพิจารณาต่อไปตามรูปคดี

	เมื่อศาลปกครองสูงสุดชี้ขาดเช่นนี้ ศาลปกครองชั้นต้นจึงรับฟ้องและดำเนินกระบวนพิจารณาต่อ

	วันนี้ผมจึงได้ติดตามนำผลการตัดสินของศาลมาฝากกัน เพราะทุกท่านคงอยากทราบว่าสุดท้ายแล้ว ศาลจะว่าอย่างไร

	คดีนี้ศาลปกครองชั้นต้นตัดสินให้การรถไฟแห่งประเทศไทย ขูดลอกแผ่นป้ายโฆษณาดังกล่าวออกจากบริเวณกระจกหน้าต่างตู้รถโดยสาร และให้ทำความสะอาดหน้าต่างตู้โดยสารรถไฟทุกคัน แต่การรถไฟแห่งประเทศไทยยื่นอุทธรณ์

	ศาลปกครองสูงสุดพิจารณาแล้ว เห็นว่า การรถไฟแห่งประเทศไทย (ผู้ถูกฟ้องคดี) เป็นรัฐวิสาหกิจที่ตั้งขึ้นโดย พ.ร.บ. การรถไฟแห่งประเทศไทย พ.ศ. ๒๔๙๔ จึงเป็นหน่วยงานทางปกครอง ที่กฎหมายกำหนดให้มีอำนาจหน้าที่ในการจัดทำกิจการรับขนส่งผู้โดยสาร สินค้า พัสดุภัณฑ์ และของอื่นๆ ซึ่งเป็นบริการสาธารณะ

	ในการจัดทำบริการสาธารณะดังกล่าว ผู้ถูกฟ้องคดียังดูแลรักษาส่วนต่างๆ ของตู้รถโดยสารของขบวนรถไฟซึ่งเป็นเครื่องมือสำคัญ ที่ใช้ในการจัดทำบริการสาธารณะดังกล่าว เช่น ที่นั่งหรือที่นอนของผู้โดยสาร ประตูหน้าต่างตู้รถโดยสารให้อยู่ในสภาพที่ใช้การได้ดี และสามารถอำนวยความสะดวกสบาย ในการเดินทางให้แก่ผู้โดยสารได้ตามสมควรเฉพาะหน้าต่างของตู้รถโดยสารของขบวนรถไฟ

	เป็นที่ยอมรับกันโดยทั่วไปและผู้ถูกฟ้องคดีเองก็มิอาจปฏิเสธได้ว่า รถโดยสารทุกชนิดไม่ว่าจะเป็นรถโดยสารส่วนบุคคล หรือรถโดยสารสาธารณะ หรือไม่ว่าจะเป็นรถโดยสารปรับอากาศหรือไม่ปรับอากาศ จะต้องมีหน้าต่างเสมอ หน้าต่างรถโดยสารดังกล่าว มิได้มีไว้เพียงเพื่อให้แสงสว่างจากภายนอกเข้ามาในรถได้เท่านั้น แต่ยังมีไว้เพื่อให้ผู้โดยสารสามารถมองเห็นสิ่งต่างๆ ที่อยู่ภายนอกรถ เพื่อให้เกิดความเพลิดเพลินในระหว่างที่อยู่ในรถ และระแวดระวังภยันตรายที่อาจจะมีจากภายนอกรถอีกด้วย รถโดยสารที่ไม่มีหน้าต่าง จึงไม่อาจเรียกได้ว่ารถโดยสาร แต่เป็นรถขนส่งสินค้าและพัสดุภัณฑ์

	กรณีดังกล่าวจึงถือว่าเป็นการปฏิบัติต่อผู้โดยสารเยี่ยงวัตถุ ซึ่งเป็นการละเมิดศักดิ์ศรีความเป็นมนุษย์ของผู้โดยสาร ผู้ถูกฟ้องคดีจึงมีหน้าที่จะต้องจัดให้ตู้รถโดยสาร ของขบวนรถไฟทุกขบวนมีหน้าต่าง และดูแลรักษาหน้าต่างตู้รถโดยสารทุกคันให้อยู่ในสภาพที่สามารถใช้การได้สมตามวัตถุประสงค์ของการจัดให้มีหน้าต่าง

	การที่ผู้ถูกฟ้องคดีได้ทำสัญญาให้บริษัทเอกชน ติดตั้งป้ายโฆษณาภายนอกตู้โดยสาร และยินยอมให้ติดป้ายโฆษณาที่บริเวณกระจกหน้าต่างตู้โดยสารด้วย ซึ่งเป็นการใช้หน้าต่างแสวงหารายได้ จนทำให้ผู้โดยสารไม่สามารถใช้ประโยชน์จากหน้าต่างได้ตามที่ควรจะเป็น จึงถือว่าผู้ฟ้องคดีละเลยต่อหน้าที่ตามที่กฎหมายกำหนดให้ต้องปฏิบัติ

	ศาลปกครองสูงสุดพิพากษยืนตามศาลปกครองชั้นต้น ที่ให้ผู้ถูกฟ้องคดีขูดลอกแผ่นป้ายโฆษณาออกจากกระจกหน้าต่างตู้รถโดยสาร และทำความสะอาดกระจกหน้าต่างตู้รถไฟทุกคัน ให้แล้วเสร็จภายใน ๓๐ วัน นับแต่วันที่ศาลมีคำพิพากษา (อ.๒๓๑/๒๕๕๐)

	ทุกวันนี้ ผมยังเห็นรถเมล์ปรับอากาศ ขสมก. หรือรถไฟฟ้า ติดป้ายโฆษณาเช่นนี้เต็มหน้าต่าง เจออุทาหรณ์คดีอย่างนี้แล้ว ท่านผู้บริหารรถโดยสารเหล่านี้ จะยังไม่คิดแก้ไขอีกหรือครับ?*

				[image: รูปภาพ ภาพภายในห้องพิจารณาคดี]

		

	

	ขอจดทะเบียนสมรสกับคนต่างด้าว

	_____________________________________________
(หนังสือพิมพ์บ้านเมือง ฉบับลงวันที่ ๒๓ มิถุนายน ๒๕๕๐)

	ประเด็น “เขตอำนาจศาล” เป็นประเด็นเรื่องแรกที่ศาลต้องวินิจฉัย เมื่อมีการนำคดีมาฟ้องต่อศาล ว่าคดีพิพาทที่เกิดขึ้นนั้น เป็นคดีที่อยู่ในอำนาจของศาลยุติธรรมหรือศาลปกครอง

	กฎหมายกำหนดให้ศาลปกครองมีอำนาจพิจารณา พิพากษาข้อพิพาทที่เรียกว่า “คดีปกครอง” ซึ่งเป็นคดีพิพาทที่ต้องมีคู่กรณีอย่างน้อยฝ่ายหนึ่ง เป็นหน่วยงานของรัฐหรือเจ้าหน้าที่ของรัฐ และต้องเป็นข้อพิพาทที่เกิดจากการปฏิบัติหน้าที่ หรือการละเลยไม่ปฏิบัติหน้าที่ตามที่กฎหมายกำหนด รวมถึงข้อพิพาทเกี่ยวกับสัญญาทางปกครองด้วย

	สำหรับข้อพิพาทที่ไม่ใช่คดีปกครอง ได้แก่ คดีแพ่ง คดีอาญา คดีพิพาทเกี่ยวกับการดำเนินกระบวนการยุติธรรมทางอาญา ข้อพิพาทเกี่ยวกับการสอบสวน จับกุม ตรวจค้น การแจ้งข้อกล่าวหา การทำสำนวน ซึ่งเป็นขั้นตอนการดำเนินคดีอาญาของเจ้าหน้าที่ตำรวจ คดีพิพาทเกี่ยวกับกระบวนการบังคับคดี เพื่อให้เป็นไปตามคำพิพากษาของศาลยุติธรรม การโต้แย้งในเรื่องสิทธิครอบครองหรือกรรมสิทธิ์ในที่ดิน ข้อพิพาทในเรื่องส่วนตัวที่มิได้เกิดจากการปฏิบัติหน้าที่ของเจ้าหน้าที่ของรัฐ ฯลฯ ข้อพิพาทดังที่กล่าวมาข้างต้นนี้ เป็นข้อพิพาทที่อยู่ในอำนาจของศาลยุติธรรม

	นอกจากนี้ยังมีคดีปกครองที่กฎหมาย ยกเว้นไม่ให้อยู่ในอำนาจของศาลปกครอง ได้แก่ ๑. การดำเนินการเกี่ยวกับวินัยทหาร ๒. การดำเนินการของคณะกรรมการตุลาการตามกฎหมาย ว่าด้วยระเบียบข้าราชการฝ่ายตุลาการ ๓. คดี ที่อยู่ในอำนาจของศาลเยาวชนและครอบครัว ศาลแรงงานศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย หรือศาลชำนัญพิเศษอื่น

	คดีพิพาทที่นำมาฝากวันนี้ เป็นประเด็นที่ต่อสู้กันในเรื่องอำนาจศาล โดยศาลปกครองชั้นต้นกับศาลปกครองสูงสุด มีความเห็นแตกต่างกัน บทสรุปจะเป็นอย่างไร มาติดตามกันครับ

	ผู้ฟ้องคดีทั้งห้าคน ยื่นฟ้องนายอำเภอต่อศาลปกครองว่า ผู้ฟ้องคดีทั้งห้าเป็นบุคคลสัญชาติไทย ได้อยู่กินฉันท์สามีภรรยากับบุคคลต่างด้าว (ลาวอพยพ) มานานกว่า ๓๐ ปี ในปี ๒๕๔๙ ผู้ฟ้องคดีจึงได้ไปยื่นคำร้องขอจดทะเบียนสมรสกับภรรยา ซึ่งเป็นบุคคลต่างด้าวดังกล่าวกับทางอำเภอ

	ปรากฏว่าอำเภอปฏิเสธไม่ยอมจดทะเบียนสมรสให้โดยอ้างว่า คู่สมรสของผู้ฟ้องคดีทั้งห้าคนเป็นบุคคลต่างด้าว ทำให้ไม่อาจตรวจสอบหลักฐานได้ว่า ขณะยื่นคำร้องขอจดทะเบียนสมรส เป็นผู้มีคุณสมบัติครบถ้วนตามเงื่อนไขแห่งการสมรส คือ เป็นญาติสืบสายโลหิตกันหรือไม่ หรือมีคู่สมรสอยู่หรือไม่ ตามมาตรา ๑๔๕๐ และมาตรา ๑๔๕๒ แห่งประมวลกฎหมายแพ่งและพาณิชย์ จึงได้มีหนังสือแจ้งให้คู่สมรสของผู้ฟ้องคดีทั้งห้า ไปขอหนังสือรับรองเรื่องดังกล่าวจากสถานเอกอัครราชทูต หรือสถานกงสุลในประเทศไทย

	จากนั้นผู้ฟ้องคดีทั้งห้าได้มีหนังสือแจ้งต่ออำเภอว่า ได้ไปติดต่อสถานกงสุลสาธารณรัฐประชาธิปไตยประชาชนลาว ประจำประเทศไทยที่จังหวัดขอนแก่นแล้ว เจ้าหน้าที่ของสถานกงสุลแจ้งว่า มิใช่เป็นหน้าที่ของสถานกงสุลที่จะรับรองให้ได้ แต่เป็นหน้าที่ของนายทะเบียนท้องที่ที่ออกบัตรประจำตัวลาวอพยพที่จะต้องดำเนินการให้

	ซึ่งอำเภอก็ยังเห็นแย้งว่า การออกหนังสือรับรองดังกล่าว ไม่อยู่ในความรับผิดชอบของกรมการปกครอง อำเภอจึงมีหนังสือแจ้งผู้ฟ้องคดีว่า ได้ใช้ดุลพินิจสั่งการตามอำนาจหน้าที่โดยชอบด้วยกฎหมายแล้ว ผู้ฟ้องคดีไม่เห็นด้วยจึงนำเรื่องมาฟ้องศาลปกครอง

	ศาลปกครองชั้นต้นพิจารณาแล้วเห็นว่า แม้อำเภอ (ผู้ถูกฟ้องคดี) เป็นนายทะเบียนซึ่งมีอำนาจในการจดทะเบียนสมรส แต่การที่อำเภอปฏิเสธการจดทะเบียนสมรส เนื่องจากผู้ฟ้องคดีทั้งหาไม่มีหลักฐานพิสูจน์เงื่อนไขแห่งการจดทะเบียนสมรสของคู่สมรสซึ่งเป็นบุคคลต่างด้าว กรณีจึงถือเป็นคดีพิพาทเกี่ยวกับครอบครัว ที่จะต้องบังคับตามประมวลกฎหมายแพ่งและพาณิชย์ อันอยู่ในอำนาจพิจารณาของศาลเยาวชนและครอบครัว ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์ ศาลปกครองสูงสุดวินิจฉัยแล้วเห็นว่า การรับจดทะเบียนสมรสเป็นหน้าที่ของอำเภอในฐานะนายทะเบียน ตาม พ.ร.บ. จดทะเบียนครอบครัว พุทธศักราช ๒๔๗๘ เมื่อผู้ฟ้องคดีฟ้องขอให้ศาลสั่งให้อำเภอดำเนินการจดทะเบียนสมรสให้แก่ผู้ฟ้องคดีทั้งห้า ซึ่งเป็นการขอให้ผู้ถูกฟ้องคดีปฏิบัติหน้าที่ตามที่กฎหมายกำหนดไว้ กรณีจึงเป็นคดีพิพาทเกี่ยวกับเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ

	ดังนั้นคำฟ้องนี้จึงเป็นคดีปกครองที่อยู่ในอำนาจของศาลปกครอง มิใช่เป็นคดีครอบครัวที่อยู่ในอำนาจของศาลเยาวชน และครอบครัวศาลปกครองสูงสุด จึงกลับคำสั่งของศาลปกครองชั้นต้น เป็นให้รับคำฟ้องไว้พิจารณา (คำสั่งที่ ๖๑/๒๕๕๐)

	เรื่องนี้ผลการพิจารณาคดีจะออกมาเป็นอย่างไร เป็นเรื่องที่น่าติดตามซึ่งหากศาลมีคำพิพากษาตัดสินคดีแล้ว จะได้นำมาเล่าสู่กันฟังต่อไป

	แต่ที่แน่ๆ ศาลปกครองสูงสุดได้วางบรรทัดฐานในกรณีเช่นนี้ไว้แล้ว ว่าอยู่ในอำนาจของศาลปกครอง *

				[image: รูปภาพ ภาพภายในห้องพิจารณาคดี]

		

	

	กรรมสิทธิ์ของใคร?

	__________________________________________
(หนังสือพิมพ์บ้านเมือง ฉบับลงวันที่ ๑๕ มีนาคม ๒๕๕๐)

	กรณีพิพาทวันนี้ผู้ฟ้องคดีได้ซื้อรถยนต์มาจากเต็นท์ขายรถแห่งหนึ่ง แต่ต่อมาเกิดปัญหาการโอนกรรมสิทธิ์ขึ้น ซึ่งเป็นที่มาของคดีนี้โดยเรื่องมีอยู่ว่า

	ผู้ฟ้องคดีได้ตกลงซื้อรถยนต์คันหนึ่งจากเต็น์ขายรถ โดยผู้ขายได้ส่งมอบรถยนต์คันดังกล่าวพร้อมใบแทนใบคู่มือจดทะเบียนรถ แบบคำขอโอนและรับโอนรถ ซึ่งมีชื่อของผู้ขายเป็นผู้ถือกรรมสิทธิ์ ให้แก่ผู้ฟ้องคดี ผู้ฟ้องคดีได้ใช้งานรถยนต์คันดังกล่าวเรื่อยมา โดยที่ยังมิได้ไปจดทะเบียนเปลี่ยนแปลงชื่อผู้ถือกรรมสิทธิ์

	ต่อมาผู้ฟ้องคดีได้ไปติดต่อขอเปลี่ยนแปลงชื่อผู้ถือกรรมสิทธิ์ ในใบแทนใบคู่มือจดทะเบียนรถยนต์ จากชื่อผู้ขายมาเป็นชื่อของผู้ฟ้องคดี แต่เจ้าหน้าที่ของกรมการขนส่งทางบกแจ้งว่า ไม่สามารถดำเนินการให้ได้ เนื่องจากก่อนหน้านี้ผู้ขายได้นำใบคู่มือจดทะเบียนรถยนต์ ซึ่งผู้ขายได้เคยแจ้งว่าสูญหาย และกรมการขนส่งทางบกได้ออกใบแทนให้มาเป็นหลักฐานในการโอนรถคันดังกล่าว จากชื่อของผู้ชายเป็นชื่อของนาย ก แล้ว กรมการขนสงทางบกจึงไม่สามารถดำเนินการตามที่ผู้ฟ้องคดีร้องขอได้

	ผู้ฟ้องคดีเห็นว่ากรมการขนส่งทางบกละเลยต่อหน้าที่ ไม่ดำเนินการจดทะเบียนโอนรถยนต์มาเป็นชื่อของผู้ฟ้องคดี จึงได้นำเรื่องมาฟ้องต่อศาลปกครอง

	ศาลปกครองชั้นต้นพิจารณาพยานหลักฐานและข้อเท็จจริงแล้ววินิจฉัยว่า ตามระเบียบกรมการขนส่งทางบกในเรื่องดังกล่าวกำหนดว่า การโอนรถโดยการซื้อขายเสร็จเด็ดขาด เมื่อยื่นคำขอตามแบบพิมพ์ที่กรมการขนส่งทางบกกำหนดพร้อมด้วยหลักฐานประกอบคำขอแล้ว ให้มีการตรวจสอบรถ โดยการตรวจสอบรถหมายความว่า ให้มีการตรวจสอบความถูกต้องของเลขตัวรถ เลขเครื่องรถยนต์ และสีรถ แล้วจึงมีการบันทึกรายการโอนรถในทะเบียนรถและใบคู่มือจดทะเบียนรถเพื่อเสนอนายทะเบียนลงนาม

	ประเด็นแรกที่ต้องพิจารณาคือ ใครเป็นเจ้าของกรรมสิทธิ์ในรถยนต์คันดังกล่าว

	ศาลเห็นว่าเมื่อผู้ฟ้องคดีได้ซื้อรถยนต์และเป็นผู้ครอบครองรถยนต์คันดังกล่าวโดยสุจริต ผู้ฟ้องคดีจึงมีสิทธิในรถยนต์คันพิพาทดีกว่านนาย ก ดังนั้น กรมการขนส่งทางบกจึงมีหน้าที่ต้องเพิกถอนรายการโอนในทะเบียนรถที่มีชื่อ นาย ก เป็นเจ้าของกรรมสิทธิ์ มาเป็นชื่อของผู้ฟ้องคดี เนื่องจากในการจดทะเบียนโอนรถระหว่างผู้ขายกับนาย ก นั้น มิได้มีการนำรถมาตรวจสอบ กรณีจึงเป็นการไม่ปฏิบัติตามระเบียบกรมการขนส่งทางบก

	ศาลปกครองชั้นต้นพิพากษาให้กรมการขนส่งทางบก เพิกถอนรายการโอนที่เป็นชื่อของนาย ก และบันทึกรายการโอนให้เป็นชื่อของผู้ฟ้องคดีภายใน ๓๐ วัน

	กรมการขนส่งทางบก และนาย ก (ผู้ร้องสอดในคดี) อุทธรณ์ศาลปกครองสูงสุดพิเคราะห์แล้วเห็นว่า ผู้ฟ้องคดีได้ตกลงซื้อรถ และได้รับมอบใบแทนใบคู่มือจดทะเบียนและเอกสารต่างๆ ในการจดทะเบียนโอนกรรมสิทธิ์ และได้รับการส่งมอบรถยนต์คันพิพาทมาครอบครองแล้ว กรณีการซื้อขายรถยนต์ซึ่งเป็นสังหาริมทรัพย์ กรรมสิทธิ์ในรถยนต์คันดังกล่าว จึงย่อมโอนมายังผู้ฟ้องคดีในฐานะผู้ซื้อตั้งแต่ได้ทำสัญญาซื้อขายกันแล้ว

	ทั้งนี้ตามประมวลกฎหมายแพ่งและพาณิชย์ ประกอบกับผู้ฟ้องคดีได้ครอบครองรถยนต์คันพิพาทโดยเสียค่าตอบแทน และได้ครอบครองโดยสุจริต ฉะนั้น ผู้ฟ้องคดีจึงมีสิทธิ์ในรถยนต์คันพิพาท

	เมื่อผู้ฟ้องคดีได้ยื่นคำขอโอนรถยนต์มาเป็นชื่อของผู้ฟ้องคดี กรณีจึงเป็นการยื่นคำขอโอนรถตามระเบียบกรมการขนส่งทางบก ซึ่งกรมการขนส่งทางบกต้องดำเนินการตามระเบียบ คือ เมื่อได้รับคำขอโอนรถ และตรวจสอบหลักฐานปรปะกอบคำขอถูกต้องแล้ว ให้ดำเนินการตรวจสอบรถ และตรวจสอบหลักฐานประกอบคำขอถูกต้องแล้ว ให้ดำเนินการตรวจสอบรถ เมื่อตรวจสอบแล้วจึงมีการบันทึกรายการโอนในทะเบียนรถและใบคู่มือจดทะเบียนรถ เพื่อดำเนินการนำรถไปตรวจสอบสภาพแล้ว การที่กรมการขนส่งทางบกไม่ดำเนินการโอนรถยนต์คันดังกล่าว มาเป็นชื่อของผู้ฟ้องคดี จึงเป็นการละเลยต่อหน้าที่ตามที่กฎหมายกำหนดให้ต้องปฏิบัติ

	ส่วนที่กรมการขนส่งทางบกอ้างว่า กรรมสิทธิ์ในรถยนต์คันพิพาทได้โอนไปเป็นชื่อของนาย ก แล้วนั้น เมื่อข้อเท็จจริงปรากฏว่าในการจดทะเบียนโอนรถยนต์คันพิพาทไปเป็นของนาย ก ไม่ได้มีการนำรถไปให้พนักงานเจ้าหน้าที่ทำการตรวจสอบตามระเบียบ ดังนั้น การจดทะเบียนรถยนต์คันพิพาทเป็นชื่อของนาย ก จึงเป็นการผิดระเบียบกรมการขนส่งทางบก อันเป็นการกระทำที่มิชอบด้วยกฎหมาย อีกทั้งการมีชื่อในใบคู่มือจดทะเบียนรถยนต์เป็นเพียงหลักฐาน เพื่อประโยชน์ในการควบคุมการใช้รถเท่านั้น หาได้เป็นหลักฐานแสดงการเป็นเจ้าของกรรมสิทธิ์ในรถยนต์คันดังกล่าวไม่

	ฉะนั้น อธิบดีและรองอธิบดี ซึ่งกฎหมายกำหนดให้เป็นนายทะเบียนทั่วราชอาณาจักร จึงมีหน้าที่เพิกถอนรายการโอนทะเบียนรถที่เป็นชื่อของนาย ก และบันทึกรายการโอนมาเป็นชื่อของผู้ฟ้องคดีศาลปกครองสุงสุดพิพากษายืนตามคำพิพากษาของศาลปกครองชั้นต้น (คดีหมายเลขแดงที่ อ.๓๕/๒๕๕๐)

				[image: รูปภาพ ภาพภายในห้องพิจารณาคดี]

		

	

	เงินรางวัลสินบนนำจับ

	____________________________________
(หนังสือพิมพ์บ้านเมือง ฉบับลงวันที่ ๑๐ กุมภาพันธ์ ๒๕๕๑)

	เงินรางวัลสินบนนำจับ มีขึ้นเพื่อต้องการส่งเสริมให้ประชาชน มีส่วนร่วมหรือช่วยเหลือเจ้าหน้าที่ของรัฐ ในการตรวจสอบ ชี้ช่อง ตลอดจนการช่วยให้เจ้าหน้าที่ของรัฐ สามารถจับกุมผู้กระทำผิดมาลงโทษได้ เช่น การล่อซื้อซึ่งแน่นอนว่าผู้ล่อซื้อย่อมมีความเสี่ยง เงินรางวัลนี้จึงเป็นเสมือนผลตอบแทนในการช่วยเหลือราชการนั่นเอง

	คดีพิพาทวันนี้ผู้ฟ้องคดีได้ทราบประกาศของสำนักงานคณะกรรมการอาหารและยา กรณีการรับแจ้งเกี่ยวกับผู้กระทำผิดเรื่องยา โดยมีเงินรางวัลสินบนนำจับให้ร้อยละ ๓๕ ของเงินค่าปรับ ซึ่งจะจ่ายให้เมื่อคดีถึงที่สุดแล้วผู้ฟ้องคดีได้ร้องเรียน เกี่ยวกับการขายยากำจัดปลวกยี่ห้องหนึ่ง ซึ่งได้ถูกยกเลิกทะเบียนรับอนุญาตจากสำนักงานคณะกรรมการอาหารและยา เนื่องจากมีส่วนผสมของสารหนูซึ่งเป็นวัตถุอันตราย และกลับยังมีการจำหน่ายยาดังกล่าวอยู่ โดยผู้ฟ้องคดีได้ให้ความร่วมมือกับเจ้าหน้าที่ของสำนักคณะกรรมการอาหารและยา ในการเข้าล่อซื้อผลิตภัณฑ์กำจัดปลวกดังกล่าว จนในที่สุดสามารจับกุมผู้กระทำพร้อมทั้งของกลางได้

	ต่อมาเมื่อคดีได้ถึงที่สุดโดยศาลอาญาพิพากษาลงโทษปรับจำเลย เป็นเงินทั้งสิ้น ๑๐๐,๐๐๐ บาท ผู้ฟ้องคดีจึงได้ติดต่อขอรับเงินรางวัลสินบนนำจับ กับสำนักงานคณะกรรมการอาหารและยา

	แต่เจ้าหน้าที่กลับปฏิเสธโดยอ้างว่า ผู้ฟ้องคดีไม่ได้ปฏิบัติตามขั้นตอนที่กำหนดไว้ในระเบียบกระทรวงการคลัง ว่าด้วยการจ่ายเงินสินบนในคดีจับกุมผู้กระทำผิดตามกฎหมายเกี่ยวกับอาหารและยา ที่กำหนดว่าผู้แจ้งความนำจับที่จะมีสิทธิรับสินบนตามระเบียบนี้ จะต้องแจ้งความเป็นหนังสือต่อเลขาธิการคณะกรรมการอาหารและยา หรือผู้ที่เลขาธิการมอบหมาย และการรับแจ้งความนั้นต้องมีหลักฐานเป็นหนังสือด้วย ซึ่งไม่ปรากฏว่าผู้ฟ้องคดีได้แจ้งความประสงค์ว่าต้องการขอรับเงินสินบนนำจับแต่แรก จนกระทั่งศาลอาญามีคำพิพากษาถึงที่สุดแล้ว ผู้ฟ้องดคีจึงมาแจ้งขอรับเงินสินบนดังกล่าว ทำให้ไม่สามารถขอกันเงินค่าปรับเพื่อเป็นค่าสินบนนำจับให้แก่ผู้ฟ้องคดีได้

	ผู้ฟ้องคดีได้มีหนังสือร้องเรียนไปยังรัฐมนตรีว่าการกระทรวงสาธารณสุข ซึ่งต่อมาได้มีหนังสือแจ้งตอบผู้ฟ้องคดีว่า สำนักงานคณะกรรมการอาหารและยา ได้ดำเนินการเป็นไปตามขั้นตอนของระเบียบกระทรวงการคลัง และระเบียบของสำนักงานคณะกรรมการอาหารและยาแล้ว จึงยกข้อร้องเรียน

	ผู้ฟ้องคดีเห็นว่าตนไม่ได้รับความเป็นธรรมจึงนำเรื่องมาฟ้องต่อศาลปกครอง

	ศาลปกครองสูงสุดวินิจฉัยแล้วเห็นว่า เมื่อผู้ฟ้องคดีได้เข้าล่อซื้อจนนำไปสู่การจับกุมผู้กระทำผิดพร้อมของกลางมาดำเนินคดีได้ แม้ผู้ฟ้องคดีจะไม่ได้แจ้งกับเจ้าหน้าที่เป็นลายลักษณ์อักษรว่า ประสงค์จะได้รับเงินรางวัลนำจับเนื่องจากไม่ทราบระเบียบราชการ แต่การที่ผู้ฟ้องคดีได้ยอมเสี่ยงภัยเข้าล่อซื้อวัตถุอันตราย โดยพฤติการณ์ย่อมคาดหมายได้ว่า ผู้ฟ้องคดีกระทำเพื่อหวังสินบนนำจับตามที่สำนักงานคณะกรรมการอาหารและยา (ผู้ถูกฟ้องคดี) ได้ประกาศไว้ อีกทั้งผู้ถูกฟ้องคดีก็ได้ให้การยอมรับว่า ตามสถิติที่ผ่านมายังไม่เคยปรากฏว่า ผู้ที่แจ้งเบาะแสโดยแจ้งชื่อและที่อยู่จริง ตลอดจนเข้าล่อซื้อวัตถุอันตราย เพื่อนำไปสู่การจับกุมไม่ประสงค์ขอรับเงินสินบนนำจับ

	ประกอบกับในการล่อซื้อดังกล่าว ได้มีการแจ้งความและจับกุมผู้กระทำผิดโดยมีนิติกร ๖ ว ของผู้ถูกฟ้องคดีอยู่ด้วย จึงถือได้ว่าผู้ฟ้องคดีได้แจ้งความนำจับต่อผู้มีอำนาจรับแจ้งความนำจับ ตามระเบียบของสำนักงานคณะกรรมการอาหารและยาแล้ว เจ้าหน้าที่ผู้มีอำนาจรับแจ้งความนำจับดังกล่าว จึงมีหน้าที่ต้องจัดทำบันทึกการแจ้งและรับแจ้งความนำจับ ให้แก่ผู้ฟ้องคดีตามระเบียบ เมื่อไม่ได้ดำเนินการจึงเป็นกรณีที่เจ้าหน้าที่มิได้ดำเนินการให้เป็นไปตามระเบียบ ผู้ถูกฟ้องคดีจึงไม่สามารถปฏิเสธผู้ฟ้องคดี โดยอ้างเหตุว่าผู้ฟ้องคดีมิได้แจ้งความนำจับต่อผู้มีอำนาจรับแจ้งความได้ อีกทั้งเจ้าหน้าที่ควรต้องให้คำแนะนำ เกี่ยวกับขั้นตอนการดำเนินการต่างๆ ที่ชัดเจนแก่ผู้ฟ้องคดีแต่แรกด้วย

	นอกจากนี้ การที่ผู้ฟ้องคดีไม่ได้ยื่นขอรับเงินสินบนต่อศาลอาญาภายใน ๖๐ วัน ตามที่กฎหมายกำหนด ก็เนื่องจากเป็นความบกพร่องของเจ้าหน้าที่ ที่มิได้ระบุในหนังสือร้องทุกข์กล่าวโทษว่าเป็นคดีมีสินบนนำจับ และไม่แจ้งผลคดีให้ผู้ฟ้องคดีทราบ เพื่อนำไปประกอบคำขอรับเงินสินบนดังกล่าว ซึ่งผู้ฟ้องคดีเชื่อโดยสุจริตมาตลอดว่าได้ปฏิบัติถูกต้องตามขั้นตอนที่กำหนดไว้แล้ว โดยได้ติดต่อทวงถามเงินสินบนนำจับมาตลอดตั้งแต่วันเกิดเหตุ

	ดังนั้น สิทธิของผู้ฟ้องคดีในการได้รับเงินรางวัลสินบนนำจับจึงยังคงมีอยู่ แม้ว่าผู้ฟ้องคดีจะได้ยื่นคำขอรับเงินต่อศาลอาญาเมื่อพ้นกำหนดเวลาแล้วก็ตาม แต่กฎหมายได้เปิดช่องให้ผู้ถูกฟ้องคดีสามารถทำความตกลง ในการเบิกจ่ายเงินสินบนดังกล่าวกับกระทรวงการคลังได้ ศาลปกครองสูงสุดจึงพิพากษาให้ผู้ฟ้องคดีมีสิทธิได้รับเงินสินบนนำจับ ตามที่ผู้ถูกฟ้องคดีได้ประกาศไว้ดดยให้เบิกจ่ายให้แก่ผู้ฟ้องคดีภายใน ๙๐ วัน นับจากวันที่ศาลมีคำพิพากษา (คดีหมายเลขแดงที่ อ.๑๓๘/๒๕๔๘)

	ผมว่า กรณีนี้สะใจดีครับเพราะ นี่คือตัวอย่างของความยุติธรรมตาม “เนื้อผ้า” ที่อยู่เหนือข้อที่ทางราชการมักชอบยกมาอ้าง เมื่อจะไม่ให้ความยุติธรรมแก่ราษฎรว่า เพราะราษฎรไม่ทำตามระเบียบ *

				[image: รูปภาพ ภาพบริเวณทางเข้าอาคารสำนักงานศาลปกครอง]

		

	

	
มติที่ประชุมไม่ชอบ

	______________________________________
(หนังสือพิมพ์บ้านเมือง ฉบับลงวันที่ ๑๕ ธันวาคม ๒๕๕๐)

	เมื่อวันที่ ๑๔ ธันวาคม ที่เพิ่งผ่านมา ศาลปกครองสูงสุด ได้มีคำพิพากษาไม่เพิกถอนหุ้น ปตท. จากตลาดหลักทรัพย์ แต่ในส่วนทรัพย์สินของแผ่นดิน เช่น ที่ดิน ท่อน้ำมัน ให้โอนคืนแก่รัฐบาล สัปดาห์หน้าเราจะมาคุยกันถึงรายละเอียดคำพิพากษาในคดีดังกล่าวกัน

	สำหรับคดีพิพาทที่นำมาฝากสัปดาห์นี้ เกิดจากการที่ผู้ฟ้องคดีทั้งสามซึ่งเป็นสมาชิกของสหกรณ์เดินรถ แต่กลับละเมิดข้อบังคับของสหกรณ์ โดยการปิดถนนและเข้าร่วมประท้วงขับไล่ประธานกรรมการสหกรณ์ฯ เป็นเหตุให้ประชาชนและนักท่องเที่ยวได้รับความเดือดร้อน เพราะใช้ถนนสัญจรไปมาไม่ได้อันทำให้เสียภาพพจของสหกรณ์เดินรถ คณะกรรมการดำเนินการสหกรณ์เดินรถ จึงได้มีมติให้ผู้ฟ้องคดีทั้งสามออกจากการเป็นสมาชิก กรณีพิพาทจึงเกิดขึ้น

	ผู้ฟ้องคดีฟ้องว่าผู้ฟ้องคดีทั้งสามมีอาชีพขับรถยนต์รับจ้างส่งผู้โดยสาร และสมาชิกสหกรณ์เดินรถดังกล่าว ซึ่งได้รับใบอนุญาตให้ประกอบการขนส่งไม่ประจำทาง ภายในเขตเทศบาลนคร ต่อมาผู้ฟ้องคดีได้เข้าร่วมประท้วงเพื่อขับไล่ประธานกรรมการสหกรณ์เดินรถ ที่ประชุมคณะกรรมการดำเนินการสหกรณ์เดินรถ จึงมีมติให้ผู้ฟ้องคดีทั้งสามพ้นจากการเป็นสมาชิกของสหกรณ์ เป็นผลให้ผู้ฟ้องคดีเดือดร้อนเสียหาย เพราะไม่สามารถประกอบอาชีพได้ดังเดิม

	ผู้ฟ้องคดีเห็นว่ามติที่ประชุมดังกล่าวไม่ชอบด้วยกฎหมาย เพราะมิได้มีการตั้งกรรมการสอบสวนความผิดของผู้ฟ้องคดีที่ถูกกล่าวหาก่อน เพราะได้มีหนังสือถึงสหกรณ์จังหวัด เพื่อให้ยกเลิกมติที่ประชุมดังกล่าว แต่ก็มิได้มีการดำเนินการใดๆ ผู้ฟ้องคดีจึงนำเรื่องมาฟ้องต่อศาลปกครอง

	คดีนี้ศาลปกครองสูงสุดเห็นพ้องกับศาลปกครองชั้นต้น โดยเห็นว่าประเด็นที่ต้องพิจารณาคือ การที่สหกรณ์จังหวัดมิได้ดำเนินการยกเลิก หรือเพิกถอนมติที่ประชุมคณะกรรมการดำเนินการสหกรณ์เดินรถนั้น เป็นการละเลยต่อหน้าที่ตามที่กฎหมายกำหนดให้ต้องปฏิบัติหรือไม่?

	เมื่อพิจารณาแล้ว ศาลเห็นว่าการที่ที่ประชุมมีมติถอดถอนผู้ฟ้องคดีทั้งสาม ออกจากการเป็นสมาชิกสหกรณ์ เนื่องจากการกระทำของผู้ฟ้องคดี เป็นความผิดชัดแจ้งตามข้อบังคับสหกรณ์เดินรถ ซึ่งการถอดถอนก็ต้องเป็นไปตามข้อบังคับของสหกรณ์เดินรถ ซึ่งได้กำหนดว่า การให้ออกจากสมาชิกสหกรณ์ฯ จะกระทำได้ต่อเมื่อคณะกรรมการดำเนินการได้สอบสวนพฤติการณ์ของสมาชิกแล้ว ปรากฏว่าสมาชิกมีเหตุเสื่อมเสียตามที่กำหนดไว้ในข้อบังคับฯ และเห็นสมควร ก็สั่งให้ออกได้ มติการให้สมาชิกออกจากสหกรณ์ฯ ต้องมีคะแนนเสียงไม่น้อยกว่าสองในสามของจำนวนกรรมการที่มาประชุม

	เมื่อพิจารณาคำว่า “คณะกรรมการดำเนินการได้สอบสวนพฤติการณ์ของสมาชิกแล้ว” นั้น จะเห็นได้ว่า การสอบสวนดังกล่าวจะต้องได้กระทำโดยชอบด้วยกฎหมาย มีการกำหนดตัวผู้กล่าวหา ผู้ถูกกล่าวหา มีการแจ้งสิทธิและหน้าที่ในกระบวนการพิจารณาทางปกครองให้คู่กรณีทราบ รวมถึงหากเป็นในกรณีที่คำสั่งทางปกครอง อาจกระทบถึงสิทธิของคู่กรณี ก็ย่อมต้องให้คู่กรณีมีโอกาสที่จะได้รับทราบข้อเท็จจริงอย่างเพียงพอ และมีโอกาสได้โต้แย้งและแสดงพยานหลักฐานของตน

	จนได้ความว่ามีเหตุเสื่อมเสียตามที่กำหนดไว้ในข้อบังคับจริง และเห็นสมควรให้พ้นจากการเป็นสมาชิก จึงจะมีคำสั่งให้ผู้ฟ้องคดีออกจากการเป็นสมาชิกได้

	แต่จากข้อเท็จจริง ในการประท้วงครั้งนี้มีสมาชิกผู้เข้าร่วมประท้วงจำนวนมาก แต่เหตุใดผู้ฟ้องคดีทั้งสามเท่านั้นที่ถูกลงโทษ ถูกถอดถอนจากการเป็นสมาชิกมติของที่ประชุม จึงยังมีความเคลือบแคลงสงสัยอยู่ ฉะนั้นเพื่อให้เกิดความเป็นธรรมกับทุกฝ่าย จึงถือเป็นเหตุจำเป็นที่จะต้องตั้งคณะกรรมการสอบสวนขึ้นมาก่อน เพื่อพิจารณาข้อเท็จจริงที่เกิดขึ้น เมื่อได้ผลประการใด จึงส่งให้คณะกรรมการดำเนินการพิจารณาต่อไป

	ดังนั้นแม้ว่าการกระทำของผู้ฟ้องคดีจะเป็นความผิดชัดแจ้ง และที่ประชุมมีมติเป็นเอกฉันท์ให้ผู้ฟ้องคดีทั้งสาม พ้นจากการเป็นสมาชิกก็ตาม คณะกรรมการฯ ก็ไม่มีอำนาจมีมติลงโทษผู้ฟ้องคดีให้ออกจากการเป็นสมาชิก โดยไม่ต้องตั้งคณะกรรมการสอบสวนได้ กรณีจึงเป็นมติที่ไม่ชอบด้วยกฎหมาย ซึ่งสหกรณ์จังหวัดมีอำนาจตามพระราชบัญญัติสหกรณ์ ๒๕๔๒ ในการยับยั้งหรือเพิกถอนมติที่ให้ฟ้องคดีออกจากสมาชิกสหกรณ์ ภายใน ๑๕ วัน นับแต่วันที่ศาลมีคำพิพากษา (คดีหมายเลขแดงที่ อ.๓๓๒/๒๕๔๐)

	จะเห็นได้ว่าการดำเนินการตามขั้นตอนที่กฎหมายกำหนดไว้ ถือเป็นเรื่องสำคัญ แม้จะเป็นความผิดชัดแจ้ง อย่างเช่น กรณีของผู้ฟ้องคดีก็ตาม ก็ไม่สามารถดำเนินการโดยข้ามขั้นตอนได้ มิฉะนั้นก็ต้องถูกศาลเพิกถอนเช่นนี้

	เรื่องการทำงานเกี่ยวกับการให้ความเป็นธรรมแก่คนนี่ กระบวนการ (Process) สำคัญพอๆ กับผลลัพธ์ (Result) นะครับ *

	ทรัพย์สินส่วนตัว

	___________________________________________
(หนังสือพิมพ์บ้านเมือง ฉบับลงวันที่ ๑ ตุลาคม ๒๕๔๘)

	คดีอุทาหรณ์ในวันนี้เป็นอีกกรณีที่ดูผิวเผินแล้ว อาจคิดว่าเป็นคดีปกครองได้ เพราะเป็นข้อพิพาทที่มีคู่กรณีฝ่ายหนึ่งเป็นหน่วยงานทางปกครองหรือเจ้าหน้าที่ของรัฐ แต่เพราะเหตุใดจึงมิใช่คดีปกครองตามมาดูกัน

	คดีนี้ผู้ฟ้องคดีฟ้องว่า ในขณะที่ผู้ฟ้องคดีดำรงตำแหน่งผู้อำนวยการการเลือกตั้งประจำจังหวัด ได้ขออนุญาตใช้อาคารของศูนย์การศึกษานอกโรงเรียนภาคตะวันออกเฉียงหนือ เป็นที่ทำการชั่วคราวของสำนักงานคณะกรรมการการเลือกตั้งประจำจังหวัด และได้รับอนุญาตให้ใช้สถานที่ดังกล่าว คณะกรรมศูนย์การศึกษานอกโรงเรียนตะวันออกเฉียงเหนือ (ผู้ถูกฟ้องคดี)

	ผู้ฟ้องคดีจึงได้ใช้ทรัพย์สินส่วนตัวทำการปรับปรุงพื้นที่ ให้เหมาะสมกับการปฏิบัติงานไปก่อน เนื่องจากไม่อาจรอการอนุมัติงบประมาณจากสำนักงานคณะกรรมการการเลือกตั้งได้ โดยได้ใช้กระจกใสและแผ่นอลูมิเนียมเป็นวัสดุมากั้นห้องชั่วคราว ซึ่งสามารถถอดปรับเปลี่ยนและเคลื่อนย้ายได้

	ต่อมาปรากฏว่าสำนักงานคณะกรรมการการเลือกตั้งประจำจังหวัด ไม่ใช้สถานที่ดังกล่าวเป็นที่ปฏิบัติงาน และไม่ได้รับอนุมัติงบประมาณจากคณะกรรมการการเลือกตั้ง ในค่าใช้จ่ายที่ผู้ฟ้องคดีได้ดำเนินการไปก่อน ผู้ฟ้องคดีจึงมีหนังสือขอรับวัสดุอุปกรณ์ที่ใช้ในการตกแต่งปรับปรุงอาคารดังกล่าวคืน แต่จนขณะฟ้องคดีผู้ถูกฟ้องคดีก็ยังมิได้ดำเนินการแต่อย่างใด

	ผู้ฟ้องคดีจึงนำเรื่องมาฟ้องต่อศาลปกครองว่า ผู้ถูกฟ้องคดีละเลยต่อหน้าที่หรือปฏิบัติหน้าที่ดังกล่าว ล่าช้าเกินสมควร ขอให้ศาลปกครองพิพากษา ให้ผู้ถูกฟ้องคดีคืนวัสดุอุปกรณ์ที่ใช้ในการปรับปรุงสถานที่ให้แก่ผู้ฟ้องคดี หากคืนไม่ได้ให้ชดใช้ค่าเสียหายพร้อมดอกเบี้ยตามกฎหมาย

	ศาลปกครองชั้นต้นพิจารณาแล้วเห็นว่า กฎหมายกำหนดให้ศาลปกครองมีอำนาจพิจารณาพิพากษา หรือมีคำสั่งในคดีพิพาทที่เกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการในการใช้อำนาจทางปกครอง หรือดำเนินกิจการทางปกครองโดยไม่ชอบด้วยกฎหมาย หรือละเลยต่อหน้าที่ตามที่กฎหมายกำหนดให้ต้องปฏิบัติหน้าที่ดังกล่าวล่าช้าเกินสมควร

	คดีนี้แม้ว่าผู้ถูกฟ้องคดีจะมีฐานะเป็นเจ้าหน้าที่ของรัฐ แต่เหตุแห่งการฟ้องคดีเป็นเรื่องที่ผู้ฟ้องคดีได้รับความเดือดร้อนเสียหาย จากการที่ผู้ถูกฟ้องคดีไม่ดำเนินการเกี่ยวกับการคืนทรัพย์สินให้แก่ผู้ฟ้องคดี ซึ่งเป็นเรื่องที่โต้แย้งเกี่ยวกับกรรมสิทธิ์ในทรัพย์สิน มิใช่เป็นเรื่องที่เจ้าหน้าที่ของรัฐกระทำการ ในการใช้อำนาจทางปกครอง หรือดำเนินกิจการทางปกครองโดยไม่ชอบด้วยกฎหมาย หรือละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควรแต่อย่างใด ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์ต่อศาลปกครองสูงสุดว่า ผู้ถูกฟ้องคดีเป็นเจ้าหน้าที่ของรัฐ กรณีจึงเป็นการละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ซึ่งอยู่ในอำนาจของศาลปกครอง

	ศาลปกครองสูงสุดพิเคราะห์แล้วเห็นว่าคดีมีประเด็นที่ต้องพิจารณาว่ากรณีดังกล่าวอยู่ในอำนาจของศาลปกครองหรือไม่ โดยที่มาตรา ๙ วรรคหนึ่ง (๒) แห่ง พ.ร.บ.จัดตั้งศาลปกครองและวิธีพิจารณาคดีปกครอง พ.ศ.๒๕๔๒ บัญญัติให้ศาลปกครองมีอำนาจพิจารณาพิพากษาคดีเป็นข้อพิพาทเกี่ยวกับ

	การที่หน่วยงานทางปกครองหรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร ศาลเห็นว่ากรณีการละเลยต่อหน้าที่ ที่อยู่ในอำนาจพิจารณาของศาลปกครองนั้นคือ การละเลยต่อหน้าที่ตามที่กฎหมายกำหนด ให้เป็นหน้าที่ของหน่วยงานทางปกครองหรือเจ้าหน้าที่ของรัฐนั้น

	สำหรับข้อเท็จจริงในคดีนี้ การที่ผู้ฟ้องคดีอ้างว่าได้นำวัสดุส่วนตัวไปปรับปรุงอาคาร ซึ่งเป็นหน่วยงานของรัฐที่อยู่ในความควบคุมดูแลของผู้ถูกฟ้องคดี เพื่อใช้เป็นที่ทำการชั่วคราวของสำนักงาน คณะกรรมการการเลือกตั้งประจำจังหวัด ซึ่งวัสดุที่นำไปใช้ปรับปรุงเป็นวัสดุที่สามารถอดปรับเปลี่ยนย้ายได้ วัสดุดังกล่าวจึงเป็นอุปกรณ์มิใช้ส่วนควบของอาคารตามประมวลกฎหมายแพ่งและพาณิชย์ กรณีจึงไม่ตกเป็นกรรมสิทธิ์ของหน่วยงานของรัฐนั้น ผู้ถูกฟ้องคดีจึงไม่มีหน้าที่ควบคุมดูแลวัสดุดังกล่าว

	ดังนั้นการที่ผู้ถูกฟ้องคดีเพิกเฉยไม่ดำเนินการกรณีที่ผู้ฟ้องคดี ขอรื้อถอนทรัพย์สินของตนกลับคืนนั้น จึงมิใช่เป็นการละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ที่จะอยู่ในอำนาจพิจารณาของศาลปกครอง ศาลปกครองสูงสุดจึงมีคำสั่งไม่รับคำฟ้องไว้พิจารณา (คำสั่งที่ ๕๕๔/๒๕๔๕)

	กรณีนี้หากผู้ฟ้องคดีจะใช้สิทธิทางศาลก็ต้องฟ้องต่อศาลแพ่งนะครับ *

	 

	100

	
		
				[image: รูปภาพ ภาพภายในห้องพิจารณาคดี]

		

	

	ประกาศสอบราคาจ้าง

	____________________________________
(หนังสือพิมพ์บ้านเมือง ฉบับลงวันที่ ๑๗ กุมภาพันธ์ ๒๕๕๐)

	คดีนี้ผู้ฟ้องคดีประกอบอาชีพรับเหมาก่อสร้าง และอ้างว่าเคยเป็นคู่สัญญากับองค์การบริหารส่วนจังหวัด (ผู้ถูกฟ้องคดี) ในการก่อสร้างถนนคอนกรีตเสริมเหล็ก เมื่อปี พ.ศ.๒๕๔๖ ซึ่งได้ดำเนินการเสร็จเรียบร้อยไปแล้ว

	ต่อมาผู้ฟ้องคดีประสงค์จะรับจ้างทำงานให้กับองค์กรบริหารส่วนจังหวัดอีก จึงได้มีหนังสือถึงองค์การบริหารส่วนจังหวัดดังกล่าว ขอให้จัดส่งประกาศสอบราคาจ้างเหมาทำงานในโครงการต่างๆ ที่จะดำเนินการในพื้นที่ไปให้ผู้ฟ้องคดีทางไปรษณีย์ โดยผู้ฟ้องคดียินดีชำระเงินค่าจัดส่งปลายทาง แต่องค์การบริหารส่วนจังหวัดก็มิได้ดำเนินการจัดส่งให้ตามที่ผู้ฟ้องคดีร้องขอ ผู้ฟ้องคดีจึงมีหนังสือร้องเรียนไปยังผู้ว่าราชการจังหวัด เพื่อขอให้สั่งการให้องค์การบริหารส่วนจังหวัดดังกล่าว ส่งประกาศสอบราคาจ้างให้แก่ผู้ฟ้องคดี แต่ก็มิได้มีการจัดส่งแต่อย่างใด

	ผู้ฟ้องคดีจึงมีหนังสือถึงองค์การบริหารส่วนจังหวัด เพื่อขอตรวจดูและถ่ายสำเนาเอกสารประกาศสอบราคา ตั้งแต่เดือนกรกฎาคม ๒๕๔๖ เป็นต้นมา แต่เจ้าหน้าที่ก็บ่ายเบี่ยงไม่ให้ผู้ฟ้องคดีตรวจดู และถ่ายสำเนาเอกสารดังกล่าว ผู้ฟ้องคดีจึงมีหนังสือร้องเรียน ไปยังคณะกรรมการข้อมูลข่าวสารของทางราชการ องค์การบริหารส่วนจังหวัดจึงได้อนุญาตให้ผู้ฟ้องคดีเข้าตรวจดูและถ่ายสำเนาเอกสารดังกล่าวได้

	ทำให้ผู้ฟ้องคดีทราบว่าตั้งแต่เดือนกรกฎาคม ๒๕๔๖ เป็นต้นมา องค์การบริหารส่วนจังหวัดได้ประกาศสอบราคาจ้างไปแล้วถึง ๖๖ โครงการ

	ผู้ฟ้องคดีเห็นว่าการที่องค์การบริหารส่วนจังหวัด ไม่จัดส่งประกาศสอบราคาจ้างให้แก่ผู้ฟ้องคดี เป็นการไม่ปฏิบัติตามระเบียบของทางราชการว่าด้วยพัสดุ ซึ่งกำหนดให้เจ้าหน้าที่พัสดุส่งประกาศเผยแพร่การสอบราคา และเอกสารสอบราคาไปยังผู้มีอาชีพขายหรือรับจ้างทำงานนั้นโดยตรง หรือทางไปรษณีย์ลงทะเบียนให้มากที่สุดเท่าที่จะทำได้ กับให้ปิดประกาศเผยแพร่สอบราคาไว้โดยเปิดเผย ณ ที่ทำการของหน่วยการบริหาราชการส่วนท้องถิ่นนั้น การไม่ปฏิบัติตามระเบียบดังกล่าว จึงเป็นการละเลยต่อหน้าที่ตามกฎหมายกำหนดให้ต้องปฏิบัติ ทำให้ผู้ฟ้องคดีเดือนร้อนเสียหาย ไม่ได้รับรู้ข่าวสารการประกาศสอบราคา และไม่มีโอกาสเข้าแข่งขันราคาอย่างเป็นธรรม ส่งผลให้ไม่มีรายได้ อีกทั้งผู้ฟ้องคดีได้เคยไปดูประกาศสอบราคา ณ ที่ทำการขององค์การบริหารส่วนจังหวัดเป็นประจำทุกสัปดาห์แล้ว ปรากฎว่าไม่มีการปิดประกาศไว้เช่นเคย เมื่อสอบถามจากเจ้าหน้าที่ก็ได้รับแจ้งว่าไม่มีการสอบราคา

	ผู้ฟ้องคดีจึงยื่นฟ้องต่อศาลปกครองเพื่อขอให้ศาลพิพากษา ให้องค์การบริหารส่วนจังหวัด (ผู้ถูกฟ้องคดี) ส่งประกาศสอบราคาทางไปรษณีย์ให้แก่ผู้ฟ้องคดีทุกโครงการ จนกว่าผู้ฟ้องคดีจะบอกเลิกกิจการเป็นลายลักษณ์อักษร โดยผู้ฟ้องคดีจะรับผิดชอบค่าใช้จ่ายในการจัดส่งเอง

	ผู้ถูกฟ้องคดีให้การชี้แจงว่า ผู้ถูกฟ้องคดีได้ปฏิบิติตามระเบียบกระทรวงมหาดไทยว่าด้วยการพัสดุดังกล่าว โดยได้ส่งประกาศสอบราคาไปขอความร่วมมือประชาสัมพันธ์ประกาศข่าวผ่านสื่อต่างๆ ในพื้นที่ ตลอดจนได้ส่งประกาศสอบราคาไปให้ผู้มีอาชีพรับจ้าง ซึ่งมีสถานที่ปรากฎอยู่และเคยเป็นคู่สัญญากับผู้ถูกฟ้องคดีแทบทุกราย แต่รายของผู้ฟ้องคดีไม่เคยปรากฎชื่อและสถานที่ รวมทั้งไม่เคยเป็นคู่สัญญาตามที่กล่าวอ้าง

	ศาลปกครองชั้นต้นเห็นว่า ระเบียบพัสดุดังกล่าวไม่ได้กำหนดให้ผู้ถูกฟ้องคดี มีหน้าที่ต้องประกาศสอบราคาให้แก่ผู้มีอาชีพขายหรือรับจ้างรายหนึ่งรายใดโดยเฉพาะ แต่ผู้ฟ้องคดีหรือผู้ประสงค์จะเข้าเสนอราคาสามารถติดต่อขอเอกสาร ตามที่หน่วยงานของรัฐเผยแพร่ได้ หากหน่วยงานของรัฐปฏิเสธจึงจะเป็นการฝ่าฝืนการให้บริการข้อมูลข่าวสาร ตาม พ.ร.บ.ข้อมูลข่าวสารของราชการ พ.ศ.๒๕๔๐ ซึ่งอาจมีความผิดทั้งทางกฎหมายอาญาและวินัยได้ กรณีจึงไม่ถือเป็นการละเลยต่อหน้าที่ ตามที่กฎหมายกำหนดให้ต้องปฏิบัติ ศาลปกครองชั้นต้นจึงไม่รับคำฟ้องไว้พิจารณา

	ผู้ฟ้องคดีอุทธรณ์ ศาลปกครองสูงสุดเห็นเช่นเดียวกับศาลปกครองชั้นต้นว่า ระเบียบกระทรวงมหาดไทย ว่าด้วยการพัสดุของหน่วยการบริหารราชการส่วนท้องถิ่น พ.ศ.๒๕๓๕ ซึ่งกำหนดให้เจ้าหน้าที่พัสดุส่งประกาศเผยแพร่การสอบราคา ไปยังผู้มีอาชีพขายหรือรับจ้างทำงานนั้นโดยตรง...ไม่ได้กำหนดให้เป็นหน้าที่ของผู้ถูกฟ้องคดี กำหนดแต่เพียงให้จัดส่งประกาศสอบราคาไปยังผู้มีอาชีพขายหรือรับจ้างทำงานนั้นให้มากที่สุดเท่าที่จะทำได้ กรณีจึงเป็นการดุลพินิจแก่ผู้ถูกฟ้อง ในการจัดส่งประกาศเผยแพร่การสอบราคาดังกล่าว การที่ผู้ถูกฟ้องคดีไม่จัดส่งประกาศสอบราคาให้แก่ผู้ฟ้องคดี จึงไม่คือเป็นการละเลยต่อหน้าที่ตามที่กฎหมายกำหนดให้ต้องปฏิบิต ศาลปกครองสูงสุดจึงยืนตามศาลปกครองชั้นต้นที่ไม่รับคำฟ้องไว้พิจารณา (คำสั่งที่ ๓๓๓/๒๕๔๘)

	สรุปก็คือ เรื่องประกาศสอบราคาของหน่วยงานราชการเช่นกรณีนี้ ผู้ฟ้องคดีสามารถใช้สิทธิ์ในการขอตรวจดูหรือถ่ายสำเนาเอกสาร ตาม พ.ร.บ.ข้อมูลข่าวสารของราชการ พ.ศ.๒๕๔๐ ได้ แต่จะบังคับให้หน่วยงานจัดส่งไม่ได้ *

	คดีปกครองเกี่ยวกับสิ่งแวดล้อม

	_______________________________________
(หนังสือพิมพ์บ้านเมือง ฉบับลงวันที่ ๗ มีนาคม ๒๕๕๒)

	ในโอกาสครบรอบ ๘ ปี ศาลปกครอง ในวันที่ ๙ มีนาคม ๒๕๕๒ นี้ ศาลปกครองได้จัดการจัดประชุมทางวิชาการเรื่อง “หลักนิติรัฐกับระบอบประชาธิปไตย : ประสบการณ์ของไทยและสหภาพยุโรป” โดยมีการเชิญวิทยากรผู้ทรงคุณวุฒิในแวดวงกฎหมายมหาชนจากประเทศเยอรมนี กรีซ ฝรั่งเศส และไทย ประกอบด้วย ตุลาการศาลปกครองสูงสุดจากเยอรมนี ศาสตราจารย์ทางกฎหมายมหาชนจากวิทยาลัยของฝรั่งเศส และองค์กรทางกฎหมายมหาชนี่มีชื่อเสียงของยุโรป

	สำหรับคดีปกครองวันนี้ เป็นคดีพิพาทเกี่ยวกับ สิ่งแวดล้อมและคุณภาพชีวิตของราษฎร ซึ่งศาลปกครองระยองและศาลปกครองเชียงใหม่ได้มีคำพิพากษาตัดสินไป เมื่อต้นเดือนมีนาคมที่ผ่านมา คือ กรณีมลพิษจากนิคมอุตสาหกรรมมาบตาพุด จ.ระยอง และกรณีมลพิษจากโรงไฟฟ้าและเหมืองแม่เมาะ จ.ลำปาง โดยทั้งสองคดีดังกล่าวอยู่ในความสนใจของประชาชน และถือเป็นคดีอุทาหรณ์ที่สำคัญทางด้านสิ่งแวดล้อม

	กรณีมลพิษจากนิคมอุตสาหกรรมมาบตาพุด จ.ระยอง ซึ่งผู้ฟ้องคดีทั้ง ๒๗ ราย ได้ยื่นฟ้องคณะกรรมการสิ่งแวดล้อมแห่งชาติว่า ผู้ฟ้องคดีเป็นประชาชนที่อาศัยอยู่ในชุมชนเขตเทศบาลเมืองมาบตาพุด ได้รับผลกระทบจากมลพิษ

	ที่เกิดจากนิคมอุตสาหกรรมดังกล่าวทั้งทางอากาศ ทางน้ำ และของเสียอันตรายที่ปล่อยออกมาจากนิคมอุตสาหกรรม จนทำให้ประชาชนในพื้นที่เจ็บป่วยเป็นจำนวนมาก แต่ทางคณะกรรมการสิ่งแวดล้อมแห่งชาติ กลับละเลยมิได้ประกาศกำหนดให้บริเวณดังกล่าว เป็นเขตควบคุมมลพิษตามที่พระราชบัญญัติส่งเสริมและรักษาสิ่งแวดล้อมแห่งชาติ พ.ศ.๒๕๓๕ บัญญัติ

	ศาลปกครองระยองพิเคราะห์แล้วเห็นว่า ตามรายงานของกรมควบคุมมลพิษเกี่ยวกับปัญหามลพิษทางอากาศ ในพื้นที่เขตเทศบาลเมืองมาบตาพุด ตลอดจนเอกสารรายงานของส่วนราชการและเอกชนในเรื่องดังกล่าว พบว่ามีมลพิษทางอากาศ ทางน้ำ และของเสียอันตราย สารปนเปื้อนต่างๆ ในพื้นที่ดังกล่าวตลอดจนพื้นที่ใกล้เคียงเกินมาตรฐาน โดยพบว่าสถิติการเกิดมะเร็งทุกชนิดและโรคมะเร็งเม็ดเลือดขาว ของประชาชน อ. เมือง จ.ระยอง สูงกว่าอำเภออื่นๆ ของจังหวัดระยอง ๓ เท่า ถึง ๕ เท่า

	จึงรับฟังได้ว่าเขตเทศบาลเมืองมาบตาพุด มีแนวโน้มความร้ายแรงของมลพิษ ถึงขนาดเป็นอันตรายต่อสุขภาพอนามัยของประชาชน หรืออาจก่อให้เกดผลกระทบเสียหายต่อคุณภาพสิ่งแวดล้อม ที่ผู้ถูกฟ้องคดีควรจะประกาศเป็นเขตควบคุมมลพิษ เพื่อดำเนินการควบคุม ลด และขจัดมลพิษ แต่ผู้ถูกฟ้องคดีกลับมิได้ดำเนินการดังกล่าว จึงพิพากษาให้ผู้ถูกฟ้องคดี ประกาศให้ท้องที่เขตเทศบาลเมืองมาบตาพุดทั้งหมดและพื้นที่ใกล้เคียง เป็นเขตควบคุมมลพิษ โดยให้ดำเนินการให้แล้วเสร็จภายในกำหนด ๖๐ วัน นับแต่วันที่ศาลมีคำพิพากษา (คดีหมายเลขแดงที่ ๓๒/๒๕๕๒)

	สำหรับกรณีมลพิษจากโรงไฟฟ้าและเหมืองแม่เมาะ ซึ่งชาวบ้านที่ได้รับผลกระทบประมาณ ๓๐๐ คน ยื่นฟ้องคดีต่อศาลปกครองเชียงใหม่ว่า โรงไฟฟ้าได้ใช้ถ่านหินลิกไนต์คุณภาพต่ำในการผลิตกระแสไฟฟ้า และไม่ได้บำบัดอากาศเสียให้ได้มาตรฐานก่อนที่จะปล่อยออกสู่บรรยากาศ

	จึงทำให้เกิดฝุ่นละอองและก๊าซพิษ เป็นผลให้ชาวบ้านจำนวนมากเกิดอาการเจ็บป่วย ด้วยโรคระบบทางเดินหายใจเรื้อรัง บางรายถึงขั้นเสียชีวิต

	คดีนี้ศาลปกครองเชียงใหม่ได้พิจารณาพยานหลักฐานต่างๆ อย่างละเอียดแล้วเห็นว่า กฟผ. ไม่ปฏิบัติตามกฎหมายส่งเสริมและรักษาคุณภาพสิ่งแวดล้อมโดยปล่อยก๊าซพิษเกินมาตรฐาน จนทำให้ชาวบ้านได้รับความเดือดร้อนและเสียหายมาเป็นเวลายาวนาน จึงพิพากษากำหนดค่าเสียหายเป็นค่าเสื่อมสุขภาพอนามัยและจิตใจแก่ราษฎร โดยส่วนใหญ่จะได้รายละ ๒๔๖,๙๐๐ บาท พร้อมดอกเบี้ยตามกฎหมาย

	ส่วนกระณีที่ฟ้องว่า กฟผ. ไม่ปฏิบัติตามเงื่อนไขในประทานบัตรการขุดเหมืองลิกไนต์ และกฎหมายสิ่งแวดล้อม ซึ่งข้อมูลจากการตรวจนอบของหน่วยงานที่เกี่ยวข้องพบว่า กฟผ. ไม่ปฏิบัติตามมาตรการป้องกันและแก้ไขผลกระทบสิ่งแวดล้อมหลายประการ ศาลปกครองเชียงใหม่จึงพิพากษาให้ กฟผ. ปฏิบิติตามาตรการดังกล่าว โดยให้อพยพชาวบ้านออกนอกพื้นที่รัศมีผลกระทบ ๕ กม. ให้ฟื้นฟูขุมเหมืองให้ใกล้เคียงกับสภาพเดิมตามธรรมชาติ และปลูกป่าทดแทนในพื้นที่ที่ทำเป็นสนามกอล์ฟ รวมทั้งวางแผนจุดปล่อยดินไม่ให้อยู่ในตำแหน่งต้นลม และทำ Bunker เพื่อลดปัญหาฝุ่นละออง และจัดทำรายงานการตรวจสอบสภาพแวดล้อมทุก ๒ ปี (คดีหมายเลขแดงที่ ๔๔-๕๙/๒๕๕๒)

	ขณะนี้กระแสของสังคมได้วิงวอนหน่วยงานทางปกครอง ผู้ถูกฟ้องคดีว่าไม่ควรอุทธรณ์คดีต่อ เพื่อให้คดียุติ จะได้เร่งเยียวยาความเดือดร้อนเสียหาย ทั้งทางร่างกายและจิตใจแก่ประชาชนที่เดือดร้อนโดยเร็ว ซึ่งทาง กฟผ. ได้ออกมาแถลงแล้วว่าจะไม่ยื่นอุทธรณ์

				[image: รูปภาพ ภาพบริเวณด้านหน้าอาคารสำนักงานศาลปกครอง]

		

	

	ควันพิษ ขสมก.

	________________________________________________
(หนังสือพิมพ์บ้านเมือง ฉลับลงวันที่ ๒๒ พฤศจิกายน ๒๕๕๑)

	ก่อนที่จะเข้าสู่เนื้อหาของคดีผมขอแสดงความเป็นห่วงเหตุการณ์บ้านเมืองขณะนี้ ที่กำลังจะเข้าสู่ภาวะการเผชิญหน้าอีกครั้ง ขอยืนยันว่าสังคมไม่ต้องการความรุนแรง!!

	กลับมาสู่ปัญหามลพิษบนท้องถนนในเมืองหลวง ซึ่งปัจจุบันยังคงเป็นปัญหาที่น่าหนักใจสำหรับผู้ใช้ถนนทุกคน โดยเฉพาะควันดำจากรถเมล์ ซึ่งไม่ว่าจะพยายามงัดมาตรการใดๆ มาใช้ ก็ดูจะยังไม่ได้ผล จนหลายคนท้อใจถึงความไม่เอาจริงเอาจังในการแก้ไขปัญหาดังกล่าว

	คดีนี้ศาลได้รวมคดี ๔ คดีเข้าด้วยกัน โดยผู้ฟ้องคดีคือ มูลนิธิป้องกันควันพิษและพิทักษ์สิ่งแวดล้อมและประชาชนผู้ใช้รถใช้ถนน ได้ยื่นฟ้ององค์การขนส่งมวลชน กรุงเทพ หรือ ขสมก. (ผู้ถูกฟ้องคดีที่ ๑) และกรมควบคุมมลพิษ (ผู้ถูกฟ้องคดีที่ ๒) ต่อศาลปกครอง ด้วยเหตุที่ทนต่อปัญหาควันพิษบนท้องถนน ที่ถูกละเลยเพิกเฉยจากหน่วยงานที่เกี่ยวข้องไม่ได้

	กรณีนี้ศาลปกครองกลางพิจารณาแล้วเห็นว่า เมื่อพิจารณากฎหมายที่เกี่ยวข้องได้แก่ กฎหมายจัดตั้งองค์การขนส่งมวลชนกรุงเทพ พระราชบัญญัติการขนส่งทางบกฯ พระราชบัญญัติจราจรทางบกฯ จะเห็นได้ว่า

	การประกอบการขนส่งขององค์การขนส่งมวลชนกรุงเทพ ทั้งที่ดำเนินการด้วยตนเองหรือโดยร่วมกิจการหรือร่วมทุนกับบุคคล หรือโดยมอบหมายให้บุคคลอื่นดำเนินการแทนก็ตาม ถือเป็นบริการสาธารณะที่เป็นอำนาจหน้าที่โดยตรงขององค์การขนส่งมวลชนกรุงเทพ ที่ต้องดำเนินการให้เป็นไปตามกฎหมายและไม่ฝ่าฝืนต่อบทบัญญัติของกฎหมายเสียเอง โดยสภาพของรถที่ให้บริการจะต้องเป็นรถที่มีสภาพมั่นคงแข็งแรง และไม่อยู่ในสภาพี่อาจทำให้เสื่อมเสียต่อสุขภาพอนามัยของประชาชน

	แต่จากข้อเท็จจริงในคดี ขสมก. มีรถและรถร่วมบริการรวมกันทั้งหมด ๑๔,๗๐๐ คัน มีเครื่องตรวจวัดควันดำและเสียงจำนวนเพียง ๓๓ เครื่อง ซึ่งใช้ประจำทุกๆ อู่ โดยกำหนดมาตรการตรวจควันดำและเสียงรถในทุก ๑๕ วัน ซึ่งหากพบว่ารถคันใดมีควันดำสูงกว่าเกณฑ์มาตรฐาน ๕๐ % ก็หยุดรถและนำรถกลับไปปรับปรุงสภาพใหม่ รวมทั้งได้มีการเชิญผู้ประกอบการรถร่วมบริการทุกบริษัท มาประชุมร่วมกับกรมควบคุมมลพิษ เพื่อแก้ไขปรับปรุงสภาพเครื่องยนต์ไม่ให้มีปัญหาเรื่องควันดำ

	แต่ผลปรากฎว่ายังมีรถโดยสารและรถร่วมบริการที่ปล่อยควันดำ ซึ่งทำให้เกิดมลพิษในอากาศ แม้ขณะที่มีการยื่นฟ้องคดีต่อศาล ก็ยังสามารถพบเห็นควันดำดังกล่าวอยู่ กรณีจึงถือว่า องค์การขนส่งมวลชยกรุงเทพ (ขสมก.) ละเลยต่อหน้าที่ตามที่กฎหมายกำหนดให้ต้องปฏิบัติ

	สำหรับกรมควบคุมมลพิษ ผู้ถูกฟ้องคดีที่ ๒ นั้น ศาลเห็นว่า เมื่อพิจารณาตามกฎหมายส่งเสริมและรักษาคุณภาพสิ่งแวดล้อมแห่งชาติแล้ว กรมควบคุมมลพิษมีหน้าที่ควบคุมมลพิษจากรถประเภทต่างๆ แต่ไม่ครอบคลุมถึงรถโดยสารประจำทางอันเป็นมูลเหตุแห่งการฟ้องคดีนี้

	อย่างไรก็ตาม กรมควบคุมมลพิษยังมีอำนาจหน้าที่อีกส่วนหนึ่ง ตามกฎกระทรวงแบ่งส่วนราชการกรมควบคุมมลพิษ กระทรวงทรัพยากรธรรมชาติและสิ่งแวดล้อม พ.ศ.๒๕๔๕ ได้แก่

	การเสนอความเห็นเพื่อจัดทำนโยบายและแผนการส่งเสริม และรักษาคุณภาพสิ่งแวดล้อมแห่งชาติ ด้านการควบคุมมลพิษ มาตรการในการควบคุมป้องกันและแก้ไขปัญหาสิ่งแวดล้อม อันเนื่องมาจากภาวะมลพิษ ฯลฯ

	จากข้อเท็จจริงเกี่ยวกับการดำเนินการของกรมควบคุมมลพิษตามอำนาจหน้าที่ข้างต้น กรมควบคุมมลพิษได้มีการเก็บข้อมูลและวิเคราะห์ข้อมูลแนวโน้ม คุณภาพอากาศบริเวณริมเส้นทางจราจรมาตั้งแต่ปี พ.ศ.๒๕๓๒ จนถึงปัจจุบัน โดยที่ผ่านมาได้มีการเสนอปัญหามลพิษทางอากาศ จากรถโดยสารเอกชนร่วมบริการต่อคณะกรรมการสิ่งแวดล้อมแห่งชาติเพื่อให้ ขสมก. จัดทำแผนปฏิบัติการในการแก้ไขปัญหา และเมื่อได้รับหนังสือร้องเรียนจากประชาชน ก็ได้มีหนังสือแจ้งให้ ขสมก. กำกับดูแลรถโดยสารในสังกัดมิให้เกิดควันดำ สร้างความเดือดร้อนต่อสุขภาอนามัยของประชาชน รวมทั้งได้แจ้งต่อนายกเทศมนตรีนครนนทบุรี และผู้บังคับการตำรวจภูธร ให้ใช้อำนาจตามกฎหมายที่เกี่ยวข้องควบคุมดูแล มิให้รถโดยสารดังกล่าวปล่อยควันพิษ จึงเห็นได้ว่า การดำเนินการของกรมควบคุมมลพิษ เป็นการปฏิบัติหน้าที่ตามที่กฎหมายกำหนดแล้ว กรณีจึงไม่ถือว่าเป็นการละเลยต่อหน้าที่แต่อย่างใด

	ศาลปกครองกลางจึงพิพากษาให้องค์การขนส่งมวลชนกรุงเทพ ปฏิบัติหน้าที่ตามกฎหมาย โดยมิให้รถโดยสารปล่อยควันพิษเกินมาตรฐานอีก และให้รายงานผลการตรวจวัดไอเสียของรถโดยสาร รวมทั้งรถร่วมบริการเอกชนต่อศาลทุก ๓ เดือน เป็นเวลา ๑ ปี นับแต่วันที่คดีถึงที่สุด (คดีหมายเลขแดงที่ ๑๗๖๓/๒๕๔๙)

	คดีนี้ ขสมก. แทนที่จะรีบแก้ไขและปฏิบัติหน้าที่ให้เป็นไปตามกฎหมายยังดื้อดึงยื่นอุทธรณีอีก! ซึ่งผมไม่เข้าใจจริงๆ

	ผมว่าการจะแก้ไขปัญหามลพิษให้สัมฤทธิ์ผล ต้องอาศัยความร่วมมือจากทุกฝ่าย รวมทั้งเจ้าหน้าที่ตำรวจที่ต้องเข้มงวดเอาจริงเอาจังด้วย

				[image: รูปภาพ ภาพอาคารสำนักงานศาลปกครอง เป็นภาพถ่ายจากที่สูง]

	คดีพิพาทเกี่ยวกับการกระทำละเมิดหรือความรับผิดอย่างอื่น
ของหน่วยงานทางปกครองหรือเจ้าหน้าที่ของรัฐ

	
		
				[image: รูปภาพ ภาพด้านหน้าอาคารสำนักงานศาลปกครองบริเวณที่จอดรถ]

				[image: รูปภาพ ภาพห้องสมุดสำหรับให้บริการค้นหาข้อมูลภายในอาคารศาลปกครอง]

		

	

	ไม่ออกหนังสือรับรองการแจ้งต้นเหตุรัฐละเมิดเอกชน

	_____________________________________________
(หนังสือพิมพ์บ้านเมือง ฉบับลงวันที่ ๒๔ พฤษภาคม ๒๕๕๑)

	กรณีพิพาทอันเป็นเหตุของคดีนี้ สืบเนื่องมาจากความบกพร่องในการปฏิบัติหน้าที่ของเจ้าหน้าที่ของรัฐ จนต้องรับผิดชดใช้ค่าสินไหมทดแทนแก่เอกชนถึง ๑๐๐,๐๐๐ บาท จึงเป็นอุทาหรณ์ที่เจ้าหน้าที่ของรัฐพึงจดจำ

	เรื่องมีอยู่ว่า ผู้ฟ้องคดีประกอบอาชีพร้านจำหน่ายอาหารโดยทำการค้าบริเวณถนนแห่งหนึ่ง ซึ่งเป็นพื้นที่โล่งแจ้งและเป็นที่ดินส่วนบุคคล ไม่มีสิ่งปลูกสร้าง และไม่ได้มีการจัดแสดงดนตรีหรือคาราโอเกะ ซึ่งบริเวณดังกล่าวมีร้านค้ารายอื่นอีกจำนวนหลายราย

	ผู้ฟ้องคดีได้ยื่นคำขอรับหนังสือรับรอง การแจ้งการประกอบกิจการดังกล่าวต่อผู้อำนวยการเขต จนเวลาล่วงเลยไปกว่า ๓ ปี ก็ยังไม่มีการออกหนังสือรับรองการแจ้งดังกล่าวให้แก่ผู้ฟ้องคดี รวมทั้งไม่ได้มีหนังสือแจ้งว่าจะออกหนังสือรับรองให้หรือไม่แต่อย่างใด โดยผู้ฟ้องคดีก็ได้ประกอบกิจการดังกล่าวมาตลอด

	ต่อมาผู้ฟ้องคดีได้รับไปรษณีย์ลงทะเบียน แจ้งให้หยุดจำหน่ายอาหารบริเวณริมถนนดังกล่าว จนกว่าจะได้รับอนุญาต แต่ผู้ฟ้องคดียังไม่หยุดจำหน่ายอาหาร พร้อมทั้งมีหนังสืออุทธรณ์คำสั่ง ต่อรัฐมนตรีว่าการกระทรวงสาธารณสุข

	ว่าคำสั่งที่ให้ผู้ฟ้องคดีหยุดขายอาหารไม่ชอบด้วยกฎหมาย แต่จนเวลาล่วงเลย ๙๐ วันก็ยังไม่มีการแจ้งผลอุทธรณ์แต่อย่างไร และผู้ฟ้องคดีต้องหยุดประกอบกิจการ เนื่องจากผู้อำนวยการเขตได้แจ้งพนักงานสอบสวนมาดำเนินคดี ในข้อหาจำหน่ายอาหารโดยไม่มีหนังสือรับรองการแจ้งตามกฎหมาย

	ผู้ฟ้องคดีจึงนำเรื่องมาฟ้องต่อศาลปกครอง พร้อมทั้งได้ยื่นคำขอวิธีการคุ้มครองชั่วคราวต่อศาล โดยขอให้ทุเลาการบังคับตามคำสั่งของผู้อำนวยการเขตไว้ก่อน ในระหว่างที่ศาลพิจารณาคดี เพื่อให้ผู้ฟ้องคดียังคงจำหน่ายอาหารได้ต่อไป แต่ศาลปกครองชั้นต้นยกคำขอของผู้ฟ้องคดี

	ผู้ฟ้องคดีจึงได้เพิ่มเติมคำฟ้องโดยขอให้ผู้อำนวยการเขต (ผู้ถูกฟ้องคดีที่ ๑) ชดใช้ค่าเสียหายจากการที่ต้องสูญเสียรายได้วันละ ๑,๐๐๐ บาท

	ต่อมารัฐมนตรีว่าการกระทรวงสาธารณสุข (ผู้ถูกฟ้องคดีที่ ๒) ได้มีหนังสือแจ้งผลการพิจารณาอทุธรณ์ว่า ได้วินิจฉัยแล้วเห็นว่า ผู้ฟ้องคดีได้ยื่นเรื่องขอแจ้งการประกอบกิจการ และผู้อำนวยการเขตได้รับคำขอไว้ โดยไม่ได้ออกใบแจ้งให้ ฉะนั้น สิทธิของผู้ฟ้องคดีที่จะได้รับหนังสือรับรองการแจ้งจึงเกิดขึ้น นับแต่วันที่ผู้ฟ้องคดีได้แจ้งต่อผู้อำนวยการเขต ดังนั้น คำสั่งของผู้อำนวยการเขตที่ให้ผู้ฟ้องคดีหยุดประกอบกิจการ เนื่องจากผู้ฟ้องคดีไม่มีหนังสือรับรองการแจ้งจึงไม่ชอบด้วยกฎหมาย ให้เพิกถอนคำสั่งดังกล่าว

	ศาลปกครองชั้นต้นเห็นว่าเมื่อกระทรวงสาธารณสุข พิจารณาอุทธรณ์ของผู้ฟ้องคดีแล้วเห็นว่า คำสั่งของผู้อำนวยการเขตไม่ชอบด้วยกฎหมาย และให้เพิกถอนคำสั่งดังกล่าว ความเดือดร้อนของผู้ฟ้องคดีในประเด็นนี้จึงหมดไปจึ งมีประเด็นที่ศาลต้องพิจารณาว่า ผู้อำนวยการเขตกระทำละเมิดต่อผู้ฟ้องคดีหรือไม่ และต้องชดใช้ค่าเสียหายเพียงไร

	เมื่อคำสั่งที่ให้ผู้ฟ้องคดีหยุดประกอบกิจการเป็นคำสั่งที่ไม่ชอบด้วยกฎหมาย กรณีจึงถือว่าเป็นการกระทำละเมิดต่อผู้ฟ้องคดี

	กรุงเทพมหานครต้องรับผิดชอบชดใช้ค่าสินไหมทดแทน จากการสูญเสียรายได้ของผู้ฟ้องคดี ซึ่งนับระยะเวลาตั้งแต่ที่ผู้ฟ้องคดีต้องหยุดประกอบกิจการตามคำสั่งของผู้อำนวยการเขต จนถึงวันที่ผู้ฟ้องคดีได้รับอนุญาตให้ประกอบกิจการใหม่ รวมระยะเวลาทั้งสิ้น ๑๐๐ วัน และพิจารณาค่าเสียหายโดยเฉลี่ยจวันละ ๑,๒๐๐ บาท จึงพิพากษาให้กรุงเทพมหานครชดใช้เงินแก่ผู้ฟ้องคดีจำนวน ๑๒๐,๐๐๐ บาท

	กรุงเทพมหานครอุทธรณ์ขอให้ศาลลดค่าสินไหมทดแทนเป็นวันละ ๖๐๐ บาท ศาลปกครองสูงสุดพิจารณาแล้วเห็นว่า ผู้ฟ้องคดีอ้างว่าเสียหายวันละ ๑,๐๐๐ บาท ซึ่งข้อเท็จจริงร้านค้าของผู้ฟ้องคดีขายอาหารหลายอย่างมีที่นั่งประมาณ ๒๐ ที่นั่ง และมีลูกจ้างทั้งหมด ๓ คน ประกอบกับผู้ถูกฟ้องคดีโต้แย้งแต่เพียงว่า ค่าเสียหายของผู้ฟ้องคดีน่าจะเพียงวันละ ๖๐๐ บาท จึงมีเหตุควรเชื่อได้ว่าผู้ฟ้องคดี ได้รับความเสียหายเฉลี่ยวันละ ๑,๐๐๐ บาทตามที่กล่าวอ้างจริง การที่ศาลปกครองชั้นต้นพิจารณาค่าเสียหายวันละ ๑,๒๐๐ บาทจึงเป็นการพิจารณาเกินคำขอ

	ศาลปกครองสูงสุดพิพากษาให้กรุงเทพมหานครชดใช้ค่าเสียหายวันละ ๑,๐๐๐ บาท รวม ๑๐๐ วัน เป็นเงิน ๑๐๐,๐๐๐ บาท โดยให้ชำระแก่หผู้ฟ้องคดีภายใน ๓๐ วัน (คดีหมายเลขแดงที่ อ. ๒๔๖/๒๕๕๑)

	เห็นไหมว่าออกคำสั่งโดยไม่สนใจหลักเกณฑ์ตามกฎหมาย มีสิทธิเสียสตางค์เช่นนี้ล่ะครับ! *

	ละเมิดเพราะเหตุลงทัฑณ์โดยไม่ชอบ

	__________________________________________
(หนังสือพิมพ์บ้านเมือง ฉบับลงวันที่ ๑ สิงหาคม ๒๕๕๒)

	กรณีอุทาหรณ์วันนี้เป็นเรื่องของข้าราชการตำรวจที่ขาดประชุมโดยไม่มีสาเหตุ จนทำให้ถูกผู้บังคับบัญชาสั่งลงทัณฑ์กักขังเป็นเวลา ๓๐ วัน แต่ข้าราชการรายดังกล่าวโต้แย้งว่าผู้บังคับบัญชาสั่งลงทัณฑ์ไม่ชอบด้วยกฎหมาย รายละเอียดเป็นอย่างไร มาติดตามกันครับ

	ผู้ฟ้องคดีรับราชการตำรวจ ได้ถูกผู้กำกับการสถานีตำรวจภูธร (ผู้ถูกฟ้องคดี) มีคำสั่งลงทัณฑ์กักขังมีกำหนด ๓๐ วัน กรณีกระทำผิดวินัย ฐานดื้อขัดขืน หลียเลี่ยง หรือละเลยไม่ปฏิบัติตามคำสั่งของผู้บังคับบัญชาเหนือตนที่ชอบด้วยกฎหมาย ตามมาตรา ๕ (๑) แห่งพระราชบัญญัติว่าด้วยวินัยตำรวจพุทธศักราช ๒๔๗๗ เนื่องจากผู้ฟ้องคดีไม่เข้าร่วมประชุมชี้แจงข้อราชการประจำสัปดาห์ โดยไม่ทราบสาเหตุ และเป็นเช่นนี้บ่อยครั้ง

	ผู้ฟ้องคดีเห็นว่า การสั่งลงทัณฑ์ผู้ฟ้องคดีดังกล่าว ไม่ได้คำนึงถึงฐานความผิดและแนวทางปฏิบัติ ในเรื่องระดับการลงทัณฑ์ข้าราชการตำรวจ ตามหนังสือกรมตำรวจที่ ๐๕๒๒.๔๑/๔๓๖๖ ลงวันที่ ๖ มิถุนายน ๒๕๓๘ ที่กำหนดระดับทัณฑ์ในกรณีขาดราชการ ๑-๒ วัน ว่าให้ผู้บังคับบัญชามีอำนาจสั่งกักขังได้มีกำหนด ๓ วัน โดยกรณีของผู้ฟ้องคดีซึ่งไม่ได้เข้าร่วมประชุมดังกล่าว ถือว่าเป็นการขาดราชการเพียง ๑ วันเท่านั้น อัตราโทษที่จะลงได้จึงไม่เกิน ๓ วัน

	การสั่งลงทัณฑ์กักขังผู้ฟ้องคดีมีกำหนด ๓๐ วัน จึงเป็นการสั่งการที่ไม่ชอบด้วยกฎหมาย ทำให้ผู้ฟ้องคดีได้รับความเสียหาย ได้รับทุกขเวทนาจากการถูกกักขัง ถูกดูหมิ่นเกลียดชัง เสื่อมเสียชื่อเสียง และบุคคลในครอบครัวได้รับการดูถูกเหยียดหยาม อันเป็นความเสียหายที่ไม่อาจคำนวณเป็นเงินได้ ผู้ฟ้องคดีจึงขอให้ศาลพิพากษาเพิกถอนคำสั่งลงทัณฑ์ของผู้ถูกฟ้องคดี และให้สำนักงานตำรวจแห่งชาติชดใช้ค่าเสียหายเป็นเงิน ๑๕๐,๐๐๐ บาท รวมทั้งค่าขาดรายได้จากการประกอบกิจการร้านอาหารและบริการให้เช่าตู้เพลงอีก ๕๐,๐๐๐ บาท รวมเป็นเงิน ๒๐๐,๐๐๐ บาท

	ศาลปกครองกลางพิเคราะห์แล้วเห็นว่า ผู้ถูกฟ้องคดีมีอำนาจสั่งลงทัณฑ์กักขัง ผู้ฟ้องคดีมีอำนาจสั่งลงทัณฑ์กักขังผู้ฟ้องคดีซึ่งเป็นผู้ใต้บังคับบัญชา ซึ่งดำรงตำแหน่งผู้บังคับหมู่ได้ ๔๕ วัน ตามตารางกำหนดอำนาจลงทัณฑ์ตำรวจ ท้ายพระราชบัญญัติว่าด้วยวินัยตำรวจฯ อย่างไรก็ตาม โดยที่สำนักงานตำรวจแห่งชาติ (กรมตำรวจเดิม) ได้มีการกำหนดระดับการลงทัณฑ์ข้าราชตำรวจ แนบท้ายหนังสือกรมตำรวจฉบับลงวันที่ ๖ มิถุนายน ๒๕๓๘ โดยกำหนดว่า กรณีขาดราชการ ๑-๒ วันให้ลงทัณฑ์กักขัง ๓ วัน

	จึงต้องพิจารณาว่า พฤติการณ์ที่ผู้ฟ้องคดีไม่เข้าร่วมประชุมดังกล่าวนั้น ถือว่าเป็นการขาดราชการ ๑ วัน หรือเป็นความผิดทางวินัยฐานดื้อ ขัดขืน หลีกเลี่ยงหรือละเลยไม่ปฏิบัติตามคำสั่งผู้บังคับบัญญา

	ข้อเท็จจริงจากการไต่สวนการที่ผู้ถูกฟ้องคดีใช้อำนาจสั่งลงทัณฑ์กักขังผู้ฟ้องคดี ๓๐ วัน นั้น สืบเนื่องมาจากเหตุที่ผู้ฟ้องคดีเคยกระทำผิดวินัยหลายครั้ง รวมทั้งการขาดประชุมดังกล่าว แต่พฤติการณ์ตามที่มีการระบุในคำสั่งลงทัณฑ์กักขังผู้ฟ้องคดี ๓๐ วัน นั้น สืบเนื่องมาจากสาเหตุที่ผู้ถูกฟ้องคดีเคยกระทำผิดวินัยหลายครั้ง รวมทั้งกรณีการขาดประชุมดังกล่าว แต่พฤติการณ์ตาที่มีการระบุในคำสั่งลงทัณฑ์กักขังผู้ฟ้องคดีนั้น มีเพียงว่าในวันที่ ๔ มิถุนายน ๒๕๔๕ ผู้ฟ้องคดีไม่เข้าร่วมประชุมชี้แจงข้อราชการประจำสัปดาห์ โดยไม่ทราบสาเหตุเท่านั้น กรณีจึงต้องรับฟังตามข้อเท็จจริงที่ปรากฎในคำสั่งที่เป็นกรณีพิพาทดังกล่าว และไม่อาจปรับฐานความผิดได้ว่า

	ผู้ฟ้องคดีกระทำผิดวินัยฐานดื้อ ขัดขืน หลีกเลี่ยง หรือละเลยไม่ปฏิบัติตามคำสั่งของผู้บังคับบัญชา พฤติการณ์ของผู้ฟ้องคดีตามที่ระบุในคำสั่งดังกล่าว ฟังได้ว่าเป็นการขาดราชการ ผู้ถูกฟ้องคดีจึงมีอำนาจสั่งลงทัณฑ์กักขังผู้ฟ้องคดีได้ไม่เกิน ๓ วัน ตามระดับการลงทัณฑ์ท้ายหนังสือกรมตำรวจข้างต้น

	แม้ว่าการสั่งกักขังผู้ฟ้องคดี ๓๐ วัน จะเป็นการใช้อำนาจไม่เกินกว่าที่ผู้ถูกฟ้องคดีมีอยู่ตามพระราชบัญญัติว่าด้วยวินัยตำรวจฯ ก็ตาม แต่การใช้อำนาจดังกล่าว เป็นการกำหนดระดับทัณฑ์ที่ไม่สอดคล้อง หรือเป็นไปในแนวทางตามหนังสือของกรมตำรวจที่ได้กำหนดไว้ กรณีจึงเป็นการกระทำที่ไม่ชอบด้วยกฎหมายและเป็นการละเมิดต่อผู้ฟ้องคดี

	สำหรับความเสียหายที่ผู้ฟ้องคดีต้องปราศจากเสรีภาพในร่างกายนั้น ศาลเห็นควรคำนวณจากจำนวนวันที่ผู้ฟ้องคดีได้รับการกักขังจริงแล้ว หักจำนวยวันที่ผู้ถูกฟ้องคดีได้รับขณะนั้น มาเป็นบานในการคำนวณกำหนดค่าเสียหาย เนื่องจากเห็นว่าการสั่งลงทัณฑ์ ที่เกินกว่าระดับการลงทัณฑ์ท้ายหนังสือกรมตำรวจนั้น มิได้เกิดจากการกลั่นแกล้งของผู้ถูกฟ้องคดี ศาลจึงกำหนดค่าเสียหายในส่วนนี้เป็นเงิน ๖,๐๐๐ บาท

	ส่วนค่าสินไหมทดแทนเพื่อความเสียหายแก่ชื่อเสียงนั้น เมื่อศาลได้วินิจฉัยว่าคำว่าลงทัณฑ์ดังกล่าว เป็นคำสั่งที่ไม่ชอบด้วยกฎหมาย กรณีจึงมีผลทำให้ชื่อเสียงของผู้ฟ้องคดีกลับคืนดีแล้ว ประกอบกับความผิดวินัยดังกล่าว มิใช่ความผิดวินัยร้ายแรง อันถึงขนาดที่จะทำให้ผู้ฟ้องคดีและครอบครัว ถูกดูหมิ่นเกลียดชังแต่อย่างใด จึงไม่สมควรกำหนดค่าเสียหายในส่วนนี้

	สำหรับกรณีการขาดรายได้เสริมจากการประกอบกิจการร้านอาหาร และให้บริการประชาชนเช่าตู้เพลงนั้น ผู้ฟ้องคดีไม่สามารถนำหลักฐานมาแสดงให้เห็นได้ว่า ผู้ฟ้องคดีประกอบกิจการดังกล่าวจริง ศาลจึงไม่อาจกำหนดค่าสินไหมทดให้ได้

	 

	117

	ศาลปกครองกลางพิพากษาเพิกถอนคำสั่งลงทัณฑ์ของผู้ถูกฟ้องคดี และให้สำนักงานตำรวจแห่งชาติชำระค่าสินไหมแก่ผู้ฟ้องคดีเป็นเงิน ๖,๐๐๐ บาท (คดีหมายเลขแดงที่ ๒๒๓๓/๒๕๕๐)

	นี่เป็นอุทาหรณ์เตือนใจผู้บังคับบัญชาที่หละหลวมไม่ดูระเบียบให้ดี ! *

				[image: รูปภาพ ภาพหนังสือประมวลกฎหมายวางซ้อนกันอยู่ จำนวน 5 เล่ม]

		

	

	ประโยชน์มหาชน!

	_______________________________________________
(หนังสือพิมพ์บ้านเมือง ฉบับลงวันที่ ๑๕ กันยายน ๒๕๕๐)

	ปัจจุบันภัยเกี่ยวกับน้ำหรือุทกภัย ถือเป็นเรื่องที่น่าวิตกกังวลที่คาดกันว่าอาจทวีความรุนแรงยิ่งขึ้น ส่วนหนึ่งเป็นผลมาจากการที่มนุษย์ทำลายสมดุลธรรมชาติและสิ่งแวดล้อม ซึ่งปัญหาน้ำท่วมนี้ปัจจุบันทั่วโลกกำลังให้ความสำคัญ

	คดีปกครองวันนี้ ที่มาของเรื่องเกิดจากการแก้ปัญหาน้ำท่วมของกรมชลประทาน โดยผู้ฟ้องคดีเป็นวัดแห่งหนึ่งในกรุงเทพมหานคร ได้ยื่นฟ้องกรมชลประทานต่อศาลปกครอง ด้วยเหตุที่กรมชลประทานได้ก่อสร้างประตูระบายน้ำ และเขื่อนป้องกันตลิ่งคลองแห่งหนึ่ง ซึ่งติดกับที่ดินของวัด ตามโครงการป้องกันน้ำท่วมกรุงเทพฯ และปริมณฑล ซึ่งสืบเนื่องมาจากเมื่อปี ๒๕๓๘ พื้นที่ฝั่งตะวันตกของแม่น้ำเจ้าพระยา ในส่วนของจังหวัดปทุมธานีได้ประสบอุทกภัยอย่างหนักถึงประมาณร้อยละ ๙๐ ของพื้นที่ทั้งหมด ทำให้เกิดความเสียหายแก่ทรัพย์สินของประชาชนและเศรษฐกิจของประเทศ

	ผู้ฟ้องคดีฟ้องว่า การก่อสร้างประตูระบายน้ำและเขื่อนกั้นน้ำดังกล่าวเป็นการละเมิดทำให้ผู้ฟ้องคดีได้รับความเดือดร้อนเสียหาย เนื่องจากผู้ถูกฟ้องคดีได้ก่อสร้างกำแพงมีความยาว ๙๑ เมตร ซึ่งเกินกว่าที่ได้รับอนุญาต ๒๑ เมตร ทำให้ปิดกั้นหน้าที่ดินของผู้ฟ้องคดีเกือบทั้งหมด อันทำให้เสื่อมเสียทัศนียภาพ

	ตลอดจนพระภิกษุ สามเณร และประชาชนที่จะมาวัด ไม่สามารถใช้ท่าน้ำขึ้นลงได้ตามปกติ เช่นที่เคยเป็นมาช้านาน ทำให้การปฏิบัติภารกิจหรือการประกอบพิธีกรรมทางศาสนาตามประเพณีโบราณ เช่น การตักบาตรพระร้อยไม่สามารถกระทำได้ ขอให้ศาลพิพากษาให้ผู้ถูกฟ้องคดี ลดความสูงของเขื่อนให้เสมอพื้นดินในส่วนที่ยาวเกินไป ๒๑ เมตร

	ศาลปกครองชั้นต้นพิจารณาแล้วพิพากษาว่า ข้อกล่าวอ้างของผู้ฟ้องคดีมีเหตุผลไม่เพียงพอที่จะรับฟังได้ว่า การก่อสร้างประตูระบายน้ำและเขื่อนดังกล่าว เป็นการกระทำละเมิดต่อผู้ฟ้องคดีจึงพิพากษายกฟ้อง

	ผู้ฟ้องคดีอุทธรณ์ ศาลปกครองสูงสุดพิเคราะห์แล้วให้เหตุผลดังนี้

	ผู้ถูฟ้องคดีมีอำนาจหน้าที่ตามกฎหมายในการดำเนินโครงการดังกล่าว ซึ่งเมื่อพิจารณาข้อเท็จจริงตามแบบแปลนในการก่อสร้าง ซึ่งได้ระบุความยาวของกำแพงไว้ ๖๙.๙๕ เมตร ประกอบกับหลักฐานรูปแบบแผนที่ในสำเนาโฉนดที่ดินของผู้ฟ้องคดี อีกทั้ง ภาพถ่ายแสดงพื้นที่ว่างด้านเหนือน้ำและท้ายน้ำที่เหลือจากการก่อสร้างกำแพง จึงคำนวณความยาวของกำแพงได้ ๖๙.๙๕ เมตร ข้อเท็จจริงจึงไม่อาจรับฟังได้ว่า ผู้ถูกฟ้องคดีได้ก่อสร้างกำแพงมีความยาว ๙๑ เมตร ตามที่ผู้ฟ้องคดีกล่าวอ้าง

	นอกจากนี้ การดำเนินโครงการดังกล่าวเป็นอำนาจดุลพินิจของผู้ถูกฟ้องคดี ที่จะพิจารณาดำเนินการไปตามความเหมาะสม และความจำเป็นของแต่ละพื้นที่ ซึ่งเมื่อพิจารณางานเทคนิควิศวกรรมการป้องกันความเสียหายจากกระแสน้ำ ปรากฏตามภาพถ่ายผังบริเวรแสดงผลการสำรวจทางด้านวิศวกรรมและธรณีวิทยา แสดงให้เห็นถึงทิศทางไหลของกระแสน้ำจากแม่น้ำเจ้าพระยา เข้าสู่คลองดังกล่าวจะพุ่งเข้าหาตลิ่งฝั่งที่ดินของผู้ฟ้องคดี ตั้งแต่ริมแนวเขตที่ดินทางด้านตะวันออก ผู้ถูกฟ้องคดีจึงมีความจำเป็นต้องสร้างกำแพงป้องกันตลิ่งเป็นแนวยาว ซึ่งโครงการดังกล่าวต้องผ่านการตรวจสอบ เกี่ยวกับการใช้งบประมาณในการก่อสร้างโดยละเอียด

	ผู้ถูกฟ้องคดีย่อมไม่ก่อสร้างเกินเลยไปกว่าที่จำเป็น การก่อสร้างกำแพงดังกล่าวจึงเป็นการกระทำที่ชอบด้วยกฎหมาย

	ประเด็นที่ต้องพิจารณาต่อไปคือ การก่อสร้างกำแพงดังกล่าวเป็นเหตุให้ผู้ฟ้องคดี ได้รับความเดือดร้อนเสียหายเกินที่ควรคิดหรือคาดหมายได้ว่าเป็นไปตามปกติหรือไม่

	ประมวลกฎหมายแพ่งและพาณิชย์บัญญัติว่า บุคคลใดใช้สิทธิของตนเป็นเหตุให้เจ้าของอสังหาริมทรัพย์ ได้รับความเสียหาย หรือเดือดร้อนเกินที่ควรคิดหรือคาดหมายได้ว่า จะเป็นตามปกติและเหตุอันควร ในเมื่อเอาสภาพและตำแหน่งที่อยู่แห่งทรัพย์สินนั้นมาคำนึงประกอบไซร้ ท่านว่าเจ้าของอสังหาริมทรัพย์จะปฏิบัติการเพื่อยังความเสียหาย หรือเดือดร้อนนั้นให้สิ้นไป ทั้งนี้ไม่ลบล้างสิทธิที่จะเรียกเอาค่าทดแทน

	จากข้อเท็จจริง ปัจจุบันได้มีการทำท่าเรือชั่วคราว บริเวณสองข้างของที่ดินของผู้ฟ้องคดีแล้ว ทำให้การใช้สอยประโยชน์จากคลองประชาชนดำเนินไปโดยปกติ อีกทั้งสภาวัฒนธรรมอำเภอได้พยายามผลักดันฟื้นฟูประเพณีตักบาตรพระร้อย ในเทศกาลออกพรรษาให้กลับมาเหมือนเช่นเดิม ซึ่งแม้จะรื้อกำแพงออก ๒๑ เมตร ตามที่ผู้ฟ้องคดีขอ ก็ไม่อาจทำให้ทัศนียภาพของผู้ฟ้องคดีกลับคืนมาเช่นเดิมได้ เพราะปัจจุบันการสัญจรทางน้ำได้ลดความสำคัญลง อีกทั้งที่ดินของผู้ฟ้องคดีติดถนนสาธารณะสองด้าน และมีประตูสำหรับเดินลงทางเข้าออกถึง ๓ ประตู

	การก่อสร้างเขื่อนและกำแพงของผู้ถูกฟ้องคดีดังกล่าว เป็นการใช้อำนาจมหาชนเพื่อป้องกันความเสียหาย ที่จะเกิดจากน้ำท่วมพื้นที่ จ.ปทุมธานี ซึ่งเป็นการจัดทำบริการสาธารณะเพื่อประโยชน์ของประชาชน แม้การก่อสร้างดังกล่าว อาจก่อให้เกิดความเสียหายต่อผู้ฟ้องคดีอยู่บ้าง แต่เมื่อคำนึงถึง “ประโยชน์มหาชน” ที่ได้รับจากการก่อสร้างโครงการดังกล่าว

	เปรียบเทียบกับ “ประโยชน์ของผู้ฟ้องคดี” ที่สูญเสียไปแล้ว เห็นว่า ความเสียหายของผู้ฟ้องคดียังไม่ถึงขนาดที่จะต้องให้ผู้ถูกฟ้องคดีรื้อกำแพงป้องกันตลิ่งออกไป ๒๑ เมตร

	จึงพิพากษาว่า การกระทำของผู้ถูกฟ้องคดีไม่ได้เป็นการใช้สิทธิ อันเป็นเหตุให้ผู้ฟ้องคดีซึ่งเป็นเจ้าของอสังหาริมทรัพย์ ได้รับความเดือดร้อนเสียหายเกินที่ควรคิด หรือคาดหมายได้ว่าเป็นไปตามปกติ และไม่เป็นการกระทำละเมิดต่อผู้ฟ้องคดี (คดีหมายเลขแดงที่ อ. ๑๖๘/๒๕๕๐)

				[image: รูปภาพ ภาพบริเวณที่นั่งอ่านหนังสือภายในอาคารสำนักงานศาลปกครอง]

		

	

	ประมาทเลินเล่ออย่างร้ายแรง

	__________________________________________
(หนังสือพิมพ์บ้านเมือง ฉบับลงวันที่ ๒๔ กุมภาพันธ์ ๒๕๕๐)

	คดีปกครองวันนี้ เป็นเรื่องที่เกิดจากความรู้เท่าไม่ถึงการณ์ของผู้ฟ้องคดี ที่นำรถหลวงมาจอดเก็บไว้ที่บ้านพักของตน เนื่องจากคิดว่าจอดที่บ้านปลอดภัยกว่าจอดที่ทำงาน สุดท้ายรถดังกล่าวได้ถูกขโมยไปจากบ้านพัก คดีมีรายละเอียดดังนี้

	ผู้ฟ้องคดีดำรงตำแหน่งประชาสัมพันธ์จังหวัด ได้มีหนังสือถึงผู้ว่าราชการจังหวัด ขออนุญาตนำรถยนต์ของสำนักงานประชาสัมพันธ์จังหวัด ไปจอดเก็บรักษาไว้ที่บ้านพักของตนเป็นครั้งคราว ด้วยเหตุผลว่าสถานที่จอดรถบริเวณศาลากลางจังหวัดไม่ปลอดภัย เนื่องจากมีบริเวณกว้างและมืดมาก ในยามวิกาลเวรยามอาจดูแลไม่ทั่วถึง ผู้ว่าราชการจังหวัดจึงได้อนุญาตตามคำขอ ผู้ฟ้องคดีจึงนำรถดังกล่าวไปจอดไว้ที่บ้านพักของตนในเวลากลางคืน

	หลังจากนั้นประมาณ ๕ เดือน รถคันดังกล่าวได้ถูกขโมยไปจากหน้าบ้านพักของผู้ฟ้องคดี ซึ่งเป็นตึกแถวชั้นเดียว ไม่มีรั้ว อยู่ในซอยใกล้ตลาดสดแต่มีไฟส่องสว่างจากเสาไฟถนน ผู้ฟ้องคดีอ้างว่า ได้จอดรถคันดังกล่าวไว้ต่อจากรถยนต์ส่วนตัวของผู้ฟ้องคด โดยได้ปิดล็อคประตูทั้งสี่ด้าน รวมทั้งได้ใช้กุญแจล็อคพวงมาลัยเกี่ยวไว้กับขาคลัทซ์ด้วย

	กรมประชาสัมพันธ์ได้แต่งตั้งคณะกรรมการสอบสวนข้อเท็จจริง ผลการสอบสวนสรุปว่าผู้ฟ้องคดีมิได้จงใจ หรือประมาทเลินเล่ออย่างร้ายแรง จึงไม่ต้องรับผิดชดใช้ค่าเสียหายแก่ทางราชการ สมควรยุติเรื่อง จากนั้นได้รายงานผลการสอบสวนไปยังกระทรวงการคลัง

	กระทรวงการคลังเห็นว่าระเบียบสำนักนายกรัฐมนตรีว่าด้วยรถราชการ พ.ศ.๒๖๒๓ กำหนดว่า การนำรถส่วนกลางไปเก็บรักษาที่อื่น นอกสถานที่เก็บของส่วนราชการนั้น จะต้องเป็นการเก็บรักษาชั่วคราวหรือเป็นครั้งคราว แต่ตามข้อเท็จจริงผู้ฟ้องคดีนำรถไปเก็บรักษาที่บ้านพักของตน ในลักษณะเป็นประจำทุกวันเป็นเวลานาน ซึ่งขัดกับบันทึกขออนุญาต ว่าจะนำรถไปเก็บเป็นครั้งคราว กรณีจึงเป็นการฝ่าฝืนระเบียบของทางราชการ ประกอบกับสถานที่เก็บไม่มีรั้วรอบขอบชิด เป็นเส้นทางสาธารณะที่คนทั่วไปใช้ประโยชน์ร่วมกัน และมิได้มีการจัดเวรยามรักษาความปลอดภัยอย่างเพียงพอ ด้วยเหตุดังกล่าวจึงถือว่า ผู้ฟ้องคดีประมาทเลินเล่ออย่างร้ายแรง ต้องรับผิดในความเสียหายที่เกิดขึ้น ร้อยละ ๖๐ ของราคารถยนต์ที่สูญหายหลังจากหักค่าเสื่อมราคาแล้ว ซึ่งต้องชดใช้เป็นเงิน ๕๔,๘๒๕ บาท กรมประชาสัมพันธ์จึงมีคำสั่งให้ผู้ถูกฟ้องคดีชดใช้เงินตามความเห็นของกระทรวงการคลัง

	ผู้ฟ้องคดีไม่เห็นด้วย จึงนำเรื่องมาฟ้องต่อศาลปกครอง ศาลปกครองชั้นต้นเห็นว่า เมื่อเปรียบเทียบสภาพแวดล้อมของสถานที่จอดรถทั้งสองแห่งแล้วเห็นว่า การจอดรถไว้ที่บริเวณหน้าบ้านพักของผู้ฟ้องคดี มีความปลอดภัยน้อยกว่าจอดไว้ที่บริเวณศาลากลางจังหวัด การนำรถดังกล่าวไปจอดหน้าบ้านพักเป็นประจำ ย่อมเป็นช่องทางให้คนร้ายเห็น และสามารถวางแผนลัรถยนต์ดังกล่าวได้ง่ายขึ้น ซึ่งผู้ถูกฟ้องคดีมีความระมัดระวังโดยปฏิบัติตามระเบียบของทางราชการ ไม่นำรถของทางราชการมาเก็บไว้ที่บ้านพักของตนเป็นประจำ ก็อาจไม่เกิดความเสียหายดังกล่าวขึ้น

	การกระทำของผู้ฟ้องคดีจึงเป็นประมาทเลินเล่ออย่างร้ายแรง แต่ในการออกคำสั่งให้ผู้ฟ้องคดีรับผิดทางละเมิดนั้น กรมประชาสัมพันธ์มิได้มีการพิจารณาว่า ความเสียหายที่เกิดขึ้นเกิดจากความผิด หรือความบกพร่องของหน่วยงานของรัฐ หรือระบบการดำเนินงานส่วนรวมด้วยหรือไม่ ทั้งที่ผู้ฟ้องคดีมีข้อโต้แย้งว่า เหตุที่ผู้ฟ้องคดีนำรถไปจอดเก็บไว้ที่บ้านพักเนื่องจากได้รับการกำชับจากผู้ว่าราชการจังหวัด และเคยมีการรายงานว่ามาตรการป้องกันทรัพย์สินของหน่วยงานยังไม่ดีพอ

	ศาลปกครองชั้นต้นจึงเห็นว่าการพิจารณาทางปกครองของกระทรวงการคลัง ไม่ได้ปฏิบัติตามขั้นตอนอันเป็นสาระสำคัญที่กฎหมายกำหนดไว้ จึงพิพากษาเพิกถอนความเห็นของกระทรวงการคลัง และเพิกถอนคำสั่งที่ให้ผู้ฟ้องคดีชดใช้ค่าเสียหายเป็นเงิน ๕๔,๘๒๕ บาท

	ผู้ถูกฟ้องคดีอุทธรณ์ ศาลปกครองสูงสุดพิเคราะห์แล้วเห็นว่า กรณีดังกล่าวผู้ฟ้องคดีมีความผิดฐานประมาทเลินเล่ออย่างร้ายแรง ซึ่งต้องรับผิดชดใช้ค่าสินไหมทดแทนการที่กรมประชาสัมพันธ์ สั่งให้ผู้ฟ้องคดีชดใช้ค่าเสียหายเป็นเงิน ๕๔,๘๒๕ บาท นั้น ถือว่าได้ให้ความปราณีต่อความผิดของผู้ฟ้องคดีแล้ว และเป็นคำสั่งที่ชอบด้วยกฎหมายความรับผิดทางละเมิดของเจ้าหน้าที่ และระเบียบของสำนักนายกรัฐมนตรีแล้ว

	กรณีศาลปกครองชั้นต้นเห็นว่า ยังมิได้มีการพิจารณาแบ่งส่วนความรับผิดชอบ ของหน่วยงานราชการออกไปนั้น ศาลปกครองสูงสุดเห็นว่า ผลการสอบสวนของคณะกรรมการฯ ไม่พบว่า การละเมิดดังกล่าวได้เกิดจากความผิด หรือความบกพร่องของหน่วยงานของรัฐ หรือระบบการดำเนินงานส่วนรวม ซึ่งไม่จำเป็นที่จะต้องกล่าวไว้ในรายงานการสอบสวน เมื่อรถยนต์คันดังกล่าวได้หายไปใ นขณะที่จอดอยู่ที่หน้าบ้านของผู้ฟ้องคดี มิได้สูญหายที่ศาลากลางจังหวัด เหตุแห่งการละเมิดในคดีนี้ จึงมิได้เกิดจากความผิดหรือความบกพร่องของหน่วยงานของรัฐ หรือระบบการดำเนินงานส่วนรวม

	ที่ศาลปกครองชั้นต้นพิพากษาให้เพิกถอนความเห็นของกระทรวงการคลัง และคำสั่งให้ชดใช้ค่าสินไหมทดแทนของกรมประชาสัมพันธ์นั้น ศาลปกครองสูงสุดไม่เห็นด้วย จึงพิพากษากลับเป็นยกฟ้อง ผู้ฟ้องคดีจึงต้องชดใช้ค่าเสียหายตามคำสั่งของกรมประชาสัมพันธ์ (คดีหมายเลขแดงที่ ๓๖๒/๒๕๔๙) *

				[image: รูปภาพ ภาพห้องสมุดภายในอาคารสำนักงานศาลปกครอง]

		

	

	อุโมงค์ลอดข้ามถนนที่วงเวียนใหญ่

	_____________________________________________
(หนังสือพิมพ์บ้านเมือง ฉบับลงวันที่ ๑ ธันวาคม ๒๕๕๐)

	คดีพิพาทวันนี้เป็นเรื่องการก่อสร้างอุโมงค์ลอดข้ามถนน บริเวณพระบรมราชานุสาวรีย์สมเด็จพระเจ้าตากสินมหาราช ช่วงถนนพระเจ้าตากสิน-ถนนอินทรพิทักษ์ ซึ่งปัจจุบันได้ดำเนินการก่อสร้างเสร็จเรียบร้อยแล้ว การก่อสร้างอุโมงค์ดังกล่าวได้เคยเป็นกรณีพิพาทขึ้นสู่ศาลปกครอง ด้วยเหตุที่ผู้ฟ้องคดีเห็นว่าการก่อสร้างอุโมงค์เป็นการกระทำละเมิดต่อผู้ฟ้องคดี โดยคดีมีรายละเอียดดังนี้

	ผู้ฟ้องคดีทั้งสองเป็นเจ้าของที่ดินและอาคารพาณิชย์ติดถนนใหญ่ ซึ่งปลูกไว้สำหรับให้เช่าหรือขาย ต่อมาสำนักการโยธา (ผู้ถูกฟ้องคดี) ได้ดำเนินการก่อสร้างอุโมงค์ลอดข้ามถนน โดยก่อสร้างบันไดทางขึ้น-ลงอุโมงค์บนทางเท้าสาธารณะบริเวณหน้าอาคารพาณิชย์ของผู้ฟ้องคดีพอดี

	ผู้ฟ้องคดีเห็นว่า การก่อสร้างอุโมงค์ดังกล่าวไม่ชอบด้วยกฎหมาย เนื่องจากไม่เคยมีการประกาศหรือแจ้งให้ผู้มีส่วนได้เสียที่เกี่ยวข้องได้รับทราบมาก่อน และไม่ได้รับความยินยอมจากผู้ฟ้องคดีซึ่งเป็นเจ้าของที่ดินข้างเคียง อีกทั้งบันไดขึ้น-ลงอุโมงค์ยังมีความกว้างเกินไป ทำให้เหลือทางเท้าสาธารณะบริเวณหน้าอาคารพาณิชย์ของผู้ฟ้องคดีลดลง อันเป็นการรอนสิทธิของผู้ฟ้องคดีและประชาชนที่ใช้ทางเท้าดังกล่าวสัญจร และยังทำให้ผู้ฟ้องคีให้เช่าหรือขายอาคารได้ในราคาที่ต่ำลงอีกด้วย

	นอกจากนี้ยังเห็นว่า บริเวณที่ก่อสร้างบันไดขึ้น-ลงอุโมงค์ตรงหน้าอาคารของผู้ฟ้องคดีเป็นจุดที่ไม่เหมาะสม รวมทั้งการก่อสร้างอุโมงค์ดังกล่าว ต้องใช้งบประมาณจำนวนมากและยังไม่มีความจำเป็น เนื่องจากประชาชนสามารถข้ามถนนได้อยู่แล้ว และเห็นว่าหากสร้างเป็นสะพานลอยจะใช้งบประมาณน้อยกว่า จึงนำเรื่องมาฟ้องต่อศาลปกครองเพื่อขอให้ศาล ระงับการก่อสร้างอุโมงค์ หรือให้มีการแก้ไขแบบให้บันไดมีความกว้างลดลง

	คดีนี้ศาลปกครองสูงสุดเห็นพ้องกับศาลปกครองชั้นต้น โดยวินิจฉัยว่า จุดที่ก่อสร้างอุโมงค์นั้นมีความเหมาะสมแล้ว เนื่องจากมีสิ่งอันเป็นสาธารณูปโภคที่ต้องรื้อย้ายน้อย และเป็นจุดที่ประชาชนใช้ข้ามไปสักการะพระบรมราชานุสาวรีย์ได้ดีกว่าส่วนอื่น ส่วนบริเวณหน้าห้างสรรพสินค้าที่ผู้ฟ้องคดีเห็นว่ามีความเหมาะสมกว่านั้น มีความกว้างของทางเท้าน้อยกว่าบริเวณหน้าอาคารของผู้ฟ้องคดี กรณีจึงถือเป็นการใช้ดุลพินิจโดยชอบด้วยกฎหมายแล้ว อีกทั้งอุโมงค์ดังกล่าวก่อสร้างขึ้นเพื่อประโยชน์สารธารณะ มิได้เป็นบ้านพักอาศัยจึงไม่จำต้องได้รับความยินยอมเป็นหนังสือจากเจ้าของที่ดินข้างเคียงก่อน

	นอกจากนี้ยังปรากฏข้อเท็จจริงว่า ผู้ถูกฟ้องคดได้มีการแก้ไขแบบก่อสร้าง โดยได้ลดความกว้างของบันไดทางขึ้น-ลงอุโมงค์จากเดิมกว้าง ๓.๕๐ เมตร เหลือกว้างประมาณ ๒ เมตร ทำให้ทางเท้าสาธารณะบริเวณพิพาทมีความกว้างประมาณ ๑ เมตร จึงถือว่าผู้ถูกฟ้องคดีได้ดำเนินการแก้ไขรูปแบบก่อสร้างอุโมงค์ ให้เอื้อประโยชน์ตามที่ผู้ฟ้องคดีร้องขอมากที่สุดแล้ว ส่วนข้ออ้างของผู้ฟ้องคดีที่ว่าตามกฎหมายทางเท้าสาธารณะ ต้องมีความกว้าง ๑.๕๐ เมตร นั้น เห็นว่า พ.ร.บ.ควบคุมอาคาร พ.ศ.๒๕๒๒ มิได้กำหนดขนาดความกว้างของทางเท้าสาธารณะไว้ ประกอบกับผู้ฟ้องคดีไม่ได้ขออนุญาตใช้ทางเท้าสาธารณะบริเวณดังกล่าว

	เป็นทางนำยานพาหนะเข้า-ออกอาคาร ตามระเบียบกรุงเทพมหานคร ผู้ฟ้องคดีจึงไม่มีสิทธิใช้ทางเท้าสาธารณะดังกล่าวเป็นทางนำยานพาหนะเข้า-ออกอาคาร ฉะนั้น ข้ออ้างของผู้ฟ้องคดีเกี่ยวกับการรอนสิทธิจึงฟังไม่ขึ้น

	ส่วนที่ผู้ฟ้องคดีอ้างว่า การก่อสร้างอุโมงค์ต้องใช้งบประมาณมากกว่าการก่อสร้างสะพานลอยคนข้าม จึงถือเป็นการกระทำบริการสาธารณะเกินกว่าความจกเป็นนั้น ศาลเห็นว่า เนื่องจากบริเวณวงเวียนใหญ่เป็นที่ตั้งของพระบรมราชานุสาวรีย์สมเด็จพระเจ้าตากสินมหาราช มิบังควรที่จะมีสิ่งก่อสร้างใดๆ ไปบดบังทัศนียภาพของพระบรมราชานุสาวรีย์ดังกล่าว การสร้างอุโมงค์พิพาทแทนการก่อสร้างสะพานลอย จึงเป็นการใช้ดุลพินิจที่เหมาะสมและไม่เกินความจำเป็น

	จากเหตุผลทั้งหมดข้างต้นศาลจึงเห็นว่า การดำเนินการก่อสร้างอุโมงค์ของผู้ถูกฟ้องคดี ได้ดำเนินการโดยชอบด้วยกฎหมาย และไม่เป็นการละเมิดต่อผู้ฟ้องคดี ศาลปกครองสูงสุดจึงพิพากษายกฟ้อง (คดีหมายเลขแดงที่ อ.๓๗๑/๒๕๕๐)

	อนุสาวรีย์พระเจ้าตากสินที่วงเวียนใหญ่เป็นที่เคารพของประชาชนชาวฝั่งธน และประชาชนคนไทยทั่วไป การสร้างอุโมงค์เพื่อให้ประชาชนลอดข้ามไปเคารพสักการะอย่างปลอดภัย และสิ่งก่อสร้างไม่บดบังทัศนียภาพขององค์อนุสาวรีย์ จึงเป็นสิ่งที่ถูกต้องเหมาะสมแล้ว ! *

				[image: รูปภาพ ภาพห้องทำงานของพนักงานในสำนักงานศาลปกครอง]

		

	

	ออก น.ส.๓ ก. ผิดพลาดโดยประมาท

	______________________________________________
(หนังสือพิมพ์บ้านเมือง ฉบับลงวันที่ ๒๕ มีนาคม ๒๕๔๙)

	ขอแสดงความยินดีกับผู้ฟ้องคดีกรณีการแปรรูป กฟผ. ที่ศาลปกครองสูงสุดได้มีคำพิพากษาให้เพิกถอนพระราชกฤษฎีกา ที่เกี่ยวกับการแปรรูปทั้งสองฉบับ เนื่องจากศาลเห็นว่าไม่ชอบด้วยกฎหมาย

	สิ่งที่อยากฝากท่านผู้ฟ้องคดีและผู้ติดตามคดี ก็คือผมเชื่อว่าศาลตัดสินคดีนี้ตามเนื้อผ้า ไม่ได้ตัดสินตามกระแสการเมืองในปัจจุบัน หรือตัดสินเพื่อทำลายเครดิตรัฐบาลแต่อย่างไร ผมจึงอยากจะขอความกรุณาว่า ขอได้โปรดอย่าใช้ผลการตัดสินคดีนี้ มาเป็นเครื่องมือเพิ่มเติมในการทำลายล้างกันอีกเลย เพราะแค่นี้บ้านเมืองก็วุ่นวายเต็มที่แล้ว

	สัปดาห์ที่แล้วผมได้นำเสนอคดีพิพาทเกี่ยวกับที่ดิน ซึ่งเป็นกรณีที่อยู่ในอำนาจของศาลยุติธรรม มาสัปดาห์นี้ผมจึงขอนำคดีพิพาทเกี่ยวกับที่ดิน กรณีที่อยู่ในอำนาจของศาลปกครองมาเล่าให้ฟังบ้าง เพื่อให้เห็นภาพชัดเจนยิ่งขึ้น

	คดีนี้โจทก์ได้ยื่นฟ้องกรมที่ดินและเจ้าพนักงานที่ดินจังหวัดเป็นจำเลยที่ ๑ และที่ ๒ ตามลำดับ ต่อศาลยุติธรรม (ศาลแพ่ง) ความว่า จำเลยทั้งสองซึ่งเป็นผู้มีหน้าที่รับผิดชอบในการออกหนังสือรับรองการทำประโยชน์ (น.ส.๓ ก.) ได้ดำเนินการออก น.ส. ๓ ก. ให้แก่ผู้ยื่นคำขอ ๓ ราย คือ นาย ก นาย ข และนาย ค โดยมิได้ตรวจสอบข้อมูลอย่างรอบคอบ

	จากนั้นโจทก์ก็ได้ซื้อที่ดินทั้งสามแปลงดังกล่าว ต่อจาก นาย ก นาย ข และนาย ค เนื่องจากเห็นว่าเป็นที่ดิน น.ส. ๓ ก.

	ต่อมากรมที่ดินได้มีคำสั่งเพิกถอนหนังสือรับรองการทำประโยชน์ (น.ส. ๓ ก.) ของที่ดินทั้งสาม ๓ แปลงที่โจทก์ซื้อ เพราะ น.ส. ๓ ก. ทั้งสามแปลงนั้นได้ออกโดยอาศัยหลักฐาน ส.ค.๑ ซึ่งเป็นหลักฐานสำหรับที่ดินแปลงอื่นที่ได้ออกหนังสือสิทธิในที่ดินไปแล้ว และไม่ปรากฏว่าผู้ขอออก น.ส. ๓ ก.ทั้งสามรายเป็นผู้มีสิทธิครอบครองที่ดิน เนื่องจากเป็นการครอบครองที่ดินซึ่งอยู่ในเขตปฏิรูปที่ดินฯ

	โจทก์เห็นว่าจำเลยทั้งสองประมาทเลินเล่อในการออก น.ส. ๓ ก. โดยไม่ตรวจสอบให้รอบคอบเสียก่อน โดยต่อมาจำเลยก็มีคำสั่งเพิกถอน น.ส. ๓ ก.ดังกล่าว เป็นเหตุให้โจทก์ซึ่งซื้อที่ดินมาโดยสุจริต ได้รับความเสียหาย กรณีจึงเป็นการกระทำละเมิด ขอให้จำเลยทั้งสองชดใช้ค่าเสียหายให้แก่โจทก์

	คดีนี้จำเลยได้โต้แย้งเรื่องเขตอำนาจศาลว่าคดีนี้อยู่ในอำนาจพิจารณาของศาลปกครอง

	ศาลแพ่งพิจารณาแล้วเห็นว่า การที่จะวินิจฉัยว่า จำเลยจงใจหรือประมาทเลินเล่อกระทำต่อโจทก์โดยผิดกฎหมาย ทำให้โจทก์ต้องรับความเสียหายตามฟ้องหรือไม่นั้น จะต้องวินิจฉัยก่อนว่าโจทก์ได้รับและมีสิทธิครอบครองที่ดินดังกล่าว ตามประมวลกฎหมายแพ่งและพาณิชย์และประมวลกฎหมายที่ดินหรือไม่ก่อน แล้วจึงจะวินิฉัยต่อไปว่า การออกคำสั่งเพิกถอนหนังสือรับรองการทำประโยชน์ (น.ส. ๓ ก.) ในที่ดินพิพาทนั้น เป็นการกระทำละเมิดต่อโจทก์หรือไม่ ซึ่ง พ.ร.บ.จัดตั้งศาลปกครองฯ มาตรา ๙ ไม่ได้บัญญัติให้ศาลปกครองมีอำนาจพิจารณาพิพากษาคดีที่เกี่ยวกับสิทธิในทรัพย์สิน ดังนั้นคดีนี้จึงอยู่ในอำนาจพิจารณาของศาลยุติธรรม

	ศาลปกครองพิจารณาแล้วเห็นว่า การออกหนังสือรับรองการทำประโยชน์ (น.ส. ๓ ก.) นั้น เจ้าหน้าที่ผู้เกี่ยวข้องย่อมมีอำนาจหน้าที่ตามกฎหมาย

	ในการตรวจสอบและพิจารณาดำเนินการให้ถูกต้อง ตามขั้นตอนที่ประมวลกฎหมายที่ดิน กฎกระทรวง และระเบียบคำสั่งต่างๆ กำหนดให้อำนาจไว้และการเพิกถอนหนังสือรับรองการทำประโยชน์ดังกล่าว ก็เป็นคำสั่งทางปกครอง ดังนั้น การฟ้องเรียกค่าเสียหายจากจำเลยทั้งสอง จึงเป็นคดีพิพาทเกี่ยวกับการกระทำละเมิดของหน่วยงานทางปกครอง หรือเจ้าหน้าที่ของรัฐอันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น ตามมาตรา ๙ วรรคหนึ่ง (๓) แห่ง พ.ร.บ จัดตั้งศาลปกครองฯ และไม่ปรากฎว่าโจทก์ได้โต้แย้งว่าที่ดินเป็นกรรมสิทธิ์ของโจทก์แต่อย่างใด คงฟ้องเพียงเรียกค่าเสียหายเท่านั้น คดีนี้จึงอยู่ในอำนาจพิจารณาของศาลปกครอง

	เมื่อเกิดกรณีที่ศาลปกครองและศาลยุติธรรมมีความเห็นแตกต่างกัน ต้องส่งเรื่องให้คณะกรรมการวินิจฉัยชี้ขาด อำนาจหน้าที่ระหว่างศาลเป็นผู้พิจารณาชี้ขาด

	คณะกรรมการฯ พิจารณาแล้วเห็นว่า คดีมีปัญหาต้องวินิจฉัยว่ากรณีดังกล่าว เป็นคดีพิพาทเกี่ยวกับการกระทำละเมิดเรียกค่าเสียหาย หรือเป็นคดีพิพาทเกี่ยวกับสิทธิในทรัพย์สิน

	เมื่อพิจารณาคำฟ้องของโจทก์แล้ว เห็นว่า โจทก์เพียงแต่กล่าวอ้างว่าได้ซื้อที่ดินทั้งสามแปลงมาจาก นาย ก นาย ข และ นาย ค โดยเห็นว่าเป็นที่ดิน น.ส. ๓ ก. จึงได้ซื้อ โดยการออก น.ส. ๓ ก. ดังกล่าว จำเลยได้ดำเนินการโดยประมาทเลินเล่อไม่ตรวจสอบให้รอบคอบเสียก่อน เป็นเหตุให้โจทก์ได้รับความเสียหาย ทั้งนี้ตามคำฟ้องของโจทก์ก็มิได้โต้แย้งสิทธิในที่ดินพิพาทด้วย กรณีจึงถือได้ว่าเป็นคดีพิพาทอันเกิดจากการกระทำละเมิดและเรียกค่าเสียหาย มิใช่คดีโต้แย้งกันในเรื่องสิทธิในทรัพย์สินแต่อย่างใด

	การกระทำละเมิดนั้น หากเจ้าหน้าที่ของรัฐกระทำละเมิดอันเกิดจากการใช้อำนาจตามกฎหมาย ข้อพิพาทที่เกิดขึ้นก็จะอยู่ในอำนาจของศาลปกครอง แต่หากการละเมิดซึ่งเกิดจากการปฏิบัติหน้าที่ปกติทั่วไป โดยมิได้ใช้อำนาจตามกฎหมายแล้ว กรณีก็จะอยู่ในอำนาจของศาลยุติธรรม

	กรณีนี้ จำเลยทั้งสองได้ดำเนินการออก น.ส. ๓ ก. ให้กับ นาย ก นาย ข และนาย ค โดยผิดพลาดคลาดเคลื่อน และต่อมาจำเลยก็มีคำสั่งเพิกถอน น.ส. ๓ ก. ที่ได้ออกให้กับที่ดินพิพาทดังกล่าว ซึ่งในการออก น.ส. ๓ ก. และการเพิกถอน น.ส. ๓ ก. นั้น เจ้าพนักงานที่ดินและเจ้าหน้าที่ที่เกี่ยวข้อง ย่อมมีอำนาจหน้าที่ตามที่กฎหมายในการตรวจสอบและดำเนินการให้ถูกต้อง ตามที่ประมวลกฎหมายที่ดินให้อำนาจไว้ คดีพิพาทที่เกิดขึ้นจึงเป็นกรณีพิพาท เกี่ยวกับการกระทำละเมิดของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย ซึ่งเป็นคดีปกครองที่อยู่ในอำนาจพิจารณาของศาลปกครอง ตามมาตรา ๙ วรรคหนึ่ง (๓) แห่ง พ.ร.บ.จัดตั้งศาลปกครองฯ (คำวินิจฉัยชี้ขาดอำนาจหน้าที่ระหว่างศาลที่ ๑๒/๒๕๔๗)

	ขยายถนนรุกล้ำที่ดินเอกชน

	__________________________________________
(หนังสือพิมพ์บ้านเมือง ฉบับลงวันที่ ๑ กรกฎาคม ๒๕๔๙)

	โดยหลักการแล้วหากเกิดกรณีพิพาทในเรื่องที่ดิน ถ้าประเด็นหลักเป็นข้อพิพาทที่โต้แย้งกัน ในเรื่องเกี่ยวกับสิทธิในที่ดินว่าเป็นสิทธิของใคร อำนาจในการพิจารณาคดีจะอยู่ในอำนาจของศาลยุติธรรม ซึ่งก็คือศาลแพ่ง แต่หากประเด็นหลักของข้อพิพาทในเรื่องที่ดินเกิดขึ้นจากการใช้อำนาจตามกฎหมาย ในการปฏิบัติหน้าที่ของหน่วยงานทางปกครอง หรือเจ้าหน้าที่ของรัฐ อำนาจในการพิจารณาคดีก็จะเป็นของศาลปกครอง

	ประเด็นสำคัญก็คือข้อพิพาทที่เกี่ยวกับที่ดินนั้น บางกรณีก็ไม่อาจแยกแยะได้อย่างชัดเจน เนื่องจากมีความเชื่อมโยงหรือคาบเกี่ยวกันระหว่างเรื่องของสิทธิในที่ดิน กับการใช้อำนาจตามกฎหมายของเจ้าหน้าที่ของรัฐ ดังเช่นตัวอย่างคดีที่จะเล่าให้ฟัง ซึ่งศาลปกครองสูงสุดไม่เห็นด้วย กับคำสั่งไม่รับคำฟ้องของศาลปกครองชั้นต้น จึงพิพากษากลับเป็นให้รับคำฟ้องไว้พิจารณา เพราะด้วยเหตุผลใด ตามกันมาดู

	คดีนี้ ผู้ฟ้องคดีซึ่งเป็นเจ้าของที่ดินพิพาทได้ยื่นฟ้องกรุงเทพมหานคร และผู้อำนวยการเขต (ผู้ถูกฟ้องคดีที่ ๑ และที่ ๒ ตามลำดับ) ต่อมาศาลปกครองโดยฟ้องว่า ผู้ฟ้องคดีเป็นเจ้าของที่ดินพิพาท มีเนื้อที่ ๑ ไร่ ๑๐ ตารางวา โดยมีถนนสาธารณะตัดผ่าน ต่อมาผู้ฟ้องคดีได้ขอรังวัดสอบเขตที่ดินแปลงดังกล่าว ต่อเจ้าหน้าที่ของกรมที่ดิน

	เพื่อขอทราบจำนวนเนื้อที่ที่เป็นจริง เนื่องจากต้องการที่จะแบ่งขายบางส่วน จึงได้ทราบว่าที่ดินดังกล่าวได้ถูกผู้อำนวยการเขตทำการขยายถนนสาธารณะ รุกล้ำเข้ามาในที่ดินของผู้ฟ้องคดี โดยที่ผู้ฟ้องคดีไม่เคยอุทิศหรือยกให้เป็นทางสาธารณะแต่อย่างใด ผู้ฟ้องคดีจึงทำหนังสือถึงกรุงเทพมหานคร เพื่อเรียกให้ชำระราคาที่ดินในส่วนที่ถูกรุกล้ำ

	ผู้อำนวยการเขตได้มีหนังสือแจ้งตอบว่า ถนนดังกล่าวประชาชนได้ใช้สัญจรไปมาตลอดเกิน ๑๐ ปี โดยไม่มีการสงวนปิดกั้น กรณีจึงตกเป็นทางสาธารณะโดยปริยาย และการเข้าทำการปรับปรุงถนนเส้นดังกล่าว ได้ทำการปรับปรุงตามขั้นตอนของระเบียบกรุงเทพมหานคร ว่าด้วยการกำหนดหลักเกณฑ์วิธีการ และค่าใช้จ่ายเกี่ยวกับการพัฒนาทรัพย์สินที่ประชาชนใช้สอยร่วมกัน พ.ศ.๒๕๓๗ โดยมีการปิดประกาศเพื่อให้เจ้าของที่ดินทราบ ก่อนที่จะเข้าดำเนินการปรับปรุง หากเจ้าของที่ดินประสงค์จะคัดค้านก็สามารถทำได้ภายใน ๓๐ วัน แต่ปรากฏว่าไม่มีผู้ใดคัดค้าน จึงได้ดำเนินการปรับปรุงโดยขยายถนนเส้นดังกล่าว

	ผู้ฟ้องคดีเห็นว่าการกระทำของผู้ถูกฟ้องคดีไม่เป็นธรรมต่อผู้ฟ้องคดี จึงขอให้ศาลมีคำสั่งให้ผู้ถูกฟ้องคดีทั้งสองส่งมอบที่ดิน ที่ได้ทำการขยายถนนรุกล้ำคืนให้แก่ผู้ฟ้องคดี และให้ผู้ถูกฟ้องคดีชดใช้ค่าเสียหาย

	ศาลปกครองชั้นต้นพิจารณาแล้วเห็นว่า คดีนี้ผู้ฟ้องคดีอ้างว่าตนเป็นเจ้าของกรรมสิทธิ์ที่ดินพิพาทโดยมีหลักฐานเป็นโฉนดที่ดิน ได้ถูกผู้ถูกฟ้องคดีขยายถนนรุกล้ำเข้าไปในที่ดินดังกล่าว ซึ่งแต่เดิมถนนมีความกว้าง ๕.๔๐ เมตร ยาว ๔๔.๗๐ เมตร แต่หลังจากที่มีการปรับปรุงขยายถนนแล้ว ถนนมีความกว้างเพิ่มขึ้นอีก ๗.๗๖ เมตร โดยมีความยาวตลอดแนวรุกล้ำเข้าไปในที่ดินของผู้ฟ้องคดี คิดเป็นเนื้อที่ประมาณ ๘๗ ตารางวา โดยผู้ฟ้องคดีได้มีหนังสือถึงกรุงเทพมหานครเพื่อขอให้ชำระราคาที่ดินที่รุกล้ำ แต่ผู้อำนวยการเขตโต้แย้งว่า ที่ดินพิพาทดังกล่าวได้มีประชาชนใช้สัญจรไปมาเกิน ๑๐ ปี

	โดยไม่มีการสงวนหวงห้ามหรือปิดกั้นแต่อย่างใด ที่ดินดังกล่าวจึงตกเป็นทางสาธารณะโดยปริยาย ข้อพิพาทในคดีนี้จึงเป็นการโต้แย้งเกี่ยวกับสิทธิในที่ดินพิพาทว่า เป็นของผู้ฟ้องคดีหรือเป็นที่สาธารณะ ซึ่งเป็นคดีที่อยู่ในอำนาจพิจารณาของศาลยุติธรรม ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์ ศาลปกครองสูงสุดพิเคราะห์จากพยายหลักฐานแล้วเห็นว่า มูลเกตุแห่งคดีเกิดจากการที่ผู้ถูกฟ้องคดีทั้งสองได้ดำเนินการปรับปรุงขยายถนนสาธารณะ ซึ่งเดิมสมาคมสโมสรกรุงเทพกรีฑาได้สร้างไว้ โดยผ่านที่ดินของผู้ฟ้องคดี ซึ่งการขยายถนนดังกล่าวได้รุกล้ำเข้าไปในที่ดินของผู้ฟ้องคดี เป็นเหตุให้ผู้ฟ้องคดีนำคดีมาฟ้องต่อศาลปกครอง เพื่อขอให้ผู้ถูกฟ้องคดีส่งมอบพื้นที่ที่รุกล้ำคืนและชดใช้ค่าเสียหาย โดยผู้ฟ้องคดีได้อ้างถึงคำพิพากษาฎีกาที่ ๔๙๐๑/๒๕๓๓ ที่ผู้ฟ้องคดีเป็นโจทก์ยื่นฟ้องสมาคมสโมสรกรุงเทพกรีฑาซึ่งเป็นจำเลย กรณีที่สมาคมฯ ได้ทำถนนสาธารณะดังกล่าวซึ่งมีความกว้าง ๕.๔๐ เมตร ผ่านที่ดินของผู้ฟ้องคดีเป็นลักษณะทแยงมุม ทำให้ที่ดินของผู้ฟ้องคดีถูกแบ่งออกเป็น ๒ ส่วน ซึ่งศาลฎีกาเห็นว่า ถนนพิพาทได้ตัดผ่านเข้าไปในที่ดินของผู้ฟ้องคดี ทำให้ที่ดินของผู้ฟ้องคดีได้รับความเสียหายทั้งแปลง จึงพิพากษายืนตามคำพิพากษาของศาลอุทธรณ์ ที่ให้สมาคมสโมสรกรุงเทพกรีฑาจ่ายเงินค่าเสียหายให้แก่ผู้ฟ้องคดี

	จากข้อเท็จจริงที่ปรากฎตามคำพิพากษาฎีกาดังกล่าว ระบุว่าที่ดินของผู้ฟ้องคดีมีถนนผ่านเข้ามาซึ่งมีความกว้าง ๕.๔๐ เมตร ฉะนั้น เมื่อผู้ฟ้องคดีเห็นว่าผู้ถูกฟ้องคดีทั้งสองดำเนินการขยายถนนรุกล้ำเข้าไปในที่ดินของผู้ฟ้องคดีเพิ่มขึ้น จากที่ศาลฎีกาเคยพิพากษาไว้อีก ๗.๗๖ เมตร ยาว ๔๔.๗๐ เมตร กรณีจึงเป็นคดีพิพาทเกี่ยวกับการกระทำละเมิดของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย คดีนี้จึงเป็นคดีปกครองตามมาตรา ๙ วรรคหนึ่ง (๓) แห่ง พ.ร.บ. จัดตั้งศาลปกครองฯ

	ซึ่งศาลปกครองมีอำนาจพิจารณาพิพากษา ถึงการใช้อำนาจตามกฎหมายของหน่วยงานทางปกครองหรือเจ้าหน้าที่ของรัฐได้ ศาลปกครองสูงสุดจึงกลับคำสั่งของศาลปกครองชั้นต้น เป็นให้รับคำฟ้องในคดีดังกล่าวไว้พิจารณา (คำสั่งที่ ๑๘๘/๒๕๔๙)*

	 

	137

	ฟ้องเอกชนผู้ได้รับมอบหมายจากรัฐ
ให้ดำเนินกิจการทางปกครอง

	______________________________________________
(หนังสือพิมพ์บ้านเมือง ฉบับลงวันที่ ๒๘ ตุลาคม ๒๕๔๙)

	ภัยน้ำท่วมปีนี้ นับว่าสาหัสมาก และคงปฏิเสธไม่ได้ว่าความรุนแรงที่เกิดขึ้น ส่วนหนึ่งก็มาจากการทำลายธรรมชาติของมนุษย์เรานี้เอง ที่น่าเห็นใจก็คือชาวบ้านตาดำๆ ที่ต้องเดือดร้อนเสียหายอย่างหลีกเลี่ยงไม่ได้ ถึงเวลาแล้วหรือยังที่ทุกฝ่ายจะหันมาให้ความสำคัญ กับการรักษาธรรมชาติและสิ่งแวดล้อมอย่างจริงจังกันเสียที

	คดีที่นำมาเล่าสู่กันฟังในวันนี้ เป็นเรื่องการก่อสร้างเขื่อน เพื่อป้องกันน้ำท่วมแห่งหนึ่งในจังหวัดทางภาคใต้ ซึ่งเทศบาลเมืองได้ทำสัญญาว่าจ้าง ห้างหุ้นส่วนจำกัดแห่งหนึ่งให้ดำเนินการก่อสร้าง ในระหว่างการก่อสร้างซึ่งเป็นช่วงของการตอกเสาเข็ม ปรากฏว่าบ้านของนายเพิ่ม และนายเติม ซึ่งอยู่ติดกับบริเวณที่ก่อสร้างเขื่อนดังกล่าว ได้รับความเสียหายโดยโครงสร้างบ้านบิดเบี้ยว พื้นบ้านแตกและทรุดตัว ผนังแตกร้าวและแยกออก

	ผู้เสียหายทั้งสองจึงได้ไปร้องเรียนด้วยวาจาต่อเทศบาลเมือง เพื่อขอให้ซ่อมแซมบ้าน แต่ปรากฏว่าเทศบาลเมืองไม่ได้ดำเนินการซ่อมแซมหรือรับผิดชดใช้ค่าเสียหายแต่อย่างใด นายเพิ่มและนายเติมจึงได้ยื่นฟ้องเทศบาลเมือง เป็นผู้ถูกฟ้องคดีที่ ๑ และห้างหุ้นส่วนจำกัดผู้รับเหมาก่อสร้างเป็นผู้ถูกฟ้องคดีที่ ๒ ต่อศาลปกครองเพื่อขอให้ผู้ถูกฟ้องคดีทั้งสองชดใช้ค่าเสียหายที่เกิดขึ้น

	ศาลปกครองชั้นต้น พิจิราณาแล้วเห็นว่า คดีนี้ผู้ฟ้องคดีทั้งสองได้รับความเดือดร้อนเสียหายจากการก่อสร้างเขื่อน ซึ่งห้างหุ้นส่วนจำกัดได้ทำสัญญารับจ้างก่อสร้างไว้กับเทศบาลเมือง โดย พ.ร.บ.เทศบาล พ.ศ.๒๔๙๖ ได้บัญญัติให้เทศบาลเมืองมีอำนาจหน้าที่ในการจัดให้มีและบำรุงทางระบายน้ำในเขตเทศบาลเมือง จึงถือเป็นอำนาจหน้าที่ของเทศบาลเมืองที่ต้องดำเนินกิจการดังกล่าวตามกฎหมาย ฉะนั้นหากการกระทำดังกล่าวไปละเมิดทำให้ผู้อื่นได้รับความเดือดร้อนเสียหาย กรณีจึงเป็นการกระทำละเมิดอันเกิดจากการใช้อำนาจตามกฎหมาย หรือที่เรียกว่าเป็นละเมิดทางปกครอง ซึ่งเป็นคดีปกครองตามมาตรา ๙ วรรคหนึ่ง (๓) แห่ง .พ.ร.บ.จัดตั้งศาลปกครองฯ ผู้เสียหายสามารถยื่นฟ้องเทศบาลเมืองเพื่อขอให้ชดใช้ค่าเสียหายที่เกิดขึ้นได้

	สำหรับห้างหุ้นส่วนจำกัดซึ่งเป็นผู้ถูกฟ้องคดีที่ ๒ นั้น ศาลเห็นว่าแม้จะเป็นผู้ดำเนินการก่อสร้างเขื่อนจนก่อให้เกิดความเสียหายแก่ผู้ฟ้องคดีทั้งสองก็ตาม แต่ในเมื่อห้างหุ้นส่วนจำกัดดังกล่าวมิใช่หน่วยงานทางปกครอง หรือเจ้าหน้าที่ของรัฐแต่เป็นเพียงเอกชนผู้รับจ้างให้ดำเนินการผู้ฟ้องคดีจึงไม่มีสิทธิฟ้องห้างหุ้นส่วนจำกัดดังกล่าวเพื่อให้รับผิดได้ ศาลปกครองชั้นต้นจึงรับคำฟ้องเฉพาะในส่วนที่ฟ้องเทศบาลเมืองไว้พิจารณา และมีคำสั่งไม่รับคำฟ้องในส่วนที่ฟ้องห้างหุ้นส่วนจำกัด

	ผู้ฟ้องคดีทั้งสองยื่นอุทธรณ์ โดยให้เหตุผลว่า ห้างหุ้นส่วนจำกัดดังกล่าวเป็นผู้ดำเนินการก่อสร้างเขื่อน และเป็นผู้ทำให้เกิดความเสียหายแก่ผู้ฟ้องคดี แม้ว่าห้างหุ้นส่วนจำกัดจะไม่ได้เป็นหน่วยงานทางปกครอง แต่ก็เป็นผู้ถูกว่าจ้างจากเทศบาล ความเสียหายที่เกิดขึ้นห้างหุ้นส่วนจำกัดจึงน่าจะมีส่วนรับผิดชอบร่วมกัน การที่ศาลปกครองชั้นต้นไม่รับคำฟ้องที่ฟ้องห้างหุ้นส่วนจำกัดไว้พิจารณา หากต่อมาภายหลังต้องมีการชดใช้ค่าเสียหายร่วมกันอาจทำให้ยุ่งยากและล่าช้าในการชดใช้ได้

	ศาลปกครองสูงสุด พิเคราะห์แล้วเห็นว่า มาตรา ๙ วรรคหนึ่ง (๓) แห่ง พ.ร.บ.จัดตั้งศาลปกครองฯ บัญญัติให้ศาลปกครองมีอำนาจพิจารณาพิพากษาหรือมีคำสั่งในคดีพิพาทเกี่ยวกับการกระทำละเมิด หรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น

	เมื่อพิจารณา พ.ร.บ.เทศบาล พ.ศ.๒๔๙๖ ได้บัญญัติให้อำนาจเทศบาลเมือง มีหน้าที่เกี่ยวกับการจัดให้มีและบำรุงทางระบายน้ำในเขตเทศบาลเมือง ดังนั้น การก่อสร้างเขื่อนจึงเป็นการกระทำที่ใช้อำนาจทางปกครอง หรือเป็นการดำเนินกิจการทางปกครองตามอำนาจหน้าที่ที่กฎหมายกำหนดไว้ ความเสียหายที่ผู้ฟ้องคดีได้รับจึงเป็นผลโดยตรง จากการใช้อำนาจตามกฎหมายของเทศบาลเมือง

	แม้ว่าห้างหุ้นส่วนจำกัดจะเป็นเอกชนแต่ก็เป็นผู้ที่ได้รับมอบหมายจากเทศบาลเมือง ให้ดำเนินกิจการในอำนาจหน้าที่ของเทศบาลเมือง ห้างหุ้นส่วนจำกัดดังกล่าวจึงเป็นผู้ถูกฟ้องคดีในคดีนี้ได้ ศาลปกครองสูงสุดจึงกลับคำสั่งศาลปกครองชั้นต้นเป็นให้รับคำฟ้อง ในส่วนที่ยื่นฟ้องห้างหุ้นส่วนจำกัดไว้พิจารณา

	สรุปก็คือ คดีนี้ศาลปกครองสูงสุดได้วางหลักไว้แล้ว่า เอกชนผู้รับมอบหมายให้ดำเนินกิจการในอำนาจหน้าที่ของหน่วยงานทางปกครองหรือเจ้าหน้าที่ของรัฐ เป็นผู้ถูกฟ้องคดีกรณีละเมิดได้ *

				[image: รูปภาพ ภาพห้องใช้สำหรับอบรมหรือสัมนาภายในสำนักงานศาลปกครอง]

		

	

	
ผู้ใช้อำนาจรัฐรังแกประชาชน

	_____________________________________________
(หนังสือพิมพ์บ้านเมือง ฉบับลงวันที่ ๖ ธันวาคม ๒๕๕๑)

	ในที่สุดสถานการณ์บ้านเมืองก็กลับเข้าสู่ภาวะปกติอีกครั้ง แม้หลายคนจะบอกว่าเป็นเพียงการพักยกก็ตาม แต่สิ่งที่เกิดขึ้นเป็นเครื่องชี้ให้เห็นว่าการเมืองเก่าใกล้ปิดฉากลงเต็มที

	สำหรับคดีพิพาทที่นำมาฝากวันนี้ เป็นเรื่องที่ผู้ฟ้องคดีถูกกลั่นแกล้งรังแก จากผู้ใช้อำนาจรัฐ จึงได้ร้องเรียนไปยังศูนย์บริการประชาชน ซึ่งเป็นหน่วยงานในสังกัดสำนักงานปลัดสำนักนายกรัฐมนตรี (ผู้ถูกฟ้องคดี) และเห็นว่าผู้ถูกฟ้องคดีละเลยไม่ดำเนินการใดๆ กับเรื่องที่ผู้ฟ้องคดีร้องเรียนจนทำให้ผู้ฟ้องคดีเดือดร้อนเสียหาย

	คดีนี้ ศาลปกครองชั้นต้นเห็นว่า ผู้ฟ้องคดีไม่ใช่ผู้เดือดร้อนเสียหายที่จะมีสิทธิฟ้องคดีต่อศาลปกครอง แต่ศาลปกครองสูงสุดเห็นว่า ผู้ฟ้องคดีถือเป็นผู้เดือดร้อนเสียหายที่มีสิทธิฟ้องคดีดังกล่าวได้

	เรื่องมีอยูว่า ผู้ฟ้องคดีได้มีหนังสือร้องเรียนต่อศูนย์บริการประชาชนหลายครั้งว่า ตนและครอบครัวได้รับความเดือดร้อนเสียหายจากการที่ผู้มีอำนาจ คือ นายกเทศมนตรี รองผู้อำนวยการสำนักงานเขตพื้นที่การศึกษา และผู้กำกับการสถานีตำรวจภูธร ใช้อิทธิพลคุกคามกลั่นแกล้งทำร้ายร่างกาย และชีวิตของผู้ฟ้องคดีและครอบครัว ตลอดจนบีบบังคับทางการเงิน

	และสุดท้ายภรรยาของผู้ฟ้องคดีต้องเสียชีวิต โดยผู้ถูกฟ้องคดีมีหนังสือตอบว่าผู้ฟ้องคดีสามารถดำเนินการฟ้องร้องคดีแพ่ง เพื่อเรียกร้องให้มีการชดใช้ค่าเสียหาย โดยให้ขอคำแนะนำจากสภาทนายความ ส่วนคดีอาญาสามารถร้องทุกข์ต่อพนักงานสอบสวนในเขตพื้นที่รับผิดชอบได้

	ผู้ฟ้องคดีเห็นว่าผู้ถูกฟ้องคดีละเลยไม่ปฏิบัติหน้าที่ จนเป็นเหตุให้ผู้ฟ้องคีเดือดร้อนเสียหายและภรรยาเสียชีวิต จึงนำเรื่องมาฟ้องต่อศาลปกครอง เพื่อขอให้ผู้ถูกฟ้องคดีชดใช้ค่าเสียหายเป็นเงิน ๒,๐๐๐,๐๐๐ บาท

	ศาลปกครองชั้นต้น เห็นว่าการที่ผู้ถูกฟ้องคดีมีหนังสือตอบผู้ฟ้องคีดังกล่าว ถือเป็นการดำเนินการให้ความช่วยเหลือแก่ผู้ฟ้องคดีตามอำนาจหน้าที่แล้ว มิได้ละเลยในการพิจารณาข้อร้องทุกข์ของผู้ฟ้องคดี การที่ผู้ถูกฟ้องคดีได้รับทราบข้อความในหนังสือแต่ไม่ดำเนินการตามข้อเสนอแนะของผู้ถูกฟ้องคดี แต่กลับทำหนังสือร้องทุกข์ไปยังผู้ถูกฟ้องคดีอีกหลายครั้ง จึงถือไม่ได้ว่าผู้ฟ้องคดีเป็นผู้ได้รับความเดือดร้อนเสียหายในกรณีดังกล่าว ศาลปกครองชั้นต้นไม่รับคำฟ้องไว้พิจารณา

	ผู้ฟ้องคดีอุทธรณ์ว่า เมื่อพิจารณาเนื้อหาสาระในหนังสือตอบดังกล่าวแล้ว จะเห็นได้ว่าผู้ถูกฟ้องคดีกล่าวอ้างและเสนอแนะแบบไม่รับผิดชอบ ทั้งที่เรื่องร้องทุกข์ดังกล่าวเป็นหน้าที่ของผู้ถูกฟ้องคดีโดยตรง นอกจากนี้ผู้ฟ้องคดีก็ได้ปฏิบัติตามคำแนะนำของผู้ถูกฟ้องคดีแล้ว โดยไปหาทนายความเพื่อฟ้องคดี แต่ก็ไม่มีทนายความคนใดช่วยเหลือผู้ฟ้องคดีเพราะกลัวผู้มีอิทธิพล ส่วนคำแนะที่ให้ผู้ฟ้องคดีไปร้องทุกขืต่อพนักงานสอบสวนนั้น เนื่องจากผู้ที่กระทำละเมิดผู้ฟ้องคดีคือผู้กำกับการสถานีตำรวจภูธูร การแจ้งความอาจทำให้ผู้ฟ้องคดีตกอยู่ในอันตรายยิ่งขึ้น เมื่อผู้ฟ้องคคีปฏิบัติตามคำแนะนำของผู้ถูกฟ้องคดีแล้ว แต่ผู้ที่ฟ้องคดีก็ยังคงได้รับความเดือดร้อนอยู่ ผู้ฟ้องคดีจึงต้องร้องทุกข์ต่อผู้ถูกฟ้องคดีเพื่อขอให้ช่วยเหลืออีก จึงขอให้ศาลปกครองสูงสุดพิจารณา

	ศาลปกครองสูงสุดพิจารณาเห็นว่า กฎหมายกำหนดให้ผู้ถูกฟ้องคดี มีอำนาจหน้าที่เป็นศูนย์บริการประชาชน โดยรับเรื่องราวร้องทุกข์ ร้องเรียน ตลอดจนปัญหาความเดือดร้อนของประชาชน และการดำเนินการเกี่ยวกับเรื่องดังกล่าว

	ดังนั้นเมื่อผู้ฟ้องคดีฟ้องว่า ผู้ฟ้องคดีได้ทำหนังสือร้องเรียนขอความเป็นธรรมหลายฉบับไปยังศูนย์บริการประชาชน ซึ่งเป็นหน่วยงานในสังกัดของผู้ถูกฟ้องคดี แต่ผู้ถูกฟ้องคดีกลับไม่ดำเนินการเกี่ยวกับเรื่องดังกล่าว ทั้งที่กฎหมายกำหนดให้เป็นหน้าที่ของผู้ถูกฟ้องคดี จนเป็นเหตุให้ผู้ฟ้องคดีได้รับความเสียหายและภรรยาต้องเสียชีวิตจึงขอให้ผู้ต้องคดีชดใช้ค่าเสียหาย ๒,๐๐๐,๐๐๐ บาท นั้น เป็นกรณีพิพาทเกี่ยวกับการกระทำละเมิดของหน่วยงานทางปกครอง หรือเจ้าหน้าที่ของรัฐอันเกิดจากการละเลยต่อหน้าที่ ตามกฎหมายกำหนดให้ต้องปฏิบัติ ผู้ฟ้องคดีจึงถือเป็นผู้เดือดร้อนเสียหายที่มีสิทธิ์ฟ้องคดีต่อศาลปกครอง

	ส่วนประเด็นที่ว่า ผู้ถูกฟ้องคดีละเลยต่อหน้าที่จนเป็นเหตุให้ผู้ฟ้องคดีได้รับความเสียหายจริงหรือไม่นั้น เป็นเรื่องที่ศาลปกครองจะต้องพิจารณาในเนื้อหาสาระของคดีต่อไป จึงกลับคำสั่งศาลปกครองชั้นต้นเป็นให้รับคำฟ้องคดีดังกล่าวไว้พิจารณา (คำสั่งที่ ๖๓๖/๒๕๕๑)

	คดีนี้เป็นอุทาหรณ์ที่แสดงมุมมองของศาลในเรื่องเกี่ยวกับ “การเป็นผู้เดือดร้อนเสียหาย” ที่แตกต่างกัน! *

				[image: รูปภาพ ภาพห้องประชุมของสำนักงานศาลปกครอง]

		

	

	เสียหายจากภัยธรรมชาติ

	__________________________________________
(หนังสือพิมพ์บ้านเมือง ฉบับลงวันที่ ๒๓ สิงหาคม ๒๕๕๑)

	ผู้ที่จะมีสิทธิฟ้องคดีต่อศาลปกครอง กรณีหน่วยงานทางปกครองหรือเจ้าหน้าที่ของรัฐกระทำละเมิด เพื่อขอให้หน่วยงานชดใช้ค่าสินไหมทดแทนนั้น จะต้องเป็นผู้ที่ได้รับความเดือดร้อนเสียหาย จากการกระทำทางปกครอง หรือการปฏิบัติหน้าที่โดยใช้อำนาจตามกฎหมาย ของหน่วยงานหรือเจ้าหน้าที่ดังกล่าว หรือเกิดจากการละเลยล่าช้าไม่ปฏิบัติหน้าที่ตามที่กฎหมายกำหนด

	กรณีพิพาทวันนี้ ผู้ฟ้องคดีฟ้องว่าตนได้รับความเดือดร้อนเสียหาย จากการกระทำละเมิดของหน่วยงานรัฐวิสาหกิจแห่งหนึ่ง จึงมีประเด็นต้องพิจารณาว่าการกระทำของรัฐวิสาหกิจดังกล่าว ถือเป็นการกระทำทางปกครองหรือการใช้อำนาจตามกฎหมายหรือไม่

	เรื่องมีอยู่ว่า สวนป่าแห่งหนึ่งซึ่งเป็นหน่วยงานในสังกัดขององค์การอุตสาหกรรมป่าไม้ ได้เนินการปลูกสวนป่าไม้ยูคาลิปตัสเพื่อจำหน่าย พื้นที่ประมาณ ๔,๐๐๐ ไร่ สวนป่าดังกล่าวได้ทำการขุดรื้อถอนตอไม้ยูคาลิปตัสเดิมและไถพรวนดินเพื่อปลูกไม้ยูคาลิปตัสใหม่ แต่ต่อมาฝนตกหนัก น้ำฝนจึงได้พัดพาเอาดินทรายที่ทางสวนป่า ได้ไถพรวนยกร่องเอาไว้ มาทับถมที่นาของผู้ฟ้องคดีเสียหาย จนไม่สามารถทำนาได้ประมาณ ๑๒ ไร่ ซึ่งนาดังกล่าวเคยมีผลผลิตข้าวเปลือกไร่ละ ๗๐ ถัง ราคาซื้อขายถึงละ ๑๓๐ บาท

	ความเสียหายคิดเป็นเงิน ๑๐๙,๑๐๐ บาท อีกทั้งดินทรายยังได้ทับถมบ่อเลี้ยงปลาของผู้ฟ้องคดีเนื้อที่ประมาณ ๑ ไร่เศษ ซึ่งเลี้ยงปลาไว้ ๖๐,๐๐๐ ตัว ราคาซื้อขายตัวละ ๓ บาท คิดเป็นค่าเสียหายจำนวน ๑๘๐,๐๐๐ บาท รวมค่าเสียหายทั้งหมดเป็นเงิน ๘๘๙,๒๐๐ บาท นอกจากนี้ในการทำนาปีนี้ ผู้ฟ้องคดีได้กู้ยืมเงินนอกระบบจำนวน ๒๐,๐๐๐ บาท เพื่อนำมาใช้จ่ายในการทำนาดังกล่าว

	ผู้ฟ้องคดีเห็นว่าความเดือดร้อนเสียหายที่ตน ได้รับเกิดจากการกระทำของสวนป่าหน่วยงาน ในสังกัดองค์การอุตสาหกรรมป่าไม้ ซึ่งเป็นหน่วยงานรัฐวิสาหกิจ จึงนำคดีมารฟ้องต่อศาลปกครอง เพื่อขอให้องค์การอุตสาหกรรมป่าไม้ชดใช้ค่าสินไหมทดแทนความเสียหาย เป็นเงินจำนวน ๘๘๙,๒๐๐ บาท ให้แก่ผู้ฟ้องคดี และให้สวนป่าหยุดการกระทำดังกล่าว หรือให้ปลูกป่ากันชนเพื่อป้องกันปัญหา

	ศาลปกครองชั้นต้นเห็นว่า คดีนี้ต้องพิจารณราว่าการกระทำของสวนป่า ถือเป็นการใช้อำนาจทางปกครองหรือไม่

	เห็นว่า ตามพระราชกฤษฎีกาจัดตั้งองค์การอุตสาหกรรมป่าไม้ พ.ศ.๒๔๙๙ องค์การอุตสาหกรรมป่าไม้ มีวัตถุประสงค์ในการประกอบธุรกิจเกี่ยวกับการอุตสาหกรรมป่าไม้ ซึ่งการปลูกป่ายูคาลิปตัสเป็นการดำเนินกิจการเชิงอุตสาหกรรม ใช้อำนาจดำเนินกิจการเชิงพาณิชย์ ฉะนั้น จึงมิใช่การกระทำทางปกครอง กรณีจึงมิใช่ข้อพิพาททางปกครอง ศาลปกครองชั้นต้นมีคำสั่งไม่รับคำฟ้องไว้พิจารณา

	ผู้ฟ้องคดีอุทธรณ์ว่า องค์การอุตสาหกรรมป่าไม้ (ผู้ถูกฟ้องคดี) เป็นหน่วยงานรัฐวิสาหกิจซึ่งเป็นหน่วยงานทางปกครอง ได้กระทำละเมิดต่อผู้ฟ้องคดีจากการปลูกยูคาลิปตัส ซึ่งชาวบ้านได้เคยเดินขบวนคัดค้านการปลูกต้นยูคาลิปตัสของผู้ถูกฟ้องคดีแล้ว จึงขอให้ศาลปกครองสูงสุดพิจารณาชดเชยความเสียหายแก่ผู้ฟ้องคดี รวมทั้งให้ผู้ถูกฟ้องคดีปลูกหญ้าแฝก เพื่อป้องกันน้ำพัดพาเอาดินทรายมาทับถมที่นาของผู้ฟ้องคดีด้วย

	ศาลปกครองสูงสุดเห็นว่า การฟ้องคดีปกครองเกี่ยวกับการกระทำ ละเมิดของอันเกิดจากการใช้อำนาจตามกฎหมายหน่วยงานทางปกครองหรือเจ้าหน้าที่ของรัฐนั้น จะต้องเป็นกรณีการกระทำละเมิดอันเกิดจากการใช้อำนาจตามกฎหมาย หรือจากการละเลยล่าช้าในการปฏิบัติหน้าที่ตามที่กฎหมายกำหนด

	ตามฟ้องคือผู้ฟ้องคดีได้รับความเดือดร้อนเสียหาย จากการกระทำของสวนป่าไม้ยูคาลิปตัส และได้ทำการไถพรวนดินเพื่อปลูกไม้ยูคาลิปตัสใหม่ แต่ต่อมาฝนตกหนักน้ำฝนจึงได้พัดพาเอาดินทรายที่ผู้ถูกฟ้องคดีไถพรวนยกร่องไว้ มาทับถมที่นาของผู้ฟ้องคดี ไถพรวนยกร่องไว้มาทับถมที่นาของผู้ฟ้องคดีเสียหาย อันเป็นเหตุแห่งการฟ้องคดีนี้

	ศาลเห็นว่าความเดือดร้อนเสียหายที่ผู้ฟ้องคดีได้รับนั้น เป็นความเสียหายอันเกิดจากภัยธรรมชาติ มิได้เกิดจากการใช้อำนาจตามกฎหมายของผู้ถูกฟ้องคดี อันจะถือได้ว่าเป็นการกระทำทางปกครอง ที่อยู่ในอำนาจพิจารณาของศาลปกครอง ศาลปกครองสูงสุดจึงมีคำสั่งไม่รับคำฟ้องไว้พิจารณาเช่นกัน (คำสั่งที่ ๓๔๗/๒๕๕๑ ) *

	คดีพิพาทเกี่ยวกับสัญญาทางปกครอง

	
		
				[image: รูปภาพ ภาพด้านหน้าอาคารสำนักงานศาลปกครอง บริเวณพระบรมรูปพระบาทสมเด็จพระจุลจอมเกล้าเจ้าอยู่หัว]

				[image: รูปภาพ ภาพด้านข้างของอาคารสำนักงานศาลปกครอง]

		

	

	สัญญาอนุญาโตตุลาการ

	______________________________________________
(หนังสือพิมพ์บ้านเมือง ฉบับลงวันที่ ๒๑ มีนาคม ๒๕๕๒)

	พ.ร.บ.อนุญาโตตุลาการ พ.ศ.๒๕๔๕ ได้ให้ความหมายของ “สัญญาอนุญาโตตุลาการ” ว่าคือ สัญญาตกลลงให้ระงับข้อพิพาททั้งหมดหรือบางส่วนที่เกิดขึ้นแล้ว หรือที่อาจเกิดขึ้นในอนาคต ไม่ว่าจะเกิดจากนิติสัมพันธ์ทางสัญญาหรือไม่โดยวิธีอนุญาโตตุลาการ ทั้งนี้สัญญาอนุญาโตตุลาการอาจเป็นข้อสัญญาหนึ่งในสัญญาหลัก หรือเป็นสัญญาอนุญาโตตุลาการแยกต่างหากก็ได้

	ในกรณีที่คู่สัญญาฝ่ายใดฝ่ายหนึ่งฟ้องคดีเกี่ยวกับข้อพิพาทตามสัญญาอนุญาโตตุลาการ โดยไม่เสนอข้อพิพาทนั้นต่อคณะอนุญาโตตุลาการตามสัญญาก่อนคู่สัญญาฝ่ายที่ถูกฟ้อง อาจยื่นคำร้องต่อศาลที่มีเขตอำนาจภายในระยะเวลาที่มีสิทธิยื่นคำให้การตามกฎหมาย ให้มีคำสั่งจำหน่วยคดีเพื่อให้คู่สัญญาไปดำเนินการทางอนุญาโตตุลาการ

	เมื่อศาลทำการไต่สวนแล้ว เห็นว่า ไม่มีเหตุที่ทำให้สัญญาอนุญาโตตุลาการนั้นเป็นโมฆะ หรือใช้บังคับไม่ได้ หรือมีเหตุที่ทำให้ไม่สามารถปฏิบัติตามสัญญานั้นได้ ก็ให้มีคำสั่งจำหน่ายคดีนั้นเสีย

	คดีที่นำมาฝากวันนี้เป็นข้อพิพาทเกี่ยวกับสัญญาทางปกครอง โดยที่ในสัญญาดังกล่าวได้มีข้อตกลงให้ระงับข้อพิพาทที่เกิดขึ้นโดยวิธีอนุญาโตตุลาการด้วย เรื่องมีอยู่ว่า

	จังหวัด (ผู้ถูกฟ้องคดี) ได้ตกลงทำสัญญาจ้างผู้ฟอ้งคดีให้ก่อสร้างเขื่อนป้องกันตลิ่งริมแม่น้ำโขง ความยาว ๑๕๐ เมตร ค่าจ้างจำนวน ๘,๒๔๘,๐๐๐ บาท โดยผู้ถูกฟ้องคดีได้ตกลงชำระค่าจ้างแก่ผู้ฟ้องคดีเป็นงวดๆ รวม ๑๕ งวด และใช้เวลาในการก่อสร้างทั้งสิ้น ๖๐๐ วัน

	ในระหว่างการก่อสร้าง ผู้ฟ้องคดีได้ขอปรับราคาค่างานตามเงื่อนไขและหลักเกณฑ์ตามสูตรปรับราคา โดยได้แจ้งให้ผู้ฟ้องคดีทราบล่วงหน้าทุกครั้ง ซึ่งผู้ฟ้องคดีก็มิได้โต้แย้งคัดค้าน กระทั่งงานก่อสร้างแล้วเสร็จ และผู้ถูกฟ้องคดีได้รับมอบงานรวมทั้งชำระเงินค่าก่อสร้างให้ผู้ฟ้องคดีแล้ว แต่ยังคงค้างชำระค่าจ้างในส่วนของเงินค่าชดเชยงานก่อสร้างให้ผู้ฟ้องคดีแล้ว แต่ยังคงค้างชำระค่าจ้างในส่วนของเงินค่าชดเชยงานก่อนร้าง (ค่า k) ผู้ฟ้องคดีจึงมีหนังสือทวงถามไปยังผู้ถูกฟ้องคดี แต่ผู้ถูกฟ้องคดีเพิกเฉย ผู้ฟ้องคดีจึงนำเรื่องมาฟ้องต่อศาลปกครอง เพื่อขอให้ศาลพิพากษาให้ผู้ถูกฟ้องคดีชำระเงินในส่วนดังกล่าว พร้อมดอกเบี้ยตามกฎหมาย

	ผู้ถูกฟ้องคดีให้การโต้แย้งว่า การที่ผู้ฟ้องคดีมีหนังสือขอให้ผู้ฟ้องคดีจ่ายเงินค่าชดเชยงานก่อสร้าง (ค่า k) แต่ผู้ถูกฟ้องคดีปฏิเสธไม่ยอมจ่าย ถือว่าเป็นกรณีที่มีข้อโต้แย้งเกิดขึ้นตามสัญญาแล้ว ซึ่งข้อ ๒๐ ในสัญญาได้ระบุว่า ให้คู่สัญญาระงับข้อพิพาทด้วยวิธีการทางอนุญาโตตุลาการก่อน การที่ผู้ฟ้องคดีนำเรื่องมาฟ้องต่อศาลเลยจึงไม่ถูกต้อง ขอให้ศาลสั่งจำหน่ายคดี

	คดีนี้มีประเด็นที่ศาลวินิจฉัยว่า ศาลมีอำนาจสั่งจำหน่ายคดีเพื่อให้คู่สัญญา ไปดำเนินการทางอนุญาโตตุลาการหรือไม่

	เห็นว่า คดีนี้ผู้ถูกฟ้องคดีมีฐานะเป็นส่วนราชการส่วนภูมิภาค ซึ่งเป็นหน่วยงานทางปกครองได้ตกลงทำสัญญาว่าจ้างผู้ฟ้องคดี ให้ก่อสร้างเขื่อนซึ่งเป็นสัญญาที่จัดให้มีสิ่งสาธารณูปโภค กรณีจึงเป็นคดีพิพาทเกี่ยวกับสัญญาทางปกครอง ซึ่งในข้อ ๒๐ ของสัญญาดังกล่าว ได้ระบุว่า ในกรณีที่มีข้อโต้แย้งเกิดขึ้นระหว่างคู่สัญญาเกี่ยวกับข้อกำหนดแห่งสัญญานี้

	หรือเกี่ยวกับการปฏิบัติตามสัญญานี้ และคู่สัญญาไม่สามารถตกลงกันได้ ให้เสนอข้อโต้แย้งหรือข้อพิพาทนี้ต่ออนุญาโตตุลาการ เพื่อพิจารณาชี้ขาด ดังนั้น ข้อกำหนดในสัญญาจ้างดังกล่าว จึงเป็นข้อสัญญาที่คู่สัญญาตกลงให้ระงับข้อพิพาทที่เกิดขึ้น โดยวิธีอนุญาโตตุลาการ จึงเป็นสัญญาอนุญาโตตุลาการตาม พ.ร.บ.อนุญาโตตุลาการ

	ปัญหาที่พิจารณาต่อไปมีว่า สัญญาอนุญาโตตุลาการดังกล่าวเป็นโมฆะหรือใช้บังคับไม่ได้ หรือมีเหตุที่ทำให้ไม่สามารถปฏิบัติตามสัญญานั้นได้หรือไม่

	เห็นว่า ข้อสัญญาอนุญาโตตุลาการในสัญญาว่าจ้างดังกล่าว มิได้มีวัตถุประสงค์เป็นการต้องห้ามชัดแจ้งโดยกฎหมาย หรือมิได้เป็นการพ้นวิสัยหรือกระทบกระเทือนถึงความั่นคงของรัฐ เศรษฐกิจของประเทศหรือกระทบต่อความสงบสุขในสังคม จึงไม่เป็นการขัดต่อความสงบเรียบร้อยหรือศีลธรรมอันดีของประชาชน ตามประมวลกฎหมายแพ่งและพาณิชย์ อันจะทำให้สัญญาอนุญาโตตุลาการนั้นเป็นโมฆะหรือใช้บังคับไม่ได้ ทั้งข้อสัญญาและการปฏิบัติตามสัญญาอนุญาโตตุลาการนั้นเป็นโมฆะหรือใช้บังคับไม่ได้ ทั้งข้อสัญญาและการปฏิบัติตามสัญญา ก็มิได้มีเหตุที่ทำให้ไม่สามารถปฏิบัติตามสัญญาอนุญาโตตุลาการได้ เมื่อผู้ถูกฟ้องคดีได้ยื่นคำให้การพร้อมโต้แย้งว่า ผู้ฟ้องคดียังไม่ได้ไปดำเนินการทางอนุญาโตตุลาการก่อน และศาลได้ไต่สวนคู่กรณีแล้วได้ข้อเท็จจริงว่าเป็นไปตามเกณฑ์ พ.ร.บ.อนุญาโตตุลาการฯ (คดีหมายเลขแดงที่ ๔๙๑/๒๕๕๒)

	ศาลปกครองกลางจึงมีคำสั่งให้จำหน่ายคดีออกจากสารบบความ เพื่อให้คู่สัญญาไปดำเนินการทางอนุญาโตตุลาการ ! *

	คำชี้ขาดอนุญาโตตุลาการ

	_________________________________________
(หนังสือพิมพ์บ้านเมือง ฉบับลงวันที่ ๒ ธันวาคม ๒๕๔๙)

	การระงับหรือยุติ “ข้อพิพาททางแพ่ง” โดยวิธี “อนุญาโตตุลาการ” เป็นทางเลือกหนึ่งในการระงับข้อพิพาท นอกเหนือจากการนำคดีขึ้นสู่ศาล โดยกระทรวงยุติธรรมได้จัดตั้งสำนักงานอนุญาโตตุลาการขึ้นเพื่อส่งเสริมและพัฒนาระบบการประนอมข้อพิพาท ด้วยการทำหน้าที่เป็นคนกลางในการพิจารณาชี้ขาดข้อพิพาทของคู่กรณี ซึ่งจะทำให้ลดปริมาณคดีที่ขึ้นสู่ศาลรวมทั้งรวดเร็วและประหยัดค่าใช้จ่ายของคู่กรณีอีกด้วย

	การระงับข้อพิพาทโดยวิธีดังกล่าว จะใช้ได้เฉพาะกรณีข้อพิพาททางแพ่ง เช่น การผิดสัญญา รวมทั้งข้อพิพาทเกี่ยวกับสัญญาทางปกครองเท่านั้น ไม่สามารถใช้วิธีการนี้กับข้อพิพาททางอาญาได้ กรณีที่คู่กรณีไม่ปฏิบัติตามคำชี้ขาดของอนุญาโตตุลาการ อนุญาโตตุลาการจะไม่มีอำนาจไปบังคับหรือลงโทษผู้ไม่ปฏิบัติตามได้ หากแต่จะต้องนำคำตัดสินของอนุญาโตตุลาการ ไปร้องต่อศาลที่มีเขตอำนาจในคดีเพื่อให้ศาลใช้อำนาจตุลาการ บังคับให้คู่กรณีปฏิบัติตามคำตัดสินของอนุญาโตตุลาการดังกล่าว นอกจากนี้กรณีที่เห็นว่าคำชี้ขาด ของอนุญาโตตุลาการไม่ชอบด้วยกฎหมาย คู่กรณีก็สามารถร้องขอต่อศาลที่มีเขตอำนาจในคดี ให้พิจารณาเพิกถอนคำชี้ขาดดังกล่าวได้

	คดีพิพาทวันนี้ ผู้ฟ้องคดีได้ทำสัญญาฟรานไชส์ (Franchise Agreement) กับบริษัทเอกชนแห่งหนึ่ง เพื่อใช้สิทธิในการประกอบธุรกิจการสอนวิชาภาษาอังกฤษและวิชาคณิตศาสตร์ ภายใต้ระบบเครื่องหมายการค้า ชื่อทางการค้าสัญลักษณ์การค้า และเครื่องหมายบริการของบริษัทเอกชนแห่งหนึ่ง ตามเงื่อนไขในสัญญาที่ได้ตกลงกัน

	ต่อมาบริษัทคู่สัญญาได้บอกเลิกสัญญากับผู้ฟ้องคดีก่อนกำหนด โดยอ้างเหตุผลว่าผู้ฟ้องคดีกระทำผิดสัญญา ผู้ฟ้องคดีเห็นว่าตนเองไม่ได้ผิดสัญญาจึงนำเรื่องให้อนุญาโตตุลาการวินิจฉัยชี้ขาด ซึ่งอนุญาโตตุลาการวินิจฉัยแล้วเห็นว่า ผู้ฟ้องคดีเป็นฝ่ายประพฤติผิดสัญญา การที่บริษัทคู่สัญญาบอกเลิกสัญญานั้นชอบแล้ว จึงยกคำเสนอข้อพิพาทของผู้ฟ้องคดี

	ผู้ฟ้องคดีเห็นว่า คำชี้ขาดของอนุญาโตตุลาการดังกล่าว กระทำโดยมิได้วินิจฉัยชี้ขาดตามหลักกฎหมายและความยุติธรรม กล่าวคือ รับฟังเพียงพยานบุคคลของบริษัทคู่พิพาท และมิได้รับฟังพยานเอกสารอันเป็นสาระสำคัญแห่งข้อพิพาท จึงได้ยื่นฟ้องผู้อำนวยการสำนักงานอนุญาโตตุลาการต่อศาลปกครองเพื่อขอให้ศาลพิพากษา ให้ผู้อำนวยการสำนักงานอนุญาโตตุลาการ เพิกถอนคำชี้ขาดของคณะอนุญาโตตุลาการดังกล่าว และขอให้แต่งตั้งคณะอนุญาโตตุลาการพิจารณาข้อพิพาทของผู้ฟ้องคดีใหม่

	ศาลปกครองชั้นต้นเห็นว่า ผู้ฟ้องคดีขอให้ศาลพิพากษาให้ผู้ถูกฟ้องคดีเพิกถอนคำชี้ขาดของคณะอนุญาโตตุลาการ ตามข้อพิพาทระหว่างผู้ฟ้องคดีกับบริษัทเอกชน ซึ่งพิพาทกันในเรื่องเกี่ยวกับสัญญาฟรานไชส์ อันถือเป็น “สัญญาทางแพ่ง” มิใช่ “สัญญาทางปกครอง” เมื่อผู้ถูกฟ้องคดีเห็นว่าคำชี้ขาดของอนุญาโตตุลาการไม่ชอบด้วยกฎหมาย ผู้ฟ้องคดีชอบที่จะยื่นคำร้องต่อศาลยุติธรรม ซึ่งเป็นศาลที่มีเขตอำนาจเหนือข้อพิพาทดังกล่าวเป็นผู้พิจารณา คดีนี้ไม่อยู่ในอำนาจของศาลปกครอง

	ผู้ฟ้องคดีอทุทธรณ์ว่า ผู้อำนวยการสำนักงานอนุญาโตตุลาการ เป็นเจ้าหน้าที่ของรัฐ ซึ่งมีอำนาจในการดำเนินการอนุญาโตตุลาการ ตาม พ.ร.บ. อนุญาโตตุลาการฯ มุ่งประสงค์ให้พิจารณาถึงลักษณะเนื้อหาแห่งประเด็นข้อพิพาทระหว่างคู่สัญญาเป็นสำคัญว่า เป็นคดีแพ่งหรือคดีปกครอง โดยหากเป็นผู้ออกคำวินิจฉัยชี้ขาดของอนุญาโตตุลาการ กรณีจึงเป็นนิติสัมพันธ์ทางปกครองมิใช่ทางแพ่ง

	ศาลปกครองสูงสุดพิจารณาแล้วให้เหตุผลว่า กรณีการขอให้ศาลเพิกถอนคำวินิจฉัยชี้ขาดของอนุญาโตตุลาการ ซึ่ง พ.ร.บ. อนุญาโตตุลาการฯ มุ่งประสงค์ให้พิจารณาถึงลักษณะเนื้อหาแห่งประเด็นข้อพิพาทระหว่างคู่สัญญาเป็นสำคัญว่า เป็นคดีแพ่งหรือคดีปกครอง โดยหากเป็นคดีแพ่งศาลที่มีเขตอำนาจจะได้แก่ “ศาลยุติธรรม” แต่หาเป็นคดีปกครองมามมาตรา ๙ วรรคหนึ่ง (๔) คือเป็นข้อพิพาทเกี่ยวกับสัญญาทางปกครอง ศาลที่มีอำนาจจะได้แก่ “ศาลปกครอง” โดยเจตนารมณ์ของกฎหมายจำเป็นต้องมีศาล ที่มีเขตอำนาจตั้งแต่เริ่มต้นกระบวนพิจารณาชั้นอนุญาโตตุลาการ เพื่อรองรับการใช้สิทธิทางศาลของบุคคล ตลอดจนช่วยเหลือให้กระบวนการอนุญาโตตุลาการดำเนินต่อการต่อไป

	เมื่อประเด็นแห่งข้อพิพาทในคดีนี้เป็นข้อพิพาท เกี่ยวกับสัญญาฟรานไชส์ระหว่างผู้ฟ้องคดีกับบริษัทเอกชน ซึ่งเป็นสัญญาทางแพ่งศาลที่มีเขตอำนาจจึงเป็นศาลยุติธรรม แม้ผู้ฟ้องคดีจะอ้างว่า ผู้อำนวยการสำนักงานอนุญาโตตุลาการ (ผู้ถูกฟ้องคดี) เป็นเจ้าหน้าที่ของรัฐ ซึ่งได้ออกคำวินิจฉัยชี้ขาดที่วินิจฉัยโดยไม่ชอบด้วยกฎหมาย จึงถือเป็นการกระทำทางปกครองก็ตาม แต่เจตนาที่แท้จริงของผู้ฟ้องคดีมีวัตถุประสงค์ ที่จะคัดค้านคำชี้ขาดของอนุญาโตตุลาการ ที่วินิฉัยยกข้อเสนอของผู้ฟ้องคดี ฉะนั้น ผู้ฟ้องคดีซึ่งต้องการคัดค้านคำชี้ขาดของคณะอนุญาโตตุลาการ จึงต้องยื่นคำขอต่อศาลที่มีเขตอำนาจเหนือในคดีดังกล่าว ในกรณีนี้ได้แก่ ศาลยุติธรรม ศาลปกครองสูงสุดจึงยืนตามศาลปกครองชั้นต้นที่ไม่รับคำฟ้องไว้พิจารณา (คำสั่งที่ ๕๑๐/๒๕๔๙)

	ฉะนั้นหากคู่กรณีต้องการฟ้องศาลเพื่อเพิกถอนคำชี้ขาดของอนุญาโตตุลาการ ต้องพิจารณาเนื้อหาของคดีเป็นหลักว่า เป็นคดีแพ่ง หรือเป็นข้อพิพาทเกี่ยวกับสัญญาทางปกครอง ซึ่งถือเป็นคดีปกครอง หากเก็นคดีแพ่งศาลที่มีอำนาจก็คือ ศาลยุติธรรม แต่หากเป็นคดีปกครอง ศาลที่มีอำนาจก็คือ ศาลปกครอง ครับ *

	สัญญาลาศึกษาต่อ

	________________________________________
(หนังสือพิมพ์บ้านเมือง ฉบับลงวันที่ ๓ พฤศจิกายน ๒๕๕๐)

	ภายใต้สภาวะแวดล้อมและเทคโนโลยีที่เปลี่ยนแปลงอย่างรวดเร็วในปัจจุบัน ทุกองค์กรทั้งภาครัฐและเอกชนต่างมุ่งสู่การเป็น “องต์การสมรรถนะสูง” (High Performance Organization) อย่างไรก็ตามการที่ภาครัฐจะเปลี่ยนแปลงไปสู่การเป็นองค์การสมรรถนะสูงนั้น คงไม่ใช่เรื่องง่ายเนื่องจากภาครัฐมีข้อจำกัดมากมายดังที่ทราบกันอยู่

	ที่ผ่านมาปัญหาสำคัญประการหนึ่งของภาครัฐก็คือ การไม่สามารถดึงดูดหรือรักษาคนดีคนเก่งให้เข้ามาทำงานและคงอยู่กับองค์การได้ สาเหตุหลักซึ่งเป็นที่ทราบกันดีก็คือ การจ่ายค่าตอบแทนของภาครัฐที่ต่ำกว่าภาคเอกชนมาก ทำให้บุคลากรที่มีความรู้ความสามารถสูงไปอยู่ในกำลังแรงงานของภาคเอกชน

	วิธีหนึ่งที่รัฐใช้ในการดึงดูดหรือรักษาบุคลากรให้อยู่กับหน่วยงานก็คือ การให้ทุนแก่บุคลากรเพื่อการศึกษาต่อ โดยมีสัญญาผูกพันให้กลับมารับราชการ สัญญาลาศึกษาต่อดังกล่าวถือเป็นสัญญาทางปกครอง

	คดีพิพาทที่นำมาฝากวันนี้เป็นเรื่องเกี่ยวกับข้อกำหนดในสัญญาลาศึกษาต่อ ซึ่งมีข้อกำหนดในเรื่องเบี้ยปรับ กรณีที่ผู้ลาศึกษาผิดสัญญา คือ ไม่กลับมาทำงานชดใช้ทุนแก่หน่วยงาน โดยมีรายละเอียดดังนี้

	ผู้ฟ้องคดีได้รับอนุมัติจากหน่วยงานในสังกัดกระทรวงสาธารณสุข ให้ศึกษาต่อในประเทศที่มหาวิทยาลัยของรัฐแห่งหนึ่งเป็นเวลา ๓ ปี โดยมีข้อกำหนดในสัญญาข้อหนึ่งว่า หากผู้ฟ้องคดีผิดสัญญาไม่กลับมารับราชการ ผู้ฟ้องคดีจะต้องชดใช้ทุนและเบี้ยปรับให้แก่หน่วยงานอีกสองเท่าของเงินที่จะต้องชดใช้คืน

	ครั้นเมื่อผู้ฟ้องคดีสำเร็จการศึกษาแล้ว ก็ได้มารายงานตัวเพื่อกลับเข้ารับราชการที่หน่วยงานดังกล่าว แต่จากนั้นไม่นานผู้ฟ้องคีดก็ขอลาออกจากราชการ หน่วยงานจึงแจ้งให้ผู้ฟ้องคดีชดใช้เงินคืน พร้อมดอกเบี้ยปรับเป็นจำนวนสองเท่าของจำนวนเงินที่จะต้องชดใช้คืนตามข้อกำหนดในสัญญา ผู้ฟ้องคดีโต้แย้งว่า สัญญาลาศึกษาดังกล่าวขัดแย้งกับระเบียบ ก.พ. ว่าด้วยการพัฒนาข้าราชการพลเรือน โดยการให้ไปศึกษาเพิ่มเติมในประเทศ พ.ศ.๒๕๔๐ ที่กำหนดให้ผู้รับทุนที่ผิดสัญญาชดใช้เงินพร้อมเบี้ยปรับเพียงหนึ่งเท่า

	ผู้ฟ้องคดีจึงนำเงินมาชดใช้คืนพร้อมเบี้ยปรับเป็นจำนวนหนึ่งเท่า หน่วยงานต้นสังกัดจึงได้มีหนังสือหารือไปยังปลัดกระทรวงสาธารณสุข ปลัดกระทรวงสาธารณสุขมีหนังสือแจ้งกลับว่า ไม่มีอำนาจพิจารณาเรื่องดังกล่าวเพราะการเรียกให้ชดใช้เงินตามสัญญาไม่เป็นการใช้อำนาจทางปกครองจึงไม่เป็นคำสั่งทางปกครอง แต่เป็นอำนาจของหน่วยงานในฐานะคู่สัญญาหน่วยงานจึงได้มีหนังสือแจ้งยืนยันว่า ผู้ฟ้องคดีต้องชดใช้เบี้ยปรับเป็นจำนวนสองเท่า โดยให้ผู้ฟ้องคดีนำเงินในส่วนที่เหลือพร้อมดอกเบี้ยมาชำระผู้ฟ้องคดีจึงต้องนำเงินจำนวนที่เหลือมาชำระกับหน่วยงานดังกล่าว

	ผู้ฟ้องคดีเห็นว่าสัญญาลาศึกษาระหว่างผู้ฟ้องคดีกับหน่วยงานขัดแย้งกับระเบียบของ ก.พ. จึงนำเรื่องมาฟ้องต่อศาลปกครอง เพื่อขอให้ศาลพิพากษาให้หน่วยงานดังกล่าวคืนเงินที่ผู้ฟ้องคดีชดใช้เกินไป

	ศาลปกครองพิเคราะห์แล้วเห็นว่า ระเบียบข้าราชการพลเรือนในส่วนของการให้ไปศึกษาเพิ่มเติมในประเทศ กำหนดไว้ว่า

	ข้าราชการผู้ใดไม่กลับมารับราชการตามสัญญา ต้องชดใช้เงินเดือนทุนที่ได้รับระหว่างศึกษา และเงินที่ทางราชการจ่ายช่วยเหลือ กับให้ใช้เงินอีกจำนวนหนึ่งเท่ากับจำนวนเงินเดือน ทุนและเงินที่ทางราชการจ่ายช่วยเหลือดังกล่าว ให้เป็นเบี้ยปรับแก่ทางราชการด้วย จะเห็นได้ว่าสัญญาลาศึกษาต่อมีวัตถุประสงค์แห่งสัญญา คือการให้ผู้รับทุนกลับมาดำเนินการหรือมีส่วนร่วม ในการบริการสาธารณะซึ่งเป็นกิจการของรัฐ ที่ต้องดำเนินการอย่างต่อเนื่อง จึงต้องมีการกำหนดเบี้ยปรับในกรณีที่มีการผิดสัญญาไว้

	ระเบียบ ก.พ.เรื่องการลาศึกษาดังกล่าว มีสถานะเป็นกฎหมาย ซึ่งออกโดยอาศัยอำนาจตาม พ.ร.บ.ข้าราชการพลเรือน พ.ศ.๒๕๓๕ (ตามแนวคำวินิจฉัยของศาลรัฐธรรมนูญที่ ๒๗/๒๕๔๔) ส่วนราชการจึงไม่อาจออกระเบียบให้ขัดหรือแย้งกับระเบียบของ ก.พ. ได้ อีกทั้งความสัมพันธ์ระหว่างข้าราชการกับส่วนราชการ เป็นความสัมพันธ์ตามกฎหมายที่ได้กำหนดไว้ล่วงหน้าอยู่ก่อนแล้ว มิใช่ความสัมพันธ์กันตามสัญญาจ้างแรงงาน เหมือนความสัมพันธ์ระหว่างเจ้านายกับลูกจ้าง ซึ่งเป็นนิติสัมพันธ์ในฐานะเอกชนด้วยกัน ที่จะต้องมีการแสดงเจตนาต้องตรงกันจึงจะเกิดสัญญาขึ้น

	เมื่อระเบียบของกระทรวงสาธารณสุขดังกล่าวขัดหรือแย้งกับระเบียบ ก.พ. ระเบียบของกระทรวงสาธารณสุขจึงไม่ชอบด้วยกฎหมาย ศาลปกครองพิพากษาให้หน่วยงานคืนเงิน ส่วนที่ผู้ฟ้องคดีชำระเกินให้แก่ผู้ฟ้องคดี (คดีหมายเลขแดงที่ อ.๒๙๑/๒๕๕๐)

	ข้อตกลงในสัญญา

	___________________________________
(หนังสือพิมพ์บ้านเมือง ฉบับลงวันที่ ๒๖ กรกฎาคม ๒๕๕๑)

	การเมืองขณะนี้ยังคงทวีความร้อนแรงอยู่ ขอให้ทุกฝ่าย “ตั้งสติ” และยึดถือความ “ถูกต้อง” เป็นหลัก

	คดีปกครองวันนี้ เป็นอุทาหรณ์สำหรับคู่สัญญาที่จะจัดทำข้อตกลงในสัญญาซึ่งสำคัญมาก เพราะคู่สัญญาต้องปฏิบัติตามข้อตกลงดังกล่าว ตามหลักสัญญาต้องเป็นสัญญา

	คดีนี้ เหตุเกิดจากผู้ฟ้องคดีซึ่งเป็นห้างหุ้นส่วนจำกัดได้ตกลงทำสัญญา ร่วมดำเนินกิจการโครงการบ้านเอื้ออาทร กับการเคหะแห่งชาติ (ผู้ถูกฟ้องคดี) มีข้อกำหนดในสัญญาว่า

	ผู้ฟ้องคดีต้องเริ่มลงมือก่อสร้างภายใน ๓๐ วัน นับแต่วันที่ได้รับแจ้งเป็นหนังสือจากผู้ถูกฟ้องคดี หากผู้ฟ้องคดีมิได้เสนอแผนงาน หรือมิได้ลงมือทำงานภายในกำหนดเวลาหรือล่วงเลยกำหนดเวลา ผู้ถูกฟ้องคดีมีสิทธิบอกเลิกสัญญา แต่การที่ผู้ถูกฟ้องคดีไม่บอกเลิกสัญญาไม่เป็นเหตุให้ผู้ฟ้องคดีพ้นจากความรับผิดชอบ และในกรณีที่มีเหตุสุดวิสัยหรือเหตุใด หรือความบกพร่อง หรือพฤติการณ์อันหนึ่งอันใดที่ผู้ฟ้องคดีไม่ต้องรับผิดตามกฎหมาย ทำให้ผู้ฟ้องคดีไม่สามารถทำงานให้แล้วเสร็จตามกำหนดเวลาได้ ผู้ฟ้องคดีจะต้องแจ้งเหตุหรือพฤติการณ์ดังกล่าว ให้ผู้ถูกฟ้องคดีทราบเพื่อขอขยายเวลาทำงานออกไปภายใน ๑๕ วันนับถัดจากวันที่เหตุนั้นสิ้นสุดลง

	หากผู้ฟ้องคดีไม่สามารถทำงานให้แล้วเสร็จตามกำหนดเวลา และผู้ถูกฟ้องคดีมิได้บอกเลิกสัญญา ผู้ฟ้องคดีจะต้องชำระเบี้ยปรับให้ผู้ถูกฟ้องคดีวันละ ๔๖,๐๐๐ บาท

	ต่อมาหลังจากที่ทำสัญญากันแล้วได้เกิดเหตุขัดข้องขึ้น ทำให้การก่อสร้างของผู้ฟ้องคดีล่าช้า โดยผู้ฟ้องคดีอ้างว่าเหตุที่ล่าช้ามิได้เกิดจากความผิดของผู้ฟ้องคดี เหตุล่าช้าดังกล่าวเกิดจากผู้ถูกฟ้องคดีได้ส่งมอบแบบรูป และรายละเอียดสำหรับใช้ในการก่อสร้างแก่ผู้ถูกฟ้องคดีที่กำหนดว่า ก่อนทำการก่อสร้างผู้ฟ้องคดีต้องขออนุญาตใช้วัสดุอุปกรณ์ทุกครั้ง และจะเริ่มทำการก่อสร้างได้ต่อเมื่อผู้ถูกฟ้องคดีอนุญาตเป็นลายลักษณ์อักษร จึงเป็นผลให้งานต้องหยุดชะงักในระหว่างรอคอยอนุญาต รวมทั้งยังมีปัญหาจากภัยธรรมชาติ ตลอดจนวัสดุที่ใช้ในการก่อสร้างขาดแคลนและมีราคาสูงด้วย

	ผู้ฟ้องคดีได้มีหนังสือขอขยายเวลาก่อสร้างออกไปอีก ๑๒ เดือน แต่ผู้ถูกฟ้องคดีก็มิได้มีคำตอบแต่อย่างใด ผู้ฟ้องคดีจึงทำหนังสือทวงถามอีกหลายครั้ง จนต่อมาผู้ถูกฟ้องคดีได้มีหนังสือแจ้งตอบว่าเห็นชอบให้ขยายเวลาก่อสร้างได้ ๓๖๐ วัน นับแต่วันที่ครบกำหนดแล้วเสร็จตามสัญญา

	ผู้ฟ้องคดีเห็นว่า ผู้ถูกฟ้องคดีมีหนังสือตอบล่าช้า โดยแจ้งอนุญาตขยายเวลาให้ผู้ฟ้องคดีทราบ หลังจากที่พ้นกำหนดระยะเวลาแล้วเสร็จตามสัญญาถึง ๗ เดือน ทำให้ผู้ฟ้องคดีไม่ได้รับประโยชน์จากการขยายเวลาดังกล่าว โดยเหลือเวลาก่อสร้างจริงเพียง ๑๕๐ วัน ซึ่งไม่เป็นธรรมกับผู้ฟ้องคดี จึงได้นำเรื่องมาฟ้องต่อศาลปกครอง เพื่อขอให้ศาลเพิกถอนหนังสือขยายเวลาก่อสร้างของการเคหะแห่งชาติ และอนุญาตให้ผู้ฟ้องคดีขยายเวลาก่อสร้างออกไปอีก ๑๒ เดือน

	นับแต่วันที่ศาลมีคำสั่งอนุญาต และห้ามมิให้การเคหะแห่งชาติ เรียกเบี้ยปรับฐานผิดสัญญากับผู้ฟ้องคดี

	ศาลปกครองสูงสุดพิจารณาแล้วเห็นว่า สัญญาระหว่างการเคหะแห่งชาติที่ทำกับผู้ฟ้องคดีนั้น เป็นสัญญาจัดให้มีบ้านเพื่ออยู่อาศัยของครอบครัวที่มีรายได้น้อย อันเป็นภารกิจในการจัดทำบริการสาธารณะตามกฎหมาย ซึ่งมีลักษณะเป็นสัญญาทางปกครอง

	การฟ้องคดีปกครองนั้น คำขอของผู้ฟ้องคดีจะต้องเป็นคำขอที่ศาลมีอำนาจกำหนดคำบังคับให้ได้ตามกฎหมาย ซึ่งกรณีพิพาทเกี่ยวกับสัญญาทางปกครอง ผู้ฟ้องคดีสามารถขอให้ศาลสั่งให้ใช้เงิน ส่งมอบทรัยย์สิน หรือให้กระทำการหรืองดเว้นกระทำการ ตามที่กำหนดไว้ในเงื่อนไขของสัญญาเท่านั้น ผู้ฟ้องคดีไม่อาจขอให้ศาลสั่งให้คู่สัญญาปฏิบัตินอกเหนือ หรือเกินกว่าที่คู่สัญญากำหนดไว้ในสัญญาได้

	อีกทั้งเมื่อพิจารณาข้อตกลงในสัญญาโดยละเอียดแล้วพบข้อกำหนดที่ว่า “การขยายกำหนดเวลาทำงานอยู่ในดุลพินิจของผู้ว่าจ้าง ที่จะพิจารณาตามที่เห็นสมควรและให้ถือการพิจารณาของผู้ว่าจ้างเป็นที่สุด” ซึ่งผู้ฟ้องคดีในฐานะผู้รับจ้างก็ได้ตกลงในสัญญาดังกล่าวโดยไม่ได้มีข้อโต้แย้งใดๆ ทั้งสิ้น กรณีจึงถือเป็นพันธกรณีแห่งสัญญาของคู่สัญญาที่ต้องปฏิบัติต่อกัน ศาลไม่อาจก้าวล่วงเข้าไปบังคับได้ ผู้ฟ้องคดีจึงไม่ใช่ผู้มีสิทธิฟ้องคดีปกครอง (คำสั่งศาลปกครองสูงสุด ๒๑๑/๒๕๕๑)

	คดีนี้สอนให้รู้ว่า การตกลงทำสัญญาใดๆ ควรพิจารณาข้อกำหนดในสัญญาอย่างรอบคอบ เพราะมีผลผูกพันคู่กรณีที่ต้องปฏิบัติตาม ศาลไม่อาจช่วยได้ครับ! *

	สัญญากู้ยืมเงินกองทุนพัฒนาสหกรณ์

	___________________________________________
(หนังสือพิมพ์บ้านเมือง ฉบับลงวันที่ ๒๐ มิถุนายน ๒๕๕๒)

	กรณีตัวอย่างคดีพิพาทวันนี้ เป็นเรื่องของสหกรณ์การเกษตรผู้ปลูกไผ่เลี้ยงแห่งหนึ่ง ได้มำสัญญากู้ยืมเงินกองทุนพัฒนาสหกรณ์จากกรมส่งเสริมสหกรณ์ เพื่อนำเงินไปให้สมาชิกกู้ยืม ใช้ในการจัดหาวัสดุการเกษตรเกี่ยวกับการปลูกไผ่เลี้ยง แต่เมื่อครบกำหนดเวลาชำระหนี้แล้ว สหกรณ์การเกษตรฯ ดังกล่าว ไม่สามารถนำเงินไปชำระหนี้คืนให้กับกรมส่งเสริมการสหกรณ์การเกษตรฯ อย่างครบถ้วนได้ กรมส่งเสริมสหกรณ์จึงนำเรื่องมาฟ้องต่อศาลปกครอง เพื่อบังคับให้สหกรณ์การเกษตรฯ และผู้ค้ำประกันอีก ๘ คน ชำระหนี้พร้อมดอกเบี้ยตามกฎหมายและชำระค่าปรับด้วย

	เรื่องนี้มีประเด็นที่ต้องตีความกันว่า สัญญากู้ยืมเงินระหว่างผู้ฟ้องคดีคือกรมส่งเสริมสหกรณ์ ซึ่งเป็นหน่วยงานสังกัดกระทรางเกษตรและสหกรณ์ กับผู้ถูกฟ้องคดี คือ สหกรณ์การเกษตรฯ ถือเป็นสัญญาทางปกครองหรือไม่ เพราะถ้าไม่เป็นสัญญาทางปกครอง ข้อพิพาทดังกล่าวจะอยู่ในอำนาจพิจารณาของศาลแพ่ง แต่หากเป็นสัญญาทางปกครองก็จะอยู่ในอำนาจพิจารณาของศาลปกครอง

	คดีนี้ศาลปกครองชั้นต้นกับศาลปกครองสูงสุด มีความเห็นแตกต่างกัน โดยศาลปกครองชั้นต้นเห็นว่า สัญญาดังกล่าวมีลักษณะเป็นสัญญาทางแพ่ง

	ที่คู่สัญญามีเจตนามุ่งผูกพันตน ด้วยใจสมัครเป็นพื้นฐานแห่งความเสมอภาคกัน แต่ศาลปกครองสูงสุดเห็นว่าสัญญาดังกล่าว เข้าลักษณะเป็นสัญญาทางปกครอง

	ลักษณะของสัญญาทางปกครอง คือ สัญญาที่คู่สัญญาอย่างน้อยฝ่ายหนึ่งเป็นหน่วยงานทางปกครอง หรือเป็นบุคคลซึ่งกระทำการแทนรัฐ และมีลักษณะเป็นสัญญาสัมปทานสัญญาที่ให้จัดทำบริการสาธารณะ หรือจัดให้มีสิ่งสาธารณูปโภค หรือแสวงประโยชน์จากทรัพยากรธรรมชาติ หรือเป็นสัญญาที่หน่วยงานปกครอง หรือบุคคลซึ่งกระทำการแทนรัฐ ตกลงให้คู่สัญญาอีกฝ่ายหนึ่งเข้าดำเนินการ หรือเข้าร่วมดำเนินการบริการสาธารณะโดยตรง หรือเป็นสัญญาที่มีข้อกำหนดในสัญญา ซึ่งมีลักษณะพิเศษที่แสดงถึงเอกสิทธิ์ของรัฐที่อยู่เหนือคู่สัญญา เพื่อให้การใช้อำนาจทางปกครองซึ่งเป็นการบริการสาธารณะบรรลุผล

	ลองมาดูเหตุผลของศาลปกครองชั้นต้นและศาลปกครองสูงสุดกัน

	ศาลปกครองชั้นต้น ให้เหตุผลว่า แม้สัญญากู้ยืมเงินดังกล่าวจะมีคู่สัญญาฝ่ายหนึ่งเป็นหน่วยงานทางปกครอง คือ กรมส่งเสริมสหกรณ์ก็ตาม แต่สัญญาดังกล่าวไม่ได้เข้าลักษณะของสัญญาทางปกครอง รวมทั้งข้อกำหนดต่างๆ ในสัญญาก็เป็นข้อกำหนดในสัญญาตามรูปแบบสัญญากับทางราชการทั่วๆ ไป หรือแม้ในสัญญาข้อ ๖ จะกำหนดให้สหกรณ์การเกษตรฯ ต้องปฏิบัติตามคำสั่ง คำแนะนำของหน่วยงานราชการและเจ้าหน้าที่ของรัฐ ที่เกี่ยวข้องทั้งที่ได้กำหนดให้ใช้บังคับอยู่ก่อนแล้วในวันทำสัญญา หรือที่จะกำหนดให้ใช้บังคับต่อไปในภายหน้า และตามข้อ ๑๑ ได้กำหนดให้กรมส่งเสริมสหกรณ์ มีสิทธิที่จะเรียกให้สหกรณ์การเกษตรฯ ชำระหนี้เงินกู้ยืมทั้งหมดหรือบางส่วนเมื่อใดก็ได้ แม้หนี้ยังไม่ถึงกำหนดชำระก็ตาม แต่ข้อสัญญาดังกล่าวไม่มีลักษณะเป็นการใช้เอกสิทธิ์ของรัฐเหนือคู่สัญญา เพื่อให้การใช้อำนาจทางปกครองซึ่งเป็นการบริการสาธารณะบรรลุผลแต่อย่างใด

	นิติสัมพันธ์ระหว่างผู้ฟ้องคดีกับผู้ถูกฟ้องคดี จึงเป็นเพียงสัญญาทางแพ่งที่คู่สัญญามีเจตนา มุ่งผูกพันตนด้วยใจสมัครเป็นพื้นฐานแห่งความเสมอภาคกัน

	กล่าวคือ เป็นสัญญาที่กรมส่งเสริมสหกรณ์ให้สหกรณ์การเกษตรฯ ซึ่งเป็นองค์กรเกษตรกรกู้ยืมเงินเพื่อเป็นทุน สำหรับให้สมาชิกที่ประกอบอาชีพปลูกไผ่เลี้ยง กู้ยืมไปจัดซื้อวัสดุการเกษตรเพื่อการปลูกไผ่เลี้ยง โดยมีเงื่อนไขว่าหากได้รับเงินกู้ยืมไปแล้ว เมื่อครบกำหนดตามสัญญาต้องส่งคืนเงินกู้ทั้งหมดพร้อมดอกเบี้ย กรณีจึงถือเป็นสัญญาทางแพ่ง ไม่ใช่สัญญาทางปกครอง

	แต่ศาลปกครองสูงสุดเห็นว่าผู้ฟ้องคดีมีฐานะเป็นหน่วยงานปกครอง โดยมีอำนาจหน้าที่ดำเนินการตามกฎหมาย ว่าด้วยสหกรณ์และกฎหมายอื่นที่เกี่ยวข้อง และได้รับมอบหมายให้เป็นผู้รับผิดชอบดูแลการดำเนินการจัดหาสินเชื่อ เพื่อการเกษตรให้แก่สมาชิกของสหกรณ์ ซึ่งการทำสัญญาให้สหกรณ์การเกษตรฯ กู้ยืมเงินเพื่อเป็นทุนให้กับสมาชิกในการดำเนินการจัดหาวัสดุการเกษตรนั้น มีลักษณะเป็นการมอบหมายให้สหกรณ์การเกษตรฯ จัดหาสินเชื่อให้เกษตรกรได้กู้ยืมเงินไปดำเนินการจัดหาวัสดุการเกษตร ได้ตามความต้องการและมีความเหมาะสม

	กรณีจึงเป็นการทำสัญญาที่หน่วยงานทางปกครองเป็นคู่สัญญาฝ่ายหนึ่ง ซึ่งได้มอบหมายให้สหกรณ์การเกษตรฯ ไปจัดทำกิจการทางการเกษตร อันมีลักษณะเพื่อจัดทำบริการสาธารณะโดยตรง

	สัญญาดังกล่าวจึงเป็นสัญญาทางปกครอง ส่วนสัญญาค้ำประกันซึ่งมีลักษณะเป็นสัญญาอุปกรณ์ของสัญญาประธาน จึงอยู่ในอำนาจพิจารณาของศาลปกครองด้วย

	ศาลปกครองสูงสุดกลับคำสั่งของศาลปกครองชั้นต้น เป็นให้รับคำฟ้องไว้พิจารณา (คำสั่งศาลปกครองสูงสุด ๑๑/๒๕๕๒)

	เหตุที่ต้องชี้ขาดให้ได้เสียก่อนว่าจะเป็นสัญญาทางแพ่งหรือสัญญาทางปกครอง ก็เพื่อจะได้รู้ว่าเรื่องนี้ควรจะฟ้องที่ศาลใด! *

	สัญญาก่อสร้างซุ้มเรือนไทย

	_____________________________________________
(หนังสือพิมพ์บ้านเมือง ฉลับลงวันที่ ๒๘ กุมภาพันธ์ ๒๕๕๒)

	การประชุมสุดยอดอาเซียนครั้งที่ ๑๔ ได้เริ่มขึ้นแล้วโดยประเทศไทยเป็นเจ้าภาพและเลือกเมืองหัวหิน จ. ประจวบคีรีขันธ์ เป็นสถานที่จัดการประชุมดังกล่าว ขณะที่กลุ่มเสื้อแดงซึ่งรวมตัวกันชุมนุมกดดันรัฐบาลอยู่ที่ทำเนียบรัฐบาลก็ได้สลายการชุมนุมแล้ว ขอให้การประชุมอาเซียนครั้งนี้เดินหน้าด้วยความเรียบร้อย และส่งผลดีต่อประเทศไทย

	สำหรับคดีที่นำมาฝากในวันนี้เป็นข้อพิพาทเกี่ยวกับสัญญาจ้าง ก่อสร้างซุ้มเรือนไทยเพื่อติดตั้งในโรงเรียน ซึ่งเทศบาลเมือง (ผู้ฟ้องคดี) เข้าใจว่าเป็นสัญญาทางปกครอง เมื่อมีการผิดสัญญาขึ้น จึงนำเรื่องมาฟ้องต่อศาลปกครองสัญญาดังกล่าวจะเป็นสัญญาทางปกครองหรือไม่ ลองมาดูกัน

	ผู้ฟ้องคดีได้ทำสัญญาว่าจ้างผู้ถูกฟ้องคดีให้ก่อสร้างซุ้มเรือนไทยจำนวน ๒๔ หลัง เป็นเงินจำนวน ๖๖๙,๐๐๐ บาท เพื่อติดตั้งตามโรงเรียนในเขตเทศบาล โดยมีกำหนดเวลาแล้วเสร็จภายใน ๑๒๐ วัน และมีข้อตกลงว่า

	“หากผู้ถูกฟ้องคดีไม่สามารถทำงานให้แล้วเสร็จตามกำหนด หรือมีเหตุให้เชื่อได้ว่าผู้ถูกฟ้องคดีไม่สามารถทำงานให้แล้วเสร็จตามกำหนด หรือมีเหตุให้เชื่อได้ว่าผู้ถูกฟ้องคดีไม่สามารถทำงานให้แล้วเสร็จ หรือกระทำผิดสัญญาข้อใดข้อหนึ่ง ผู้ฟ้องคดีมีสิทธิบอกเลิกสัญญา และมีสิทธิริบหลักประกันการปฏิบัติตามสัญญาทั้งหมดหรือบางส่วนได้ ตามแต่จะเห็นสมควร

	ในกรณีที่ผู้ถูกฟ้องคดีไม่สามารถทำงานให้แล้วเสร็จตามสัญญา และผู้ฟ้องคดียังมิได้บอกเลิกสัญญา ผู้ถูกฟ้องคดีจะต้องชำระค่าปรับให้แก่ผู้ฟ้องคดี เป็นจำนวนเงินวันละ ๖๖๙ บาท นับถัดจากวันที่กำหนดแล้วเสร็จตามสัญญาจนถึงวันที่ทำงานแล้วเสร็จจริง”

	ปรากฏว่า ผู้ถูกฟ้องคดีไม่สามารถก่อสร้างซุ้มเรือนไทยให้แล้วเสร็จตามเวลาได้ จึงมีการตกลงขยายเวลาก่อสร้างออกไปอีก ๒๙ วัน โดยสงวนสิทธิในการคิดค่าปรับตามสัญญา

	ต่อมาผู้ถูกฟ้องคดีได้ส่งมอบซุ้มเรือนไทยที่สร้างเสร็จแล้ว โดยคณะกรรมการตรวจการจ้างได้ตรวจรับงาน และเห็นว่าผู้ถูกฟ้องคดีไม่ได้ก่อสร้างซุ้มเรือนไทยตามรูปแบบ และรายละเอียดแบบแปลนตามสัญญา โครงสร้างซุ้มเรือนไทยตามรูปแบบและรายละเอียดแบบแปลนตามสัญญา โครงสร้างซุ้มเรือนไทยไม่มีความมั่นคงแข็งแรง ซึ่งอาจเกิดอันตรายแก่นักเรียนหรือผู้ใช้บริการได้ จึงถือว่าผู้ถูกฟ้องคดีไม่ปฏิบัติตามสัญญา ผู้ฟ้องคดีจึงมีหนังสือบอกเลิกสัญญา และแจ้งให้ผู้ถูกฟ้องคดีชำระค่าปรับจำนวน ๒๖,๗๖๐ บาท ภายใน ๓๐ วัน แต่ผู้ถูกฟ้องคดีทำซุ้มเรือนไทยนั้น เป็นสัญญาทางปกครองหรือไม่

	ลักษณะของสัญญา ทางปกครอง คือ เป็นสัญญาที่มีคู่สัญญาอย่างน้อยฝ่ายหนึ่งเป็นหน่วยงานทางปกครองหรือบุคคลซึ่งกระทำการแทนรัฐ และต้องมีลักษณะเป็นสัญญาสัมปทาน หรือสัญญาให้จัดทำบริการสาธารณะหรือจัดให้มีสิ่งสาธารณูปโภค หรือแสวงประโยชน์จากทรัพยากรธรรมชาติ หรือเป็นสัญญาที่มีข้อตกลงในสัญญา ซึ่งแสดงถึงเอกสิทธิ์ของอีกฝ่ายรัฐที่เหนือกว่าเอกชนคู่สัญญา

	กรณีนี้ศาลปกครองชั้นต้นเห็นว่าสัญญาดังกล่าว มิได้มีลักษณะเป็นสัญญาทางปกครองดังที่กล่าวข้างต้น แต่เป็นสัญญาทางแพ่ง จึงไม่รับคำฟ้องไว้พิจารณา

	ผู้ฟ้องคดีไม่เห็นด้วยจึงอุทธรณ์ว่า ผู้ฟ้องคดีมีอำนาจหน้าที่ในการจัดสร้างซุ้มเรือนไทย เนื่องจากผู้ฟ้องคดีสามารถจัดทำกิจการด้านการศึกษาและจัดให้มีสาธารณูปโภคในเขตเทศบาลได้ การจัดสร้างซุ้มเรือนไทยมีวัตถุประสงค์เพื่อติดตั้งตามโรงเรียนเพื่อสงเคราะห์เด็กนักเรียนและประชาชนในท้องถิ่น และมีลักษณะเป็นสัญญาจัดทำบริการสาธารณะ อีกทั้งข้อตกลงในสัญญายังมีข้อความที่แสดงถึงอำนาจพิเศษของฝ่ายปกครอง ในการแก้ไขปรับปรุงสัญญาได้ฝ่ายเดียว

	ศาลปกครองสูงสุดพิจารณาแล้วเห็นว่า ผู้ฟ้องคดีมีอำนาจหน้าที่ในการพัฒนาเทศบาลทั้งในด้านเศรษฐกิจ สังคม วัฒนธรรม รวมทั้งมีหน้าที่ส่งเสริมการศึกษา ศาสนา การพัฒนาเด็ก เยาวชน สตรี ผู้สูงอายุและคนพิการตามกฎหมายเทศบาล ซึ่งการว่าจ้างให้ผู้ถูกฟ้องคดีก่อสร้างซุ้มเรือนไทยเพื่อติดตั้งตามโรงเรียนนั้น ถือเป็นหน้าที่ส่วนหนึ่งของผู้ฟ้องคดีในการส่งเสริมการศึกษาและพัฒนาเด็ก แต่การก่อสร้างซุ้มเรือนไทยดังกล่าว มิใช่เป็นอุปกรณ์สำคัญที่ผู้ฟ้องคดีใช้ในการบริการสาธารณะ คงเป็นเพียงเครื่องมือส่วนหนึ่งในการให้บริการสาธารณะของผู้ฟ้องคดี สัญญาจ้างก่อสร้างซุ้มเรือนไทย ระหว่างผู้ฟ้องคดีกับผู้ถูกฟ้องคดีนั้นเป็นเพียงสัญญาจัดหาพัสดุธรรมดา ที่สนับสนุนการจัดทำบริการสาธารณะเท่านั้น สัญญาดังกล่าวจึงเป็นเพียงสัญญาทางแพ่ง ที่มีหน่วยงานทางปกครองเป็นคู่สัญญาเท่านั้น คดีนี้จึงไม่อยู่ในอำนาจของศาลปกครอง แต่อยู่ในอำนาจของศาลแพ่ง (คำสั่ง ๘๒/๒๕๕๑)

	ถึงตรงนี้ ผมจะขอยกตัวอย่างสัญญาทางปกครองเพื่อเปรียบเทียบให้เห็นภาพชัดเจน โดยสัญญาที่มีลักษณะเป็นสัญญาทางปกครอง เช่น สัญญาจ้างก่อสร้างโรงเรียน สัญญาจ้างก่อสร้างโรงพยาบาล ซึ่งเป็นอุปกรณ์สำคัญที่ใช้ในการบริการสาธารณะของหน่วยงานทางปกครองนั้นๆ *

	สัญญาทางแพ่ง

	_____________________________________________
(หนังสือพิมพ์บ้านเมือง ฉบับลงวันที่ ๕ มกราคม ๒๕๕๑)

	โดยหลักการของกฎหมายข้อพิพาทเกี่ยวกับสัญญาทางแพ่ง จะอยู่ในอำนาจของศาลยุติธรรม แต่ข้อพิพาทเกี่ยวกับสัญญาทางปกครอง จะอยู่ในอำนาจของศาลปกครอง ซึ่งการจะดูว่าสัญญาใดเป็นสัญญาทางปกครอง หรือสัญญาทางแพ่งนั้นมีหลักเกณฑ์ในการพิจารณา แต่ก็มีบางกรณีที่หากดูผิวเผินอาจจะวินิจฉัยผิดพลาดว่า เป็นสัญญาทางแพ่งทั้งที่เป็นสัญญาทางปกครอง หรือสัญญาทางปกครองทั้งที่เป็นสัญญาทางแพ่ง จนทำให้มีการนำคดีมาฟ้องผิดศาล ดังเช่นคดีที่นำมาฝากวันนี้ ซึ่งคำพิพากษาของศาลที่จะนำเสนอนี้ จะเป็นประโยชน์ในการแยกแยะว่า สัญญาใดเป็นสัญญาทางแพ่งหรือสัญญาทางปกครองมาติดตามกันครับ

	คดีนี้ กรมอนามัย (ผู้ฟ้องคดี) ได้ยื่นฟ้องบริษัทเอกชนแห่งหนึ่งด้วยเหตุที่บริษัทดังกล่าว ซึ่งได้รับการคัดเลือกให้ทำสัญญาซื้อขายอุปกรณ์การออกกำลังกาย (ชุดเครื่องเล่นสนามเด็กเล่น จำนวน ๕๐๕ ชุด) กับกรมอนามัยเพื่อนำไปใช้ในโครงการชมรมสร้างสุขภาพต้นแบบ ภายใต้โครงการสร้างสุขภาพเพื่อลดค่าใช้จ่ายด้านสุขภาพของประชาชน โดยมีธนาคารแห่งหนึ่ง (ผู้ถูกฟ้องคดีที่ ๒) เป็นผู้ค้ำประกันให้กับบริษัทดังกล่าว

	ต่อมาเมื่อถึงกำหนดเวลาส่งมอบสินค้าตามสัญญา คณะกรรมการตรวจรับของผู้ฟ้องคดีได้ตรวจสอบพบว่า ชุดอุปกรณ์ไม่เป็นไปตามรายละเอียดที่ตกลงกันไว้ในสัญญา จึงขอให้บริษัทดังกล่าวทำการแก้ไขและเร่งรัดการส่งมอบ บริษัทจึงได้ทำหนังสือขอแก้ไข และขอขยายระยะเวลาส่งมอบสินค้าดังกล่าว แต่กรมอนามัยแจ้งว่าไม่สามารถแก้ไขรายละเอียดได้ แต่อนุญาตให้ขยายเวลาการส่งมอบออกไปอีก ๗๑ วัน ซึ่งต่อมาก็ได้มีการตรวจรับกันอีกหลายครั้งแต่ก็ไม่ผ่านเช่นเดิม

	กรมอนามัยเห็นว่าบริษัทดังกล่าวกระทำผิดสัญญา จึงมีหนังสือแจ้งค่าปรับตามสัญญา และขอให้ดำเนินการส่งมอบสินค้าโดยเร็ว แต่ทางบริษัทแจ้งว่าไม่ยินยอมเสียค่าปรับ โดยอ้างว่าเหตุที่ไม่สามารถส่งมอบสินค้าได้ เป็นเพราะมาจากกรมอนามัยเอง

	กรมอนามัยจึงมีหนังสือบอกเลิกสัญญาและริบหลักประกันสัญญา และขอให้บริษัทชำระค่าปรับตามกฎหมาย รวมทั้งได้มีหนังสือแจ้งไปยังธนาคารผู้ค้ำประกันให้ชดใช้ค่าเสียหายตามสัญญาค้ำประกัน แต่ทางธนาคารขอระงัขบการชำระเงินตามสัญญาค้ำประกันไว้ก่อน เนื่องจากบริษัทแจ้งว่ามิได้ปฏิบัติผิดสัญญา กรมอนามัยจึงนำเรื่องมาฟ้องต่อศาลปกครอง

	กรณีนี้ ศาลปกครองชั้นต้นเห็นว่า สัญญาระหว่างผู้ฟ้องคดีกับผู้ถูกฟ้องคดีนั้นไม่เข้าลักษณะทางปกครอง แม้ว่ากรมอนามัยจะเป็นหน่วยงานทางปกครองก็ตาม แต่สัญญาดังกล่าวมีลักษณะเป็นสัญญาทางแพ่ง กรณีจึงอยู่ในอำนาจพิจารณาของศาลยุติธรรม ปรากฏว่าผู้ฟ้องคดีไม่เห็นด้วยจึงยื่นอุทธรณ์ต่อศาลปกครองสูงสุด

	ศาลปกครองสูงสุดพิจารณาแล้วให้เหตุผลว่า การที่สัญญาใดจะเป็นสัญญาทางปกครองได้นั้น นอกจากจะต้องมีคู่สัญญาอย่างน้อยฝ่ายหนึ่งเป็นหน่วยงานทางปกครอง หรือเป็นบุคคลที่ได้รับมอบหมายให้กระทำการแทนรัฐแล้ว สัญญานั้นยังมีลักษณะอย่างหนึ่งอย่างใดดังต่อไปนี้ด้วย

	คือเป็นสัญญาสัมปทาน สัญญาที่ให้จัดทำบริการสารธารณะ หรือจัดให้มีสิ่งสาธารณูปโภค หรือแสวงประโยชน์จากทรัพยากรธรรมชาติ หรือเป็นสัญญาที่หน่วยงานทางปกครอง หรือบุคคลซึ่งกระทำการแทนรัฐตกลง ให้คู่สัญญาอีกฝ่ายหนึ่งเข้าดำเนินการ หรือเข้าร่วมดำเนินการบริการสาธารณะโดยตรง หรือเป็นสัญญาที่มีข้อกำหนดในสัญญา ซึ่งมีลักษณะพิเศษที่แสดงถึงเอกสิทธิ์ของรัฐ ทั้งนี้เพื่อให้การบริการสาธารณะของรัฐบรรลุผล ฉะนั้น หากสัญญาใดมิได้มีลักษณะดังกล่าวไปแล้ว จะไม่ถือเป็นสัญญาทางปกครอง

	กรณีของผู้ฟ้องคดี แม้จะเข้าตามหลักเกณฑ์ที่ว่า มีคู่กรณีฝ่ายหนึ่งเป็นหน่วยงานทางปกครอง แต่เมื่อพิจารณาต่อไปแล้วจะเห็นได้ว่า มิได้มีลักษณะเป็นสัญญาสัมปทาน และมิใช่สัญญาที่จัดให้มีสิ่งสาธารณูปโภค ดังเช่นสัญญาจ้างหรือซ่อมแซมถนน สะพาน อันถือเป็นบริการสาธารณะโดยสภาพ หรือก่อจ้างก่อสร้างหรือซ่อมแซมอาคารเรียน อาคารโรงพยาบาล อาคารหอประชุม ซึ่งเป็นเครื่องมือสำคัญที่หน่วยงานทางปกครอง ใช้ในการจัดทำบริการสาธารณะ และมิใช่สัญญาที่แสวงหาผลประโยชน์จากทรัพยากรธรรมชาติ นอกจากนี้ข้อกำหนดในสัญญาดังกล่าว ก็มิได้มีลักษณะที่แสดงถึงเอกสิทธิ์ของหน่วยงานของรัฐ ที่มีอยู่เหนือเอกชนคู่สัญญาแต่อย่างใด ข้อกำหนดในสัญญาระหว่างผู้ฟ้องคดีกับผู้ถูกฟ้องคดี มีลักษณะที่พบเห็นได้ในสัญญาซื้อขายสินค้า ระหว่างเอกชนกับเอกชนทั่วไป

	จากเหตุผลข้างต้นสัญญาซื้อขายระหว่างผู้ฟ้องคดีกับผู้ถูกฟ้องคดี จึงมิใช่สัญญาทางปกครอง แต่เป็นสัญญาทางแพ่ง ที่คู่สัญญาต่างผูกพันตนด้วยใจสมัคร บนพื้นฐานของความเสมอภาค ศาลปกครองสูงสุดจึงเห็นพ้องด้วยกับศาลปกครองชั้นต้น ที่ไม่รับคำฟ้องไว้พิจารณา (คำสั่งที่ ๗๗๕/๒๕๕๐)

	พอจะเห็นหลักการแยกแยะสัญญาหรือยังครับ! *

				[image: รูปภาพ ภาพด้านหน้าอาคารสำนักงานศาลปกครอง]

		

	

	สัญญาจ้างทำความสะอาด

	_________________________________________
(หนังสือพิมพ์บ้านเมือง ฉบับลงวันที่ ๒๗ ธันวาคม ๒๕๕๑)

	ขณะนี้เราก็ได้เห็นโฉมหน้าคณะรัฐมนตรีชุดใหม่กันแล้ว ที่เหลือคือการแสดงฝีมือที่คนทั้งประเทศ ฝากความหวังในการนำพาประเทศให้ผ่านพ้นวิกฤตเศรษฐกิจครั้งนี้ไปให้ได้

	สำหรับกรณีพิพาทที่นำมาฝากวันนี้เป็นเรื่องกรณีพิพาท เกี่ยวกับสัญญาจ้างทำความสะอาด ที่ผู้ฟ้องคดีเป็นคู่สัญญากับหน่วยงานของรัฐแห่งหนึ่ง โดยผู้ฟ้องคดีเห็นว่าสัญญาดังกล่าวเป็นสัญญาทางปกครอง จึงนำเรื่องมาฟ้องต่อศาลปกครอง ความจริงเป็นอย่างไรมาติดตามกัน

	ผู้ฟ้องคดีฟ้องว่า ตนเป็นคนงานของสถานีอนามัยแห่งหนึ่ง มีทำหน้าที่ทำความสะอาดเครื่องมือ อุปกรณ์ รวมทั้งบริเวณพื้นที่โดยรอบสถานีอนามัยโดยได้ทำงานมาเป็นเวลา ๑๐ ปี แต่ได้รับค่าจ้างไม่ครบตามจำนวนที่ตกลงกัน รวมเป็นเงินที่สถานีอนามัยดังกล่าวค้างจ่ายผู้ฟ้องคดีทั้งสิ้น ๙๖,๑๐๐ บาท

	ศาลปกครองชั้นต้นได้เรียกให้สถานีอนามัยมาชี้แจงข้อเท็จจริง รวมทั้งให้จัดส่งสำเนาสัญญาจ้างและเอกสารหลักฐานที่เกี่ยวข้องให้กับศาล โดยสถานีอนามัยให้การว่า ได้จ้างให้ผู้ฟ้องคดีทำความสะอาดอาคารของสถานีอนามัย ในลักษณะเป็นการจ้างเหมาบริการ โดยว่าจ้างเป็นครั้งคราว

	ตามระเบียบสำนักนายกรัฐมนตรีว่าด้วยการพัสดุฯ และได้จ่ายเงินค่าจ้างจากเงินบำรุงสถานีอนามัย เป็นเวลา ๗ ปี หลังจากนั้นได้มีการตกลงจ้างผู้ฟ้องคดีเป็นรายครั้งๆ ละ ๑ เดือน และ ๒ เดือน ในอัตราค่าจ้างเดือนละ ๑,๐๐๐ บาท ๑,๕๐๐ บาท ๑,๘๐๐ บาท และ ๓,๐๐๐ บาท แล้วแต่กรณีเป็นเวลา ๑ ปี และต่อมาก็ได้มีการเปลี่ยนมาเป็นทำสัญญาจ้างเป็นรายปีในอัตราค่าจ้างปีละ ๓๖,๐๐๐ บาท โดยตกลงชำระเป็นงวด ซึ่งผู้ถูกฟ้องคดีได้สั่งจ่ายค่าจ้างให้ผู้ฟ้องคดีตามที่ตกลงทุกเดือน โดยผู้ฟ้องคดีได้ลงลายมือชื่อรับเงินค่าจ้างในใบเสร็จรับเงินทุกครั้ง

	ศาลปกครองชั้นต้นพิจารณาแล้วเห็นว่า ลักษณะของสัญญาทางปกครองคือ ลักษณะเป็นสัญญาสัมปทาน สัญญาให้จัดทำบริการสาธารณะ หรือแสวงประโยชน์จากทรัพยากรธรรมชาติ หรือเป็นสัญญาที่รัฐตกลงให้คู่สัญญาเข้าดำเนินการหรือร่วมดำเนินการบริการสาธารณะโดยตรง หรือเป็นสัญญาที่มีข้อกำหนดในสัญญาซึ่ งมีลักษณะพิเศษที่แสดงถึงเอกสิทธิ์ของรัฐ

	เมื่อพิจารณาสัญญาจ้างระหว่างสถานีอนามัยกับผู้ฟ้องคดีแล้ว ไม่เข้าลักษณะของสัญญาทางปกครองดังที่กล่าวมาข้างต้น และข้อตกลงในสัญญามิได้มีลักษณะพิเศษ ที่แสดงถึงเอกสิทธิ์ของรัฐเพื่อให้การดำเนินกิจการทางปกครอง ซึ่งก็คือการบริการสาธารณะของสถานีอนามัยบรรลุผล หากแต่สัญญาดังกล่าวมีลักษณะเป็นสัญญาจ้างแรงงาน ที่คู่สัญญามุ่งผูกพันตนด้วยใจสมัคร บนพื้นฐานแห่งความเสมอภาค จึงเป็นกรณีที่อยู่ในอำนาจของศาลแรงงาน

	ผู้ฟ้องคดีอุทธรณ์ว่า กรณีของผู้ฟ้องคดีเป็นสัญญาทางปกครองเนื่องจากผู้ฟ้องคดีเป็นลูกจ้างชั่วคราวของสถานีอนามัยซึ่งเป็นหน่วยงานราชการ โดยในการทำงานต้องลงเวลาทำงานและอยู่ในบังคับบัญชาของหัวหน้าสถานีอนามัยและระเบียบของทางราชการ อีกทั้งการจ้างผู้ฟ้องคดีก็ใช้เงินงบประมาณแผ่นดิน

	ศาลปกครองสูงสุดพิจารณาแล้วเห็นว่า ผู้ฟ้องคดีเป็นลูกจ้างชั่วคราวของสถานีอนามัย มีหน้าที่ทำความสะอาดอาคารและบริเวณสถานีอนามัย ซึ่งสัญญาจ้างทำความสะอาดดังกล่าว เป็นเพียงสัญญาจ้างทำของในทางแพ่งทั่วไป ตามประมวลกฎหมายแพ่งและพาณิชย์ เนื่องจากการทำความสะอาดอาคาร มิได้เป็นบริการสาธารณะของรัฐ เพียงแต่เป็นการดูแลรักษาความสะอาดของอาคารสถานที่ เพื่ออำนวยความสะดวกให้แก่ประชาชนทั่วไป

	แม้ว่าผู้ฟ้องคดีจะเป็นลูกจ้างชั่วคราวของหน่วยงานราชการ หรือเงินค่าจ้างจะเป็นเงินจากงบประมาณแผ่นดินก็ตาม แต่ก็มิได้ทำให้สาระของสัญญาแพ่งดังกล่าว เปลี่ยนมาเป็นสัญญาทางปกครองได้ ดังนั้นสัญญาจ้างทำความสะอาดระหว่างสถานีอนามัยและผู้ฟ้องคดีดังกล่าว จึงมิใช่สัญญาทางปกครองที่อยู่ในอำนาจพิจารณาของศาลปกครอง จึงมีคำสั่งไม่รับคำฟ้องไว้พิจารณา (คำสั่งที่ ๖๔๑/๒๕๕๑)

	สลากพิเศษ

	_______________________________
(หนังสือพิมพ์บ้านเมือง ฉบับลงวันที่ ๒๓ กุมภาพันธ์ ๒๕๕๑)

	คงจำกันได้ว่าในรัฐบาลยุคพันตำรวจโททักษิณ ชินวัตร สำนักงานสลากกินแบ่งรัฐบาลได้ออกสลากพิเศษ แบบเลขท้าย ๓ ตัว และ ๒ ตัว เพิ่มขึ้นในปี ๒๕๔๖ แต่พอมาถึงรัฐบาลยุคพลเอกสุรยุทธ์ จุลานนท์ ในปี ๒๕๔๙ ก็ได้หยุดการออกสลากพิเศษดังกล่าว เพราะเห็นว่าเป็นการขัดต่อพระราชบัญญัติสำนักงานสลากกินแบ่งรัฐบาล พ.ศ.๒๕๑๗

	ด้วยเหตุดังกล่าวทำให้ผู้แทนจำหน่ายสลากพิเศษ ๓ ราย นำคดีมาฟ้องศาลปกครอง เพราะเห็นว่าข้อตกลงในการจำหน่ายสลากพิเศษ ระหว่างผู้ฟ้องคดีกับสำนักงานสลากกินแบ่งรัฐบาล ถือเป็นสัญญาทางการปกครอง เพราะสำนักงานสลากกินแบ่งรัฐบาลเป็นหน่วยงานของรัฐ จึงอยู่ในอำนาจพิจารณาของศาลปกครอง

	ข้อตกลงดังกล่าวจะใช่สัญญาทางปกครองหรือไม่ มาติดตามกัน

	ผู้ฟ้องคดีทั้งสามยื่นฟ้องต่อศาลว่า ผู้ฟ้องคดีเป็นผู้แทนจำหน่ายสลากพิเศษแบบเลขท้าย ๓ ตัวและ ๒ ตัว โดยเริ่มจำหน่ายตั้งแต่งวดวันที่ ๑ สิงหาคม ๒๕๔๖ จนกระทั่งต่อมาในปี ๒๕๔๙ รัฐมนตรีว่าการกระทรวงการคลังขณะนั้นได้มีหนังสือลงวันที่ ๑ พฤศจิกายน ๒๕๔๙ ถึงสำนักงานคณะกรรมการกฤษฎีกาเพื่อหารือว่า การที่สำนักงานสลากกินแบ่งรัฐบาลออกสลากพิเศษแบบเลขท้าย ๓ ตัว หรือ ๒ ตัว ดังกล่าวนั้น ชอบด้วยกฎหมายหรือไม่

	สำนักงานคณะกรรมการกฤษฎีกาได้วินิจฉัยและมีความเห็นว่า สลากพิเศษดังกล่าวมิใช่สลากกินแบ่งรัฐบาล แต่มีลักษณะเป็นสลากกินรวบกรณี จึงขัดกับ พ.ร.บ.สำนักงานสลากกินแบ่งรัฐบาลฯ สำนักงานสลากกินแบ่งรัฐบาล จึงออกประกาศหยุดดำเนินการ ออกสลากพิเศษดังกล่าวตั้งแต่วันที่ ๒๐ พฤศจิกายน ๒๕๔๙

	จากนั้นกระทรวงการคลังได้ยื่นร่างแก้ไขพระราชบัญญัติ สำนักงานสลากกินแบ่งรัฐบาล (ฉบับที่...) พ.ศ.... เพื่อให้มีการจำหน่ายสลากกินพิเศษดังกล่าวให้ทันในงวดวันที่ ๓๐ ธันวาคม ๒๕๔๙ แต่ต่อมาได้มีการถอนร่างพระราชบัญญัติดังกล่าวออกไปก่อน โดยให้เหตุผลว่าต้องนำไปศึกษาและแก้ไขให้ครบถ้วนสมบูรณ์ จนกระทั่งขณะฟ้องคดียังไม่ได้มีการนำร่างพระราชบัญญัติดังกล่าว เข้าไปพิจารณาในสภานิติบัญญัติแห่งชาติแต่อย่างใด

	ผู้ฟ้องคดีจึงเห็นว่า การที่สำนักงานสลากกินแบ่งรัฐบาล ออกประกาศให้หยุดดำเนินการออกสลากพิเศษ ทำให้ผู้ฟ้องคดีเดือดร้อนเสียหาย จึงขอให้ศาลปกครองพิพากษาเพิกถอนประกาศดังกล่าว

	ศาลปกครองชั้นต้นพิจารณาแล้วเห็นว่า นิติสัมพันธ์ระหว่างผู้ฟ้องคดีทั้งสามกับสำนักงานสลากกินแบ่งรัฐบาล (ผู้ถูกฟ้องคดีที่ ๑) ตามข้อตกลงในการรับสลากแบบพิแศษเพื่อนำไปจำหน่ายชั่วคราว สาระของข้อตกลงไม่มีลักษณะเป็นสัญญาทางปกครอง แต่มีลักษณะเป็นสัญญาทางแพ่ง

	การที่สำนักงานสลากกินแบ่งรัฐบาล ออกประกาศให้หยุดการดำเนินการออกสลากพิเศษ จึงมีผลเป็นการยกเลิกข้อตกลงระหว่างผู้ฟ้องคดีทั้งสามกับสำนักงานสลากกินแบ่งรัฐบาล ซึ่งหากผู้ฟ้องคดีทั้งสามเห็นว่าการกระทำดังกล่าวเป็นข้อผิดข้อตกลง ทำให้ผู้ฟ้องคดีเสียหาย ผู้ฟ้องคดีสามารถนำคดีไปฟ้องต่อศาลยุติธรรม ซึ่งมีอำนาจในการพิจารณาคดีดังกล่าว ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดีอุทธรณ์ ศาลปกครองสูงสุดพิเคราะห์แล้ว มีความเห็นพ้องกับศาลปกครองชั้นต้น เพราะการที่สัญญาใดจะเข้าข่ายเป็นสัญญาทางปกครอง นอกจากจะมีหน่วยงานของรัฐเป็นคู่กรณีแล้ว ยังต้องมีลักษณะเป็นสัญญาสัมปทาน หรือสัญญาที่ให้จัดทำบริการสาธารณะ หรือจัดให้มีสิ่งสาธารณูปโภค หรือแสวงประโยชน์จากทรัพยากรธรรมชาติอย่างใดอย่างหนึ่ง แต่ข้อตกลงในการรับสลากไปขายของผู้ฟ้องคดี กับสำนักงานสลากกินแบ่งรัฐบาล มิได้มีลักษณะดังที่กล่าวมาแล้ว ข้อตกลงของผู้ฟ้องคดีกับสำนักงานสลากกินแบ่งรัฐบาล จึงเป็นสัญญาแพ่งทั่วไป ซึ่งหากผู้ฟ้องคดีเห็นว่ามีการผิดข้อตกลงเกิดขึ้นและทำให้ผู้ฟ้องคดีเสียหาย จึงต้องนำคดีไปยื่นฟ้องต่อศาลแพ่ง ศาลปกครองสูงสุดยืนตามคำสั่งของศาลปกครองชั้นต้นที่ไม่รับคำฟ้องไว้พิจารณา (คำสั่งศาลปกครองสูงสุด ๖๐๐/๒๕๕๐)

	ฉะนั้น การจะพิจารณาว่าสัญญาใดเป็นสัญญาทางปกครอง มิใช่คู่กรณีฝ่ายหนึ่งเป็นหน่วยงานของรัฐเท่านั้น หากแต่ต้องพิจารณาสาระหรือข้อตกลงของสัญญาด้วย ว่ามีลักษณะเป็นสัญญาทางปกครองหรือไม่! *

	ฟ้องเรียกค่าปรับจากการผิดสัญญา

	____________________________________________
(หนังสือพิมพ์บ้านเมือง ฉบับลงวันที่ ๑๑ พฤศจิกายน ๒๕๔๙)

	กรณีการฟ้องเรียกค่าปรับจากการผิดสัญญาวันนี้ เป็นเรื่องการผิดสัญญาทางปกครอง โดยผู้อำนวยการโรงเรียน ซึ่งรับมอบอำนาจจากกรมสามัญศึกษา ได้ทำสัญญาว่าจ้างห้างหุ้นส่วนจำกัดแห่งหนึ่ง ให้ทำงานก่อสร้างอาคารเรียน ๑ หลัง ซึ่งในสัญญาดังกล่าวได้กำหนดวันเริ่มต้นทำงานและวันสิ้นสุดการทำงานตามสัญญาไว้

	หลังจากทำสัญญาแล้ว ได้มีการตกลงขยายเวลาการทำงานออกไปรวม ๔ ครั้ง เนื่องจากผู้ว่าจ้างขอเปลี่ยนแปลงฐานราก จากการตอกเสาเข็มเป็นฐานแผ่ รวมทั้งเพื่อให้เป็นไปตามมติคณะรัฐมนตรี วันที่ ๒๔ พฤศจิกายน ๒๕๔๑ ตามข้อพิจารณาของคณะกรรมการพิจารณาหลักเกณฑ์ในการช่วยเหลือผู้ประกอบอาชีพงานก่อสร้าง และผู้ประกอบอาชีพงานอื่นกับทางราชการ ที่ได้รับผลกระทบจากการปรับปรุงระบบการแลกเปลี่ยนเงินตรา จึงได้มีการตกลงขยายเวลาการทำงานและกำหนดวันสิ้นสุดของสัญญาใหม่ เป็นวันที่ ๑ กรกฎาคม ๒๕๔๔

	ครั้นเมื่อถึงกำหนดส่งมอบงานตามเวลาที่ได้ขยายแล้ว ปรากฏว่าห้างหุ้นส่วนจำกัด (ผู้รับจ้าง) ไม่สามารถส่งมอบงานได้ตามกำหนด เนื่องจากงานไม่แล้วเสร็จ และไม่ได้เข้ามาทำงานต่ออีกเลย

	ผู้ว่าจ้างจึงมีหนังสือแจ้งเตือนห้างหุ้นส่วนจำกัดเข้าทำงาน แต่ห้างหุ้นส่วนจำกัดดังกล่าวก็เพิกเฉย ผู้ว่าจ้างจึงได้มีหนังสือแจ้งบอกเลิกสัญญา พร้อมทั้งแจ้งสงวนสิทธิการปรับและเรียกค่าเสียหาย ตามสัญญารวมเป็นเงินค่าปรับทั้งสิ้นประมาณสองล้านบาท พร้อมทั้งได้ทำหนังสือทวงถามให้ชำระค่าปรับ โดยห้างหุ้นส่วนจำกัดดังกล่าวก็ยังคงเพิกเฉย ไม่ยอมชำระค่าปรับตามสัญญา

	สำนักงานคณะกรรมการการศึกษาขั้นพื้นฐาน (ผู้ว่าจ้าง) จึงนำเรื่องมาฟ้องต่อศาลปกครอง โดยยื่นฟ้องห้างหุ้นส่วนจำกัดเป็นผู้ถูกฟ้องคดีที่ ๑ และผู้จัดการของห้างหุ้นส่วนจำกัดเป็นผู้ถูกฟ้องคดีที่ ๒ เพื่อขอให้ศาลพิพากษาให้ผู้ถูกฟ้องคดีทั้งสองชำระเงินค่าปรับพร้อมดอกเบี้ยตามกฎหมาย

	ศาลปกครองชั้นต้น เห็นว่า สัญญาจ้างก่อสร้างอาคารเรียนดังกล่าวเป็นสัญญาทางปกครอง ข้อพิพาทที่เกิดขึ้นจึงเป็นคดีปกครองที่อยู่ในอำนาจของศาลปกครอง ซึ่งสัญญาดังกล่าวมีกำหนดวันสิ้นสุดของสัญญาที่แน่นอน หลังจากที่ได้มีการขยายเวลาแล้ว ดังนั้นเมื่อห้างหุ้นส่วนจำกัดไม่สามารถก่อสร้างอาคารเรียน ให้แล้วเสร็จตามกำหนด ผู้ฟ้องคดีจึงมีสิทธินำคดีนี้มาฟ้องต่อศาลปกครอง เพื่อเรียกให้ห้างหุ้นส่วนจำกัดชำระเงินค่าปรับ จากการผิดสัญญาดังกล่าวได้

	ตามกฎหมายการฟ้องคดีพิพาทเกี่ยวกับสัญญาทางปกครอง คู่กรณีจะต้องยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี ซึ่งวันที่ถือว่าผู้ว่าจ้างหรือควรรู้ถึงเหตุแห่งการฟ้องคดีก็คือวันที่ห้างหุ้นส่วนจำกัด (ผู้รับจ้าง) ผิดสัญญา ฉะนั้น ผู้ฟ้องคดีจึงสามารถยื่นฟ้องคดีนี้ได้ตั้งแต่วันที่ ๒ กรกฎาคม ๒๕๔๔ อันเป็นวันถัดจากวันที่ครบกำหนดวันสิ้นสุดของสัญญาที่ได้ขยายออกไปครั้งสุดท้ายคือ ๑ กรกฎาคม ๒๕๔๔ โดยจะยื่นฟ้องภายใน ๑ ปีนับจากวันดังกล่าว

	เมื่อผู้ฟ้องคดีนำคดีมาฟ้องในวันที่ ๒๙ มิถุนายน ๒๕๔๘

	จึงเป็นการฟ้องคดีเมื่อพ้นกำหนดระยะเวลาในการฟ้องคดี คือเกินหนึ่งปีแล้วและคดีนี้ไม่เข้าลักษณะคดีปกครอง ที่เกี่ยวกับการคุ้มครองประโยชน์สาธารณะหรือสถานะของบุคคล หรือเป็นกรณีที่เป็นประโยชน์แก่ส่วนรวม หรือมีเหตุจำเป็นอื่นที่ศาลสามารถรับคดีไว้พิจารณาได้ แม้ว่าจะขาดอายุความแล้วก็ตาม ศาลปกครองชั้นต้นจึงมีคำสั่งไม่รับคำฟ้องไว้พิจารณา

	ผู้ฟ้องคดียื่นอุทธรณ์โดยแย้งว่า การที่ผู้ฟ้องคดี ฟ้องเรียกค่าเสียหายจากการผิดสัญญาของผู้ถูกฟ้องคดี ซึ่งเงินที่ได้ก็จะตกเป็นรายได้ของแผ่นดินซึ่งถือว่าเป็นประโยชน์แก่ส่วนรวม กรณีจึงเข้าข้อยกเว้นตามกฎหมายที่ศาลสามารถรับคดีไว้พิจารณาได้ แม้ขาดอายุความแล้ว

	ศาลปกครองสูงสุด เห็นว่า การฟ้องคดีนี้เป็นการฟ้องเพื่อเรียกให้ห้างหุ้นส่วนจำกัด ชำระเงินค่าปรับตามที่กำหนดไว้ในสัญญาอันเป็นเรื่องระหว่างคู่สัญญา แม้เงินที่ได้จะตกเป็นรายได้ของแผ่นดิน ก็หาได้เป็นการฟ้องคดีเพื่อการคุ้มครองประโยชน์สาธารณะโดยตรง หรือผลของคดีทำให้เกิดประโยชน์แก่ส่วนรวมแต่อย่างไรไม่ จึงมิใช่กรณีตามกฎหมายที่ยกเว้นให้ศาลสามารถรับคดีไว้พิจารณาได้ แม้จะขาดอายุความศาลปกครองสูงสุด จึงยืนตามคำสั่งของศาลปกครองชั้นต้นที่ไม่รับคำฟ้องไว้พิจารณา (คำสั่งที่ ๕๕๒/๒๕๔๙)

	คดีนี้เป็นอุทาหรณ์สำหรับหน่วยงานของรัฐผู้ว่าจ้างว่า เมื่อมีการผิดสัญญาเกิดขึ้นต้องรีบฟ้องภายใน ๑ ปี มิฉะนั้นอาจเป็นเช่นกรณีนี้ ที่สุด้ายรัฐต้องเสียประโยชน์ *

	(หมายเหตุ: พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ.๒๕๕๑ ได้แก้ไขเพิ่มเติมระยะเวลาการฟ้องคดีพิพาทเกี่ยวกับสัญญาทางปกครองให้ยาวขึ้น เป็นการยื่นฟ้องภายใน ๕ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี)

